
EMINESCU, 
POET 
AL ÎNTREGULUI ROMÂNESC 


Receptarea multidimensionalităţii valorice a lui Eminescu 
impune azi o evaluare pe întreaga scară a complexităţii: 

— ca poet, bineînţeles, exprimă ființa; 

— ca poet total, dă expresie deplinătăţii fiinţei, susținîndu-şi 
universalitatea — în plan ontologic — de o atare deplinătate 
cuprinsă cu întreaga sa mitopoți)etică, cu ceea ce s-a numit (în 
lipsa altui cuvînt) armonie; 

— ca poet național, el rosteşte ființa naţională aşa cum 
obişnuia să spună elî însuşi, întregia sa. 

Putem conchide că Eminescu este poetul Întregului românesc 
care cuprinde ființa cu toată structura ei fenomenologică şi cu 
adîncurile “oarbe” ale inconştientului. 

Setea de absolut simbolizează perfect deplinătatea fenomeno- 
logică, închipuită ca cerc. Or, există la el şi o sete de absolut 
național, care stă sub semnul Întregului românesc şi care în mod 
simplifi cator şi primitiv a fost denumită naționalism. Întreaga 
operă şi personalitate eminesciană a tins să cuprindă fiinţarea 
(românească) cu întregul ei de calităţi, cu marca ontologicului 
dat. După cum remarca în unul dintre articolele publicistice, 
românul se vrea pe sine, îşi vrea naționalitatea, dar aceasta o 
vrea deplin... Punctul de vîrf al acestei deplinătăţi este hegeliana 
conştiinţă de sine, obținută pe treptele desfăşurării istoriei — de 
la începuturile aurorale, dacice, adică protoistorice pînă la 
“prezentul etern”, care adună retroactiv toate etapele. 

Pe solul certitudinii de sine a fiinţei româneşti, Eminescu este 
poetul şi filosoful unităţii naţionale în toate manifestările acesteia: 

— unitatea istorică şi naturală, bazată pe dacismul şi re- 
dacismul genetic; 

— unitatea spirituală şi morală, unitatea religioasă (biserica, — 
e “maica spirituală a neamului românesc”, născînd unitatea limbii 
şi unitatea etnică a poporului, dominînd “puternic dincolo de 
granițele noastre” şi fi ind “azilul de mîntuire națională în tări 
unde românul n-are stat”, 

— unitatea politică (realizată de Mihai Viteazul, care “a adus 
o rinduială unde era caos”); 

— unitatea geografică (“de la Nistru pîn "la Tisa, Cum spune 
memorabil în Doina); 

— unitatea etnică (de rasă), considerată drept “realitate atit 
de mare şi de energică”: “politiceşte putem fi despărțiți, dar 
unitatea noastră de rasă şi de limbă e o realitate atit de mare şi 
de energică, încît nici ignoranța, nici sila n-o pot tăgădui ” (Opere, 
vol. XIII, p. 90). 

Spunea cineva, în România literară, că Basarabenii ne aduc 
un Eminescu tămiiat. Conform statisticilor oficiale, Republica 
Moldova trece azi drept cea mai săracă ţară din lume. Or, noi ne 
credem foarte bogați din moment ce îl avem pe Eminescu. 

Tot în România literară Nicolae Manolescu a publicat cîteva 
articole de fond în care îl consideră pe Eminescu drept un poet 
clasat şi clasificat, personaj dotat al istoriei secolului XX, un mit 
anacronic. Absurditatea acestei aserțiuni au dovedit-o românii 
basarabeni pentru care Eminescu rămîne stea îndrumătoare, mit 
lucrător, personaj viu al istoriei contemporane. Răspunzînd 
îndemnului său adresat românilor — din afara Țării — să se ţină 
de limbă şi credinţă precum cel care se îneacă de un pai —, ei și- 
au salvat fiinţa, apoi — sub semnul său tutelar — au început 
procesul de Renaștere naţională, oficializînd limba şi revenind la 
grafia latină şi la simbolurile tradiționale, restabilind adevărul 
ştiinţific şi istoric şi reinstaurînd românismul. 

Drept recunoştinţă Anul 2000 a fost declarat de Parlamentul 
de la Chişinău Anul Eminescu. În cadrul lui au avut loc deja un 
şir de evenimente culturale importante. La Chişinău a fost 
inaugurat Centrul Academic Internaţional “Mihai Eminescu”, 
unicul de acest fel în arealul românesc şi în lume care va aduna 
cele mai importante ediții, monografii despre viaţa, personalitatea 
şi opera sa, copia Caietelor pe care ne-a oferit-o Biblioteca 
Academiei Române, filme documentare, medalistică, filatelie, 
bibliografie. (Centrele de studii eminescologice existente se 
limitează la studiul comparat.) Deşi ne confruntăm cu probleme 
economice deosebite, am făcut tot posibilul să edităm un Corpus 
Eminescu în 13 volume, care cuprinde textele esenţiale despre 
poetul nostru. 

Cu Eminescu avem conştiinţa că sîntem un popor care 
locuieşte în istorie şi care este făuritor de istorie, că putem dialoga 
cu lumea largă pe picior de egalitate. 


Acad. Mihai CIMPOI 


Comunicare ţinută la Sesiunea jubiliară a Academiei Române în 
ziua de 14 ianuarie 2000. 


EMINESCU 

Emil CONSTANTINESCU, 
Preşedintele României 


SĂ AVEM PARTE DE UN VIITOR 
PE MĂSURA SPERANȚELOR 
ŞI NĂZUINTELOR LUI EMINESCU 


MESAJ ADRESAT CU OCAZIA INAUGURĂRII 
ANULUI EMINESCU LA CHIŞINAU 


IUBIȚI FRAŢI DE PESTE PRUT, 


Este o mare bucurie pentru toți românii faptul că anul 2000, an încărcat 
de atîtea semnificaţii, este, totodată, Anul Eminescu. Simțim astfel că trecem 
de cumpăna dintre milenii, spre un viitor de necuprins, sub steaua protectoare 
a geniului său. 

Pentru că Eminescu nu este numai un mare poet, el este un spirit protec- 
tor, un zeu tutelar. Eminescu nu este doar creatorul celor mai frumoase poezii 
care s-au scris vreodată, el este — într-o manieră covîrşitoare — creatorul limbii 
române literare. Eminescu a realizat unitatea lingvistică a românilor, care a 
premers unităţii politice. lar dacă unitatea politică poate sta sub vremi, unitatea 
lingvistică şi cea culturală sînt nepieritoare. Eminescu se află în partea 
nepieritoare a unității noastre. 

Eminescu este un dar al destinului pe care sîntem datori a-l înțelege, a-l 
preţui şi a-l urma cum se cuvine. Eminescu a fost un mare creator, dar şi o 
mare conştiinţă naţională. Străbătut de neliniştile geniului, el a fost deopotrivă 
împovărat de grija pentru soarta poporului său, pentru şansele sale de 
prosperare, pentru echitate socială, pentru destinul său politic şi istoric. “Ce-ti 
doresc eu ţie, dulce Românie” este expresia adolescentină a unei patetice iubiri 
de neam şi tară, care nu a cunoscut sincope ori scăderi. 

Ca zeu tutelar, Eminescu îşi face încă lucrarea, iar forța lui este mai 
vizibilă acolo unde ființa neamului său este mai periclitată. De aceea, rolul său 
în mişcarea de redeşteptare naţională de la sfîrşitul anilor '80 a fost fundamentală. 

Eminescu a trecut Prutul şi atunci cînd între noi exista sîrma ghimpată. 
Cu atît mai mult, acum, Eminescu ne ţine împreună. lar felul în care Poetul 
Naţional este cultivat şi iubit la Chişinău reprezintă un act cultural exemplar 
pentru românii din întreaga lume. Acest fel al Dumneavoastră de a-l iubi pe 
Eminescu este, pentru noi toţi, un motiv în plus de a vă iubi şi mai mult pe 
Dumneavoastră. 

Cu aceste gînduri şi seniai separat de distanța geografică, dar unit 
cu Dumneavoastră în cuget şi simţire, vă doresc şi ne dorim să avem parte de 
un viitor pe măsura speranţelor şi năzuințelor lui Eminescu. 

Petru LUCINSCHI, 
Preşedintele Republicii Moldova 


PRIN OPERA LUI EMINESCU 
DEPRINDEM LECȚIA FUNDAMENTALĂ 
A DEMNITĂȚII NAȚIONALE 


ALOCUȚIUNE ROSTITĂ CU OCAZIA JUBILEULUI 
DE 150 DE ANI DE LA NAŞTEREA 
MARELUI POET MIHAI EMINESCU 


ONORATĂ ASISTENȚĂ, 

Astăzi, deopotrivă la Chişinău şi la Bucureşti, în Republica Moldova şi în 
România, îl omagiem, la 150 de ani de la naştere, pe cel mai mare poet al 
neamului nostru. Fiind un semn de preţuire firească, este, totodată, o mare 
cinste pentru noi faptul că UNESCO a declarat anul 2000 drept Anul Eminescu. 
Sperăm că evenimentul va fi consemnat şi în alte centre ale lumii, în cele 
aproape 70 de ţări care au tradus şi promovat creația eminesciană. 

Noi, moştenitorii operei sale în teritoriul republicii noastre, cred că avem 
dreptul să ne mîndrim cu faptul că dincolo de toate greutăţile unor timpuri 
frămîntate, prin grija, munca şi contribuţia savanților, scriitorilor, învăţătorilor, 
bibliotecarilor, a sutelor de mii de cititori, — întotdeauna am reuşit să păstrăm 
creaţia lui Eminescu, începînd de la grădinițele de copii şi terminînd cu aulele 
instituțiilor superioare de învățămînt. Eminescu este cunoscut de întreg poporul 
Republicii Moldova, de toate etniile sale, fiind cel mai iubit şi cel mai citit poet 
al ţării noastre. 

Editarea şi reeditarea operei eminesciene, numeroasele simpozioane 
ştiintifice, spectacolele teatrale, lucrările de artă plastică, întrunirile scriitoriceşti, 
conferințele cititorilor, numeroasele manifestări pe axa Chişinău-laşi-Bucureşti- 
Cernăuţi-Odesa, desfăşurate sub emblema Podului de conştiinţă “Mihai Emi- 
nescu”, înscriindu-se organic în alte manifestații de o largă rezonanță culturală, 
cum ar fi Podurile de verb românesc şi altele, omagiile aduse cu pietate marelui 
poet de zilele sărbătorii naţionale “Limba noastră” — sînt dovada concretă a 
evocărilor eminesciene tot mai aprofundate în Republica Moldova. 

Această activitate este o continuare demnă a muncii depuse în anii 
premergători de către oamenii de ştiinţă şi cultură de la noi, un loc de cinste 
revenindu-le savanților Constantin Popovici, Haralambie Corbu, Mihai Cimpoi, 
sculptorului Lazăr Dubinovschi, eminentului actor şi regizor de teatru Valeriu 
Cupcea, regizorului de film Emil Loteanu, compozitorului Eugeniu Doga, multor 
altor scriitori, critici şi istorici literari, artişti, muzicieni etc. 

Personal, pînă în prezent nu pot uita minunatele prelegeri universitare ale 
marelui împătimit de Eminescu, lon Osadcenco, pe care l- -am cunoscut cu toții 
şi-i păstrăm cu drag amintirea. 

Adăugăm la cele spuse recunoştinţa noastră pentru munca miilor de 
învăţători de limbă şi literatură, care, prin truda lor zilnică, au făcut şi fac tot 
posibilul, ca lumina poeziei lui Eminescu să dăinuie veşnic în casele şi sufletele 
noastre, în fiecare sat, în fiecare oraş. 

Este de datoria noastră să menţionăm şi faptul că mulțumită străduinţei 
eminescologilor noştri, opera lui Mihai Eminescu, trecînd cu marea ei putere de 
pătrundere peste hotarele altor culturi naţionale, a devenit un bun spiritual al 

majorităţii republicilor din fosta Uniune Sovietică, continuînd să fie tradusă şi 
răspîndită pînă în prezent în noile state independente — Rusia, Ucraina, Letonia, 
Belarus, Georgia, Tadjikistan, Uzbekistan şi altele. 

Timp de un veac şi jumătate, cît a trecut de la naşterea poetului, s-au 
succedat zeci de generaţii, iar pe răbojul anilor s-au înscris sute de evenimente 
şi transformări radicale. Un lucru, însă, a rămas neschimbat: fiecare epocă a 
descoperit în opera lui Mihai Eminescu noi semnificaţii, noi valori etice şi estetice. 

Țesută din realitatea timpului, opera sa a închegat noi începuturi în viața 
spirituală şi socială a poporului nostru. 

Eminescu este cunoscut astăzi pe toate meridianele globului pămîntesc. 
Nu există nici o cultură importantă, care să nu-i cerceteze creaţia şi să nu-i 
aprecieze opera. 

E semnificativ şi faptul că moştenirea sa literară, intrînd în patrimoniul 
universal, nu s-a osificat şi nu s-a învechit. Dimpotrivă, timpul o ţine mereu în 
mişcare, dîndu-i sensuri noi. 

În opera lui Mihai Eminescu găsim răspunsuri la multe probleme majore 


Casa Limbii Române din Chişinău, 14 ianuarie 2000. Lansarea volumului 
Dubla sacrificare a lui Eminescu de Th. Codreanu şi a Ediţiei Speciale a revistei 
“Limba Română” (nr. 11, 1999). Vorbeşte poetul Leo Butnaru. 

La ampla acţiune dedicată lui Eminescu au mai participat: Valeriu Rusu, 
preşedinte de onoare al Casei Limbii Române, Aix-en-Provence (Franţa); 
Alexandru Bantoş, director al Casei Limbii Române din Chişinău, redactor-şef al 
revistei “Limba Română”; Tatiana Popa, director la M.A.E. din România; lon 
Ungureanu, vicepreşedinte al Fundaţiei Culturale Române; Theodor Codreanu, 
critic şi istoric literar; Ştefan Drăghici, poet, consilier-şef la Inspectoratul pentru 
Cultură al judeţului Călăraşi, România; Nicolae Dabija, redactor-şef al 
săptămînalului “Literatura şi arta”; lulian Filip, şef al Departamentului Cultură 
din municipiul Chişinău; Romeo Săndulsscu, Nichita Danilov, consilieri la 
Ambasada României în Republica Moldova; academicienii Silviu Berejan, Demir 
Dragnev; profesorii universitari Anatol Ciobanu, Vasile Melnic, lon Melniciuc, lon 
Comăneci; scriitorii Cristina Cârstea, Ana Bantoş, lon Hadârcă, Leo Bordeianu, 
Nicolae Rusu ş.a. 

la scară universală, la imperative ce ţin de moment şi de eternitate. Într-un 
cuvînt, istoria şi destinul poporului nostru şi-au aflat o întruchipare multiplă şi 
extraordinar de profundă în acest suflet mare, în spusa lui, în păsul şi doleanţele 
sale. 

Este de menţionat şi faptul că Eminescu niciodată n-a rămas indiferent 
față de problemele timpului. În moştenirea sa literară, în opera politică — rămîn 
mereu valabile problemele echităţii sociale, ale apărării drepturilor celor umiliti, 
pledarea pentru o societate construită pe dreptate şi dragoste creştinească 
față de om. 

Cercetarea creaţiei lui Eminescu pe meleagurile noastre a urmat firul unui 
destin aparte, mai ales începînd cu anii de după primul război mondial. 

Veniti din cultura şi atmosfera rusă, mulți dintre intelectualii basarabeni la 
un moment dat s-au trezit captivaţi de noi valori, puţin sau deloc cunoscute mai 
înainte. Şi nu e de mirare că de atunci şi pînă astăzi lui Mihai Eminescu i-a fost 
înălțat la noi cultul unei adevărate zeități. 

Începînd cu anii de după primul război mondial, literatura noastră se dezvoltă 
tot mai pronunţat sub semnul recuperării moştenirii eminesciene, urmate de 
numeroase lucrări de investigaţie şi popularizare. Această operă de anvergură 
va căpăta o amploare deosebită după cel de-al doilea război mondial, numele 
lui Eminescu întruchipînd tot ce ne este mai drag, tot ce nu se uită, tot ce ne 
tulbură inima şi ne menține trează conştiinţa: tinereţe şi dragoste, viață şi moarte, 
om şi societate, istorie şi univers. 

La un veac şi jumătate după naşterea sa, nu întîlnim în scrisul său nici un 
cuvînt care te-ar lăsa rece, nici o literă întîmplătoare, nici un sunet ce ti-ar 
părea străin sau gratuit. Sinceritatea sa este atît de caldă, sufletul atît de larg, 
dragostea atit de curată şi inima atît de mare, încît îl citim şi astăzi cu un 
imens nesaț, iar închizîndu-i cartea — din nou ni se face dor de el. 

Prin opera lui Eminescu deprindem lecţia fundamentală a demnităţii 
naţionale şi nu ne îndoim de faptul că, şi de acuma înainte, creaţia şi numele 
său vor fi puntea de suflet, firul spiritual care va uni generaţiile ce vor veni după 
noi. 


ONORATĂ ASISTENȚĂ, 

Astăzi este ziua de naştere a lui Mihai Eminescu şi tot astăzi — ziua 
lansării Anului Eminescu în Republica Moldova. Sub egida Guvernului, a 
Ministerului Culturii, Academiei de Ştiinţe, Uniunii Scriitorilor, Consiliilor jude- 
tene — pe întreg teritoriul republicii încep manifestările consacrate omagierii 
marelui nostru poet. 

În timpul apropiat, un grup numeros de intelectuali, reprezentanţi ai altor 
sfere de activitate vor fi decoraţi cu una dintre cele mai memorabile distincții 
ale statului nostru — medalia “Mihai Eminescu”. 

Să-l sărbătorim cu drag, din toată inima, în toate satele şi oraşele noastre. 
Să-i ascultăm cu luare aminte învățămintele şi dragostea de țară. Să-l iubim tot 
aşa de tare, cum şi-a iubit şi el istoria şi Patria, îmbrăcînd în cele mai frumoase 
cuvinte tot ce trăieşte fără de moarte în inimile noastre — mamă şi iubită, izvor 
şi codru, popor şi istorie, limbă şi simtire. 

Mileniul trei va începe pentru noi sub semnul veşnic al nemuritoarei sinteze 
a culturii şi spiritului nostru — Mihai Eminescu. Vă felicit din suflet cu ocazia 
omagierii acestei personalități de geniu pe care ne-a dat-o Dumnezeu, iar cartea 
să i-o păstrăm întotdeauna deschisă, aşa cum ne îndeamnă, cu atita inimă, 
poetul Grigore Vieru: Ca băiatul meu ori fata/ Să citească mai departe/ Ce n-a 
dovedit nici tata. 

Mulţumesc. 


Chişinău, Teatrul de Operă şi Balet, 
15 ianuarie 2000. 


Limba Românud 


Ana BANTOŞ 


EMINESCU ŞI ROSTUL 
BASARABEANULUI 
DE AFI 


Potrivit unei afirmaţii a lui Ortega 
y Gasset, există un adevăr teoretic, 
ştiinţific, intelectual şi un adevăr care 
aparține unei categorii distincte şi mai 
decisive, anume un adevăr al desti- 
nului. “Adevărurile teoretice, susține 
autorul hispanic, sînt nu numai discu- 
tabile, dar întregul înțeles şi toată forța 
lor constau tocmai în faptul că sînt 
discutate şi sînt făcute exclusiv 
pentru discuţie. Destinul însă — ceea 
ce în mod vital trebuie sau nu trebuie 
să fie — nu se discută, ci se acceptă 
sau nu. Dacă îl acceptăm, sîntem 
autentici, dacă nu-l acceptăm, sîntem 
însăşi negarea, falsificarea propriului 
nostru eu.” Unul dintre autorii basara- 
beni, regretatul lon Vatamanu, poet şi 
publicist, explică modul de a fi în 
literatură al scriitorului basarabean, 
parcă întărind afirmaţia lui Ortega y 
Gasset: “Faptul că istoria de multe ori 
ne-a pus să ne pornim iară şi iară de 
la pămînt a făcut să ne vedem mai 
bine în oglinda de ţărînă, în adevărul 
pietrei şi al apei, al frunzei, rotindu- 
ne cu aripa asupra casei şi văzînd în 
depărtare atît, cît nu ne-ar desparte, 
ci ne-ar apropia...”. Tot aici vom găsi 
explicaţia oglindirii literaturii basa- 
rabene în imaginea poeziei emines- 
ciene, fapt determinat de nevoia vitală 
a întreţinerii unui climat cultural axat 
pe valori necontrafăcute, factorul 
cultură în peisajul basarabean din 
deceniile 6-7 fiind învestit cu puterea 
de a spori speranţa şi încrederea în 
forțele proprii. 

Cultul lui Eminescu în Basara- 
bia trebuie interpretat anume din per- 
spectiva rolului factorului cultură. Ast- 
fel Eminescu depăşeşte simpla di- 
mensiune de simbol sau de idol. 
Identificat cu noţiunea de factor 
cultură la modul absolut, el este mai 
mult decît un simbol sau un idol. Şi 
din această perspectivă basarabenii 


nu sînt nişte idolatri: ei nu idola- 
trizează şi nici nu se egolatrizează. 
George Munteanu, într-o emisiune 
televizată, încerca să extindă semni- 
ficaţia lui Eminescu pe întreg spațiul 
românesc atunci cînd sublinia că 
mişcarea de renaştere a românității a 
început în Basarabia, avîndu-l pe 
Eminescu în frunte. Autorul bucureş- 
tean, originar din stînga Prutului, con- 
firma faptul că, în primul rînd, pentru 
Basarabia poetul clasic are conotaţii 
aparte. Atît Eminescu, cît şi valorile 
folclorului românesc, Miorița şi Meş- 
terul Manole, avînd rolul de factor 
cultură, se înscriu într-o ecuatie, în- 
tr-un sistem de referință. Acestora le 
corespunde principiul maiorescian, 
adept al căruia era şi Eminescu: decit 
să adoptăm forme care să nu cores- 
pundă spiritului nostru, mai bine să 
lăsăm lucrurile să se desfăşoare de la 
sine, în parametrii valorilor verificate de 
trecerea anilor, vom adăuga noi. Astfel, 
valorilor culturale româneşti “admise” 
în Basarabia postbelică (ele fiind 
extrem de puţine), clasicilor, dar în 
primul rînd lui Eminescu, le revenea 
menirea specifică de liant sau, altfel 
spus, de factor coagulant: poezia 
eminesciană a constituit locul de 
întîlnire al generaţiei N. Stănescu — 
A. Blandiana cu cea a lui Gr. Vieru — 
L. Damian — N. Dabija. A-i judeca 
pentru aceasta, fie pe cei din dreapta 
Prutului, fie pe cei din stînga Prutului, 
considerăm că nu este un act justiţiar. 

Ceea ce a urmat este cu totul 
altceva: poeții de la finele acestui veac 
au deplina libertate a comunicării, 
precum şi dreptul la informaţie. Pe 
seama lor este şi interpretarea corectă 
a fenomenului Eminescu în cultura 
românească. Dar problema aceasta 
continuă să rămînă deschisă atîta timp 
cît criteriile de integrare a literaturii 
basarabene în contextul general 
românesc mai sînt întocmite în mod 
subiectiv. La mijloc, este adevărat, 
mai e şi această perioadă de confuzie 
vădită a valorilor. 

În anii '70 poeţii basarabeni se 
regăseau în imagini şi simboluri,. în 
limbajul eminescian, reieşind dintr-o 
optică specifică acelei perioade cu 
personajul excepţional, capabil să 
reziste, plasat în centru. Aici sîntem 
tentaţi să vedem “mecanismul” ce a 
contribuit la “declanşarea” procesului 
de redimensionare a imaginii clasi- 

cului nostru. E nevoie deo bună înţe- 
legere a acestui moment, iată de ce 
voi apela la argumentele aduse, în 
acest sens, de către Ovidiu Hurduzeu, 
într-o corespondență din California, 
publicată în “Adevărul literar şi artis- 
tic” (din 6 aprilie 1999, p. 6, intitulată 
“Ideologia victimizării”): “Cînd eşti 
ameninţat cu anihilarea fizică şi psi- 
hică, nu te propteşti în “relativismul” 
postmodern şi în deconstrucţia lui 
Derrida, ci cauţi repere fixe: Dumne- 
zeu, martirii neamului, miturile fonda- 
toare, familia”. Este un argument care 
explică şi situaţia din contextul cul- 
tural românesc interriveran, unde Emi- 
nescu a fost transformat, am putea 
spune, într-un mit fondator. 

În planul trăirii poetice există şi 
o altă explicaţie a influenţei exercitate 
de lirismul eminescian asupra auto- 
rilor basarabeni. Momentul redesco- 
peririi tardive a lui Eminescu în spatiul 
literar interriveran postbelic coincidea 
cu tentatia autorilor basarabeni de a 
ieşi de sub presiunea ideologizării 
odată cu editarea masivă, la începutul 
anilor '70, a scriitorilor clasici. Reintro- 
ducerea lui Eminescu în circuitul cul- 
tural, însă, avuse loc ceva mai înainte 
şi se datora spectacolului “Emines- 
cu”, avîndu-l în rolul titular pe renumitul 
actor basarabean Valeriu Cupcea. 

În conştiinţa spectatorului, care 
era şi potenţial consumator de poezie, 
intra o imagine ontologizată a lui 
Eminescu. Această imagine se în- 
scria perfect în contextul unei nece- 
sități indubitabile de trăire artistică la 
modul liturgic. În acest momente im- 
portant să nu trecem cu vederea faptul 
că Eminescu venea în poezia româ- 
nească pe filiera poeziei mistice ger- 
mane. Anume alura mistică a creaţiei 
eminesciene a înlesnit, la începuturi, 
abaterea de la tonul declarativ, pseudo- 
optimist al poeziei şi conectarea 
receptivităţii artistice a basarabea- 
nului la un soi de reflexivitate. Felul 
cum a evoluat această îngîndurare în 
peisajul literar basarabean merită să 
fie analizat mai pe îndelete, poate 
chiar într-un studiu aparte. Vom nota 
aici doar faptul că pînă la un anumit 
punct reflexivitatea echivala cu luarea 
aminte la adevărurile trecute sub 
tăcere: cel cu privire la originea, 
unitatea şi continuitatea neamului şi, 
de asemenea, cel cu privire la con- 
strîngerea la care era supusă gîndirea 


artistică. Trăirea la modul mistic în 
acea situaţie era acceptată ca o 
soluție salvatoare. Toată poezia basa- 
rabeană de influenţă eminesciană (dar 
trebuie spus că majoritatea poeţilor în 
anii '70 au parcurs în creaţia lor 
momente de eminescizare) poartă 
amprenta unor accente mistice. Este 
o poezie care pentru a fi înțeleasă se 
cere nu atît comentată, cît trăită. 

Acum în poezie personajul liric 
nu este conceput ca unul izolat, ca o 
excepţie, ci îşi recunoaşte trăsăturile 
comune, autorii mizînd anume pe 
aceasta. Plasat la polul opus eroicului, 
personajul liric devine “nemuritor în 
popuşoi” (Mihai Vaculovschi). Din 
perspectivă postmodernă, Eminescu 
face parte dintr-un arsenal comun al 
valorilor universale manevrate cu 
dexteritate şi istețime. Transcendenţa 
şi anumite accente mistice nu lipsesc, 
dar ele sînt altfel redescoperite. Se 
încearcă, între altele, “coborîrea” Lu- 
ceafărului pe pămîntul muritorilor de 
rînd, în aceasta constînd, de fapt, 
tentativa de postmodernizare a lui. 
Este o experiență, ca multe altele, 
după care Luceafărul va rămîne la fel 
de “nemuritor şi rece”. 

Neavîndu-l pe un Eminescu, pe 
un Creangă, pe un Alecsandri, cine 
ştie care era şansa basarabeanului, 
trecut şi el prin atîtea experienţe, de 
a supravieţui ca neam. lată de ce, ori- 
cît am vorbi şi l-am omagia pe Emi- 
nescu, întotdeauna va mai rămîne loc . 
pentru un cuvînt din partea urmaşilor. 

Ibrăileanu scria că “dacă întîm- 
plarea ar fi făcut ca Eminescu sau 
Creangă să se nască peste Prut, ei 
ar fi rămas nişte simpli muritori de 
rînd, căci nu ar fi putut ajunge nici mă- 
car scriitori ruşi, avînd o altă tradiţie 
şi o altă limbă maternă, decît cea 
rusească”. Destinul a vrut însă ca 
Eminescu să se nască la Ipotești, în 
ţinutul Botoşanilor, vizitat de atiîţia 
basarabeni, mînaţi de nevoile vieții. 
Această apropiere geografică a făcut 
imposibilă ruptura definitivă, din punct 
de vedere spiritual, a basarabeanului 
de matricea lui firească. 

Omniprezenţa lui Eminescu în 
spațiul basarabean, deşi cunoscută, 
merită explicaţii renovate, din per- 
spective mai noi, “puse la dispoziție” 
de toate cîte se întîmplă în literatura, 
în cultura românească, dar şi în 
această Europă, deloc liniştită. 


Limba Româna 

Aurelia RUSU 
CONSIDERAȚII 
DESPRE RESTITUIREA 
OPEREI 


__ LUI EMINESCU 
IN EDIŢII CRITICE 


DESPRE RELATIVITATEA 
ATRIBUIRILOR* 


Toţi cercetătorii activităţii gaze- 
tăreşti de la “Timpul” şi ai începerii 
colaborării lui Eminescu la cotidianul 
bucureştean s-au orientat în general 
după data venirii poetului la Bucureşti: 
a doua jumătate a lunii octombrie 
1877. 

“Timpul” apăruse la 15 martie 
1876 şi fusese de îndată consemnat 
în “Curierul de laşi”, consemnare pe 


care, pentru caracterul ei profetic şi 


lapidaritatea exprimării, o reproducem 
în continuare: “Ziar nou. În Bucureşti 
a apărut un ziar nou politic Timpul; 
prin ideile sănătoase şi stilistica 
scrierii, precum şi prin o limbă curată, 
acest ziar promite a fi cel dintii în țara 
noastră; -i urăm mult succes.” (“Curie- 
rul de laşi”, IX, nr. 31, 17 martie 1876, 
p. 3, la “Noutăţi”; Eminescu avea să- 
şi înceapă activitatea aici abia la 19 
mai 18761, ca redactor al părţii 
neoficiale.) De partea literară şi 
informațiile de politică externă (de la 
26 ianuarie 1877) răspundea loan 
Slavici — conducerea ziarului apar- 
ținînd lui T. Maiorescu pînă la.30 


aprilie. Condiţiile precare în care- 


apărea ziarul (finanțat prin contribuţiile 
benevole şi ocazionale ale cîtorva 
fruntaşi conservatori şi mai ales ale 
“Junimii”2), apoi nemulţumirile lui 
Slavici, exprimate şi în scrisorile către 
|. Negruzzi; din 5 şi 31 august 1877, 


* Comunicare susţinută, acum 15 
ani, la Academia Română, rămasă ne- 
publicată din motive... istorice. 


față de starea jalnică a jurnalului pe 
care aproape nimeni nu-l mai citea şi, 
de unde, el, Siavici, “ca redactor prin- 
cipal”, căuta modalitatea să se retragă 
cît mai curînd, pentru a nu muri de 
foame; în fine, povara morală pe care 
o ducea “Timpul” — aceea de a apăra 
fosta guvernare conservatoare, 
trimisă în judecată de liberali pentru 
risipa de bani publici (printre altele, şi 
cei 140 de galbeni, cheltuiţi pentru 
trimiterea la studii a lui Slavici şi 
Eminescu) — toate acestea îi erau 
îndestul de cunoscute poetului, obosit, 
la rîndul său, de tracasările meschin 
provinciale la “Curierul de laşi”. 

Pe acest fundal, miercuri, 5 
octombrie 1877, Maiorescu telegrafia 
lui Eminescu, la laşi, să vină să 
redacteze “Timpul”?. 

Intrarea sa în redacție se amal- 
gamează în curgerea cotidiană a 
ziarului şi nu este în nici un fel înre- 
gistrată în foaie. Prin urmare, descin- 
derea sa la Bucureşti pare să continue 
colaborări anterioare, găzduite de 
“Timpul”, dată fiind şi criza în care se 
zbătea ziarul şi de care pomeneam 
mai sus. Alături de G. Bogdan-Duică, 
G. T. Kirileanu, Perpessicius, Murăra- 
şu, Şerban Cioculescu, mai recent 
Marin Bucur, problema a fost studiată 
şi de Teofil Bugnariu, |. Domşa şi D. 
Vatamaniuc, alcătuitorii Bibiiografiei 
loan Slavici. 1848-1925, Editura 
Enciclopedică Română, Bucureşti, 
1973. 

Cercetătorul bibliografiilor şi 
edițiilor va constata că sînt o serie 
de texte, apărute fără semnătură, care 
fluctuează, atribuite fiind cînd lui 
Slavici, cînd lui Caragiale, cînd lui 
Eminescu, cînd altor colaboratori ai 
ziarului bucureştean. Pentru epoca 
1877 — aprilie 1879 există trei situaţii 
în publicistica literară şi culturală: 

— titluri (posturi) din bibliografia 
Slavici, inexistente în ediţia operelor 
prozatorului; 

— texte cu destule însemne 
eminesciene tipărite în ediţia operelor 
lui Slavici; 

— texte incert eminesciene 
tipărite fără nici o rezervă în ediția 
operelor lui Eminescu. 

Restrîngînd, aşadar, investi- 
gatia, mai rămîne şi în continuare de 

văzut cît din această epocă aparține 
lui Eminescu şi cît lui Slavici. 
Cercetările bibliografice şi restituirile 
editoriale, pe care le avem la 
îndemînă, reprezintă cîştigurile 
prestigioase ale ultimilor ani — tot 
atîtea gesturi de dreaptă preţuire, 
după o întîrziere de un secol, explica- 
bilă doar printr-un anumit consens 
minimalizator față de cultura noastră 
naţională. 

Sigur că un articol în plus sau 
în minus pe numele lui Slavici, 
Caragiale, Maiorescu sau Eminescu 
nici nu scade, nici nu urcă linia 
directoare a operei lor. Nefiind însă 
vorba doar de unul-două articole şi 
avînd în vedere extinderea operelor 
lor (la Slavici, de pildă, 171 posturi 
bibliografice numai în volume), nu se 
face nici unuia vreun “serviciu” 
amplificîndu-li-se în postumitate biblio- 
grafia. Problema are însă importanţă 
în ordinea înțelegerii mai aprofundate, 
într-un moment sau altul, a perso- 
nalității şi biografiei poetului, cît şi în 
practica metodologiei realizării edițiilor 
şi cercetărilor bibliografice, precum şi 
elaborării comentariilor istorico-literare 
ce decurg. Sigur că dubii, în privința 
paternităţii articolelor, au fost şi vor 
continua să fie, dată fiind enorma 
risipire în anonimat a gazetăriei 
secolului trecut. În ceea ce-l privea, 
poetul, teoretizînd undeva, în ms. 
2258, f. 220, concepea ideea 
dezvoltării istorice ca pe o rațiune 
absolută, iar “oamenii mari ce vor fi 
exprimat-o nu vor fi decît organe; 
personalitatea lor se va nimici în 
personalitatea ideei”. Scrisoarea către 
Brătianu, cu ocazia serbării de la 
Putna (“Românul”, 15 august 1871), 
este fundamentată pe aceeaşi 
concepţie. 

În 1974, cînd făceam să apară 
volumul Articole şi traduceri, îmi pu- 
neam, la rîndul meu, problema pater- 
nităţii unor articole teatrale şi cultu- 
rale. Am argumentat, cu ocazia acelei 
ediții, că mai multe (4 - 5) cronici 
dramatice, incluse în ediția Operelor 
lui Caragiale, vol. 4, ediţie critică de 
Al. Rosetti, Şerban Cioculescu, Liviu 
Călin, aparțin, de fapt, lui Eminescu. 

Tot atunci, tipărisem o serie de 
articole ce fuseseră înregistrate în 


bibliografia Slavici, dar care, prin 
conceperea de ansamblu şi filiațiile la 
un sistem specific de gîndire, prin 
limba şi expresiile stilistice utilizate, 
aparțin neîndoios lui Eminescu. 
Enumerăm printre acestea (altele au 
rămas pentru un al doilea volum, ce 
n-a mai apucat să apară): 

1. Visul Dochiei. Oştenii noş- 
tri (sub nr. 702, Bibliografie; p. 219, 
în Articole şi traduceri); 

2. Convorbiri literare (707 — 
p. 92); 
3. Millo în Bucureşti (709 — 
p. 236); 

4. Noul A-b-c-dar românesc de 
Vasile Petri (1026 — p. 95); 

5. Notiţe bibliografice (1027 — 
p. 109); 

6. Nicolae Grigorescu (1261 — 
p. 94); 

7. Selăgeanu (1262 — p. 104); 

8. Nicolae Scurtescu (1306 — 
p. 172); 

Rămîneau, atunci, în discuție: 

„1. Calendarul bunului econom 
pe anul 1878 (701); 

2. Ateneul, T., IIl, 9 aprilie 1878 
(1025); 

3. Notiţă bibliografică Şcoala 
română, V. Petri (1028); 

4. Misiunea culturală a statului 
român (1142); 

5. Un rămăşag (1232), unde 
trebuie să admitem măcar colaborarea 
celor doi prieteni, implicaţi în aceeaşi 
polemică. 

Dintre cele opt titluri de mai sus, 
tipărite în Articole şi traduceri, ed. 
cit., doar necrologul Nicolae 
Scurtescu apare în Operele lui 
Slavici, vol. IX, Studii şi articole 
literare şi culturale. Recenzii şi cronici. 
Studii şi articole despre limbă şi stil. 
Biografii. Portrete, Ed. Minerva, 1981; 
textul la p. 757; note, p. 954-956. În 
comentariul critic la adresa ediției 
mele, D. Vatamaniuc, semnatarul 
notelor ediției Slavici, spune: “Editorii 
mai noi [sic! e vorba de unul singur, e 
drept mai vechi şi menţionat pe pagina 
de titlu a ediţiei] ai operei lui Eminescu 
atribuie acest articol poetului şi-l 
includ în culegerile sale de scrieri 
(Articole şi traduceri, |, Ediţie critică 
de Aurelia Rusu. Introducere de Aurel 
Martin. Bucureşti, Editura Minerva, 

1974, p. 172-174), deşi noi l-am inclus 
în bibliografia prozatorului (loan 
Slavici. 1840-1925, Bucureşti, Editur® 
Enciclopedică Română, 1973, p. 97). 
Atribuirea noastră nu este infirmată şi 
nu se aduce nici un argument în 
sprijinul paternităţii eminesciene. Nu 
încape însă discuţie că articolul 
aparţine lui Slavici şi nu lui Eminescu, 
colegul său de redacţie la Timpul, 
cotidianul bucureştean”. Acest co- 
mentariu reclamă cîteva precizări 
pentru restabilirea datelor în adevă- 
rata lor matcă. Mai întîi, la data 
apariţiei ediției mele din 1974, artico- 
lul-necrolog figura în prima dintre cele 
două Anexe existente în volum, cu 
mențiunea clară, în Cuvînt despre 
ediţie, p. LXII, că acestea erau 
destinate “articolelor pentru care nu 
avem certitudinea că aparțin lui 
Eminescu”, aşadar tocmai pentru a se 
face distincţia între ipoteză şi certi- 
tudine; cu toate acestea, la note (p. 
559), rețineam dezacordul lui Slavici 
față de literatura lui Scurtescu şi, dat 
fiind tonul de preţuire şi îndurerată 
prietenie cu care e scris necrologul, 
menţionam un moment semnificativ 
de biografie literară, care-l plasa pe 
Scurtescu printre “amicii” lui Emines- 
cu, într-un interval record al adversită- 
tilor breslei împotriva poetului culmi- 
nînd cu polemica Bonifaciu Florescu- 
Scurtescu. 

Pe de altă parte, bibliografia nu 
este un tabu; instrument de lucru de 
o valoare indiscutabilă pentru ediția 
Slavici şi cercetarea istorico-literară, 
bibliografia, după cum s-a putut 
constata, mai fusese vulnerabilă şi în 
alte situații. Sub postul bibliografic 
respectiv, p. 97, după indicaţiile 
bibliografice obişnuite, apare doar: 
“Nesemnat. Critică guvernarea liberală 
pentru lipsa de interes arătată 
scriitorilor.” Cum nu ştim ca acest 
lucru să-l fi făcut numai Slavici şi mai 
cu seamă la moartea lui Scurtescu, 
afirmaţia “atribuirea noastră nu e 
infirmată” rămîne fără nici o acoperire. 

In ceea ce priveşte anunțul: “nu 
încape discuţie că articolul aparţine 
lui Slavici şi nu lui Eminescu, colegul 
său de redacţie” — termenii trebuie cel 
puţin inversați: la ceasul acela 
Eminescu era redactorul “Timpului”, 

şi Slavici, fostul său coleg; căci la 2 
martie 1879, Eminescu, prezentînd O 
întîmpinare a prozatorului, scria: 
“D.I. Slavici, fost redactor al Tim- 
pului, ne roagă să publicăm următoa- 
rea întîmpinare. Ne împlinim o datorie 
de colegialitate grăbindu-ne a satis- 
face cererea amicului şi fostului nos- 
tru colaborator.” (“Timpul”, IV, nr. 48, 
2 martie 1879, p. 3). Întîmpinarea e 
semnată: l. Slavici. Necrologul 
Nicolae Scurtescu, nesemnat, va 
apărea peste o lună, la 10 aprilie 1879. 
Asupra “subterfugiului”, prin care 
comunicarea plecării lui Slavici de la 
“Timpul” ar fi urmărit “inducerea în 
eroare a adversarilor politici ai ziarului” 
(bibliografia Slavici, p. XXXV), ne 
putem edifica chiar şi prin urmărirea 
datelor bibliografice pe care ni le 
furnizează bibliografia respectivă. 

Atribuirea şi tipărirea acestui 
necrolog, în vol. IX al Operelor lui 
Slavici, s-a făcut, după cum este 
menţionat în comentarii (p. 956), în 
baza a patru “expresii tipic slavi- 
ciene”. Să cercetăm în ce măsură 
cele 4 expresii sînt tipic slaviciene: 

1. “inspirația unui cap totdeauna 
clar”: 

la Slavici, în articolul N. Scur- 
tescu: “Rhea Silvia” şi “Despot- 
Vodă”, “ne pare cel mai teafăr cap” 
(ed. cit., p. 48, în alt loc “capul 
înfierbîntat” şi, dimpotrivă: “nu este 
un cap dispus la visătorie”, ed. cit., 
p. 18); 

— a se compara cu “gîndirii unui 
cap onest şi clar”, art. de fond 
eminescian, “Timpul”, 29 nov. 1879; 
a se avea în vedere şi ideea: “la un 
om cu talent fondul e luminos, ei sînt 
mai mari prin cugetările proprii ce 
conține capul lor” (ms. 2287, f. 15 r). 
Pentru primele două fraze, în care sînt 
comentate versurile despre poet “ca 


“o tristă presimţire”, ne vine în minte 


tot o idee din manuscrise: “Omul e 
productul împrejurărilor sale, prin 
transparentul zilelor sale se vede 
enigmatica umbră a acestor visuri de 
viitor asupra cărora l-a surprins 
moartea” (2257, f. 167 r.); 

2. “a abuza de talentele” — a se 
compara cu: “abuza... de puterea ce-o 
avea asupra lui” (Cezara); 

3. “cu viuă mulţumire putem azi 
constata” 

cf. “constatăm cu viuă părere de 
rău” (Ruy-Blas, “Timpul”, 20 oct. 
1878, în Articole şi trad., p. 243) şi, 
chiar: “constatăm dar, cu viuă 
mulțumire”, în răspunsul către 
Frederic Dame, în legătură cu Visul 
Dochiei, din nov. 1877, articol ce 
aparține fără dubii lui Eminescu, vezi 
expresia “urmărim ţintă nebună” (Art. 
şi trad., p. 224); 

4. “ne cuprinde o adîncă 
înduioşare”: 

la Slavici, în privinţa teatrului lui 
Scurtescu: “ne cuprinde o adîncă 
întristare şi trebuie să strigăm la arme 
pentru apărarea priinţei literare” (ed. 
cit., p. 85) şi “ne cuprinde o adîncă 
mîhnire, văzînd cum aceste daruri 
preţioase au fost risipite în o lucrare 
stricăcioasă” (p. 88); în ambele 
situaţii nici vorbă de “înduioşare”; 

— a se vedea şi: “să fie cuprins 
de un adînc sentiment de durere”, 
articol de fond eminescian (“Timpul”, 
27 sept. 1878); 

Dar pe lîngă aceste patru expre- 
sii, după cum s-a văzut, mai puţin tipic 
slaviciene, există, în necrologul 
respectiv, atitudini, opțiuni, expresii, 
forme de limbă şi stil pe care le 
regăsim numai la Eminescu, ceea ce 
ne-a determinat, în 1974, şi ne decide 
acum să considerăm că articolul 
aparține poetului. Necrologul despre 
Scurtescu reține atentia cercetătorului 
nu numaidecit din raţiuni editoriale, de 
cît mai pertinentă cuprindere 
antologică, ci, în primul rînd, ca docu- 
ment uman şi scriitoricesc. 

Pentru elucidarea problemei cui 
aparţine articolul? este nevoie, prin 
urmare, să apelăm mai întîi la cîteva 
elemente de biografie. 

Nicolae Scurtescu (1844-1879) 
era fiu de țărani din Valea Lungă 
(Tîrgovişte) şi datorită sîrguinței Sale, 
mai mult decît mijloacelor materiale, 
devine, cu oarecare întîrziere, elev al 
colegiului Sf. Sava (notat cu 10 la 
toate materiile). lată pentru ce, în 
necrolog, aprecierea în legătură cu 
“talentele. ivite în mijlocul poporului 
român”. 

Ca elev, frecventează cercul 
literar dacoromân “Orientul”, sub 
conducerea lui Gr.H. Grandea, direc- 
tor, şi al “Albinei Pindului”, unde la 16/ 

30 iulie 1869 se menţionau membrii 
societății şi lucrările ei. Reiese de aici 
că “Orientul” îşi propunea “strîngerea 
basmelor, poeziilor poporale şi a 
documentelor care interesează istoria 
şi literatura patriei”. In şedinţa din 29 
iunie 1869 s-au alcătuit comisiile 
pentru strîngerea materialului folcloric 
din toate provinciile româneşti: lui 
Eminescu — Moldova; lui Scurtescu 
— judeţele muntene de dincoace de 
Olt. Se discuta despre poezie şi 
versificaţie, se emiteau păreri critice 
despre poeziile lui Scurtescu, 
Grandea, Miron Pompiliu. Aşadar, 
încă de pe acum, Eminescu, angajat 
din toamna lui 1868, la Teatrul 
Naţional, ca sufleor şi copist de roluri, 
îl cunoscuse pe tînărul care la vremea 
aceea, animat de convingeri patriotice 
şi naţionale, intra şi în societatea 
“Românismul”, alături de Hasdeu, G. 
Dem. Theodorescu şi Gr.G. Tocilescu. 
“Deci în «Orientul» trebuie să ni-l 
închipuim ascultător modest al 
colegilor de litere, despre cari astăzi 
abia se mai aude cîte o vorbă, din cînd 
în cînd. Totuşi literatura acestora 
trebuie cercetată pentru a se urmări 
eventualele influenţe, sau, cel puţin, 
pentru a zugrăvi exact tot mediul lui 
Eminescu în anul 1869”, observă Gh. 
Bogdan-Duică, în articolul Eminescu 
şi societatea “Orientul”, “Buletinul 
«Mihai Eminescu»”, Il, 1931, p. 116- 
120. G. Călinescu, în Opere, 12, Ope- 
ra lui Eminescu (|), 1969, p. 486, 
surprinde o sugestie literară venind 
dinspre N. Scurtescu, Poezii, 1867- 
1876, Bucureşti, 1877. lar D. 
Murăraşu, în comentariile sale la 
Scrisoarea |, făcea următoarea 
remarcă: “Dacă este vorba să găsim 
un precursor al lui Eminescu, în ceea 
ce priveşte meditaţia filozofică, 
trebuie să ne oprim la un poet pe 
nedrept uitat astăzi, N. Scurtescu, 
autor al poeziei Gînditoruli (cf. M. 
Eminescu, Poezii, III, Editura 
Minerva, Bucureşti, 1972, p. 234). 
Plecat la studii în străinătate, 
preocupat, împreună cu ceilalţi stu- 
denti junimişti de la Viena, de organi- 
zarea Serbării şi congresului de ia 
Putna, din 1871, Eminescu va lua 
cunoştinţă de răspunsul încurajator 
trimis de Hasdeu, din partea societăţii 

“Românismul”, cu ocazia serbării, 
precum şi de amplul poem La Putna, 
pe care Scurtescu îl dedica 
evenimentului. Poemul lui Scurtescu 
se va tipări în “Telegraful”, an. |, nr. 
94, din 27 iulie 1871, p. 11, acelaşi 
ziar care la 29 aug. 1871 va publica 
şi textul foilor volante, pe care se afla 
Poemul Putnei, poem răspîndit de 
Eminescu printre participanții la 
serbare, aparţinînd, de fapt, lui D. 
Gusti, dar figurînd pînă nu demult, 
după cum se ştie, pe numele lui 
Eminescu în ediția Operelor sale. 
Trebuie însă reţinut faptul că 
Scurtescu, tipărindu-şi, în editorialul 
de la “Telegraful”, poemul, îşi afirmă 
cu aceeaşi ocazie dezaprobarea față 
de unii dintre junimişti: “Cine şi-ar fi 
putut închipui că principalii actori, în 
această zi de măreaţă festivitate, au 
să fie Maiorescu, Pogor, Negruzi 
(sic), Slavici? — o rea, nemeritată 
alegere”. Blamul ar putea explica tonul 
sîcîitor, criticist negator al articolelor 
pe care Slavici i le va dedica, ulterior, 
în “Timpul”, lui Scurtescu: “poet” al 
unor “idei prozaice”, “greşite”, “chiar 
primejdioase”, “lipsit de harul urechii 
poetice”, a cărui carte este “o dezamă- 
gire”. Şi mai explicit: “d. Scurtescu 
mai pare a scrie cu deosebire spre a 
combate unele dintre principiile pe 
care noi le susţinem şi prin aceasta 
poate că ne-ar impune datoria de a-i 
trece scrierile în tăcere” (ed. cit., p. 
47). Or, tocmai cu ocazia serbării de 
la Putna, Eminescu publica, în 
“Convorbiri literare”, Notita asupra 
proiectatei întruniri la mormîntul 
lui Ştefan cel Mare la Putna (an. IV, 
nr. 14, 15 sept. 1870, p. 233-234, 
semnat: E), în care sublinia: 
“trebuinţa cea mai mare ni s-a părut 
nouă că ar fi o singură direcţiune a 
spiritului pentru generaţiunea ce 
creşte”, iar, mai apoi, scrisoarea 
deschisă, din “Românul” (XV, 15 aug. 
1871, p. 693-694), concepută pe 
aceeaşi idee directoare, fundamen- 
tală pentru “rectificarea greşalelor şi 
lipselor prăzentului” şi dezvoltării 
organice în viitor. Că Eminescu vedea 
în aceasta chiar principiul continuității 
istorice nu mai încape îndoială. În 
notițele Din şedinţele Societăţii 
“România jună”, din Viena (ms. 

2257, 224-232), revenind, precizează 
cu claritate, în încheiere: “Cînd am 
scris primele linii în privința serbării 
de la Putna, am spus că frecările din 
viața politică şi spirituală la români 
nu-şi au cauza lor pe atîta în interese 
personale (precum o susţin unii), ci 
mai mult în profunda sciziune dintre 
direcțiunile pe care au apucat unii de-o 
parte, alţii pe de alta; că, pentru a nu 
se perpetua, moşteni şi mări acest 
rău, generaţiunea tînără are trebuin- 
tă de o singură direcţiune spirituală 
(s.n. — A.R.), şi că încercarea de-a 
organiza viaţa viitorului va putea fi 
făcută de către junimea română cu 
ocaziunea foarte nimerită a serbării de 
la Putna. 

In epistola deschisă către d-nul 
Dumitru Brătianu (vezi Românul din 
august 1871), ce-am trimis-o împreună 
cu fratele Dan în numele comitetului 
central, am spus că în munca genera- 
țiunilor trecute, care-au pus fundamen- 
tele largi şi nobil intenţionate a 
edificiului național — în acea muncă 
este deja cuprinsă toată ideea 
activităţii noastre din generaţiunea 
jună, că numai în continuitate cu 
lucrările trecutului, în pro-urmarea cu 
consecvență a celor bine începute 
consistă misiunea generaţiunii 
viitoare. Oamenii cari au început 
regenerarea națională ni-au dat ideea 
întreguiui, ce noi avem a o realiza”. 
Exact pe aceste puncte de vedere şi 
ca o evidentă concluzie este plasată, 
în necrologul despre Nicolae Scur- 
tescu, constatarea: “incetul cu încetul 
s-a format în viața noastră literară un 
centru de gravitaţiune (s.n.-A.R.), 
şi acest centru, atît de fatal pentru 
cei deprinşi a abuza de talentele 
tinere, e în partidul conservator. Ani 
îndelungaţi ne-am dat silință să 
abatem adevăratele talente de pe 
tărîmul politic pe care fuseseră tîrîte, 
pe tărîmul neutral al lucrării curat 


- literare şi menite a aduce un folos 


trainic; şi cu viuă mulţumire putem azi 
constata că munca nu ne-a fost 
zădarnică. Acest succes îi aduce pe 
cei de la Românul la desperaţiune”. 
Amplificată la 'dimensiunile unui 
articol întreg, constatarea este pe larg 
explicitată în articolul-corolar, dinspre 
sfîrşitul anului, 18 nov. 1879: bătrînii, 

în loc de a-i îndemna pe tineri la 
muncă, îi tîrîră “prin învălmăşagul 
sterilelor lupte politice”, şi, în mod 
pregnant, în începutul articolului din 
28 iulie 1882: “De la 1866 pînă azi se 
manifestă existenţa unei generații 
nouă, care-a învățat incomparabil mai 
mult decît cea veche şi pentru care 
existenţa acelei adunături ignorante şi 
străine ce guvernează ţara e un 
adevărat scandal”. 

De remarcat consecvenţa 
acestei opinii, al cărei punct de 
purcedere îl reperăm la începuturile 
publicistice eminesciene, din ianuarie 
1870, în “Albina”, în chiar fraza cu care 
se deschide articolul O scriere criti- 


că: “după faimoasele critice, în sine. 


bine scrise, ale d-lui Maiorescu, 
trebuia neapărat să iasă la lumină şi 
o şcoală a sa de partizani”... etc. lar 
ca o confirmare a mărturisirii: “ani 
îndelungați ne-am dat silinţa să aba- 
tem adevăratele talente de pe tărîmul 
politic pe cel neutral al lucrării literare”, 
avem, în “Curierul de laşi”, 21 oct. 
1877, declarată public neutralitatea 
sa: “noi, care dăm fiecăruia ce-i a lui”, 
drept dovadă, n-ar avea oricine “decît 
să deschidă Curierul de laşi şi să 
vadă că oridecîteori am vorbit de o 
lucrare bună pe terenul literar, am 
abstras întotdeauna de la rolul politic 
al autorilor”. lată de ce, Eminescu 
recunoaşte talentele şi caracterul 
liberalului Scurtescu. 

“Ce va să zică caracter? — 
însemna, prin 1869-1870, la Viena, 
poetul în ms. 2257, f. 48. Un om cu 
principii bune ori rele, totuna... În fine, 
omul a cărui fapte sînt dictate de prin- 
cipii bune sau rele, salutarii ori 
pernicioase, e omul de caracter; iar 
omul care lucrează supt impresiunile 
momentului, fără ca prin faptele lui să 


se țese firul cel roşu al principiilor, e - 


om fără caracter.” În necrolog însă se 
face distincţia: N. Scurtescu “nu era 
liberal ca cei de la Românul, ci om 
de caracter”. 

Cît despre talent, necrologul 
abundă în aprecieri tocmai asupra 
talentelor răposatului poet: “inspiraţia 
unui cap totdeauna clar”; “om ce purta 
în sufletul său un germene dătător de 
viaţă”; “talentul şi capacitatea”; “tineri 


5. 


talentaţi”; “talentele ivite în mijlocul 


poporului român”; “a abuza de 
talentele tinere”; “să abatem 
adevăratele talente de pe tărîmul poli- 
tic”; “o chemare cu mult mai frumoasă 
decît pe aceea de a-şi risipi talentele 
în serviciul politicei zilnice”; “om cu 
dispozițiuni poetice” etc., etc. — 
expresii atît de specifice gazetăriei 
eminesciene. 

Or, aşa cum remarcam şi mai 
sus, din cele două articole pe care 
Slavici i le dedică (N. Scurtescu, 
Poezii, 1867-1876), în “Timpul”, II, 12 
martie 1877, semnat Tanda şi N. 
Scurtescu: “Rhea Silvia” şi “Des- 
pot-Vodă”, 23 iulie 1877 — 2 aug. 
1877, semnat cu acelaşi pseudonim) 
nu reiese acest lucru. Articolele sînt 
cronici scrise greoi, de respingere, 
oricum neacceptare literară, scrierile 
lui Scurtescu “nu fac pretenţia de a fi 
gustate” de publicul căruia se adre- 
sează “Timpul”, autorul, ca un “oricine 
chemat ori nechemat”, e acuzat de 
“lipsă de bună-cuviinţă”, stilul scrierilor 
sale “e sec şi adeseori chiar trivial”. 
Concluzia: “O, Doamne! cît de bine 
ar fi fost dacă s-ar fi găsit cineva care 
să puie căluşul în gura autorului. Nu 
de dragul politicei, ci pentru ca fecioara 
Poezie să nu fie necinstită”. În mod 
justificat”, în acest caz, “Ghimpele” 1° 
publică o poezie, Drăguţului Slavici, 
în care cel semnat Scuturelu ia în 
derîdere comentariile prozatorului, 
învinuindu-l că vrea “să-i sfărîme 
peana” lui Scurtescu. 

In necrolog sînt făcute menţiuni 
şi asupra chemării de institutor 
“mistuitoare trupeşte şi sufleteşte”. 
Cu atenţia permanent îndreptată către 
propăşirea învăţăturii de carte în 
şcolile româneşti, fostul revizor şcolar 
laudă, într-un articol despre Asociaţia 
pedagogică (“Curierul de iaşi”, IX, nr. 
167, 29 sept. 1876), pe profesorii 
merituoşi, “care s-au convins că prin 
beţia de cuvinte şi fraze jurnalistice 
nu se face educaţia unui popor”. 
Printre cei cîțiva învățători, strînşi în 
Asociaţia pedagogică, se află mentio- 
nat şi Scurtescu. Anunţîndu-i, în 
“Timpul”, III, nr. 129, 14 iunie 1878, 
p. 3, la “Bibliografie”, Istoria româ- 
nilor pentru clasele primare, men- 
ționează: “după metoda nouă adop- 
tată de Asociaţia pedagogică a 

profesorilor din Bucureşti”. În necrolog 
va vorbi în aceiaşi termeni apreciativi 
despre chemarea de institutor. 

In consonanţă cu distincția netă 
a sferelor de activitate pe care şi 
Maiorescu o făcea — atît în articolul 
despre Nicolae Scurtescu, cît şi în cel 
despre Asociaţia pedagogică, 
Eminescu disociază între sfera 
“politicei zilnice” şi cea a “lucrării 
literare” — patimilor politice şi agitărilor 
sterpe fiindu-le contrapuse roadele de 
mîine ale învăţăturii şcolare şi 
lucrarea curat literară. Munca de in- 
stitutor pune bazele culturii poporului 
şi e categoria culturală formativă, 
“îndreptariu al vieții”, cum va spune 
în întîiul articol de fond din “Timpul”, 
29 nov. 1879, articol în care nu omite 
să precizeze că “nici o idee generală 
ca convingere logică nu e nici bună, 
nici rea, ci devine bună sau rea prin 
aplicarea ei”. A se vedea cele spuse 
mai sus asupra lui Scurtescu “om de 
caracter” şi “nedreptatea cu care 
munca onestă i-a fost răsplătită” de 
către cei care abuzau, în scopuri de 
partidă, chiar şi de moartea lui. 
Vinovaţi pentru că Scurtescu a trebuit 
să moară tocmai “cînd stau la putere 
oamenii care azi se numesc amicii lui 
politici, sînt cei care nu l-au lăsat să 
trăiască în pace”. În necrologul Vasile 
Conta, aceiaşi sînt denumiți “pretinşii 
săi amici politici”. 

Ajunşi aici, va trebui să remar- 
căm cîteva enunţuri particulare, ce 
vizează biografia autorului necro- 
logului şi a lui Scurtescu. “Românul”, 
informîndu-şi cititorii despre încetarea 
din viață a lui Scurtescu, acuză de 
teroare regimul conservator. Față de 
aceasta acuză, autorul articolului se 
simte dator să precizeze: “Nicolae 
Scurtescu, amicul nostru literar, 
acela care ani îndelungați a lucrat 
alăturea cu noi pe un tărîm mai roditor, 
mai binecuvîntat şi mai potrivit cu firea 
lui decît cel politic”; “acela pe care 
junimea conservatoare l-a îmbrățișat 
cu căldură”; “toți amicii lui N. S. ştiu 
că acelaşi ministru conservator se 
interesa de soarta răposatului şi l-ar 
fi trimis şi pe el în străinătate, dacă i-ar 
mai fi rămas timp pentru această fap- 


ALBII 


tă bună; “noi, amicii literari ai răposa- 


tului, ne ridicăm capul şi întrebăm: Ce 
aţi făcut pentru acest om?” etc. Şi, 
delimitînd între activitatea cotidiană, 
“toată mizeria vieții în mijlocul căreia 
ne aflăm”, şi orientările pozitive de 
viitor, dictate de caracter, în primul 
rînd, şi apoi de talent (“purta în sufletul 
său un germen dătător de viaţă”", 
autorul articolului reia: “N. Scurtescu, 
pentru cei de la “Românul”, nu are alt 
înţeles, nu altă vrednicie, nu alt ca- 
racter decit de a fi fost liberal şi de a 
fi luptat contra conservatorilor!” 

Aşadar, în timp ce Eminescu 
distinge cu fineţe şi nuanţată înţele- 
gere!?, punînd sub fiecare cuvînt o 
undă de prietenie şi amănunţită 
cunoaştere a tuturor mobilurilor şi 
imperativelor sub care-şi dusese viața 
răposatul poet — Slavici, disecînd cu 
răceală şi trudit, îşi afirmă rezervele 
categoric, cerîndu-i “să nu facă poli- 
tică militantă” şi reproşîndu-i tendinţa: 
“Nu era cu putinţă ca autorul să scrie 
o singură pagină în lipsă de 
tendență?”. 

E limpede, în acest caz, că nu 
Slavici, ci Eminescu — peregrinul de 
odinioară, trecut prin gruparea de la 
“Orientul”, ajutat, în cele din urmă, de 
către Maiorescu, devenit ministru, 
să-şi continue studiile, mereu în con- 
tact cu tot ce se întîmplă în viața 
culturală a ţării — avea girul moral şi 
putea susţine în fața opiniei publice: 
“Nicolae Scurtescu, amicul nostru 
literar”, “acela pe care junimea conser- 
vatoare l-a îmbrățişat cu căldură”, şi 
care “a rămas unde noi am fost siliţi 
să-l lăsăm”. | 

Trebuie, în fine, avut în vedere 
şi un fapt de absolută prietenie 
literară, şi anume nu prea îndepărtatul 
moment de mare tensiune pentru 
Eminescu, acela al anilor 1876-1877, 
cu toate ecourile din ciclul Petri-Notae 
şi mai ales Epistolă deschisă către 
homunculul Bonifaciu Florescu, 
perioadă în care, din tabăra adversă, 
Nicolae Scurtescu îşi asumase rolul 
de apărător al poetului. 

Replică la “o mediocră dare de 
seamă” a lui Bonifaciu Florescu (tipă- 
rită în “Românul” din 30-31 ianuarie 
1876), întîmpinarea lui Nicolae Scur- 
tescu (“Românul”, 6 februarie 1876) 

reclamă confraţilor de breaslă o 
critică judicioasă, pentru că “Ce temei 
pot pune pe sufragiul acelui ce neso- 
coteşte titlul de poet lui [...] Emines- 
cu şi altora?”. Bonifaciu ripostează 
(tot în “Românul”, 22 februarie 1876), 
adăugiînd că preferă să fie trimis la 
galere, sau la Prodănescu, decît la... 
Eminescu. (Detalii şi precizări în M. 
Eminescu, Opere, Il, ediţie îngrijită 
de Perpessicius, p. 241-242). Acesta 
era, de altfel, şi argumentul cu care 
însoțeam tipărirea necrologului în 
ediţia articolelor eminesciene, din 
1974, p. 559. 


În articol, aflăm, însă, cîteva 
expresii stilistice şi formulări absolut 
individualizatoare, care nu pot fi ex- 
plicate decît prin cunoscuta inde- 
pendenţă de opinii şi sistemul gîndirii 
teoretice şi social-istorice aparținînd 
lui Eminescu. “Slavici — după cum 
remarca D. Murăraşu'* — a scris multe 
articole politice şi culturale, avea un 
punct de vedere moral în judecarea 
lucrurilor şi oamenilor, dar şi prudența 
de a nu se dezvălui prea impetuos. 
G. Grandea nu avea talent şi, poate, 
nici convingere” — Eminescu atrage 
de la început atenţia ca ziarist de tem- 
perament şi, mai presus de toate, de 
talent şi altitudine în replica sa pole- 
mică. Similitudini între Eminescu şi 
Slavici există, în epoca respectivă — 
unele dintre ele fiind impuse de 
consecventa față de opiniile emise de 
redacţia ziarului la care lucrau, per- 
manent expus liniei de atac de la 
“Românul”. Anumite convingeri, sem- 
nificaţii şi modalităţi stilistice sînt însă 
proprii numai articolelor eminesciene. 
După cum s-a putut constata, redac- 
torul de la “Timpul” îşi organizase rep- 
lica, la învinuirea de “teroare” din 
partea “Românului”, cîntărind atent 
argumentele şi convingerile perso- 
nale, ca şi pe cele ale grupării juni- 
miste căreia aparţinea. Este neîndoios 
că citise şi cu această ocazie artico- 
lele lui Slavici, preluînd unele apre- 
cieri, sugestii şi chiar, după cum vom 
vedea, o expresie, pe care o pune însă 
între ghilimele, ca şi acuza de “teroa- 
re”, de la “Românul”. 

Să luăm, de exemplu, urmă- 


toarea frază, de la începutul artico- 
lului: “Dar-atunci cînd cuprinşi de 
acest simțimînt duios ne întindem 
mîna ca să-i punem pe mormînt o 
cunună împletită din florile vieţii sale, 
un glas răguşit ne aduce aminte toată 
mizeria vieţii în mijlocul căreia ne 
aflăm, toate nevoile cu care s-a luptat 
răposatul şi toată nedreptatea cu care 
munca onestă i-a fost răsplătită, ni le 
aducem aminte aceste şi în locul 
înduioşării ni vine adîncă indignare”. 
Aici nu numai turnura de ansamblu, 
patosul afectiv, ştiinţa dozării şi gra- 
dării efectelor, cadențarea accentelor 
polemice — dar şi destule elemente 
de expresie sînt recognoscibile ca 
fiind ale scrisului poetului: “simţimînt 
duios”; “munca onestă” — cf. “muncă 
onestă”, ms. 2270, 62 r.; mold. ni — 
cf. “să ni reprezinte”, Arta reprezen- 
tărei dramatice..., ms. 2254, f. 329 
v.; “toată mizeria vieții... toate nevoile” 
- cf. “toate micile mizerii”, “mizeria 
adîncă a vieţii”, ms. 2257, 217 r., “Tot 
în lumea cea comună, de mizerii ai 
trăi”, ms. 2254, 233 r. etc.; “ni le aduce 
aminte aceste” — cf. “Căci astăzi dacă 
mai ascult/ Nimicurile aceste”, Adio; 
“o cunună împletită din florile vieţii” — 
cf. “Şi-ţi împletesc ghirlande, cununi 
mirositoare/ Cununi de albe flori!”, La 
mormîntul lui Aron Pumnul etc. 
Tot în fraza reprodusă mai sus 
este plasată o expresie care rămîne 
absconsă în contextul respectiv; “un 
glas răguşit” nu semnifică: un glas 
îngroşat şi slăbit, înăbuşit de plîns, 
cum ne-am aştepta la prima vedere, 
căci este urmat de: “ne aduce aminte 
toată mizeria şi nedreptatea cu care 
este răsplătită munca onestă” (un loc 
comun al articolelor politice) şi “ni vine 
adîncă indignare”. Atacul ţinteşte 
oficina de la “Românul”, unde se 
pripăşiseră tot felul de Giani, Costi- 
neşti şi Caradale, necunoscători ai 
limbii, după opinia gazetarului, strică- 
tori ai sonorităţilor şi frumuseții ei, 
ceea ce le şi trădează de altfel 
originile. Spre deosebire de poporul 
cuminte şi aşezat, tinerimea franțu- 
zită, “clasa noastră cultă, în cea mai 
mare parte, nu este românească”, 
nota poetul în ms. 2258, 262. În fine, 


în “Timpul”, 17 sept. 1878, recenzînd 

Cuvente den- betrăni — Limba româ- 
nă vorbită între 1550-1600, Emines- 
cu surprindea o stare de fapt, care 
explică argumente comportamentale 
şi educaţionale datul respectiv: “Tot 
astfel se urmează astăzi în şcoalele 
evreieşti pentru copiii mici, în cari 
aceştia traduc din cuvînt în cuvînt şi-n 
acelaş şir originalul ebraic într-o 
nemțească de două ori stricată — şi 
fonetic şi sintactic — din care cauză 
evreii, chiar cei mai civilizați, se 
cunosc în vorbă prin guturalizarea 
semitică (s.n. — A.R.) a limbei pe care 
o vorbesc şi prin greşeli de sintaxă”. 
(Textul se cere urmărit în argumen- 
tarea strict teoretică şi în afară de 
orice interpretare parazitară de altă 
natură.) Într-un alt articol politic, 
Eminescu vorbeşte despre durata 
(două-trei sute de ani) deprinderii 
corecte a limbii româneşti. 

La 8 fevr. 1878, pe prima pagină 
a “Timpului”, în articolul de fond [“A 
se lupta în contra unor protivnici”...], 
într-o răbufnire mînioasă, jurnalistul 
evidentia, în stilul său categoric, cîte- 
va elemente demarcatoare faţă de cei 
de la “Românul”; între acestea, în 
primul rînd, distincţia între “cap onest 
şi clar” (în Scurtescu: “cap totdeauna 
clar”) şi capetele tîmpite ale relei- 
credinţe. lar în încheiere: “Cum s-ar 
putea împreuna vreodată anarhia cu 
ordinea, desfrîul licenţei cu libertatea 
înţeleaptă, corupţiunea şi terorismul 
cu moralitatea şi domnirea legilor. Nu! 
limba voastră nu e limba noastră; 
căile voastre nu sînt căile noastre. 
Nici ne vom înţelege, nici ne vom 
întîlni vreodată; şi chiar atunci cînd 
aţi mai căuta a vă ascunde sub pielea 
mielului, nu ne veți înşela în veci, vă 
cunoaştem prea bine acum şi părul şi 
năravul” (după o liniuță despărțitoare, 
urmează cunoscutul articol Contes- 
tarea alegerii d-iui Maiorescu). 
Vigoarea stilului, modul sentenţios în 
care sînt emise ideile, spontana, 
necruțătoarea sa indignare atunci cînd 
intră în discuţie moştenirea- strămo- 
şească — toate revin la aceeaşi altitu- 
dine polemică şi în articolul despre 
Scurtescu. “Terorismul”, la adresa 
liberalilor, din articolul citat mai sus, 
este speculat de către adversari în 


intervalul următor de timp, constituind 
în anunţul mortuar, publicat de “Româ- 
nul”, cu ocazia încetării din viață a lui 
Nicolae Scurtescu, punctul de acuza- 
re a regimului conservator. Reluat, 
devine un fel de refren al articolului 
din “Timpul”, unde-l regăsim de trei ori, 
de fiecare dată între ghilimele şi subli- 
niat. 

Dar, în articolul despre Scur- 
tescu regăsim şi alte multe elemente 
ce pot fi luate în atenţie, în sprijinul 
demonstraţiei de faţă. De ex.: “Stînd 
la mormîntul lui” — aminteşte şi pre- 
cede în timp, pe: “Stînd la mormîntul 
fraţilor căzuţi” (art. fond, 11 nov. 1879, 
identificat de D. Murăraşu), pentru 
construcțiile: “menite a aduce”, “menit 
a săvirşi”, cf. “meniti a merge” (în vol. 
Articole şi traduceri, 1974, p. 222); 
pentru expresia “lucrării literare”, cf. 
“noua lucrare literară”, “stabilitatea 
lucrării literare”, “a conserva bazele în 
lucrarea noastră literară” (vol. cit., p. 
92-93). Cunoscut fiind procedeul unui 
crescendo curmat brusc printr-o frază 
ultimativă în finalul articolelor, să ne 
oprim şi la formula de încheiere: “Atît 
pentru ziua de astăzi”. Ea apare în 
varii forme în mai multe articole, de 
ex.: “Atît despre dramă” (vol. cit., p. 
185); “Dar să contenim” (“Timpul”, 6 
nov. 1877); “Atît despre vederile 
ofiţerilor” (ediţia |. Creţu, Opera 
politică, |, p. 258) etc. 

Vibraţia lirică, vehemenţa acu- 
zatoare din finalul articolului nu pot să 
fi ieşit decît de sub pana poetului: “voi 
sînteți vinovaţi de moartea acestui 
om! Voi ce nu l-aţi lăsat să trăiască 
în pace şi l-aţi lăsat să moară înainte 
de vreme” — aminteşte un alt final de 
articol, din 29 nov. 1879: “voi sugru- 
mati milioanele de semeni de-ai voştri, 
voi vă sugrumați țara... alături cu per- 
versitatea voastră morală şi ignoranţa 
intelectuală”... 

Spre sfîrşitul articolului, Emi- 
nescu pune între ghilimele expresia 
“suflete siugarnice”. Ne-am întrebat de 
ce, atîta vreme cît învinuirea de slu- 
gărnicie apare în mai multe locuri în 
articolele sale politice (vezi, de ex. în 
ed. |. Creţu, vol. |, p. 171, 350; “Plebea 
de sus slugarnică cătră cei mari”, 349, 
424: “o slugărnicie necondiționată” 

etc.). În acest loc, lui Eminescu îi va 
fi plăcut, pur şi simplu, alăturarea 
celor două cuvinte în următorul con- 
text din articolul lui Slavici despre 
teatrul lui Scurtescu: “vreun ticălos de 
suflet slugarnic”1, din care preia, 
punînd, cu precauţie, între ghilimele, 
“suflet slugarnic”. 

Practic, am luat aproape cuvînt 
cu cuvînt, expresie cu expresie şi 
le-am citit în perspectiva operelor 
întregi. Din nou şi mereu partea se 
revendică la ansamblu. În consecință, 
se remarcă reluarea unor modalități 
de concepere a unor asemenea 
profiluri (a se compara, de ex., cu 
necrologurile Dimitrie Petrino, Vasile 
Conta etc.), a unor teme, contexte, 
sintagme regăsibile, după cum s-a 
putut vedea, şi în alte articole sau în 
alte locuri din opera literară. Schema 
de redactare a articolului (începutul şi 
enunţarea cîtorva idei-cheie, ce sînt 
reluate şi argumentate strîns în 
continuare), superioara detaşare față 
de gruparea de la “Românul”, gîndirea 
clară, tonalitatea generală şi 
altitudinea polemică, elementele de 
stil şi limbă, structurile de gîndire — 
prețuirea celor două dimensiuni 
esenţiale: talentul şi caracterul, 
prietenia literară ne trimit la Eminescu. 

Rostul unui asemenea demers 
îşi găseşte motivarea pe latura 
biografiei literare a celor trei scriitori: 
Eminescu -— Slavici — Scurtescu. 
Incursiunile de acest gen, migăloase, 
în operele lor, recompensează prin 
deschiderea pe care ne-o oferă spre 
regăsirea, şi prin articolul în discuţie, 
a acelui Eminescu, mare prieten şi 
mare bărbat, al cărui patos continuă 
să emoţioneze, al cărui verb sfirtecă 
tenebrele, atunci, mai cu seamă, cînd 
e vorba de păstrarea specificităţii 
noastre naţionale. “Cine ne alungă 
limba din biserică şi instrucţia 
educativă (a şcoalelor elementare şi 
secundare), cine nu ne lasă să fim 
ceea ce suntem, a rupt-o cu conştiin- 
ta noastră naţională... şi cu simpatiile 
noastre intime”, avertiza poetul, în 
articolul de fond, din “Timpul”, 4 au- 
gust 1878. 

Cu inegalabilul său simţ al 
devenirii istorice, Eminescu ne 


deschide şi prin aceste articole, notițe 
bibliografice, profiluri de contemporani 
perspectiva unei cuprinderi de 
excepție. Ca într-un gest de nobilă 
prosternare, menţiona undeva: “E o 
datorie de recunoştinţă pentru noi de-a 
ne reaminti faptele bărbaţilor acelora 
mai cu seamă cari, cu dezinteresare 
deplină şi în marginea puterilor lor, au 
contribuit la ridicarea patriei, căci rasa 
aceasta de oameni... devine din ce 
în ce mai rară”. 


NOTE 


1 Vezi D. irimia, Atitudini social- 
politice şi semnificaţii lirice, “Cronica”, 
12 ianuarie 1979, p. 2 şi M. Eminescu, 
Opere, vol. IX, comentariile lui D. Vata- 
maniuc, p. 538. 

2 Cf. |. Creţu, Mihail Eminescu. 
Biografie documentară, Editura pentru 
Literatură, 1968, p. 231. 

3 Idem, p. 226. Slavici îşi va rări de 
altfel colaborările la “Timpul”, pe durata 
anului 1878, iar la începutul lui 1879 îşi 
va înceta colaborarea. 

4 Consemnarea lui G.T. Kirileanu, 
aflată pe colecţia ce i-a aparținut, din 
ziarul “Timpul”, acum la Piatra-Neamţ. 

5 Afirmația asupra nepăsării redac- 
ţiei “Timpului” şi continuării colaborării 
lui Slavici după data de 2 martie 1879 
(cf. Bibliografia Slavici, p. XXXV), data 
comunicatului oficial tipărit de Emines- 
cu, ar fi fost util să fie probată. Contem- 
poranii mărturisesc a-i fi văzut pe Emi- 
nescu, Slavici, Caragiale, Ronetti-Ro- 
man, pe la 15 august 1878: Eminescu, 
lucrînd numai în cămaşă şi fără cravată, 
la o masă lungă, plină de ziare — ceilalţi 
aflîndu-se doar în redacţie. (Teodor 
Ştefaneili, Amintiri despre Eminescu, 
p. 159, de pildă.) Verificată chiar cu 
bibliografia Slavici, afirmaţia continuării 
activităţii lui Slavici la “Timpul” rămîne 
fără acoperire. După comunicările de 
acolo, încă din 1878, Slavici îşi rărise 
vizibil colaborarea la jurnal, iar ultimele 
date pentru activitatea sa la “Timpul”, în 
baza posturilor bibliografice transmise 
acolo, sînt următoarele: 

- Reportaje. Parodii. Note satirice 
— 24 dec., 1877 (nesemnat); 

- Teorie, istorie şi critică literară, 
cronici dramatice — 21 aprilie 1878 
(nesemnat); 

— Probleme de limbă — nimic; 

— Istorie — ciclul de 7 studii: aprilie 
— iunie 1878, reprodus de |. Crețu, pe 
argumente de stil şi limbă, în M. Emi- 
nescu, Opera politică, |, p. 230-302; 

— Educaţie, pedagogie, învăţă- 
mînt — nimic; 

— Publicistică — 16 ian. 1879; 

— Viaţă politică — 17 mart. 1878 şi 
17 dec. 1878. 

8€ Semnase pentru comitet: Mihail 
Eminescu şi Pamfil Dan. 

7 “Timpul” luase ființă ca organ al 
partidului conservator şi, în fapt, al 
“Junimii”. De prin 1866 şi mai cu seamă 
din 1868, prin “direcţia nouă” a lui Titu 
Maiorescu, “Junimea” luase cîrma şi 
polariza viaţa culturală, politică şi literară 
a țării, constituindu-se în acel “centru de 
gravitaţiune” despre care “țara întreagă 
simte şi ştie”, de care vorbeşte Emi- 
nescu în necrolog. Expresia va defini o 
anumită opinie publică. Editorialul din 
“România liberă”, V, nr. 1140, 20 martie 
1881, p. 1-2, reprodus, chiar a doua zi, 
de Eminescu, în “Timpul”, VI, nr. 70, 29 
martie 1881, p. 3, la “Revista ziarelor”, 
făcea următoarea remarcă: “Pe la 1866 
se formă, din iniţiativa d-lor V. Alecsandri 
şi Maiorescu, o societate literară, sub 
numele Junimea. Membrii acestui cerc 
îşi propuneau a opune în limbă şi scriere 
un contrapond tendinţelor radicale ale 
Societăţii Academice. Ei formau 
partidul liberal moderat în literatură 
(s.n. — A.R.) întrebuințind o limbă şi o 
scriere populară, spre a putea împrăștia, 
pînă în cele din urmă strate ale societăţii 
noastre o direcţie curat naţională. În 
1868, regresele ce doctrinele politice 
ale lui Bărnuț făceau, în mijlocul tineri- 
mei din laşi, dederă ocaziunea d-lui 
Maiorescu a face critica teoriilor lui Băr- 
nut şi a publica, cu prilejul acela, primul 
manifest politic al noului grup”. 

s Şi nu numai în acest articol. Pe 
toată durata anilor 1878-1879, pe ca- 
navaua evenimentelor istorice sur- 
venite, Eminescu supusese atenţiei pu- 
blice, în lupta de opinii dintre conser- 
vatori şi liberali, punctele de vedere ce 
fundamentau programul politic al orga- 
nului partidului conservator şi al “Juni- 
mii”, “Timpul” (a se vedea de ex. artico- 
lele intitulate de |. Creţu, ediția 1941: 
Consecvenţa conservatorilor şi a “Tim- 
pului”, 30 aprilie 1878; Dezbinarea 


dinlăuntru, 4 iulie 1878; Spirit greşit şi 
fatal, 18 nov. 1879 etc.), toate acestea 
filtrate la incandescenţa propriilor 
convingeri, luările sale de atitudine fiind, 
în cele din urmă, determinate de acelaşi 
imperativ: “regula şi principiul nostru 
intim rămîne că existenţa şi bunăstarea 
țării şi a poporului sînt lucrurile de căpe- 
tenie” (15 mai 1879). 

° “Operă remarcabilă este Rhea 
Silvia (1873), întiia tragedie română de 
tip clasic... Dialogul este nervos, fără 
vorbăria şi diminutivele lui Alecsandri” 
etc. Cf. G. Călinescu, Istoria literaturii 
române, 1973, p. 27. 

1 Din 31 iulie 1877, p. 2. 

“ Fiu de țărani tîrgovişteni, Scur- 
tescu nu putea fi altfel decît părinții şi 
străbunii săi, făcători ai poporului ro- 
mân, popor care a dovedit că “are în sine 
puterea din care izvorăşte viața”, vezi 
foiletonul “Timpului”, din 1 ianuarie 
1877. 

12 “noi mai facem şi deosebiri şi 
nu aruncăm pe toată lumea în căldarea 
patimelor momentane, pentru a-i scoate 
sau albi sau negri, după plac”, ţinea 'să 
accentueze Eminescu în articolul citat, 
tipărit în “Curierul de laşi”, la 21 oct. 
1877, sub titlul Scornirile “Telegrafului” 
din Bucureşti. 

*3 Mihai Eminescu. Viaţa şi ope- 
ra, Editura Eminescu, Bucureşti, 1983, 
p. 254. 

14 loan Slavici, Opere, vol. X, ed. 
cit., p. 74. 

Constantin CIOPRAGA 
laşi 


RETROVIZIUNE 
ŞI CRONO-REVERIE 


Mi-ar fi plăcut mai mult să trăiesc 

în trecut. Să fi trăit pe timpii aceia cînd 
Domni îmbrăcaţi în haine 

de aur şi samur ascultau, de pe 
tronurile lor, în învechitele castele, 
consiliile divanului de oameni bătrîni — 
poporul entuziast şi creştin undoind ca 
valurile mărei în curtea Domniei — iară 
eu în mijlocul acelor capete 
încoronate de părul alb 

al înțelepciunei, în mijlocul poporului 
plin de focul entuziasmului, să fiu 
inima lor plină de geniu, capul cel plin 
de inspirațiune, preot durerilor 

şi bucuriilor, bardul lor... 

Geniu pustiu 


Două efigii tipice, una a privi- 
torului spre lumea externă, interesat 
de fapte şi documente, vizînd crono- 
restituiri exacte, alta ținînd de memo- 
ria internă, complăcîndu-se în crono- 
reverii şi punînd în mişcare imaginația 
sintetizatoare, relevă la Eminescu 
balansul perpetuu între timpul istoric 
şi timpul mitic, inclusiv reprezentările 
conexe. De o parte, o acută nevoie 
de certitudine, cu motivaţia ei: “în 
citirea documentelor nu e permis a 
visa”!; de alta, ridicarea din concret 
şi particular la generalizări ilimitate de 
domeniul filozofiei culturii. “Niciodată 
să nu pierdem din vedere că istoria e 
dezvoltarea a unui aceluiaşi spirit 
omenesc, cum că adese trebuie să 
ne abandonăm fanteziei istorice, 
unde experienţa n-ajunge...” (ms. 
2258, f. 183). Poţi accede în timpul 
umanităţii — crede Eminescu — în 
măsura în eare ai simț istoric, acesta 
deschis multiplu ideii de devenire, 
desfăşurării universale în serii ciclice, 
în care lucrurile, recombinîndu-se, 
păstrează esenţele: “Dac-am întoar- 
ce binoclul istoric spre anul 1654, la 


încoronarea lui Constantin Basarab, 
fiul lui Radu Şerban, am vedea tot 
piesa de azi, jucată în alte costu- 
me”? — conchidea el la 19 martie 1881, 
la încoronarea ca rege a lui Carol |. 
Eadem sed aliter!... E aproape un non 
sens să ne întrebăm despre ce va 
urma. “Noi nu judecăm viitorul. E-n 
mîna lui Dumnezeu şi numai el îl ştie. 
Nouă viitorul nu ne pare cu mult mai 
mult decît un trecut invers: ceea ce 
a fost va şi cam fi totdeauna. Să luăm 
deci trecutul ca o oglindă a viitorului” 
(9 aug. 1880}. Ficţiunea se inspiră 
din asemenea oglinzi succesive, cu 
reverberaţii existenţiale de serie, în 
care trecut-prezent-viitor sugerează 
orizontalitatea. 

Ca la alți creatori celebri, orice 
mare text eminescian comportă un 
subtext sau mai multe, asta însem- 
nînd că — în materie de tempora- 
litate — orice restituire a ceea ce a 
fost presupune un necesar dialog între 
memoria istoriei, pe de o parte, şi cea 
a mitului, pe de alta. Nu Hegel, pe 
care uneori îl combate, pare a-l fi 
marcat în ideaţia istorică, deşi 
influenţa există, ci Schopenhauer, cel 
din Lumea ca voinţă şi reprezentare, 
la care neîncrederea în istorie (ca 
ştiinţă) sună tranşant: “Istoria speră 
să înlocuiască adîncimea prin lungi- 
me şi lățime; pentru ea, orice fapt 
prezent nu e decît un fragment, pe 
care trebuie să-l întregească un trecut 
de o lungime infinită, şi de care se 
leagă un viitor nu mai puţin infinit. De 
aici opoziţia dintre capetele filozofice 
şi cele istorice: aceia vor să aprofun- 
deze, aceştia vor să enumere pînă la 
capăt (...) Considerată ca mijloc pentru 
cunoaşterea naturii umane, istoria 
este inferioară poeziei (...); în înțelesul 
propriu al cuvîntului, ea nu e o ştiinţă 
(...); încercarea de a o construi ca un 
organism, cu un început, cu un mijloc 
şi un sfîrşit, cu o înlănţuire şi cu un 
sens profund, este o iluzie, întemeiată 
pe o falsă înțelegere...'£. Însă, oricît 
de atins de schopenhauerism va fi fost 
poetul, niciodată nu ajunge el la 
negativismul filozofului de la Frank- 
furt. Pe cît de astral, pe cît de tentat 
de panoramări cu suport filozofic e 
autorul Luceafărului, pe atît de 
angajat în timpul istoric naţional e 

gazetarul — fără discuţie, cel mai 
prestigios, în acest sens, înaintea lui 
lorga. De la nivelul protodacic, 
legendar, ori de la cel al unui o mie 
patru sute epopeic, el decriptează şi 
captează voci, demonstrînd că între 
secole circulă un fluid revelator. Cu 
cît mai depărtate, cu atît dimensiunile 
originare se aliază mitului, această 
cutie de rezonanţă a adevărului. “Se 
zice, şi cu drept cuvînt, că pentru a 
scrie istoria unei epoce, trebuie să fi 
trecut cîteva sute de ani de atunci 
încoace; contimporanii sînt cei mai răi 
istorici..."5. Deşi în raționamente ca 
acestea intră o certă cotă de paradox, 
de reţinut e, totuşi, o nuanţă realistă, 
anume că — pentru dreapta estimare 
a proporțiilor — observatorul trebuie 
să-şi ia o distanţă; altfel spus, să 
aplice retrospecțţiilor în chestiune 
principiul observat de pictori cînd 
stabilesc raporturi între prim-planuri şi 
planuri îndepărtate. 

Atunci cînd scrie că “orice 
cugetare generoasă, orice descoperire 
mare purcede de la inimă şi apelează 
la inimă” (prin inimă înţelegînd impul- 
surile simpatetice), în Eminescu 
vorbeşte poetul’, Într-un sclipitor eseu 
despre mituri, îi va ţine companie Paul 
Valery: “Cît de imperceptibil se 
schimbă istoria în vis, pe măsură ce 
se depărtează de prezent! În apropiere 
de noi, nu sînt decît mituri tempera- 
te, jenate de texte, nu de necrezut, 
de vestigii materiale care ne mode- 
rează un pic fantezia. Dar coborînd 
cu trei ori patru mii de ani înainte de 
naşterea noastră, sîntem în plină 
libertate....”. In sens larg: “Miturile sînt 
sufletele acţiunilor şi iubirilor noastre 
(...) Nu putem iubi decît ceea ce 
creem..."?. Dacă Luceafărul e simbo- 
lizarea idealității pure, a unui absolut 
încărcat de transcendenţă şi sugerînd 
incomensurabilul, Memento mori, 
cea mai amplă inserție în istorie, dă 
curs obsesiei limitei, existența fiind 
succesiune de fragmente, de intervale 
analoage în perspectiva descurajantă 
a morţii; inclusiv a răului schopen- 
hauerian, despre care filozoful zice că 
“face istoria”!... Ni se pare normal să 
vedem în mari construcții, ca Lucea- 
fărul şi Memento..., repere ontologice 
fundamentale. De pe un versant ori 


de pe altul, cititorul e invitat la 
telescopie şi reflecţie. Impregnat de 
eminescianism, Ibrăileanu punea în 
cauză şi sensibilitatea romantică. La 
moralistul de “vaste orizonturi intelec- 
tuale”, înclinat să problematizeze 
despre iubire şi moarte, scenariile 
înfățişînd declinul unor civilizaţii, ar fi 
fost, înainte de toate, “expresia 
romantismului său” — centrat pe 
paleologic. “Din ceea ce se cheamă 
antichitate (pe Eminescu) l-a atras şi 
a poetizat ceea ce e mai vechi, mai 
nelămurit, mai legendar, — de dincolo 
de orizont. Roma şi Grecia sînt mai 
cunoscute, mai clare, se adresează 
mai mult rațiunii, în comparație cu 
Egipetul, cu Asiria, cu India, care 
vorbesc mai mult fanteziei.” Aplicînd 
argumentul respectiv la fenomenul 
românesc, “dacă Ştefan cel Mare şi 
Mircea sînt veacul de mijloc al istoriei 
naţionale, dacii sînt antichitatea 
legendară, «Egipetul» acestei is- 
torii...”2. 


REVERBERAȚII MITICE 
PRE-ROMÂNE 


Pasionalitatea eminesciană 
descoperea în substantiala hereditas 
dacica un suport de excepţie, drept 
care, indignat de falsele teorii ale lui 
Rösler (Dazien und Românen, 1868; 
Romanische Studien, 1871) şi ale 
roslerienilor, poetul va invoca hotărît 
dacismul ca strat primar al etniei 
noastre. Prin intermediul unor studii 
hasdeuene (Pierit-au dacii?, 1860; 
Viaţa de codru în Dacia, 1872), el 
avusese, mai mult decît din scrieri 
străine, revelaţia fenomenului dac, 
acesta devenit, în latura lui de 
grandoare, o superbă nostalgie. 
Fantezia duce, contrar lui Vico, la 
care străvechimea nu e deloc idilică, 
într-o vîrstă de aur; sistematic 
eminescianizate, ideile sînt mediate 
prin imagini, fie de un feeric total, ca 
în Miradoniz, fie în notă aspră, cris- 
pantă, ca în Sarmis şi Gemenii, 
fragmente de epos învederînd intenţia 
unei mitologii autohtone. Potrivit 
comparatistului Ernst Robert Curtius?, 
urmărind relevanta structurilor stilis- 
tice în funcţie de ethnos, precaritatea 

mitului la romani ar fi fost determinată 
de fondul lor realist, raționalist; 
constructori lucizi şi de aceea 
refractari spiritului metafizic elin, ei 
difereau, cu atît mai mult, de cel ori- 
ental, saturat de tainic. În materie de 
“Mistere”, Mircea Eliade avea clar în 
vedere o “epocă de sincretism greco- 
oriental”, ca fenomen specifici. Să 
adăugăm că poetul pune pe seama 
spiritualității dace propria-i propen- 
siune spre enigmă şi gravitate, de 
unde întruchipări şi tablouri severe 
alternînd în lumină. În ipostază de 
mitologizant, Eminescu e un voyant 
şi un rapsod, un imagist excepţional 
cantonînd în decorativ, un moralist şi 
un narator solemn, deschis epicului 
în măsura în care acesta îndreaptă 
spre meditaţie; atent la reliefuri, ochiul 
escamotează detaliile, trecutul deve- 
nind (cu mult anterior lui Blaga) motiv 
de mitosofie. Sîntem în plină evocare 
vizionară, cadru în care cititorului i se 
propun racordări multiple, analogii 
între epoci, modulaţiile reluînd ecouri 
îndepărtate, sublimate în ideea de 
legendar; nu e decît un pas de la 
spațiul dacic, emițător de forță etică, 
pînă la o geografie sacră, supra- 
realitate uluitoare, adecvată oniricului. 
Figurile exponenţiale devin voci. O 
replică frapantă, atribuită lui Decebal, 
în Memento... — “Vai vouă, romani 
puternici!/ Umbră, pulbere şi spuză/ 
Din mărirea-vă s-alege” — continuă, la 
nivelul altui timp, în memorabila frază 
a voievodului valah din Scrisoarea ll: 
“N-avem oşti, dară iubirea de moşie e 
un zid/ Care nu se-nfiorează de-a ta 
faimă, Bâiazid!...”. 

Timpul Dochiei e timpul despăr- 
țirilor de o lume aparent scufundată, 
mitul ei, de largă circulaţie folclorică, 
menţionat de Cantemir în Descrip- 
tio..., fiind dezvoltat într-o baladă 
asachiană (Dochia şi Traian)", într-o 
legendă de Bolintineanu şi într-o 
povestire versificată a italiencei Ida 
Vegezzi-Ruscala, dedicată Elenei 
Cuza; Le Rêve de Dochia, firavul 
poem.dramatic al lui Frederic Damă, 
îi oferea în 1877 gazetarului de la 
“Timpul” — care asistase la spectacolul 
în versiunea română — motivul unei 
tranşante execuţii: “Visul Dochiei 
este-o tarara lungă de declamații 


asupra lui Ştefan, Mircea, Mihai- 
Viteazul, care se sfîrşeşte prin 
defilare de dorobanţi şi vînători (...) 
De nicăieri nu răsare icoana carac- 
teristică a vremilor trecute..."'2. În Me- 
mento-ul eminescian, mitului etno- 
gonic despre Dochia i se suprapune, 
diferit de legendele orale, viziunea 
unei Dacii paradisiace, cu păduri de 
basme, cu pulbere de-argint pe 
drumuri, cu munţi gigantici atingînd 
cerul, cu ceremonii într-o lume fără 
umbră. Atenţia riscă dispersarea, dar 
feericul, element unificator, estom- 
pează efectele focalizării multiple, 
stimulînd stilul înalt; se ajunge la 
reprezentări simfonice, în care 
metafore personificatoare, spațial- 
hiperbolizante şi plasticizante converg 
în somptuozități baroce de linii curbe: 


Peste podul cel uşure, zîna 
Dochia frumoasă 
Trece împletindu-şi părul cel 
de-auree mătasă, 
Albă-i ca zăpada noaptea, 
corpu-i nalt e mlădiet, 
Aurul pletelor strecoară prin 
mînuţele-i de ceară 
Şi prin haine argintoase străbat 
membrele-i uşoare, 
Abia podul îl atinge mici 
picioarele-i de-omăt (...) 


Umede tremur lumine pe boltirea 
cea albastră. 
Zina Dochia cu glasu-i-cheam-o 
pasăre măiastră, 
Ce zburînd prin aer vine cu-a ei 
pene de păun; 
Cînd acea pasăre cîntă, lumea 
ride-n bucurie, 
Pe-umărul cel alb o aşează şi 

coboară-n văi aurie, 

Unde-a rîului lungi unde printre 
papură răsun... 


Pare posibil ca Povestea Do- 
chiei şi ursitorile, compoziţie în stil 
folcloric (aprox. 1879-1880), să fi fost 
un studiu de atelier, în vederea unei 
alte construcții, aşa cum Fata-n 
grădina de aur fusese o preparatie 
pentru Luceafărul. Punctul de pleca- 
re al poveşiii derivă din legenda 
despre urmărirea fiicei lui Decebal de 
către Traian, dar, la ruga Dochiei 
fugare, Zamolxe o preface în stîncă, 

motiv mitic apropiat de cel al nefe- 
ricitei Niobe?3. Fiică de păstor fabulos, 
stăpîn de munţi şi bouri, de turme mii, 
de sate mii şi mii, Dochia eminesciană 
(nume derivat din Dacia), peţită de 
către crai, de prinți, de învățați în 
multe şcoli, alege pe împăratul din 
Apus, un oştean împlătoşat — nici 
vorbă, Traian — răpus însă de compe- 
titorii răsăriteni. Refugiul Dochiei, 
văduvioară tinerea, în singurătăţi 
silvestre, spre a-şi proteja pruncul, 
anticipă simbolic aşa-numita retragere 
din istorie, la care se va referi Blaga; 
elemente compensatorii — muntele, 
doina, stelele — fortifică moral pe cea 
care, neîncovoiată, îşi va veghea fiul. 
Două dintre zînele bune (ursitorile), 
ieşind din teiul vechi, îi urzesc rang 
împărătesc, vitejie, tărie şi altele ca 
acestea, însă o a treia are în vedere 
ceva mai pregnant — perpetuitatea 
urmaşilor lui, în tărîm dacic: 


Cerul, cînd o să te scoli, 

Ţi-o trimite soli, 
Căci ţi-e dat acum de soarte 

Viaţă fără moarte 
Şi ţi-e dată tinereţă 

Fără bătrîneță... 


Fantasme ca acestea invită 
într-un timp regăsit, al originilor. În 
practica lirică eminesciană, instalarea 
mentală în trecut, formă de extatism 
romantic, e, în acelaşi timp, ca mo- 
dalitate regizorală utilizată sistematic, 
o alternativă la prezent. De o parte o 
categorie cvasi-sacrală, apropiată 
divinului, de alta un timp în registru 
negativ, absorbția lui în profan; de o 
parte un focus tonifiant, oameni- 
model, statornicie neîntinată, de 
cealaltă păienjeniş, o lume despo- 
dobită sugerînd crepusculul. 


___ IMAGINEA 
“TINARULUI VOIEVOD” 


Perpetuu tentat de rememorări, 
poetul dramatic proiecta un personaj 
care, marcînd momentul moldav al 
începutului de Țară, să conjuge faptul 
istoric şi mitul. Documente felurite, 
între care Cronica moldo-polonă şi 
Cronica Anonimă, legau venirea lui 


Dragoş în Moldova de urmărirea şi 
uciderea unui zimbru, după care, 
sedus de frumuseţea locurilor, s-a 
aşezat aici; la Grigore Ureche, la 
Costin şi Cantemir se repetă ulterior 
aceleaşi date, al căror substrat 
constituie, în lectura lui Mircea Eliade, 
obiectul unui studiu savant despre 
vînătoarea rituală şi animalele- 
călăuză, implicit despre aşa-numitele 
mituri de origine“. Din perspectivă 
literară, bătrînul Asachi avea să 
schițeze un Dragoş de curată invenţie 
(1859), o povestire de care Eminescu 
va fi avut cunoştinţă; la rîndu-i, poetul 
făcea din Bogdan-Dragoş protago- 
nistul unei piese neterminate, publi- 
cată postum (1906). Adevărul istoric 
e că denominativul Bogdan-Dragoş 
reprezintă contaminarea a două nu- 
me — Bogdan, fost voievod de Mara- 
mureş, trecînd munții în 1359, la şase- 
şapte ani după Dragoş. În viziunea 
eminesciană, Bogdan-Dragoş, erou 
întemeietor, descălecător înconjurat 
de paji, şi hatmanul Bordei, evocînd 
biserici cu sunet de organ, se abando- 
nează amintirilor; în marginea mitului 
trece fantoma lui Decebal, strămoş 
tutelar. Prin intermediul lui Bogdan- 
Dragoş, personaj de aureolată puri- 
tate, încîntat de rîuri line şi codri fără 
capăt, uluit de cai sălbatici mai iuți 
decit chiar vîntul, vorbeşte un 
Eminescu rapsod, neuitător al virtuţilor 
dacice: 


Adesea cu Siretul, cu Bistriţa 
adesea 
Eu m-am tot dus la vale pe-o 
luntre uşurică, 
Alăturea cu mine avînd o plasă, 
arcul... 
Găsii acolo oameni, vorbind 
aceeaşi limbă 
Ca şi-ai noştri. Aflat-am şi munti 
cu piscuri nalte, 
Aşa fel de pe unul, căruia-i zic 
îi Ceahlăul, 
În zile după ploaie, cuprinzi 
cu ochii lumea, 
Dacă-i roteşti... Acolo priveşti 
din miezul nopţii 
Un rîu puternic, sprinten, curgînd 
spre miazăzi (...) 
lar despre soare-apune vezi ` 
iar un rîu puternic 

Pe şapte guri, se zice, 
vărsîndu-se în mare (...) 
Adesea pe Ceahlău 
Făcîndu-mi ochii roată, am zis 
ce bine-ar fi 
O mînă să cuprindă atit cît vezi 
cu ochii, 
Şi nu mai mult. Întinsă ar fi 
domnia totuşi (...) 
Şi roiurile-s bune, prisaca 
înflorită, 
Dar ce folos? cînd toate 
nu au un prisăcar... 


Simbolica încoronare de către 
voievodul de Maramureş a celui 
devenit prinţ de Moldova se integrea- 
ză într-o suită de alte simboluri, 
Bogdan fiind în acelaşi timp un Ado- 
nis, un Theseu şi un Făt-Frumos. Pe 
de altă parte, în spiritul semanticii 
eminesciene, el pare consonant 
iconografiei quattrocentiste a unor 
Antonello da Messina, Benozzo 
Gozzoli ori Filippo Lippi. În ipostază 
erotică, în scena de intensă voluptate 
cromatică, junele Bogdan e un dublu 
al poetului din Dorinţa ori din Lacul, 
trăind o suavă poveste. Practic, nici 
o reticenţă de ordin documentar în 
schițarea cadrului: un castel solitar în 
codri de brazi, văpaia rumenă a lunii, 
lebede lunecînd printre trestii, un 
balcon în care se aude ghitara — 
acestea şi altele compun un decor 
superb, în care vecinic adorata, înger 
al mîngiierii, e un etalon al gingăşiei. 
Din frumos-mirositorul tei, flori cad în 
părul galben al Anei, subliniind acordul 
mediu-tinerețe, exorcizînd clipa. În 
fapt, poezia iubirii incipiente se 
confundă cu cea a unei Moldove 
primordiale; planurile comunică, 
solidare, sub semnul zburătorului şi, 
deopotrivă, sub cel al duiosului glas 
de corn — întreţinînd fascinaţia:: 


Din negrele ponoară prin valurile 
ierbii 

Cu coarne rămuroase venea 
în cîrduri cerbii; 

lar caii cei sălbatici şi zimbrii 
i zînei Dochii 
Întind spre apă gitul, la cer înalță 

ochii (...) 

Pot eu spera? O, farmec... 

mă răpeşte 


Tu eşti aşa de albă, ca floarea 
de cireş 
Şi soarta mea te puse în calea 
mea să ieşi, 
Să treci ca o uşoară crăiasă 
din poveşti, 
C-o singură privire să văd 
ce dulce eşti, 
Căci dulce eşti... D-atuncea 
eu te visez mereu, 
Tu, gingaşă mireasă a sufletului 
meu, 
Cu pustiirea vieţi-mi d-atuncea 
eu mă cert 
Şi-ntind ca dup-o umbră 
eu dreapta în deşert... 


Percepută ca duh al începu- 
turilor, reconstruită liric, istoria nu se 
sprijină aici pe elemente materiale şi 
cronologii, ci pe disponibilităţile 
sensibilizatoare ale poeziei, drept care 
peisajul — în reliefurile lui perene — are 
o subliniată funcţie actanțială, acom- 
paniind fapta. Personaj plin de farmec, 
întruchipare a frumuseții vîrstei, din 
Bogdan-Dragoş descinde nu mai puţin 
caligraficul Ionuț Jder al lui Sado- 
veanu... 

Pentru gazetarul de la “Timpul”, 
voievodul suprem al Moldovei, cam- 
pion al creştinătăţii, era un mare geniu 
român, eroul cel mai sublim al 
națiunii": îl plasa pe locul cel mai înalt. 
“Ca toţi românii adevăraţi, Ştefan-Vodă 
era ardelean de origine şi anume 
[marajmureşan”"* — notează Emi- 
nescu, altă dată, pentru sine, fără ar- 
gumente însă. L-a citat în comentarii 
diverse: i-a dedicat texte imnice (două 
improvizații postume); l-a invocat ca 
stîlp al neamului, în Doina. Pe Ștefan- 
Vodă tinerel din Muşatin şi codrul îl 
cîntă Țara-de-Sus, voindu-l împărat 
izvoarelor şi al căprioarelor, desenat 
în spiritul viziunilor populare (pieptar 
de oțel, cuşmă neagră de miel, arc 
pe spinare), întîmpinat simbolic de-o 
mîndră-mpărăteasă (Dochia), cu păr 
lung pîn'la călcîie/ şi cu haine surie, 
salutat cu sunete de corn — cornul 
craiului Decebal — îl înconjoară 
afectuos copii cu şoimi pe umăr, mii 
copile tinerele purtînd pe umăr donite 
şi oale... Alaiul decorativ participă la 
un ceremonial cu rezonanțe alegorice: 
chipeşului Muşatin i se închină Ţara 
toată, oameni, munţi, ape, mănăstiri 

cu-ntărituri, tîrguri, sate şi cetăţi. 
Ademenirile spațiului silvestru nu-l 
abat de la destinul istoric, de unde 
despărțirea temporară de el, motivată 
ca datorie morală: 


Rămii, codru, sănătos 

Că mă cheamă apa-n jos 
Şi menit în lume sînt 
Să-mi fac cale pe pămînt... 


În latura figurativă, pur exte- 
rioară, îndepărtatul Bogdan-Dragoş şi 
decorativul Muşatin, bine aşezat într-o 
Arcadie românească, sînt nişte 
apariții romantice în desen clasic. La 
rîndul său, străveziul Hyperion, 
sugerînd transcendenţa, pleacă de la 
acelaşi tipar dominator, fiind, la nivel 
celest, o imagine hiperbolizantă a 
celor doi: 


Un tînăr voievod — cu păr de aur 
moale... 


Că imersiunea în mit înseamnă 
pentru poet un mod de întinerire, 
inclusiv de revivifiere în ordine morală, 
pare evident. Astfel de întoarceri în 
timp au la Eminescu o funcţie sacrală, 
comparabilă în fond cu ordinea graţiei 
la Schopenhauer - ordine presu- 
punînd alteritatea, uitarea de sine. O 
precizare a poetului din 1882 (9 
decembrie), ca răspuns la incrimi- 
nările gazetei “Românul”, ilustrează 
lapidar natura eticizantă a retrospec- 
ţiilor sale, dimensiunea lor perpetuu- 
modelatoare. 

“Ni se spune bunăoară că dorim 
întoarcerea stării de lucruri înainte de 
1700 (...) Dar de la părerea de rău de 
veacuri trecute, de neatîrnare, pînă la 
dorinţa nerealizabilă de-a restabili 
trecutul e o mare deosebire. 

Dacă ne place uneori a cita pe 
unii din Domnii cei vechi, nu zicem 
cu asta că vremea lor se mai poate 
întoarce. 

Nu. Precum lumina unor stele 
ce s-au stins de mult călătoreşte încă 
în univers, încît raza ajunge ochiul 
nostru într-un timp în care steaua ce 
au revărsat-o nu mai există, astfel din 
zarea trecutului mai ajunge o rază de 
glorie pînă la noi, pe cînd cauza 
acestei străluciri, tăria sufletească, 


credința, abnegaţiunea nu mai sînt. 
Degeaba pitici moderni ar îmbrăca 
zalele lor mîncate de rugină, dacă nu 
pot umplea sufletele cu smerirea şi 
credinţa celor vechi (...) 

Nu restabilirea trecutului; stabi- 
lirea unei stări de lucruri oneste şi 
sobre, iată ţinta la care se mărginește 
oricine din noi..."”. 

Dumitru TIUTIUCA 
Galaţi 


ONTOLOGIA 
EMINESCIANA 
FUNDAMENTALA: 
ARHEITATEA 


Ei bine, 

Archaeus este singura realitate pe 
lume, toate celelalte sînt fleacuri — 
Archaeus este tot 

M. Eminescu, Archaeus. 


Fiecare mare scriitor sau 
gînditor îşi are propria lui concepție 
ontologică, ea fiind specifică nu numai 
filosofilor, aşa cum s-ar putea crede. 
Facem această precizare pentru a 
confirma că M. Eminescu n-a fost 
filosof, iar opera lui nu este una de 
filosofie, ci de literatură. Filosofia sa 
ține de Weltanschauung, iar nu de 
sistem, fără ca prin aceasta să fie mai 
puțin profund în gîndire şi semnificaţii 
de valori filosofice, estetice sau mo- 
rale. Chestiunea aceasta a dat mare 
bătaie de cap eminescologilor şi nu 
am mai vrea să insistăm asupra ei, 
bibliografia ei fiind la îndemîna oricărui 
interesat de chestiune”. 

In ceea ce ne priveşte, conside- 
răm că originalitatea ontologiei emi- 
nesciene poate fi regăsită în conceptul 
de arheitate. Ni se poate obiecta că 
acest vechi concept nu este emines- 
cian, de vreme ce-l aflăm, chiar aşa 
formulat, în grecește: Archaeus, ori 
sub forma indică de Ahasver. 

Arheul înseamnă pentru Emi- 
nescu ceea ce au fost /deea pentru 
Platon, /nfinitul pentru Anaximandru, 
Logosul pentru Heraclit, Gîndirea 
pentru Parmenide, Energia pentru 
Ariost, Dumnezeu pentru Sfîntul 
Augustin, Lucrul în Sine pentru Kant, 
Spiritul pentru Hegel, Voința pentru 
Schopenhauer şi Nietzsche, Eul 
absolut pentru Fichte, Monada pentru . 


Leibniz, Physis pentru Heidegger şi 
aşa mai departe. De fapt, în epoca 
studiilor sale universitare se aflau în 
plină desfăşurare discuţiile pe tema 
monadelor, dintre Leibniz şi Zimmer- 
mann. 

Teoria arheului este distribuită în 
mai multe locuri în opera lui Eminescu; 
una are însă chiar acest titlu: Archae- 
us. În ceea ce priveşte aprecierile 
criticilor față de această scriere 
eminesciană, ele au fost foarte diferite 
şi merită o succintă trecere în revistă. 

G. Munteanu îl considera “di- 
vertisment” poetic în proză, cu alte 
cuvinte, un fel de proză de recreatie, 
cum se mai găsesc printre manu- 
scrisele eminesciene. D. Murăraşu? 
credea că “lucrarea rămîne... în urma 
nuvelei Sărmanul Dionis”, iar Eugen 
Todoran o subordona filosofiei lui Kant 
şi urmaşului acestuia, Leibniz. 
“Fragmentele acestea nu sînt simple 
improvizări ale unor teorii filosofice, 
ci compoziţii poetice avînd ca temă 
anumite teorii, ca, de exemplu, despre 
forma şi principiile lumii sensibile şi 
ale celei inteligibile, cum ar fi spus 
Kant, despre limita şi formele cunoaş- 
terii, despre relativitatea timpului şi 
spaţiului etc. Dar poetul, chiar dacă 
se foloseşte de unele idei aparţi- 
nătoare unor sisteme filosofice, 
înțelegea filosofia, ca orice poet ro- 
mantic, ca un principiu dinamic-spiri- 
tual al poeziei, cum costata T. Vianu, 
ca exemplificare, în studiul despre 
poezie şi filosofie.” 

“Nimic grandios metafizic, co- 
menta şi C. Noica referitor la unul 
dintre fragmentele din ciclul Ar- 
chaeus, nu arhetip “etern”, în absolut, 
al lucrurilor, cu atît mai puţin o mistică 
sau o religios-cosmică rațiune semi- 
nală, ci o posibilitate, spune Emi- 
nescu."+ Pentru D. Vatamaniuc, “po- 
vestirea” lui Eminescu “ne oferă cel 
mai bun prilej să arătăm cum con- 
struieşte poetul o naraţiune ia sugestii 
venite din afară (D. Vatamaniuc are 
în vedere nuvela lui Edgar Allan Poe, 


‘Morella, pe care o tradusese Veronica 


Micle — D.T.) şi cu texte vechi din 
însemnările sale”. 

Pentru Perpessicius5, în schimb, 
Archaeus este “un dialog scînteietor 
(...) de o pură ţinută filosofică (...) totul 

într-un stil plin de surprize şi de un 
umor de cea mai bună calitate, fără a 
mai aminti de atîtea din temele favorite 
ale cugetării lui Eminescu etc.” 

G. Călinescu presupunea că 
eseul Archaeus ar fi trebuit să fie un 
fel de introducere la Avatarii farao- 
nului Tlă. “Insă aşa cum se află, frag- 
mentul este cu mult evoluat concep- 
tual şi alcătuieşte un element deo- 
sebit'$. 

În ceea ce priveşte genul aces- 
tei scrieri, pentru Rosa del Conte” ar 
fi o nuvelă, în vreme ce G. Muntea- 
nuè, încadrînd-o genului dramatic, o 
aşază în rîndul “divertismentelor” poe- 
tice în proză, ce ar glosa nuvela Săr- 
manul Dionis şi fragmentul Umbra 
mea, prefațînd, în acelaşi timp, 
Avatarii faraonului Tlă (despre care 
se aminteşte: “Auzit-ai tu vreodată 
povestea regelui Tlâ?”), aşa cum Con- 
tra-pagină ar fi trebuit să fie 
predosiovie pentru Sărmanul Dionis. 
La fel scriau şi G. Călinescu” sau 
Eugen Todoran". D. Murăraşu'! o con- 
sideră “schiță metafizică”, iar D. 
Vatamaniuc“? “proză filosofică”. Şi aşa 
mai departe. 

Din punctul nostru de vedere, 
puținătatea semnelor distinctive ale 
epicului şi insuficiența dramatismului 
în sine, precum şi alte elemente de 
definiție, despre care vom vorbi, ne 
determină să aşezăm această “proză” 
sub semnul eseului filosofic de tip 
platonician, dialogat. Convorbirea, 
divanul, se desfăşoară aici între 
“Bătrînul cu înfăţişare de mag” şi 
Narator, primul fiind cel care, după o 
expresie a lui Montaigne, “conduce 
hora”, adică are rolul lui Socrate din 
cunoscutele dialoguri platoniciene?. 
Intreaga analiză a noastră se va face 
din două puncte de vedere: mai întîi, 
a textului Archaeus, ca eseu şi, în al 
doilea rînd, ca text matricial pentru 
întreaga operă eminesciană. 

Ideea arheității, în literatura 
română, apare pentru prima dată la 
D. Cantemir şi ește expusă într-o 
scriere rămasă în manuscris şi 
redactată în limba latină. Sugestiile 
cantemireşti veneau de la filosoful 
olandez Van Helmont (1577-1644), el 
însuşi preluînd-o de la un alt gînditor 
al secolului al XVI-lea, Bombastus 


von Hohenheim (1493-1541), cunoscut 
sub numele de Paracelsus. Arheul era 
pentru ambii o forţă generatoare de 
viață care menţine echilibrul orga- 
nismelor, în genere, şi care se supune 
influențelor astrelor, de aceea va 
constitui obiect de cercetare şi 
speculație pentru ceea ce G. Căli- 
nescu numea “abstracții cabalistice”". 

Spuneam că D. Cantemir reia 
ideea de la Helmont şi o face în 
lucrarea Sacrosanctae scientiae 
indepingibilis imago" (Imaginea de 
nedescris a Ştiinţei sacre), în care 
citim: Archaeus, “specierum faber, 
seminum fautor, atque propagator 
extitit qui in intimo nucleo conditus, 
centraliter in semine collocatus et 
extrinsecus, in animalibus quidem, 
spumosa materia, obductus et cir- 
cunseptus; in vegetativis autem, 
crasiori, spissiorique nucleo, et siliqua 
incrustatus, sopitus est”. In traducere: 
“Făuritorul de forme, apărătorul 
seminţelor şi propagatorul care a fost 
pus în sîmburele cel mai intim, iar în 
sîmbure, la loc de centru, ocrotit şi 
din afară, cel puţin în fiinţe, în mate- 
ria spumoasă, a fost adus în față şi 
examinat; însă în fiinţele vitale, cu 
sîmbure mai gros şi mai compact, 
fiind introdus şi în păstaie, a fost 
amortit” t8. 

Cu toate acestea, fără a părea 
pedanti, credem că putem merge şi 
mai departe în timp, considerînd că 
ontologia arheică le era comună chiar 
vechilor geți, despre care Herodot 
scria că “se cred nemuritori”, în sensul 
că admit nemurirea sufletului care, 
după moartea pămînteană, merge la 
Zamolxis. De aceea ei păstrau 
legătura cu zeul trimițîndu-i la fiecare 
cinci ani un sol, ales prin tragere la 
sorți şi care era aruncat de sus în nişte 
sulițe ucigaşe. Anticipînd puţin ideile 
noastre, observăm că acest Zamolxis 
era, ca şi Dumnezeul de mai tîrziu al 
creştinilor, arheic, adică se constituia 
în “punctul comun de aplicare a 
formei”, cum zicea Eminescu. 

Proza Archaeus (ms. 2269, f. 
19-39) a fost elaborată de M. Emi- 
nescu în deplină maturitate artistică, 
pe cînd acesta avea cam 25 de ani 
(aproximativ în 1876). Tot.pe atunci 
începuse şi traducerea din Kant şi 

definitiva Împărat şi proletar, cum 
dovedesc versurile: ii 


În orice om o lume îşi face 
încercarea, 
Bătrînul Demiurgos se 
opinteşte-n van. 


Eminescu va prelua ideea 
arheului aproximativ în termenii lui 
Paracelsus şi Van Helmont, pentru că 
el va însemna mult mai mult şi esen- 
ţia! acest concept. E posibil să fi luat 
cunoştinţă de concept şi termenul în 
sine, ca principiu al vieţii aflat în 
“stomacul plantelor şi animalelor”, prin 
intermediul operei lui Goethe ori 
Schopenhauer, deşi expresia cantemi- 
reană “materia spumoasă” o aflăm şi 
în Scrisoarea |, în formularea: “mult 
mai slab ca boaba spumii”. 

Despre importanţa plantelor 
asupra omului introduce un fragment 
şi Eminescu în eseul său. Este vorba 
despre acțiunea euforizantă, halucino- 
genă a mătrăgunei (ital. belladonna) 

„asupra omului. Perpessicius demon- 
strează şi alte multe influenţe ce au 
stat la baza acestei compuneri. 

Cei interesaţi de aspectul isto- 
rico-literar al chestiunii pot consulta 
cu succes comentariile criticilor la 
acest text; vom reda, în continuare, 
doar concluzia lui Perpessicius, care 
exprimă, de fapt, o mentalitate mai 
generală: “Archaeus este în proza lui 
Eminescu opera care ne dă cel mai 
bun prilej să arătăm cum construieşte 
poetul o narațiune la sugestii venite 
din afară şi cu texte vechi din 
manuscrisele sale”. Aşadar, deşi în 
discurs este citat numele lui Kant, 
filosofia dezvoltată este mai mult din 
Schopenhauer, Fichte, Leibniz. şi chiar 
din budism şi creştinism. Nu aceste 
fapte sînt însă deocamdată” impor- 
tante pentru noi, ci felul în care este 
redimensionat conceptul în opera lui 
Eminescu, în totalitatea ei şi care 
devine astfel unul original, eminescian 
şi românesc. 

Eseul Archaeus, în cele trei 
părți ale sale, ia în discuţie o chestiu- 
ne cît se poate de serioasă: care este 
adevărul despre lume? 

Partea întîi a eseului pune la 
modul general problema cunoaşterii 


adevărului (“care-i adevărul?”), în 
termenii filosofiei kantiene, problemă 
ce o consideră fundamentală şi punct 
de plecare în orice discuţie; “să-ncea- 
pă de la az buchi”, cum spune el. Încă 
de la Montaigne adevărul presupunea 
o instauratio magna, un efort reluat 
de un şir de generaţii, iar Fr. Bacon 
aşeza în fruntea Eseurilor sale o 
pledoarie Despre adevăr, cum bine 
ştim. 

Incercînd (ce este eseul altceva 
decît “încercare”?) un răspuns propriu 
la această problemă, Eminescu 
admite trei categorii, trei trepte de 
accedere la adevărul absolut, iar 
demonstraţia o face în aceeaşi ma- 
nieră a ironiei şi autoironiei, cînd sub- 
tile, cînd sarcastice, ce caracteri- 
zează întreaga sa proză. 

Prima treaptă a cunoaşterii ar fi 
cea reprezentată de ființele primare, 
comune, cum ar fi “un membru gros 
de la primărie sau un subcomisar de 
poliție”, care “pricep tot”, dar numai 
în limitele pragmaticului. “Membrul de 
la primărie nu vede în aceşti oameni 
decit indivizi impozabili, subcomisari.” 
“Oameni mai îndemînatici decît cei 
doi de mai sus nu cunosc”, spune el 
acum, pentru ca, puțin mai tîrziu, să-i 
asimileze zoologicului prin analogiile 
dintre cum văd viaţa un gînsac şi un 
cîine, dar şi “ochii de porc ai susînţele- 
sului”. 

A doua categorie, “învățații 
cuvîntului”, nu este nici ea scutită de 
ironiile autorului, admonestîndu-i 
pentru superficialitatea lor trădată de 
interesul permanent numai” pentru 
aspectul precar, superfluu al faptelor. 
“Aceştia întreabă totdeauna quid 
novissimi? Cartea cea mai nouă e 
pentru dînşii cea mai bună. Ei citesc 
mult şi au în capul lor o mulţime de 
definiții, formule şi cuvinte despre al 
căror adevăr nu se îndoiesc 
niciodată.” 

Ei sînt cei pe care Unamuno îi 
numea “suflete elefanteşti”, iar lon 
Zamfirescu': “bazare de cunoştinţe”; 
ei posedă “cunoştinţe multe, în 
schimb spirit puţin sau deloc”. 

În comparaţie cu aceste fapte, 
mai sînt însă şi altele, “de-o însem- 
nătate secundară”, notează mereu 
ironic autorul, “de ex. filosofia, poezia, 

artele, tot lucruri cari scapă perspi- 
cacitătții numitilor domni, dar a căror 
existență nu se poate nega”. Şi în 
acest context este adusă în discutie, 
tot prin jocul subtil al ironiilor, condiția 
filosofului Kant, “înțeleptul de la 
Königsberg”. 

Lumea, aceeaşi lume, este 
văzută în chip diferit de un ochi (şi o 
minte) de gînsac ce “deosebeşte 
lămurit grăunţele de porumb de prun- 
dul galbîn, el înoată cu siguranţă pe 
apă etc.” şi de un ochi de filosof şi 
încă al unuia de anvergura lui Kant, 
cum am văzut, care “uită să mănînce, 
voind să sară peşte o groapă cade-n 
mijlocul ei” etc. În urma prezentării 
acestor ironice “studii de caz”, neofitul 
ajunge la cîteva concluzii: 

1. “Cu toate acestea noi presu- 
punem că filosoful e mai cuminte decît 
un gînsac, ba că în problemele aceluia 
e mai mult adevăr decît în siguranțele 
acestuia.”; 

2. “Un semn că pentr-o minte 
mare totu-i problem, iar pentru 75 de 
dramuri de creier totu-i sigur.”; 

3. Adevărul este relativ. “Lumea 
nu-i cumu-i, ci cum o vedem; pentru 
gînsac, cum o vede el, pentru cîne 
item, pentru membrul de la primărie — 
pentru Kant item.” 

Lumea în sine nu poate fi, deci, 
cunoscută, ea rămîne “un problem”, 
iar ceea ce explicăm e doar imaginea 
subiectivă “a creierilor noştri şi nimic 
mai departe”; concluzia? “lumea şi 
viața sînt un vis”. 

In acest moment al discuţiei 
trebuie să situăm diferenţa pe care o 
introduce eseistul între adevăr şi vero- 
simil; acesta din urmă, sub forma 
paradoxului. Adevărul este al realității 
percepute, să spunem aşa, iar para- 
doxul este al structurii de adîncime, 
al esenței lumii. Contradicţia este 
doar a aparenţei, iar paradoxul doar 
impresia de suprafață, idee ce va 
preocupa insistent întreg eseul inter- 
belic european şi românesc. “O minte 
cari azi aprobă ceea ce-a dizaprobat 
ieri, care dizaprobă ce-a aprobat; o 
minte care vedem că se hrăneşte 
secol de secol din paradoxii... 

— Cum din paradoxii? 

— Da! Căci spune-i. numai unui 
om ieşit din coaja naturei cum că 


soarele stă şi pămîntul se-nvirteşte... 
el va găsi-o irațional, paradox, contra 
minţii sănătoase... Spune-i că stelele 
sînt tot atîtea lumi... el va găsi-o para- 
dox.” 

Această “lume ca nelumea” este 
perfect valabilă, posibilă, ea fiind 
neîntreruptă “de-o altă ordine de 
lucruri”. Mircea Eliade glosînd eseistic 
pe marginea aceleiaşi chestiuni vedea 
paradoxul drept o modernă formă de 
cunoaştere, numită de el “gordianică”, 
tip de cunoaştere întîlnit “istoric mai 
cu seamă în epocile de tranziţie de la 
o cultură la alta; de la un stil la altul”'9, 

Dar toate acestea nu sînt decit 
preocupări ale “bătrînului dască!” ştiut 
şi din Scrisoarea |, nu şi ale omului 
comun (funcţionarul de la primărie, 
subcomisarul de poliţie etc.), incapabil 
de o gîndire, de o cugetare clară, de 
întrebări neliniştitoare, de preocupare 
pentru lectură etc., de care eseistul 
în continua sa mirare se distanțează: 
“cărțile vechi eu unul le citesc şi gă- 
sesc între lucruri abstruse unele se- 
minţe de lumină, pe cari apoi le ţin 
minte”. 

Partea a doua a eseului dezvoltă 
teoria arheului făcută de Bătrîn, prin- 
tr-un dialog, iarăşi jumătate grav, jumă- 
tate ironic, cu interlocutorul neofit, 
dialog petrecut stimulativ (“in vino 
veritas”), ca şi în Sărmanul Dionis, 
lîngă un pahar de vin bun, băut la 
cîrciuma “Corabia lui Noe”. Am reţine, 
pentru discuţia ce va urma, şi semni- 
ficaţia acestui “Noe”, om primordial al 
realității de după potopul biblic. Dialo- 
gul se iscă, cum spuneam, din mira- 
rea tînărului, “mirarea fiind mama înţe- 
lepciunii”, cum se şi afirmă în text, 
sau, cum îi spunea tot M. Eliade, gra- 
ţia zeilor. Mirarea este cea care dez- 
văluia minţilor frămîntate de ajungerea 
la adevăr noi simţiri, poetice, meta- 
fizice, aflate dincolo de explicitatea 
cuvîntului, senzației ori raţionalităţii. 
În sprijinul ideii că forma cunoaşterii 
prin simțuri nu este edificatoare, dă 
exemplul lui Beethoven, care a com- 
pus o muzică excelentă, opera Fi- 
delio, cînd asurzise şi uitase de mult 
natura vocii umane. 

Să reamintim şi ce spunea L. 
Blaga, în Hronicul şi cîntecul vîrste- 
lor: “Inceputurile mele stau sub sem- 

nul unei fabuloase absenţe a cuvîn- 
tului”, şi astfel el a descoperit tainele 
ce le-ntîlnea în calea lui, lauda somnu- 
lui şi aşa mai departe, precum însuşi 
Eminescu se legăna în visuri în singu- 
rătatea de sub ramurile teiului. 

Pretextul (eseistic) al dialogului, 
ca în orice eseu autentic, porneşte de 
la “un lucru imposibil şi o idee imposi- 
bilă”, deci, de la un paradox: “un lucru 
imposibil e ca eu să fi şters ciubotele 
lui Beethoven, care-a murit înainte de 
atiția ani, iar o idee imposibilă este 
ca ceva să fie şi să nu fie tot în 
aceeaşi vreme”. Astfel de lucruri par 
imposibile, absurde doar în capul 
nostru, pentru că din perspectiva 
arheului totul se explică, îi spune Bă- 
trînul. Şi îşi începe lecţia de inițiere 
luînd în discuție principalele concepte 
filosofice: timpul, spațiul şi cauzali- 
tatea cărora le demonstrează esența 
lor de trăiri subiective, dovedită de 
faptul că somnul le anulează. 

intreagă această realitate se află 
în mintea omului ca o piesă de teatru 
jucată în capul lui, “iar sufletul lui, 
ghemuuit într-un colţ al salei, e singur 
spectator”. Faptul e şi mai relevant în 
vis, unde omul poate lua orice înfăţi- 
şare (elastic, cartof, birtaş bavarez 
etc.), fără să se îndoiască de aceas- 
ta, iar dacă nu s-ar trezi din somn 
niciodată, ar fi convins toată viaţa lui 
de acest lucru. “O lume ca nelumea” 
devine posibilă nu numai în vis, somn, 
Ci şi în cazurile de delir. “Există multe 
buruieni, cari aducînd o mică modifi- 
care a organului vederii creează înain- 
tea omului o altă lume.” Mai mult: “în 
stare de nebunie toate ideile sînt de o 
cumplită realitate”, făcîndu-l să sufere, 
pe cînd cele întîmplate îl pot lăsa 
indiferent. 

Şi atunci, întreabă retoric Bătrî- 
nul, cu ce drept modul nostru de a 
vedea lumea să fie singurul adevărat, 
pe cînd toate celelalte false? Ce e 
paradox pentru unul, poate fi perfect 
logic pentru altul. Spaţiul fiind infinit, 
sîntem totdeauna (ca şi Pămîntul în 
mişcarea sa) într-alt punct şi totuşi 
stăm pe loc, fiind şi el la fel de su- 
biectiv. “Cînd întorci binoclul, (lucru- 
rile) ţi se par într-o abnormă depăr- 
tare... Un om născut cu binoclul pe 
nas ar alerga viața lui toată după nasul 


lui propriu, ca să-l ajungă, şi ar fi foarte 
firesc asta... Unde este spațiul?” În 
ceea ce priveşte timpul, Bătrînul face 
teoria duratei, a timpului subiectiv, 
bergsonian, care se poate dilata ori 
restrînge. “Cînd aşteaptă cineva iarna 
la porţi a vreunui zaplaz pe drăguţa 
lui... şi aşteaptă... şi ea tot nu vine... 
ce-i timpul? O eternitate”. 

Nici oamenii şi întîmplările lor nu 
scapă de această percepție, ei şi ele 
fiind aceleaşi, de aceea se joacă cu 
succes piesele vechi de teatru de 
parcă ar fi actuale, ori oamenii n-ar fi 
din acea epocă. Şi astfel viaţa devine 
o frumoasă poveste, adică literatură, 
pe care, ca orice poveste, ne place 
s-o tot auzim povestită, viața ca 
literatură, povestea fiind o “realitate” 
a visului, aşa cum încă Hasdeu 
definea basmul; ca şi Eminescu, de 
altfel. 

După toate aceste exemplificări 
se ajunge, în sfirşit, la teoria arheului. 
Arheul (Eminescu îl scrie grecește, 
Archaeus) este o constantă a perso- 
nalității, dincolo de manifestările ei 
concrete în viața de zi cu zi. “Cine şi 
ce este acel el sau eu, care-n toate 
schimbările din lume ar dori să rămiie 
tot el? Acesta este poate tot misterul, 
toată enigma vieţii.” El este un fel de 
memorie a identităţii primordiale ce se 
multiplică în fiecare individ, fiind în 
toate şi toate în el; Tat twam asi! 

Fiind etern, arheul aparţine ca 
timp prezentului. “Etern este tot ce 
este întotdeauna de față... în acest 
moment. Nu ce au fost, căci au fost 
stări de lucruri, nu ce va fi, căci vor fi 
iarăşi stări de lucruri. Ce este.” Aceas- 
tă veşnicie a prezentului mai înseam- 
nă deopotrivă viață şi moarte, “un 
punct în care s-ar naşte, un moratoriu 
între viață şi moarte, căci lumea nu-i 
decît o vecinică plătire către viaţă, o 
vecinică încasare din partea morţii”. 

Şi astfel arheul se identifică cu 
Ființa din om, care este nemuritoare. 
“E unul şi acelaşi punctum saliens 
(“punct în mişcare”), care apare în mii 
de oameni, dezbrăcat de timp şi 
spaţiu, întreg şi nedespărțit.” Sau cum 
citim într-o variantă a Luceafărului: 


Au nu sînt toate-nvelitori 
Fiinţei ce nu moare? 


36 


Limba Momână 


După invocarea metaforei florilor 
ce puţine roade or să dea, scuturîn- 
du-se la mijlocul drumului, moarte, 
urmează o alta. “in fiecare om 
se-ncearcă spiritul universului, se 
opinteşte din nou, răsare ca o nouă 
rază din aceeaşi apă, oarecum un nou 
asalt spre ceruri. Dar rămîne-n drum, 
drept că în mod foarte deosebit, ici 
ca rege, colo ca cerşetor.” Asaltul e 
tinerețea, rămînerea-n drum, bătrî- 
nețea şi moartea. 

Arheul devine astfel şi echiva- 
lentul destinului: “Oamenii sînt pro- 
bleme ce şi le pune spiritul universului, 
vieţile lor: încercări de dezlegare”. 
Dar această “opintire” a spiritului 
universului este una continuă, e 
dialectica vieții înseşi, “încremenirea” 
fiind accidentul şi moartea; aceasta 
e semnificația versurilor deja citate 
din Împărat şi proletar, dar şi semni- 
ficația majoră a celuilalt eseu de 
excepție, Contrapagină 

O continuare a teoriei arheului o 
aflăm şi în Sărmanul Dionis, dovada 
constantei preocupăți a lui Eminescu 
pentru acest concept cu originală 
valoare ontologică. “Cîţi oameni sînt 
într-un singur om? Tot atiîţia cîte stele 
‘sînt cuprinse într-o picătură de rouă, 
“sub cerul limpede al nopții. Şi dac-ai 
mări acea picătură, să te poți uita în 
adîncul ei, ai vedea toate miile de 
stele ale cerului, fiscare — o lume, 
fiecare cu ţări şi popoare, fiecare cu 
istoria evilor ei scrisă pe ea — un 
univers într-o picătură trecătoare.” La 
fel de semnificativ este şi fragmentul 
următor: “Omul are-n el numai (în) şir 
fiinţa altor oameni viitori şi trecuți. 
Dumnezeu le are deodată toate 
neamurile ce or veni şi au trecut; omul 
Cuprinde un loc în vreme. Dumnezeu 
e vremea însăşi, cu tot ce se-ntîm- 
plă-n ea la un loc, asemenea unui izvor 
a cărui ape se întorc în el însuşi, ori 
asemenea roții ce îndată cuprinde 
toate spițele ce se-ntorc vecinic. Şi 
sufletul nostru are vecie-n sine — dar 
numai bucată cu bucată. Închipuieş- 
te-ţi că pe o roată mişcată-n loc s-ar 
lipi un fir de colb. Acest fir va trece 
prin toate locurile prin care trece roata 
învîrtindu-se, dar numai în şir, pe cînd 
roata chiar în aceeaşi clipă e în toate 
locurile cuprinse în ea”. 


Manuscrisele eminesciene: 
2287, 70r-75r, 2268, 22r-23r, 2255, 7r 
şi 2262, 42v.% notează şi alte 
observaţii referitoare la arheu. 

Din punctul nostru de vedere, 
conceptul de arheitate comportă mai 
multe perspective de interes. În sine, 
acesta este esențialmente filosofic, 
gr. archaeus însemnînd “început, fun- 
dament”. 

Din condiția eseistic prezentată 
a arheului decurge pentru noi o primă 
concluzie parțială importantă. Dacă, 
prin definiție, liricul trimite la senti- 
ment, iar filosoficul la gînd, atunci, 
pentru noi, arheul înseamnă tocmai 
sentimentul şi gîndul reunite şi abia 
după aceea, ceea ce interesează 
ontologia: spirit sau materie, finit sau 
infinit etc. Arheul devine, astfel, 
unicul principiu al unei ontologii 
eminesciene, dar nu atît al uneia 
explicite, care nici nu prea există la 
Eminescu decit în măsura în care am 
văzut, cît al celei implicite, cam în 
sensul în care nemţii vorbesc de un 
necesar Weltanschauung al unităţii şi 
coerenței operei, deci, condiționat 
estetic. Aflăm în arheitate sîmburele, 
ghinda tare, cum ar spune Eminescu, 
care menţine tensional unitar şi or- 
ganic întreaga sa personalitate 
artistică (om, creator şi operă); 
reluăm: “precum într-o ghindă se 
cuprind ramurile viitorului stejar”, sau 
“în ghindă e cuprinsă ideea stejarului 
întreg” etc. 

“Filosofia a căzut în discredit, 
mai zice Eminescu, prin sărăcia ei 
relativă cu bogăţia tuturor fiicelor ei”, 
iar acest fapt de reabilitare îi 
motivează şi interesul pentru filosofic, 
exemplu aflînd în progresul dezvoltării 
ştiinţelor. În loc de proporţionalitate 
între domenii, s-a produs un paradox. 
“Copiii” filosofiei, odată ajunşi maturi, 
s-au lepădat de propria lor mamă, 
socotind filosofia de prisos. S-a 
adăugat şi existența mai multor doc- 
trine filosofice din acelaşi embrion 
originar, considerate neadevărate şi, 
astfel, crede Eminescu, omul, batjo- 
corind filosofia, se aseamănă cu 
avocatul ce-şi batjocoreşte biserica şi 
aşa mai departe, adică propria-i 
condiţie ca umanitate. 

Raportată la creativitatea artis- 

tică, filosofia înseamnă estetică. 
Sensul ambelor fiind cel al restabilirii 
echilibrului pierdut. Relaţia este bi- 
univocă: “Un suflet frumos este 
aşadar lucrul în armonie, şi grația este 
caracterul ei în arătare'2". Într-adevăr, 
între toate categoriile estetice, grația 
este cea mai aproape de esenţialitatea 
conceptuală a frumosului. Toate 
celelalte categorii tind, în felul lor, 
către graţie, sublimul fiindu-le rezervat 
doar cîtorva. Un suflet frumos, aşadar, 
nu poate da decît opere frumoase, iar 
acestea nu pot alcătui decît o cultură 
frumoasă. “Cugetarea fundamentală 
asupra acestui raport e simplu aceas- 
ta: deja întrucît obiectele frumuseței, 
productele artei constituiesc o parte 
din obiectele inteligenţei, este cunoaş- 
terea lor o parte a culturii; în noțiunea 
ei însă zace totodată şi pretențiunea 
ca cel cult să posedeze şi simţ şi 
gust, plăcere şi pricepere a artei şi a 
toată frumusețea; totodată şi a celei 
naturale.”2 

Acestea fiind zise, dăm în acest 
paragraf doar sugestia de sinteză a 
modelului ontologic al arheității 
eminesciene, model pe care îl vom 
dezvolta în amănunt, ulterior. 

Facerea, din perspectiva unui 
discurs fundamental artistic, nu poate 
fi exprimată decît în aceiaşi termeni, 
după cum Creaţia biblică este ea 
însăşi prezentată în haina meta- 
-foricului simbolic. Dacă Dumnezeu a 
creat lumea în şase zile, şi după 
Eminescu (e vorba, bineînţeles, de 
“reconstituirea” noastră pe baza 
datelor oferite disparat de opera sa), 
ea s-a format tot în şase momente, 
timpi, într-o evoluţie bazată pe 
continuitate sistemică. E drept că 
aceşti termeni sînt uneori de altă 
natură, dar în definițiile lor generale 
se vor dovedi a fi foarte apropiate de 
accepțţiile biblice, cum vom mai 
vedea. Să-i urmărim pe rînd: 

1. La început a. fost, aşadar, 
Punctul. Limba ebraică nu făcea încă 
deosebirea dintre idee şi sunet, dintre 
spirit şi. materie etc., de aceea, de 
exemplu, cuvîntul unul le cuprindea 
pe toate în el. Tradus în greceşte, el 
se diferenţiază în numitele dualități. 
Din doi decurge apoi trei, şi astfel 
putem spune că ideea creştină nu 


este numai un mod de gîndire, ci şi 
un mod de vorbire; adică: a-l gîndi pe 
trei în unul! şi, astfel, vorbirea abstrac- 
tizează, ajungîndu-se la categorii 
universale; altfel spus: de la văzut la 
nevăzut şi de aici la transcendent, 
adică la Dumnezeu. Fiind vorba de un 
eseu, teritoriu de frontieră între idee 
şi metaforă, metafora metaforelor 
arheității la Eminescu este punctul, 
pentru că de la el începe întreaga 
cosmogeneză şi odată cu ea celelalte: 


Dar deodat-un punct se mişcă... 
cel întîi şi singur. lată-l... 


Un astfel de model se întilneşte 
cu cel matematic, şi Eminescu 
gîndeşte în aceşti termeni, atunci cînd 
scrie că “cine-a zis 7 a zis toată seria 
infinită a numerelor, cine-a adunat unul 
la unul a şi scăzut unul din doi; dar 
cine-a făcut asta, acela are toată 
textura infinită a matematicii şi geome- 
triei în cap”2. 

Acest prim moment principal, de 
permanentă referință arheică pentru 
viață, cel al punctului primordial, e 
“punctul zero” al centrului, al stării de 
echilibru, al cumpenei, cum va spune 
el, tuturor lucrurilor şi evenimentelor. 
In centrul Creaţiunii se află un aseme- 
nea atom: Dumnezeu. Soarele, de 
exemplu, este punctul arheic al siste- 
mului nostru solar; la rîndul său, în 
centrul Soarelui se află un astfel de 
punct. În fiecare om este, apoi, un 
atom: “sufletul atomistic”, în termenii 
lui Eminescu, după cum spune Sfînta ` 
Scriptură, în fiecare om sălăşluieşte 
spiritul lui Dumnezeu şi aşa mai 
departe. 

2. Mişcarea şi sensul ei. Pen- 
tru a se produce însă Creaţia, este 
nevoie să intervină dezechilibrul sau 
diferența de potenţial, cum s-ar mai 
spune, iar el este totdeauna unul a/ 
mişcării: 


Dar deodat-un punct se mişcă... 
(...) 
Punctu-acela de mişcare, mult 
mai slab ca boaba spumii, 
E stăpînul fără margini peste 
marginile lumii... 

gîndirii eminesciene este această 
expresie, punctu-acela de mişcare, 
care exprimă, cît se poate de expresiv 
filosofic, condiția originară a tot ceea 
ce înseamnă evoluţie, dezvoltare, 
viaţă — în cele din urmă, şi anume o 
arheitate dinamică. “Cine priveşte 
objectele din fundamentul lor absolut, 
acela va putea vedea lesne, că pasul 
făcut îndărăt — negativ — e mai mare, 
cu mult mai mare decît cel pozitiv”, 
citim într-o consemnare manuscrisă, 
această diferenţă fiind generatoare de 
evoluţie, de mişcare. Lumea însăşi, 
mai spune Eminescu, “este o continuă 
plată către viaţă şi o încasare din 
partea morții” şi exemplele în acest 
sens pot continua. 

“Esse — movi / movi, vivere, 
sentire”, spune un fragment de gînd 
eminescian”. Condiţionîndu-se a fi de 
a se mişca se subliniază natura 
obiectivă, existenţială, a lui a fi, 
precum şi discutata dinamică a 
arheităţii. Aici arheitatea capătă şi 
conotaţia a ceea ce romanii înţele- 
geau prin genius, -ii, adică “un fel de 
spirit propriu, suflet, ce l-ar avea tot 
ceea ce există: ființe, dar. şi lucruri, 
locuri; geniu tutelar etc.” 

Această mişcare îşi are esen- 
țialitatea ei, în sensul în care o 
definea şi D. Stăniloae: “Eternitatea 
este viața şi viaţa este mişcare; Dar 
nu o mişcare identică, în cerc, căci 
este monotonă, finită ca modalitate; 
nici o mişcare a unuia spre altul exte- 
rior. Ci ea este o mişcare deasupra 
oricărei mişcări”. 

De asemenea, această mişcare 
nu se face însă haotic, “caos de 
materii”, ci după anumite leg; naturale, 
idee foarte prețioasă şi răspicat 
exprimată, pentru că ea pune în 
discuţie natura evoluției, care este una 
ordonată, azi i-am zice sistemică, ca 
şi creaţia biblică. “Dumnezeu e un 
atom, un punct matematic, punctul 
comun unde se lovesc toate puterile 
pămîntului spre a constitui”, şi aici 
intervenim noi în a sublinia: “organis- 
mul de legi, sistema cosmică”? . 

Tot ceea ce urmează se supune 
legilor naturale. Unitatea însăşi, de 
exemplu, este supusă, în continuare, 
procesului dedublării dihotomice, 
transsubstanțiunea fiind un atribut 


fundamental al oricărei unităţi punc- 
tual-arheice. “Suma de energie e 
vitalitate, mai scrie Eminescu. Suma 
de mişcare e viață. Vitalitate - viață 
sînt opuse. (...) Convertirea unei 
puteri în alta, transformismul, ne dă 
rezultate atît de uimitoare încît 
pururea înclinăm a crede nu în 
prefacerea unui lucru în alt lucru, ci 
în transsubstanțiune (s.n.— D.T.), ca 
şi cînd din o substanţă, singură şi 
unică, s-ar fi putut naşte o altă 
substanță.” 

3. Antiteza. După toate aces- 
tea, urmează al doilea moment al 
Creaţiei, care susţine evoluţia pe 
antinomii: 


„.„lată-l 
Cum din chaos face mumă, 
iară el devine Tatăl... 


Prin felul în care Eminescu scrie 
cele două principii fundamentale ale 
vieţii, deja se exprimă o întreagă 
concepție despre natura celor două 
forţe în opoziţie, dar complementare. 
Ele sînt, într-adevăr, principii funda- 
mentale ale vieţii, ale oricărei Faceri, 
numai că natura lor nu este aceeaşi, 
principiul masculin fiind esenţial în 
această dinamică a forțelor. Între 
acesta şi celălalt principiu, feminin, 
se realizează ceea ce am numit prin 
“diferenţă de potenţial”, aici aflîndu-se 
sursa mişcării, dar şi a creaţiei. 

4. Coincidentia oppositorum. 
Funcţionalitatea antitezei este, am 
spus, esenţială, dar trebuie să obser- 
văm că ea se integrează organic 
ciclului Creaţiei în sine, care-şi păs- 
trează unitatea prin ceea ce s-a numit 
coincidentia oppositorum, pentru că, 
dacă cele două dimensiuni în conflict 
sînt opuse una alteia, dacă ele sînt 
inegale, totuşi ambele sînt adevărate; 
de aici, regăsirea lor, cum spuneam, 
în forma esenţială de exprimare a 
permanentei nostalgii către originar, 
către arheic, prin ceea ce s-a numit 
coincidentia oppositorum. 

5. Creaţia propriu-zisă. Pentru 
ca Lucrarea să se desăvirşească, ea 
creează totdeauna ceva nou: să-i 
spunem Fiul; dar Fiul păstrează per- 
manent relaţii de atracţii reciproce cu 
cei care i-au dat viață, cu părinţii, de 
aceea el restabileşte o nouă unitate, 
arheică şi ea, cea a treimii, a trinităţii. 

Citind cu atenție opera lui Eminescu, 
vom fi impresionați de frecvența 
simbolicii cifrei trei, fapt ce confirmă 
şi zicerea latină conform căreia omne 
trium perfectium, adică: “tot ce este 
în număr de trei, este perfect”. 

Aşadar, dacă la început a fost 
Unul, Punctul (arheic), acestuia i-a 
urmat doimea (tot arheică), iar după 
aceea treimea sau trinitatea (de 
asemenea arheică). Acesta este 
ultimul moment al Facerii şi, în viziu- 
nea eminesciană, el este analog mo- 
delului creştin şi românesc, în acelaşi 
timp, al Sfintei Treimi. Anticipînd 
ideea de bază, ce înseamnă aceasta? 
Că punctul arheic este în acelaşi timp 
unic, dar şi egal sieşi şi celorlalți, pre- 
cum relaţia stabilită în cuprinsul Sfin- 
tei Treimi între Tatăl, Fiul şi Sfîntul 
Duh. Reluarea, în continuare, a Crea- 
tiei, nu se poate face, cum am mai 
spus, decit de la acest “mode!” arheic. 

6. Roata Fără Spiţe. O dată 
declanşat procesul Creaţiei, “schema 
cursului naturei este un cerc de forme, 
spune Eminescu, prin care materia 
trece ca prin puncte de tranziţiune. 
Astfel, fiinţele privite în sine sînt 
asemenea unui rîu curgător pe surfata 
căruia sînt suspendate umbre. Aceste 
umbre stau pe loc ca o urzeală, ca 
ideea unei fiinţe sub care undele rîului 
(curg) eterne (...) într-un pelerinagiu 
din ființă-n ființă, un Ahasver a 
formelor lumei”2. Reţinem din acest 
model al vieţii, în general, ideea de 
evoluție ciclică, pe de-o parte şi 
permanenta referință a formelor în 
mişcare la punctul esenţial arheic, 
pentru care ele nu sînt decît umbre 
ale acestuia. Eminescu construieşte, 
în acest sens, modelul “roții fără 
spiţe”. 

Acest model este unul organi- 
cist, cum ştim, care are, aşadar, un 
început, o dezvoltare, un moment de 
apogeu şi, mai apoi, o stingere, un fel 
de apocalipsă, după care Creaţia 
urmează a se relua, parcurgînd ace- 
leaşi momente. 

.O întrebare esenţială ar fi urmă- 
toarea: ce urmează după Facere? 
Sfirşeşte aceasta, oare, într-o Apoca- 
lipsă? Răspunsul are conotații mult 
mai profunde, pentru că el poate aduce 
în discuţie atît de des invocatul pesi- 


mism eminescian. Argumentele 
potrivnice sînt mai multe. 

Să observăm, lucru deosebit de 
important, că în viziunea cosmo- 
gonică eminesciană şi biblică, crearea 
lumii presupune conservarea şi 
guvernarea ei. Ar fi fost absurd ca 
Dumnezeu să fi gîndit distrugerea 
propriei Sale creaţii. Dimpotrivă, 
lumea se află într-o continuă influenţă 
a puterii Sale creatoare, prin ceea ce 
se numeşte providență sau creație 
continuă, exact cum se spune şi în 
Luceafărul: 


Din sînul vecinicului ieri 
Trăieşte azi ce moare 

Un soare de s-ar stinge-n cer 
S-aprinde iarăşi soare. 


Şi încă o observaţie deosebit de 
importantă: “Viaţa duce-n sine acel 
grăunte de mulţămire care s-a născut 
din acea primă mişcare ce-a scos 
caosul din echilibru”, notează, la un 
moment dat, M. Eminescu%. Creaţia 
are, aşadar, şi o componentă estetică, 
după cum şi una etică, pentru că 
bucuria este sentimentul fundamen- 
tal ce însoţeşte şi opera de artă. 

Rezumiînd, arheitatea constituie 
principiul ontologiei originale emines- 
ciene şi ea stă la baza unei la fel de 
originale gnoseologii. În liniile ei gene- 
rale de definiţie, arheitatea este eter- 
nă, dinamică şi omnipotentă, verifi- 
cîndu-se în toate cele ce există. 

Aceasta ar fi pe scurt esenţa 
arheică a ontologiei eminesciene, 
crescută din dorinţa formulării unei 
phylosofii româneşti, aşa cum nu o 
dată a scris şi a dorit-o. Şi aceasta 
cu atît mai mult, cu cit filosofia era 
pentru el muma, embrionul arheic al 
tuturor ştiinţelor. 

Dar numai astfel lucrurile n-ar fi 
complete, pentru că, încă o dată 
subliniem, pe noi ne interesează cu 
precădere ideea sensibilă, ideea ce 
sprijină sentimentul religios, creştin, 
cum este şi normal peniru opera unui 
creator de excepție, ca Mihai Emi- 
nescu. Acest obligatoriu esthesis se 
întîlneşte, la rîndul său, cu un la fel 
de semnificativ ethos, de aceeaşi 
definiţie creştină şi, prin aceasta, 
românesc. 

Mihai DRĂGAN 


LUCEAFĂRUL 


Luceafărul a fost considerat, 
din exces didactic, un poem epic, 
deşi, în realitate, el conţine, pe lîngă 
lirismul lui specific, mai multe virtua- 
lități dramatice. Cu tot conflictul in- 
tens, accentuat prin chiar prezenţa 
dialogului şi transpunerea opoziţiilor 
de sensibilitate şi gîndire într-un plan 
cosmic, poemul este, în esenţă, liric, 
aşa-numitele personaje nefiind 
altceva decit ipostaze sublimate ale 
poetului însuşi, în efortul lui demiurgic 
de a se exprima total. Problema care 
rămîne să fie lămurită are în vedere 
arta unică a lui Eminescu în realizarea 
unităţii interioare a demersului liric prin 
abstragerea, într-o formă poetică fără 
precedent în opera sa, a motivului 
central, opoziţia dintre înalt, — lumea 
ideală a geniului, şi teluric, efemerul 
vieţii umane. Referindu-se la acest 
poem, Tudor Vianu vorbea (în Poezia 
lui Eminescu, 1930) de o “lirică 
mascată”, iar D. Popovici (Poezia lui 
Eminescu, Editura Tineretului, 1969, 
p. 300) de un “lirism obiectiv”, avînd 
în vedere tocmai năzuinţa lui Emines- 
cu de a întruchipa, în această supre- 
mă creație a sa, drama creatorului de 
geniu, adică însăşi drama sa, proiec- 
tată într-un plan al absolutului. 

Ştim că inadaptabilitatea, lupta 
de contrarii din ființa poetului, răsfrîntă 
mai cu seamă în poezia celei de a 
doua perioade, ia forma “seninătății 
abstracte” (expresia aparține lui Maio- 
rescu) din faza ultimă, de după 1879. 
Deci, toată situaţia încordată a creato- 
rului, de neadaptare şi însingurare, se 
converteşte acum, cu mici excepții, 
într-o înaltă contemplativitate, speci- 
fică atitudinilor fundamentale ale ge- 
niului. Aceasta nu este o expresie a 
oboselii, ci forma ultimă de manifes- 
tare a geniului romantic, sortit să tră- 
iască într-un mediu insensibil la crea- 
ţia superioară. Eminescu se refugiază 


Eseul de faţă constituie o lucrare 
inedită a profesorului ieşean Mihai 
Drăgan (1937-1993), sincer prieten şi 
susținător entuziast al revistei “Limba 
Română”. D-lui a făcut parte din colegiul 
redacțional al revistei noastre, ani la 
rînd, semnînd (şi îndemnînd pe alții să 
scrie) numeroase colaborări: Actuali- 
tatea lui Eminescu, nr. 1, 1991; Poetul 
naţional al românilor, nr. 2, 3-4, 1991; 

Chiahaia (fiica, tot atît de fidelă amintirii 
paterne), pentru încredințarea acestei 
lucrări manuscrise a lui Mihai Drăgan, 
care ţinea mult la publicaţia noastră, 
“miracol chişinăuian”, precum îi plăcea 
s-o numească. 

Reamintim, celor care au apucat 
poate a uita, că Mihai Drăgan, atît de 
energicul profesor universitar şi publi- 
cist, scriitor, a fost, multă vreme, coor- 
donator al Colecţiei de prestigiu “Emi- 
nesciana” (în cadrul editurii ieşene “Ju- 
nimea”), ce întruneşte deja peste 60 de 
volume, în care a editat şi două volume 
proprii: Interpretări. Mihai Eminescu 
(nr. 27, laşi, 1982 şi nr. 40, laşi, 1986). 

Penei lui Mihai Drăgan îi aparțin 
şi cărțile: Aproximații critice (laşi, 1970, 
volumul său de debut editorial); G. Ibrăi- 
leanu (Bucureşti, 1971); B.P. Hasdeu 
(laşi, 1972; monografie model, ce s-a 
învrednicit de Premiul Uniunii Scriitorilor 
din România, pentru 1972); Reacţii 
critice (laşi, 1973); Lecturi posibile. T. 
Maiorescu. G. Ibrăileanu (laşi, 1978); 
Clasici şi moderni (Bucureşti, 1987). 

acum definitiv într-o lume a esenţelor 
care este eternitatea creatorului con- 
ştient de valoarea sa, altfel spus, într-o 
lume ce reprezintă durata absolută a 
geniului. “De plînge Demiurgos, doar 
el aude plînsu-şi”, scrie poetul, zgu- 
duit de ideea imposibilității de a comu- 
nica total cu lumea. 

Poemul Luceafărul creşte din 
opoziții sufleteşti şi filosofice fixate 
într-o structură simetrică, în care 
aşezarea cuvintelor comunică, într-un 
spaţiu estetic perfect delimitat, 
mişcările interioare, accentele lor de 
intensitate şi dramatism, de rotire spre 
azurul cerului platonician sau de 
diminuare a tonului, de eliberare, prin 
conştiinţă, de sub vraja amăgitoare a 
impulsurilor pasionale şi revenirea la 
forma iniţială, aceea de trăire exclu- 
sivă în lumea ideilor, în afara timpului 
şi a spaţiului. Răceala geniului presu- 
pune lipsa de voinţă în planul vieții 
practice, inadecvarea lui în lumea 
comună, de unde drama însingurării, 
melancolia, aspirația de a se purifica 
prin sine, trăind sub zodia eternității. 

Normal ar fi să actualizăm, prin 
lectură, în cîteva minute, substanța 
poemului, deoarece, credea Emines- 
cu, “de la zisa în treacăt, de la repeta- 
rea imitativă a aceloraşi cuvinte pînă 
la reproducerea într-un alt creier a 
aceloraşi gîndiri, e o mare deosebire”. 
Dar (...) sînt bine cunoscute momen- 
tele esenţiale din evoluția dramatică 
a poemului, modul în care apar şi se 
desăvirşesc artistic motivele lui. 

Inceputul poemului ne introduce 
într-o atmosferă în care timpul istoric 
este abolit, în favoarea unuia mitic. 
Spațiul şi timpul, ca forme ale sensibi- 
lităţii noastre, după credinţa lui Kant, 
domină materia ideatică a textului, cu 
deosebirea că nu credem a avea de-a 
face cu un “lirism abstract, geome- 
tric”, după expresia cam severă a lui 
G. Călinescu (Opera lui Mihai Emi- 
nescu, V, p. 255), ci cu mari simboluri 
şi metafore. Ideea de spațiu şi de timp 
este cristalizată în imaginea mării fără 
margini şi a luminii astrale eterne. 

Fata de împărat se desprinde din 
atmosfera basmului, căpătînd, chiar 
din prima strofă, proporţia unei imagini 
absolute. Nu alta sugerează versul “o 
prea frumoasă fată”, care, în sine, nu 


este o metaforă, ci un superiativ 
absolut luat din vorbirea comună, a 
cărui funcție este aici de a îngrădi orice 
impresie de relativizare, de a conferi 
deci frumuseţii un caracter de 
unificare, favorabilă comunicării cu 
lumea astrală a geniului. 

Să se observe că imaginea — 
spunea D. Caracostea — este foarte 
bine susţinută “de valoarea fonetică 
a vocalelor” (Arta cuvîntului la Emi- 
nescu, 1938, p. 281), vocala a, în 
silabele accentuate, avînd o rezonanță 
ce ne urmăreşte multă vreme. Alte 
expresii: “niciodată” (cu accent, în 
vers, pe prima silabă); “miîndră-n toate 
cele”, cu “accentul dominant” (ib., p. 
283), toate sînt menite să sugereze, 
crescendo, imaginea unică, de frumu- 
sete peste timp şi spaţiu, a fetei de 
împărat. Ea contemplă marea şi cerul 
înstelat (deci are un atribut al geniului), 
dorind să-şi apropie lumina lucea- 
fărului, să-şi integreze iubirea într-o 
zonă cosmică, să se izoleze ca însuşi 
creatorul, în absolut, în azurul cerului 
platonician, depăşind, altfel spus, 
condiția pămînteană, de om obişnuit, 
din concepția filosofică a lui Schopen- 
hauer. 

Motivul erotic, esenţial în struc- 
tura poemului, apare în strofa a treia, 
în ultimul vers Luceafărul aşteaptă 
(adică, în “colț”, nu luceafărul aşteap- 
fă, ci ea aşteaptă luceafărul). În con- 
trast cu această imagine încremenită 
aproape, care sugerează un anumit 
ritual pentru iniţiere în iubirea cosmică, 
strofa care urmează deşteaptă în noi 
un interes deosebit prin faptul că 
deschide deodată un spațiu poetic cu 
totul nou: 


Privea în zare cum pe mări 
Răsare şi străluce, 

Pe mişcătoarele cărări 
Corăbii negre duce. 


Izbeşte, mai întîi, abundența 
verbelor, în comparaţie cu strofa 
precedentă (patru în loc de două), 
care pun puternic în relief atributele 
esenţiale ale luceafărului: lumină, deci 
un absolut al cunoaşterii şi al creaţiei, 
planarea în transcendent, puterea. De 
un efect aproape indicibil este imper- 
fectul privea, care sugerează, parcă, 

o plonjare în trecut, menită să confere, 
deci, adincime sufletească modului în 
care fata de împărat priveşte (nu 
vede!) icoana absolută a luceafărului. 
Începutul de vers “privea în zare” des- 
chide deodată un spațiu poetic nemăr- 
ginit, care este al poemului însuşi. 
Strofa este în aşa fel realizată, încît 
gîndul naratorului se revarsă într-o 
imensitate de mister, aceea a mărilor, 
a spațiului nemărginit — “Privea în zare 
cum pe mări” — şi a “mişcătoarelor 
cărări. 

Primul moment al suprapunerii 
geniu-astru trezeşte în fata de împă- 
rat nostalgia depăşirii lumii fenome- 
nale, prin iniţierea în transcendent, 
totuna cu spațiul poeziei, devenit un 
ideal al iubirii complete, al ființării 
dincolo de efemer, în eternitate. În 
chip ciudat, strofa care dezvăluie 
acest început de imaginare a unui 
termen unic pentru dragoste conţine 
însăşi sugestia a două naturi 
neaderente, expresii ale unor lumi to- 
tal opuse, care, în acelaşi timp, se 
atrag în vis şi se resping: 


Îl vede azi, îl vede mini, 
Astfel dorinţa-i gata; 

El iar privind de săptămîni, 
Îi cade dragă fata. 


Deci: văzîndu-l azi, văzîndu-l mini, 
dorința-i gata la fata de împărat, 
coborită acum de pe piedestalul de 
unde fusese aşezată cu superlativul 
absolut: “o prea frumoasă fată”. Cînd 
poetul spune dorința-i gata, se 
sugerează mai mult o pornire instin- 
ctivă, decît o pasiune adîncă, fremă- 
tătoare. Nu cumva acest joc al fetei: 
“Il vede azi, îl vede mîni,/ Astfel do- 
rința-i gata” ar vrea să sugereze că 
este vorba nu de o pasiune, ci, mai 


mult, de iubirea spontană a unui ideal, 


deci de iubirea iubirii plasată în vis, 
adică în absolut? Probabil că acesta 
a fost chiar gîndul poetului pe care îl 
cerea, de fapt, logica internă a poe- 
mului. În schimb, astrul, adică geniul, 
se desfăşoară în timp, el priveşte de 
săptămîni (în locul lui vede este verbul 
priveşte care sugerează durata), deci 
contemplind îşi simte angajate resor- 
turile cele mai adînci ale sufletului, 
întreaga sa ființă fiind supusă unui 


impuls venit parcă de dincolo de fire: 
“li cade dragă fata”. Pentru a dobîndi 
completitudinea, deci fiinţarea în 
eternitate, la care aspiră romanticii, 
geniul trebuie să dobîndească o 
dimensiune omenească, individuală, 
erosul, pe care s-o ridice apoi la o 
treaptă superioară, generală. 

Asocierea, făcută de Ibrăileanu, 
între poemul Luceafărul şi Pe lîngă 
plopii fără soţ, nu era întîmplătoare. 
Astrul, — “gînd purtat de dor” —, 
vibrează în transcendent, asemeni 
geniului fără noroc, mistuit însă de 
focul unei pasiuni orbitoare, în stare 
să-l distrugă. Cităm din poezia Pe 
lîngă plopii fără soţ: 


Căci te iubeam cu ochi păgini 
Şi plini de suferinţi, 

Ce mi-i lăsară din bătrîni 
Părinţii din părinţi. 


Ne întoarcem la poemul Lucea- 
fărul. Dominantă, în strofa comen- 
tată, este prezenţa fascinantă a 
astrului, începutul versului trei, “El iar 
„..”, sugerînd pregnant universul sen- 
sibil, de o valoare cu totul exceptio- 
nală, al geniului, simbolizat în ima- 
ginea astrului şi a luminii lui eterne. 

Iniţierea în transcendent a fetei 
de împărat şi chemarea luceafărului 
în lumea fenomenală se petrece în vis 
(“Nu cumva întreaga viaţă este un 
vis — sau, mai bine zis: există un 
criteriu de diferenţiere între vis şi 
realitate? între fantasmele şi obiectele 
reale? ” — se întreba Schopenhauer). 

Fata de împărat visează la un 
absolut al iubirii, pe care, predestinată, 
nu-l poate concepe decît la un mod 
supus trecerii care zboară ca pulberea 
mînată de vînt: — “De ce nu vii tu? 
Vină!” — dacă nu cumva magnetismul 
instinctiv înseamnă şi un joc al 
candorii, specific acestei vîrste cu 
dorul de luceferi, de zburători şi Feţi- 
Frumoşi. E mai multă aspirație spre 
vis, spre nelămurit (vagul romântic) 
şi, în acelaşi timp, imposibilitatea 
fiinţei umane de a-şi depăşi condiția 
de vremelnicie. Să se reţină că 
vibrația astrului-geniu şi desprinderea 
lui din starea de contemplatie, de 
seninătate, se datorează impulsului 
erotic al fetei de împărat. Chemarea 

erotică îl dislocă din locul lui menit 
eternității. 

Geniu romantic absolut, Hyperi- 
on cel care merge deasupra (sau cel 
de peste nouri) aparţine cerului, fiind 
înzestrat cu o capacitate de cunoaş- 
tere şi creație absolută în timp. El este 
un simbol al eternității. Ca urmare, 
Hyperion este menit să se mişte într- 
un ciclu cosmic, după necesități 
superioare, în comparație cu viața 
pămînteană, mărginită, supusă efe- 
merului, unde erotica are ca finalitate 
procreaţia, de unde repeziciunea cu 
care astrul-geniu poate fi substituit, în 
planul realităţii, cu Cătălin. Pentru fata 
din rude mari împărăteşti, deşteptată 
din vis, viața pe pămînt este o realitate 
insurmontabilă, oricîte rezerve de 
puritate ar avea ea, şi are, fiind ea 
însăşi mistuită de dorul nemărginirii, 
al iubirii veşnice în imperiul 
absolutului. Cătălin trăieşte într-un 
sistem de limite, acelea ale spațiului 
şi ale timpului, şi aspiră să iasă din 
strînsoarea lor. Voind să-şi depăşeas- 
că, în absolut, condiţia, ea îşi exteriori- 
zează dorința în vis. Fiinţă romantică, 
fata de împărat încearcă, de fapt, să 
iasă din cercul ei (cămara) prin somn 
şi visele nopții, iar acestea, dacă ar fi 
să ne orientăm după spiritul teoriilor 
romantice (germane), nu sînt altceva 
decît ecouri nocturne ale vieţii de 
veghe. Luceafărul este, în fapt, creația 
Cătălinei, în ale cărei visuri apare 
steaua singuratică: “Ea trebui de el în 
somn/ Aminte să-şi aducă”. Prin vis, 
Cătălina încearcă să-şi depăşească 
statutul de om teluric, să ajungă la o 
nouă conştiinţă, pătrunzînd astfel în 
lumea ei interioară, prin care abia acum 
poate comunica, într-adevăr, cu lumea 
cosmică. Sensibilizată, pînă la 
spaimă, de lumina divină a 
luceafărului (“Privirea ta mă arde”), 
Cătălina se află ea însăşi, pentru puţin 
timp, în sfera magicului în care se 
mişcă imperial Hyperion. Este, proba- 
bil, momentul cînd şi Cătălina, aseme- 
nea luceafărului, se simte separată de 
partea ce-i lipseşte (în sens platoni- 
cian) şi aspiră să refacă unitatea 
originară. 

Cătălina nu este, în cele din ur- 
mă, doar fiinţa feminină pe care 
cititorul grăbit, stăpînit de prejudecăţi, 


o poate condamna. Ea este un pro- 
totip, este femeia sau omul comun, 
care poate aspira la eternitate, este, 
în definitiv, o voce lirică profundă, ciu- 
dată, misterioasă a lui Eminescu 
însuşi, căruia i se potrivesc perfect 
vorbele lui Platon din dialogul Phedru: 
“Cînd un om, zărind frumusețea aici 
pe pămînt, îşi aminteşte de adevărata 
frumusețe, sufletul său capătă aripi 
şi, simțindu-le bătînd, începe să 
zboare. Neputînd însă, el îşi îndreaptă 
întocmai ca păsările privirile spre cer”. 

Pentru geniu, erotica are o sem- 
nificație ontologică, este o cale de 
comunicare cu transcendentul, e o 
experienţă în absolut, adică în planul 
creației cu desfăşurări uranice, favo- 
rabile cunoaşterii ideilor platonice. 
Altfel spus, erotica, din perspectiva 
geniului romantic, nu este procreaţie, 
ci spiritualizare înaltă, cunoaştere în 
plan metafizic, creație în toate pla- 
nurile, dar în sensul ciclurilor cosmice 
eterne. Tentaţiei erotice alui Hyperion 
i se asociază nostalgia ridicării feno- 
menalului la treapta înaltei spiritua- 
lizări, a fiinţării întru eternitate, a 
comuniunii adînci cu transcendentul, 
din care astrul nu se poate desprinde 
decît cu riscul diminuării şi chiar 
pierderii strălucirii luciferice, adică a 
secretului său de creator. 

Hyperion se naşte din cer şi din 
mare, deci din adîncurile lumii origi- 
nare, spre care aspiră creatorul ro- 
mantic, considerînd-o drept o zonă a 
duratei absolute a geniului care se 
contopeşte cu durata infinită a cosmo- 
sului. Cerul şi marea nu sînt altceva 
decît simboluri ale spațiului fără sfîrşit 
şi fără început. Este vorba, ca şi în a 
doua ipostază a naşterii sale, din 
împreunarea soarelui cu noaptea 
(simboluri ale curgerii ireversibile a 
timpului etern), de caracterul cosmic 
al fiinţei luceafărului, de faptul că el 
este un arhetip. Aceasta se adeve- 
reşte şi mai mult prin imaginarea 
călătoriei luceafărului prin spaţiul cos- 
mic. Înseamnă aceasta o iniţiere în 
necunoscut, o întoarcere în vremea 
haosului primar, a naşterii universului, 
a primordialităţii deci: 


La-nceput, pe cînd fiinţă nu era, 
nici neființă, 

Pe cînd totul era lipsă de viaţă 
şi voinţă... 
(Scrisoarea |) 


Hyperion, geniu romantic, este 
o ființă care face, în chip misterios, 
legătura cu. plasma originară, cu 
universul întreg, cu ipostazele dintii 
ale naşterii lumilor, zborul lui măreț prin 
lumile originare sugerînd tocmai 
posibilitatea geniului, spre deosebire 
de omul obişnuit, de a se exila într-un 
absolut al ființei, pe care visul său îl 
creează ca o replică la ordinea 
existentă a lumii care nu-l înţelege şi 
care, în consecinţă, îl respinge. 

Fiind o asemenea natură 
absolută în planul cunoaşterii intuitive 
şi al creației, geniul se poate 
manifesta la modul absolut şi în 
întruchipările lui omeneşti. Acestea 
sînt ale îngerului şi ale demonului, 
simboluri — aici — ale frumuseții abso- 
lute şi ale pasiunii erotice absolute. 
Coborîrea astrului presupune, de fapt, 
o sforțare de a integra erosul 
fenomenal — omenescul — în planul 
superiorității astrului-geniu, de unde 
patima îl dislocă doar pentru o clipă: 


Am coborit cu-al meu senin, 


adjectivul senin devenind aici un sub- 
stantiv ce sugerează tocmai abso- 
lutul, liniştea divină în faţa patimilor 
distrugătoare. 

Drama luceafărului este de o 
profunditate mai intensă, decît se 
poate bănui, la o primă lectură a poe- 
mului. Prin natura lui, geniul percepe 
în adîncime esenţele, cunoaşte lumea 
în condiția ei de efemeridă şi o pri- 
veşte cu seninătate, cu detaşare 
sceptică şi melancolie impersonală. 
Melancolia geniului este o rezultantă 
a cunoaşterii filosofice practice. 
Geniul se salvează din mizeria condi- 
tiei umane şi a limitelor ei prin cunoaş- 
tere şi poezie, se salvează din cercul 
strimt, prin seninătate. 

Lipsit de simţ practic, omul de 
geniu nu este omul faptei obişnuite în 
viața de toate zilele. De aici însin- 
gurarea. Geniul creează pentru eterni- 
tate. Cu alte cuvinte, îşi este suficient 
sieşi, în nefericirea lui omenească. 
“Deşi geniul — spune Schopenhauer — 


poate încînta de fericire pe cel ce este 
înzestrat cu el, în orele în care i se 
consacră fără piedică şi cu inima 
întreagă, totuşi nu este capabil a-i 
procura o viaţă fericită, ci din contra”. 

insemnarea lui Eminescu des- 
pre semnificația Luceafărului ar 
putea să ducă la această cugetare 
schopenhaueriană, dar apropierea 
gîndirii lui poetice de reflecţiile 
filosofului german trebuie controlată 
şi cumpănită în funcţie de realitățile 
interioare şi nu în funcţie de posibile 
asociații şi paralelisme întîmplătoare. 
Chestiunea merită mai multă atenţie, 
deoarece poemul Luceafărul se 
cuvine analizat ca o creaţie artistică 
de excepţie şi nu ca o meditație 
filosofică. 

Teoria despre geniu a lui Scho- 
penhauer este, negreşit, subiectivă, 
cu greu de acceptat în toate laturile 
ei şi cu atît mai dificil de socotit drept 
principal punct de plecare pentru poet, 
deşi G. Călinescu scria că “teoria 
schopenhaueriană a genialității a 
făcut-o Eminescu în Luceafărul" (op. 
cit., p. 91). Ceea ce frapează, în 
capitolul cunoscut din Lumea ca viață 
şi reprezentare, este că atît de 
subiectivul Schopenhauer atribuie 
geniului drept supremă trăsătură 
“obiectivitatea”, singura care i-ar 
putea înlesni contemplarea ideilor 
platonice. Reţinem, apoi, disocierea 
categorică şi fundamentală, în 
definitiv, între cele două posibilități ale 
omului de a cunoaşte lumea. Una pe 
cale rațională, discursivă, care este 
apanajul voinţei de a trăi, produsul ei 
fiind deci ştiinţa, filosofia, de exemplu; 
cealaltă prin intermediul intuiţiei, 
numai la îndemîna geniului care poate 
astfel să pătrundă “esențele cosmice”, 
să-şi imagineze formele primare de 
existenţă care nu sînt altceva decît 
sîmburii metafizici ai lumii, altfel spus, 
ideile platonice. Totuşi Schopenhauer, 
deşi recunoaşte ca esenţial, în 
alcătuirea geniului, darul intuitiv, 
consideră că atribut esenţial al 
acestuia este obiectivitatea. Este greu 
de văzut însă obiectivitate în intuiţia 
iraţională. 

Deşi schopenhauerian în unele 
din atitudinile sale teoretice funda- 
mentale, în această problemă-cheie, 

care este viziunea asupra omului de 
geniu, Eminescu este dacă nu la 
antipodul teoriei filosofului german, în 
tot cazul destul de îndepărtat de ea. 
Trăsătura energic-particulară a geniu- 
lui, în gîndirea poetică eminesciană, 
este tot facultatea intuitivă, al cărei 
țel suprem, oricît de senin ar fi acesta, 

este creația, plăsmuirea, imaginația, 

şi nu obiectivitatea. Cu ochiul interior 
Eminescu vede nu ideile, ci formele 
lor metafizice, întruparea lor misteri- 
oasă în apele mitului primordial. Nu- 
mai dacă ne gîndim la “imaginația sa 
alchimică”, spre a folosi o sintagmă a 
lui Blaga, vom înţelege ceva din 
adîncimea plăsmuirilor existente în 
poemul Luceafărul, semnificaţiile 
artistice ale călătoriei cosmice a lui 
Hyperion, dar, mai ales, ale metamor- 
fozelor lui succesive. S-a crezut că 
această capodoperă poate da şi 
impresia “prin cadența de desciîntec 
şi prin gnomism de proverb", de ceva 
“mecanic”. Ba mai mult, poemul ar 
avea, tot după părerea lui G. Căli- 
nescu, “tehnica lineară a muzicii 
instrumentale şi totodată a liturghiei 
şi a incantațiunii” (Opera lui Mihai 
Eminescu, V, p. 258). Pe lîngă pro- 
poziția, deja citată, că în Luceafărul 
“lirismul [e] abstract, geometric”, să 
mai amintim părerea călinesciană că, 
în acest poem, “lirismul e totdeauna 
fragmentar”, creația fiind adusă, prin 
“antiteză morală”, la o “mentalitate 
folclorică”. Astfel de opinii pot, desi- 
gur, deruta, dar ele nu trebuie, în nici 
un caz, să descurajeze eforturile spre 
o nouă interpretare critică, atîta vreme 
cît G. Călinescu însuşi afirma, cu un 
alt prilej, că “Luceafărul este un tratat 
de metafizică abstrusă” [neclară, 
confuză, încurcată] (Ibidem, |, p. 58). 

Luceafărul nu este “un tratat de 
metafizică”, şi cu atît mai 'mult de 
metafizică “abstrusă”. Poemul aces- 
ta, de o simplitate măreaţă în armonia 
lui clasică, este o creație în care 
viziunea eminesciană asupra geniului 
este profund originală. 

Geniul, aşa cum îl vede şi Emi- 
nescu, este un creator care-şi găşeşte 
echilibrul doar în spiritul creator al 
divinității. Hyperion este din aceeaşi 
substanță cu Demiurgul (“Noi nu avem 
nici timp, nici loc,/ Şi nu cunoaştem 


moarte.”). În structura oricărui geniu 
demonicul este elementul sine qua 
non al creației, acela care face legă- 
tura cu fenomenul originar, are deci o 
putere extraordinară de “dezmărginire” 
(L. Blaga), viziunile realizîndu-se prin 


“mijlocirea gîndirii mitice, şi nu a gîndirii 


conceptuale. Hyperion este un ase- 
menea geniu care, prin metamorfo- 
zele sale, coboară adînc în tainițele 
spirituale ale acestui pămînt româ- 
nesc. Imaginea obsedantă, o metafo- 
ră profundă, este aceea a tînărului 
voievod, de structură sacrală, adică 
o imagine ideală cu care poetul năzuia 
să se identifice în elanurile lui metafi- 
zice, vizionare. 

Melancolia (obiectivă, în sens 
schopenhauerian) a lui Hyperion fuse- 
se intuită adecvat de Maiorescu: 
“Cuvintele de amor fericit şi nefericit 
nu se pot aplica lui Eminescu în 
accepțiunea de toate zilele. Nici o 
individualitate femeiască nu-l putea 
captiva şi ţinea cu desăvirşire în 
marginile ei. Ca şi Leopardi, în Aspa- 
sia, el nu vedea în femeia iubită decît 
copia imperfectă a unui prototip ne- 
realizat. Îl iubea întimplătoarea copie 
sau îl părăsea, tot copie rămînea, şi 
el, cu melancolie impersonală, îşi 
căuta refugiul într-o lume mai potrivită 
cu el, în lumea cugetării şi a poeziei. 
De aici Luceafărul cu versurile de la 
sfîrşit” (Eminescu şi poeziile lui, în 
Critice, Il, 1967, p. 334): 


Trăind în cercul vostru strimt 
Norocul vă petrece, 

Ci eu în lumea mea mă simt 
Nemuritor şi rece. 


Hyperion nu ni se pare afi chiar 
un “geniu titanic”, şi nici o ipostază 
intermediară între titan şi geniu. D. 
Popovici, consecvent punctului său 
de vedere despre titanismul poetului 
nostru, vedea, în poema Luceafărul, 
un “conflict” între titan şi geniu, adică 
între dorința telurică a lui Hyperion şi 
natura lui divină, ceea ce este, cre- 
dem noi, o exagerare. 

Am spus că există un para- 
lelism între începutul şi sfîrşitul Lu- 
ceafărului. Accentuăm, acum, ideea 
şi afirmăm că seninătatea (deci 
melancolia, ca rezultat al cunoaşterii 

demiurgice), explicită în final, carac- 
terizează astrul-geniu şi în ipostaza 
sa inițială, de unde sfericitatea poe- 
mului, altfel spus, construcţia lui 
circulară. 

Ca întruchipare a geniului ro- 
mantic, Hyperion este convins mai 
dinainte că iubirea absolută, în sensul 
înălțării în transcendent, nu poate 
exista în sens cosmic, deoarece, în 
viziunea romanticilor, femeii îi lipseşte 
vocaţia transcendentă, sau, dacă nu-i 
lipseşte, timpul şi împrejurările nu-i 
permit să-şi devanseze condiţia. S-ar 
putea afirma odată cu G. Călinescu 
(cf. Opera lui Mihai Eminescu, în 
Opere, 13, p. 103), că “în Luceafărul 
este inclus misoginismul, care apoi 
va lua la Eminescu forme brutale"? 
Poetul ar relua, deci, ideea lui Scho- 
penhauer, că femeii îi lipseşte geniali- 
tatea şi, deci, spiritul filosofic, singu- 
rele ei atribute evidente fiind manifes- 
tarea instinctului sexual. Nu e cazul 
însă să amestecăm în poezie carac- 
teristicile individului empiric sau 
speculaţiile teoretice pe care le putea 
face Eminescu, dintr-o pornire ome- 
nească sau alta, în diferite momente 
ale vieţii lui. Geniul trebuie privit, deci, 
în desfăşurarea cosmică şi nu în 
contingențele trecătoare. 

Astrul-geniu, deşteptat din con- 
templaţie de impulsurile erotice ale 
fetei de împărat, se foloseşte de o 
experiență ultimă, ca să poată opta 
definitiv pentru izolare, pentru ipos- 
taza înaltă a contemplativului, atît de 
proprie naturii sale. 

Retragerea mîndră şi rece din 
final nu este o atitudine caracteristică 
în cuprinsul poeziei eminesciene. Ea 
continuă, în forme superioare, deter- 
minate de experienţă, deci de cunoaş- 
tere, ipostaze mai vechi ale romanti- 
cului înstrăinat, într-o lume cu cerul 
prea jos pentru aripile lui prea mari. 
Geniului romantic neînțeles, trist de 
propria lui perfecţiune, nu-i rămîne 
decît izolarea în înălțimile armoni- 
oase, în transcendent, sub cerul gla- 
cial al veşniciei, salvîndu-se prin crea- 
fie şi cugetare, prin nepăsare (ata- 
raxie), faţă de cei sortiti vremelniciei 
şi, deci, morții, uitării totale. Pe cerul 
perfecțiunii lui, geniul este ireductibil 
şi tentativa sa erotică era sortită 


eşecului, deoarece însemna o dezle- 
gare de absolutul lui. Revenind, în fi- 
nal, la starea sa iniţială, la răceală, la 
înalta contemplativitate, poetul suge- 
rează caracterul veşnic al esenței 
geniului, plămădit din aceeaşi sub- 
stanţă cu Demiurgul, la care astrul 
fascinat de iubire mersese, într-un 
elan utopic, cu gîndul să-l dezlege de 
nemurire. Dar această revenire, para- 
doxal, semnifică, în plan spiritual, o 
prăbuşire, în sensul că între cele două 
lumi nu există posibilitatea comu- 
nicării. Hyperion s-a “prăbuşit”, deoa- 
rece a urmărit să anuleze legile firii, 
ignorînd atributele morţii din lumea 
fenomenală; Cătălina, pentru că a as- 
pirat la prea mult, temîndu-se în cele 
din urmă de pasiunea erotică absolută 
şi deci de nemurire, într-un viitor 
absolut ipotetic. Dorinţa astrului-geniu 
de a se iniţia în legile omeneşti era 
mult prea profundă, în comparaţie cu 
posibilitățile de realizare într-o lume 
ostilă înălțărilor, — visului cutezător, 
armoniei perfecte. 

Avea dreptate Vladimir Streinu 
cînd observa că poemul Luceafărul 
reprezintă “o dramă a antinomiilor” 
(Clasicii noştri, Casa şcoalelor, 
1943), de fapt, motiv central al întregii 
creații eminesciene. 

Pentru Eminescu, Luceafărul 
simbolizează, deopotrivă, un absolut 
al iubirii şi unul al poeziei, al contem- 
plației, al visului în care creatorul de 
geniu speră să găsească o compen- 
sație, adică o împăcare în ordinea 
naturală, în primordialitate. Marii poeți 
români din toate timpurile au avut 
fiorul absolutului şi au încercat să se 
purifice prin el. Şi în primul rînd Emi- 
nescu. Au urmat apoi, la alte amplitu- 
dini poetice, Blaga, Barbu şi Arghezi. 

SURSE GERMANE 
ALE CREAȚIEI 
EMINESCIENE 


Odată ce ediția începută de 
Perpessicius a fost încheiată, se 
părea că ar fi imposibil să mai existe 
necunoscute în ceea ce priveşte ope- 
ra eminesciană. Semnale care negau 
însă această impresie au venit curînd, 
atît din partea editorilor (mai ales a 
lui D. Vatamaniuc), cît şi a celor fami- 
liarizați cu manuscrisele germane ale 
poetului. În deceniul al nouălea, s-au 
făcut cîțiva paşi în această direcție, 
totuşi timizi şi necălăuziți de o con- 
cepţie coerentă. 

Cu totul altfel a procedat Hel- 
muth Frisch de la Universitatea din 
Bochum, care a plecat de la premisa 
investigării presei germane, parcurse 
de Eminescu, în parale! cu sugestiile 
şi punctele de control oferite de 
manuscrise. Procedeul este laborios, 
pretinde o muncă enormă şi nu promite 
nimic. Pot fi cercetate zeci de mii de 
file de ziar, fără vreun rezultat palpabil. 
Şi totuşi Helmuth Frisch a avut 
această perseverenţă, motivată de o 
curiozitate de înaltă ţinută intelectuală 
şi de o probitate profesională fără 
cusur. Cele două volume, pe care le-a 
tipărit recent (Sursele germane ale 
creaţiei eminesciene, Bucureşti, 
Editura Saeculum |. O., 1999, vol. |-Il, 
415+415 pagini), cuprind optzeci de 
identificări ale unor izvoare germane, 
la care se adaugă propuneri de 
identificare şi, în anexă, o listă a publi- 
caţiilor străine citate de Eminescu. 
Volumele apărute acum au în vedere 
anii 1870, 1871, 1872 şi 1873, acope- 
rind mâi bine de trei ani din studenţia 
vieneză şi berlineză. 

Helmuth Frisch a plecat de la 
investigarea textelor germane aflate 
între manuscrisele poetului, oprindu- 


se asupra acelora care păreau să fie 
excerptate dintr-un original german. De 
altfel, Eminescu însuşi a notat, 
uneori, numele cîte unui autor sau 
titlul cîte unei reviste, deşi prescurtat, 
după reguli adesea numai de el 
cunoscute. Helmuth Frisch a procedat 
apoi prin eliminare, oprindu-se la acele 
periodice care reveneau mai des în 
conspecte şi care, astfel, păreau a fi 
preferatele studentului. Să precizăm 
că foştii colegi ai poetului mentio- 
nează curent faptul că acesta se lăsa 
antrenat cu greutate în disputele 
vesele de la cafenea, oprindu-se, de 
regulă, la mesele cu ziare şi reviste. 
Nu citea la întîmplare, ci, aşa cum 
reiese din precizările făcute de 
Helmuth Frisch, şi-a ales cîteva perio- 
dice de o solidă ţinută profesională: 
“Blätter für literarische Unterhaltung”, 
“Augsburger Allgemeine Zeitung” (cu 
suplimentul “Beilage zur Augsburger 
Allgemeine Zeitung”). Mai rar, citea şi 
din “Wiener Zeitung”, “Neue Freie 
Presse”, “Blätter für Theater, Musik 
und Kunst”, “Wiener Salonblatt”, “Der 
Bazar”, “Deutsche Zeitung” şi alte 
cîteva. Cronologia'lecturii excerptelor 
a fost, apoi, uşor de făcut, deşi numai 
după istovitoarea întreprindere de 
descoperire a izvoarelor. 

Aşadar, volumele lui Helmuth 
Frisch sînt de o importanţă pe care 
nu ezit să o caracterizez drept 
excepţională pentru eminescologie, 
din cîteva puncte de vedere. 

Să pornim de la perspectiva 
strict biografică, din care constatăm, 
mai întîi, confirmarea imaginii — 
transmisă de mărturiile epocii — a unui 
student înzestrat cu o curiozitate 
ieşită din comun, însuşire care s-a 
păstrat întreaga viaţă. La puţin timp 
după sosirea la Viena şi după 
înscrierea la Universitate, Eminescu 
începe să practice transcrierea 
informaţiilor care îl interesau, cea dintii 
zi putînd fi considerată, probabil, 5 
februarie 1870. Reamintim că această 
cronologie a fost stabilită, pentru 
prima oară în eminescologie, de 
Helmuth Frisch. Din tabloul cronologic 
al excerptelor, reiese că Eminescu 
afla mereu lucruri care îl interesau, în 
unele cazuri transcriind de cîte două 
ori în aceeaşi zi, din ziare diferite, cum 

procedează în zilele de 23 şi 24 aprilie 
1870. Şi acesta este doar unul dintre 
numeroasele exemple care se pot da. 
Cronologia lui Helmuth Frisch contri- 
buie, de asemenea, la clasificarea 
unor întrebări despre aflarea lui 
Eminescu la Viena sau la Berlin în 
anumite perioade, cum ar fi cele de 
vară. Datele la care au fost făcute 
excerptările confirmă o prezenţă 
neîncetată, în perioadele estivale. 
Chiar o prezenţă activă, căci Emines- 
cu nu înceta să parcurgă presa şi să 
o conspecteze. În mod suplimentar, 
la deducţiile care precizează biografia 
cotidiană se adaugă şi îmbogățirea 
substanţială a repertoriului bibliogra- 
fic, cu trimiteri indispensabile, de 
acum înainte, tuturor domeniilor referi- 
toare la Eminescu. 

Deosebit de importante sînt 
identificările făcute de Helmuth Frisch 
pentru biografia spirituală a lui Emi- 
nescu. Se constată că deschiderea 
de care aminteam mai sus are în 
vedere filozofia, dreptul, istoria, etno- 
grafia, estetica, medicina, politica, 
teatrologia, economia politică. Stu- 
dentul este interesat de opiniile vehi- 
culate în mod curent în aceste teritorii 
ale cunoaşterii, demonstrînd o forță 
puțin obişnuită de ancorare în proble- 
mele vii ale epocii. Nu era un abstrus, 
ci un participant direct la viața germa- 
nă, fie austriacă, fie prusacă. Pole- 
mist redutabil încă de pe acum, el 
alcătuieşte replici politicoase dar 
tăioase la cîteva articole apărute în 
presă referitoare nu numai la Româ- 
nia, ci şi la Germania. Pînă acum se 
cunoşteau, fragmentar, doar răspun- 
surile eminesciene. Or, Helmuth 
Frisch a descoperit articolele care 
formau obiectivul acestora şi pe care 
eminescologia le ignora. Cunoscîndu- 
le cuprinsul, cunoscînd şi obiecțiile, 
vom putea judeca mult mai nuanţat 
şi cu mai mare exactitate modul în 
care gîndea studentul Eminescu şi, 
totodată, vom putea aşeza în paralel 
afirmaţiile din articolele concepute de 
el, atît pentru publicul german, cît şi 
pentru cel român. 

Identificările făcute de Helmuth 
Frisch sînt extrem de importante şi 
din alt punct de vedere pentru ideolo- 
gia eminesciană. Numeroşi autori 


români au comis imprudenţa de a lua 
textele scrise de Eminescu în materie 
de filozofie, estetică, etnologie ori 
filologie ca aparținîndu-i în întregime. 
Este, desigur, o nesăbuinţă, care, din 
nefericire, dăinuie. Este grăitor, pentru 
acest fel de imprudente, următorul 
fapt. În septembrie 1870, Eminescu 
transcrie o recenzie a lui Wilhelm 
Buchner referitoare la poezia populară 
(din “Blätter für literarische Unter- 
haltung”). Unul dintre pasajele subli- 
niate de poet din textul lui Buchner a 
fost tradus de Ilarie Chendi şi, din 
1902, circulă drept opinie proprie 
eminesciană, ori de cîte ori vine în 
discuţie atitudinea poetului față de 
folclor. 

Prin urmare, abia după identifi- 


„carea surselor de către Helmuth 


Frisch se va putea constata ceea ce-i 
aparține cu adevărat lui Eminescu şi 
ceea ce este împrumut citat. Abia de 
acum înainte, eminescologia va avea 
posibilitatea să demonstreze modul în 


lon Ungureanu depunînd flori la 
bustul iui Mihai Eminescu de pe Aleea 

care s-au format şi au evoluat anumite 
convingeri şi opinii, fie în filosofie, fie 
în filologie, fie în istorie. Astfel, Emi- 
nescu transcria nu numai opiniile 
agreate, ci şi — mai puţin, este adevă- 
rat— pe acelea cu care nu era de acord. 
Spre exemplu, articolul lui Rudolf 
Gottschall despre raportul dintre 
prezent şi trecut în dramele istorice. 
Este posibil însă ca, la 1871, opinia 
studentului Eminescu să fi fost alta 
decit aceea de mai tîrziu şi el să fi 
agreat, la Viena, părerile foarte 
drastice ale criticului german. 

De cea mai mare importanţă se 
arată însă identificarea excerptelor 
pentru opera poetică eminesciană. 
Anii studenţiei au însemnat o perioadă 
a deschiderii către întrebările 
fundamentale ale poeziei. Acum, 
Eminescu structurează liniile de forță 
ale viitoarei sale opere şi alcătuieşte 
cîteva dintre marile poeme: Epigonii, 
Împărat şi proletar, Memento mori, 
Eco, Odin şi Poetul, Povestea 
magului călător în stele ş.a.m.d. Tot 
acum, sînt schițate liniile viitoare ale 
altor poeme, precum Călin (file din 
poveste) şi Luceafărul. Tot acum, 
sînt încercate posibilităţile expresive 
ale prozei şi dramaturgiei. Eminescu 
scrie şi, totodată, citeşte enorm. Aşa 
cum reiese din cronologia identifi- 
cărilor, începînd cu 1871, el se 
interesează din ce în ce mai mult de 
lirică. Transcrierile pe care le face 
sînt elocvente pentru pasiunea cres- 
cîndă față de creaţia poetică din mai 
toate timpurile şi din mai toate marile 
literaturi. 

Înainte de a trece la detalierea 
acestor aspecte, se impune preciza- 
rea modalităţilor în care s-a petrecut 
această amplă legătură. Ar fi absurd 
să-i cerem lui Eminescu să fi posedat 
limbile clasice, inclusiv sanscrita, 
precum şi principalele limbi europene 
moderne. Pe de altă parte, nici nu 
putem tăgădui în întregime cunoş- 
tintele sale de limbă franceză, spre 
exemplu. 

Adunate pentru prima oară la un 
loc, în mod sistematic, excerptele din 
manuscrisele germane demonstrează 
că Eminescu şi-a format o cultură 
literară, în general, şi poetică, în par- 
ticular, prin intermediul culturii ger- 


mane. Este un fapt care nu mai poate 
fi nici negat, nici minimalizat, dar nici 
supraevaluat. Abia de acum înainte, 
cercetătorii fenomenului Eminescu 
vor avea la îndemînă instrumentele 
necesare unei cîntăriri mai exacte a 
rolului pe care l-a avut cultura ger- 
mană în formarea spiritualității emi- 
nesciene. Putem afirma că acest rol 
a fost decisiv. Impregnat încă de la 
Cernăuţi de literatura germană, 
Eminescu s-a acomodat cît se poate 
de repede cu atmosfera de la Viena 
şi, apoi, de la Berlin. Memorialiştii 
afirmă că vorbea o germană nu numai 
fluentă, ci şi elegantă. Fapt confirmat, 
mai întîi, de versurile germane pe care, 
probabil, le-a scris. Helmuth Frisch 
aduce argumente convingătoare că 
poetul şi-a încercat pana şi în limba 
lui Goethe şi Heine, lăsînd însă în 
manuscris tentativele, asemenea, de 
exemplu, lui Titu Maiorescu. 

Excerptele mai aduc şi un alt 
argument în favoarea cunoaşterii 
desăvîrşite a limbii germane. Este 
vorba de transcrierea unor poezii în 
dialect, a căror savoare nu o putea 
degusta decît un cunoscător perfect 
al limbii literare. Un exemplu din 
cîntecul carintian Ein guter Trunk 
(adică: O băutură bună): “Steh i mit 
mei Diandl / Bald a so, bald a so,/ So 
bleibt mir nix ubrig,/ Als i trink ale 
zwo”. Adică, într-o traducere aproxi- 
mativă din punctul de vedere al 
respectării particularităţilor regionale: 
“Dacă io şi cu drăguţa / O ducem aşa 
ş-aşa, / Poi nu-m rămîne nimică / 
Decit sî le beu pe-amîndoo” (adică 
paharul de inimă bună şi cel de inimă 
rea). 

Revenind la cultura germană a 
lui Eminescu, trebuie să precizăm că 
aceasta a fost un adevărat filtru 
pentru literaturile fie clasice, fie 
europene. Astfel, în 1870, el transcrie 
opiniile lui Adolf Strodtmann despre 
Die amerikanische Dichtung der 
Gegenwart (poezia americană 
contemporană) şi, concomitent, strofe 
de Walt Whitman. Că, ulterior, va fi 
citit şi altceva decit versurile din 
acest capitol rămîne de argumentat. 
Este însă cît se poate de limpede că 
Whitman a intrat în conştiinţa literară 
eminesciană prin intermediul culturii 
germane. 

La fel s-a întîmplat şi cu autorii 
francezi. Eminescu extrage din presa 
germană comentarii referitoare la 
Rabelais, Racine, Voltaire, Rousseau, 
Hugo ş.a.m.d. Desigur, lecturile 
franceze nu s-au oprit la aceste nume. 
Ceea ce l-a interesat, în mod vizibil, 
pe Eminescu a fost atitudinea comen- 
tatorilor germani. Studentul căuta mai 
ales rîndurile care să confirme pro- 
priile sale convingeri. Este motivul 
pentru care transcrie în întregime un 
lung articol al lui Siegfried Samosch, 
intitulat Französische Dichter und 
belgische Kritiker (Poeti francezi şi 
critici belgieni). Aici se rezumă opiniile 
lui Charles Potvin, extrem de severe 
mai ales față de literatura lui Al. 
Dumas - fiul. Eminescu transcrie 
textul în mai 1873, adică în perioada 
în care îşi întărea consonanţele 
ideologice cu Junimea. Sînt cunos- 
cute opiniile societăţii ieşene față de 
o parte a literaturii franceze, acuzată 
de frivolitate. Conștient sau nu, Emi- 
nescu le verifică prin lecturi proprii, 
dar şi prin sugestiile unor critici. 
Articolul lui Samosch demonstrează, 
încă o dată, că Eminescu era în 
căutarea unor argumente convingă- 
toare — din perspectiva lui — pentru o 
detaşare discretă dar hotărîtă de 
spiritul galic. Procesul începuse mai 
de mult, îndată după articolul scris 
împotriva lui D. Petrino. La Viena şi, 
mai ales, la Berlin, Eminescu se arată 
un adept tot mai decis al junimismului, 
căruia îi aduce un surplus de 
argumente. Excerptele identificate de 
Helmuth Frisch sînt elocvente şi în 
acest sens. 

Preferinţa pentru lirică, mai ales 
pentru lirica germană, este accen- 
tuată, începînd cu 1872. Eminescu 
citea, înainte de orice, literatură 
germană. Faptul nu poate fi negat 
pentru că este susţinut de probe 
evidente. În al doilea rînd, citea 
opiniile criticilor, din care transcria 
pagini întregi. Motivul îl constituie 
aceeaşi tendință de consolidare a 
părerilor proprii, pozitive, de data 
aceasta. El şi-a format o imagine, s-ar 
putea spune, competentă asupra liricii 
germane din secolul al XIX-lea. Nu s-a 
oprit la Goethe, Schiller, Heine sau 
Hölderlin, ci a mers pînă la Platen, 


Rückert sau Geibel. Nu s-a oprit nici 
la acest nivel. Din textele publicate 
de Helmuth Frisch reiese limpede că 
Eminescu era atît de pasionat de 
experimentul liric în sine, încît se 
interesa de orice autor, indiferent de 
renumele lui literar, care îi putea 
deschide o perspectivă. Spre exem- 
plu, transcrie versuri de Carl Freiherrn 
von Fohlberg, un autor despre care 
Helmuth Frisch afirmă că nu figurează 
în nici o consemnare bibliografică, 
necum în vreo istorie literară. Versurile 
poartă titlul Mondnacht (Noapte cu 
lună) şi sînt cu totul modeste. Probabil 
că interesul lui Eminescu a fost 
provocat de evocarea atmosferei de 
nocturn selener, care va deveni o 
dominantă a liricii proprii începînd din 
această perioadă. 

Eminescu publicase Junii 
corupti (1869), Epigonii (1870), lucra 
la tabloul dramatic Mureşanu şi la 
romanul Geniu pustiu. Sînt motive 
suficiente care să justifice transcrierea 
unui lung articol despre Emanuel 
Geibel als politischer Denker 
(Emanuel Geibel ca poet politic). Ceea 
ce înseamnă că studentul era atras, 
încă de pe acum, de posibilitățile liricii 
cetăţeneşti. Sînt convins că Emines- 
cu s-a detaşat în mod conştient de 
modelul propus de Geibel şi de 
recomandările criticului Gottschall. Va 
respecta doar retorica avîntului, în 
poemul Împărat şi proletar, pe care 
îl va definitiva peste puţin timp. Dar 
nu va adopta nici tonalitatea imnică 
şi nici subtextul şovin. - 

Lecturile şi transcrierile, nume- 
roase şi variate, ridică o altă proble- 
mă, aceea a eventualelor izvoare. 
Pentru Făt-Frumos din Tei deja s-a 
propus un izvor, în 1985. Semne de 
întrebare se pun acum şi pentru 
Egipetul sau pentru Mai am un 
singur dor. Spaţiul ne permite doar 
consideraţii rezumative pe această 
temă. Premisa este însă una singură: 
creația eminesciană îşi are legile ei 
proprii, încît descoperirea unor 
izvoare nu face decît să argumen- 
teze, pe de o parte, bogăţia lecturilor, 
iar pe de altă parte, o puţin obişnuită 
putere de asimilare şi de transformare 
a generalului în particular. În acest 
context, trebuie precizat, de aseme- 

nea, că poezia eminesciană nici nu 
scade, nici nu creşte ca valoare de 
pe urma aflării unor izvoare, fie ele 
cît se poate de certe. 

Astfel, pentru poezia Mai am un 
singur dor au fost propuse ca punct 
de plecare versurile din Bitte 
(Rugăciune) de Karl Woermann. lată 
două dintre strofele poeziei, pe care, 
transcriindu-le, Eminescu le-a subli- 
niat, semn de autoatenţionare pentru 
re-lectură: “Wenn meine letzte Stunde 
schlăgt/ Tragt mich ans Meer, das 
blaue,/ Dass ich, eh'man ins Grab 
mich legt,/ Das Meer noch einmal 
schaue.// Dass vor der Todesdun- 
kelheit,/ Mit sterbematten Auge,/ Den 
Glanz ich der Unendlichkeit/ Noch 
einmal in mich sauge”. lată şi traduce- 
rea acestor versuri, în versiunea lui 
Helmuth Frisch: “Cînd o să-mi sune 
ceasul din urmă,/ Să mă duceți la 
marea cea albastră,/ Ca, înainte de a 
mă aşeza în mormînt,/ Să mai văd o 
dată marea.// Ca, înaintea întunecimii 
morții,/ Cu ochii încețoşaţi de moarte,/ 
Să mai sorb în mine încă o dată,/ 
Strălucirea nemărginirii”. Punerea în 
paralel a textului lui Woermann şi a 
celui eminescian evidenţiază, ca 
trăsătură comună, asocierea thanati- 
cului cu marinul, asemănările oprindu- 
se aici. În fapt, este vorba mai curînd 
de situarea ambelor poezii în 
perimetrul unui motiv poetic. Textul 
german poate fi considerat, în acest 
sens, doar un impuls şi nimic mai mult, 
dacă se are în vedere şi faptul că 
Eminescu a alcătuit numeroase 
variante la poezia sa. 

Într-o situaţie asemănătoare se 
află Egipetul, pentru care s-a propus 
ca punct de plecare poezia Nilfahrt 
(Călătorie pe Nil) a lui Theodor 
Altwasser, pe care Eminescu o 
transcrie în aprilie 1870. Ţinînd cont 
de faptul că poemul eminescian apare 


la 1 octombrie 1872, nu putem ex- . 


clude eventualele sugestii venite din 
pârtea poeziei lui Altwasser. Asemă- 
narea fundamentală provine din folosi- 
rea. versului trohaic de şaisprezece 
silabe: “Pfeiischnell tantzt das 
schwanke Fahrzeug durch des Niles 
gelbe Fluten”. Dacă adîncim însă 
comparaţia, constatăm repede cît de 
uriaşe sînt deosebirile, generate de 


faptul că poemul eminescian este 
parte componentă a meditaţiei Me- 
mento mori, care cuprinde peste o 
mie trei sute de versuri. Ceea ce 
schimbă fundamental lucrurile şi 
transformă citarea Nilului într-un 
simplu reper geografic, alături de 


“Jordan, Dunăre, Marea Mediterană, 


invocate în celelalte tablouri. 

Acelaşi este cazul poeziei Mai 
am un singur dor, pentru care s-au 
propus ca izvor versuri de Karl 
Kalbeck (Die zerfallene Kirche — 
Biserica ruinată), şi al poeziei Sara 
pe deal, pentru care s-au propus 
versuri de Conrad Ferdinand Meyer 
(Das Glocklein — Clopoţelul). 

Raporturile amintite pînă acum 
suscită interes şi pentru reluarea unei 
alte discuţii: poate fi considerat 
Eminescu doar un produs al romantis- 
mului german minor, aşa cum susţine, 
spre exemplu, |. Negoițescu? Aş 
răspunde cu o altă întrebare: poate fi 
considerat Luceafărul doar un produs 
al textului lui R. Kunisch? 

Opresc aici însemnările despre 
cele două volume semnate de 
Helmuth Frisch. Sînt convins că iden- 
tificările pe care le cuprind, precum 
şi precizările din introducere şi din 
note, prin bogăţia lor de informaţii, de 
o incontestabilă calitate, vor contribui, 
odată aprofundate, la cunoaşterea 
deplină a unui domeniu în care, 
uneori, s-a recurs la prea multe aproxi- 
mații. ` 

ŞTEFAN OPREA 
laşi 


REPERTORIUL - 
SUFLETUL 
UNUI TEATRU 


În studiul Repertoriul nostru 
teatral Eminescu, afirmînd că “reper- 
toriul este sufletul unui teatru”, 
pledează pentru promovarea operelor 
originale, care “de nu vor avea valoare 
estetică mare, cea etică însă să fie 
absolută” (se află, aici, clară, lecţia 
“Daciei literare”); e nevoit însă să 
constate că, din păcate, scenele 
româneşti sînt invadate de lucrări 
mediocre, imitații şi localizări. Cu 
excepţia unor comedii ale lui Vasile 
Alecsandri (Cinel-Cinel, Arvinte şi 
Pepelea, Satul lui Cremene, utile 
pentru cine ar.vrea să studieze 
caracteristica, fizionomia psihologică, 
originalitatea poporului român, dar 
prea frivole totuşi), a dramei lui 
Hasdeu (Răzvan şi Vidra) şi a unor 
piese semnate de Samson Bodnă- 
rescu şi de Al. Depărăţeanu, restul nu 
au în genere valoare. Şi Eminescu 
oferă exemplul lui Shakespeare, în 
operele căruia “se arată îndată 
unitatea cea plină de simbolism şi de 
profunditate, care domneşte în toate 
creațiunile acestui geniu puternic”. 

Pe acest “bard al libertății” îl 
recomandă ca model tinerilor drama- 
turgi care vor dori “să se încerce în 
drame naţionale române”. Alte modele 
ar fi dramaturgii spanioli (desigur, cei 
ai Secolului de aur), germanul Fr. 
Hebbel (cu “sublima dramă Maria 
Magdalena”), danezul Ludwig Holberg 
(cu “comediile cele poporale”). Aceşti 
autori şi aceste opere nu trebuie 
numaidecit traduse sau imitate, ci 
dramaturgul român “numai să le aibă 
de măsurariu pentru ce va scrie în 
acest gen”. 

Concesia ce o face Eminescu 
eticului în defavoarea esteticului nu 
porneşte decît din marea dorință de a 
încuraja scrisul original, pentru 


edificarea unui repertoriu național. 
Vom vedea îndată că această con- 
cesie nu este absolută, că poetul este 
foarte sever (cu Bolintineanu, de pildă) 
atunci cînd valoarea (estetică, mai 
ales) se află în suferință. Zice el, în 
Repertoriul nostru teatral, că, dacă 
ar fi să aleagă între comediile lui 
Alecsandri şi dramele lui Bolintineanu, 
sigur ar alege comediile, “cari, cu toată 
frivolitatea lor, respiră pe fiece pagină 
o mulțime de spirit, de caracteristică 
şi de viață palpitantă”, în timp ce 
dramele lui Bolintineanu (“fără cara- 
ctere, fără scop, fără legătură, 
imposibile prin nimicnicia lor’) sînt 
departe de asemenea calități, neavînd 
“nici un fond de viață”. Marea greşeală 
a dramaturgului constă în faptul că, 
imitîndu-l pe Shakespeare, n-a înțeles 
“unitatea cea plină de simbolism şi de 
profunditate care domneşte în toate 
creațiunile acestui geniu puternic”, că 
nu şi-a dat seama că la Shakespeare 
operele sînt doar aparent “aşa de - 
rupte, aşa de fără legătură între sine”. 
Citindu-l doar şi nu studiindu-l — cum 
recomanda Goethe —, Bolintineanu a 
ales un drum greşit, imitîndu-l pe 
marele brit în “terenul cel grav şi teribil 
cu materia lui cea exactă, istorică, cu 
pretențiunea cea mare de a fi înainte 
de toate adevărat”. Ar fi izbutit poate 
mai mult dacă l-ar fi urmat în terenul. 
“abstracţiunii absolute cum sînt d. e. 
Visul unei nopți de vară, Basmul 
de iarnă, Ceea ce vreți etc.". 

Sînt apreciate, apoi, cîteva din 
lucrările dramatice ale lui Samson 
Bodnărescu (Rienzi, de pildă) pentru 
că “au poezie, sînt lucrate cu conştiin- 
fă şi cu talent mult” — şi ale lui Al. 
Depărățeanu (Grigore-Vodă, “o ge- 
nială aruncătură pe hirtie, ruptă în 
țesătura ei [...], însă, în orice caz, mai 
bună decit multe traduceri din france- 
ză, cari au avut onoarea de a batjocori 
scena română"), dar sînt judecate cu 
asprime, respinse chiar, comediile 
“fără de spirit şi mai cu seamă fără 
de legătură ale lui Pantazi Ghica, la 
vederea cărora te îndoieşti de vezi 
caractere ori nunai păpuşi, — căci, 
vorba în comediile d-sale nu e mediu, 
prin care se exprimă cugetări, ci un 
caos de fraze...”. 

Chiar dacă accentul pe etic 
primează în majoritatea comentariilor 
sale, esteticul e mereu prezent, 

Eminescu neoperînd, practic, o ruptură 
între ele, ci, dimpotrivă, încercînd 
mereu să le conjuge. Referindu-se, de 
pildă, la lucrările bune “care dau tact 
şi ton întregii Europe dramatice”, al 
căror “zgomot” străbate continentul 
“însoțit de prejudiciul frumos al unei 
valori atît estetice cît şi etice”, criticul 
dezavuează “libertinajul de spirit şi de 
inimi, care înfloreşte pe toate celelalte 
teatre”. Foarte exact observa G. 
Călinescu că “Eminescu era prea din 
cale afară poet, ca să fi dat justificare 
vreunei arte dincolo de condiţia 
frumosului”2. 

Din aceeaşi epocă a studen- 
tiei — în care au fost elaborate studiile 
Cultură şi ştiinţă şi Repertoriul 
nostru teatral — datează însemnările 
eminesciene referitoare la Strîngerea 
literaturii populare, în care, ca şi 
în celelalte două studii, sînt prezente 
ecouri din estetica hegeliană, căci 
poetul cunoscuse, la Viena, Estetica 
gînditorului german; reflecţiile din 
capitolele: Despre ideea frumosului 
în general, Simbolica sublimului, 
Forma romantică a artei, Poezia îşi 
fac simțită prezenţa aici, poetul 
susținînd că poezia “nu are să 
descifreze, ci din contră are să 
incifreze o idee poetică în simbolele 
sensibile”, că “imaginile trebuie să 
constituie haina unei idei, căci ele 
altfel sînt colori amestecate fără 
înțeles”. Poezia, inclusiv cea drama- 


tică, este numai haina pentru idee,- 


imaginile înseşi, formînd corpul în 
care e închisă ideea, nu sînt luate la 
întîmplare, ci determinate de ceea ce 
are mai specific un neam. Imaginile 
au o naționalitate, care dă un caracter 
aparte şi poeziei create. Potrivit cu 
natura însăşi a colectivităţii, ideea — 
sufletul creației — îşi află o realizare 
unică şi care nu poate fi altfel de cum 
este în momentul întrupării. Cît de 
înrudite sînt cu aceste judecăţi 
cugetarea referitoare la repertoriul dra- 
matic — “Repertoiul este sufletul unui 
teatru” —, precum şi toate opiniile 
estetice ce se desprind din cronicile 
şi comentariile teatrale! 

=. Precizînd, deci, că “materialul în 
care se sensibiliză ideea sînt ima- 
ginile”, Eminescu extinde teza hege- 
liană a dezvoltării “dinăuntru în afară, 
din suflet ca singur izvor’, adăugînd: 
“nu însă imaginile tuturor popoarălor, 


ci a aceluia la care el se sensibiliză. 
Tropii unei naţiuni agricole diferă de 
tropii, de imaginile unei naţiuni de 
vînători ori de păstori. Sub ce imagini 
va îmbrăca unul simțămiîntul etern al 
amorului şi sub ce imagini celălalt, 
decît numai prin acele pe care le 
posedă? Acest mod de cugetare, ce 
se reflectă numai asupra corpului, nu 
asupra ideii unei poezii, constituie 
naționalitatea eř. 

Ajungem, odată cu aceste 
gînduri eminesciene, la problematica 
literaturii şi artei naţionale, în speță a 
teatrului național, şi ne grăbim a face 
precizarea — în acord cu opinia lui 
Florin Tornea* — că substanța etică a 
concepției eminesciene nu apare ca 
o cerinţă exclusivă, ci — implicată în 
caracterul profund umanist al acestei 
concepții — ea se află topită în cerința 
mai generală a refiectării realității, a 
expresiei originale şi a specificului 
național al creaţiei. “Artele şi literatura 
frumoasă trebuie să fie oglinzi de aur 
ale realității în care se mişcă poporul, 
o coardă nouă, originală, proprie pe 
bina [scena] cea mare a lumii”, scria 
Eminescu, în aceeaşi perioadă 
vieneză (1870), corelînd aceste 
gînduri cu cele din Repertoriul nostru 
teatral, în care susţine că teatrul 
trebuie să fie “un loc din care să ni se 
şoptească geniul naţional”, ceea ce 
nu pot face piesele străine, căci ele 
“sînt expunerea unor obiceiuri şi a 
unor vieți publice foarte dezvoltate, pe 
care la români [...] mai nu le găseşti”, 
iar acei autori reprezentaţi “înainte de 
toate nu sînt naţionali"; “prin aceasta 
nu voi să zic [...] naţionali româneşti, 
ci naţionali în genere” adică “de aceia 
cari, înțelegînd spiritul națiunii lor, să 
ridice prin şi cu acel spirit pe public la 
înălțimea nivelului lor propriu”; “autorul 
trebuie să scrie pentru publicul ce-l 
are”, dramaturg cu adevărat naţional 
fiind acela care “întrunind mărime şi 
frumusețe, curățenie şi pietate 
adevărat creştină, se ridică cu totul 
din cercurile cele exclusive numai ale 
unor clase ale societății pînă la 
abstracțiunea cea mare şi puternică 
a poporului”. Şi aici exemplele sînt, 
iarăşi, Shakespeare (care a fost “al 
poporului său prin excelință”), drama- 
turgii spanioli, norvegianul Björnson 
şi, evident, Victor Hugo. Eminescu 
îndeamnă, în consecinţă, la cunoaş- 

terea temeinică a zestrei dramatice 
naţionale: “studiul cel serios al 
dramaturgilor naţionali, acela numai 
poate să ne aducă, ca să compunem 
un repertoriu național român...”. În 
acest scop, întreprinde el însuşi un 
asemenea studiu (Repertoriul nostru 
teatral), dovedind o excelentă cunoaş- 
tere a “zestrei dramatice” şi supu- 
nînd-o unei analize critice foarte se- 
vere, surprinzător de pertinente pentru 
un tînăr de 20 de ani. 

Unul dintre primii cercetători care 
s-au ocupat de relaţia lui Eminescu 
cu teatrul şi, deci, inevitabil, de studiul 
Repertoriul nostru teatral, a fost |. 
Borcia, care publica, încă în 1905, o 
suită de articole pe această temăs, 
remarcînd că “tînărul scriitor cunoş- 
tea ca foarte puţini alţii starea teatrului 
românesc pînă în cele mai tăinuite 
amănunte şi avea pe deasupra şi o 
putere genială de intuiţie”. In plus, el 
“s-a pătruns de spiritul clasic al 
acestor genii (Shakespeare, Goethe, 
clasicii greci) ce-i vor rămînea pentru 
totdeauna pildele nestrămutate după 
care trebuie să se îndrepte orice 
mişcare dramatică serioasă”. 

In privința opiniilor teatrale 
eminesciene, cercetătorul observă 
judicios că Eminescu n-a vorbit 
niciodată despre mişcările noastre 
culturale ca de manifestări izolate, ci 
“a privit întotdeauna orice mişcare în 
toate legăturile ei cu viața largă 
românească, care este una singură”. 
Într-adevăr, în Repertoriul nostru 
teatral, tînărul critic atrăgea atenţia 
că “simțul poporului nostru e încă 
vergin şi necorupt de veninul farselor 
şi al operelor franceze şi nemțeşti” şi 
că e necesar “să ne folosim de 
împrejurarea asta aşa de favorabilă 
într-un timp în care atmosfera Europei 
întregi e infectată de corupţiune şi de 
frivolitate, ca tocmai într-un aseme- 
nea timp noi să dedăm publicul nostru, 
folosindu-ne de neexperiența lui, cu 
creațiunile geniilor poterice...”. 

Dar existau asemenea “crea- 
țiuni”? Analiza amănunţită pe care 
Eminescu o face e de natură nu să 
descurajeze, ci să stabilească exact 
punctul valoric în care se afla drama- 
turgia naţională, să tragă un semnal 
de alarmă în legătură cu lipsa de 
înălțime la care era acest punct, să 
distingă între ce putea să rămînă 


într-un repertoriu demn de un teatru 
național şi ce trebuia înlăturat şi — nu 
în ultimul rînd — să indice căile de 
urmat spre edificarea unui asemenea 
repertoriu. 

Pornind de la ideea — semnalată 
mai sus — că teatrul trebuie să fie “un 
loc din care să ni şoptească geniul 
naţional”, Eminescu adaugă, uşor 
ironic: “Pentru ca să şoptească, 
trebuie înainte de toate să aibă ce 
şopti”. Ce fel de repertoriu avem?, se 
întreabă el, după care desfăşoară o 
largă privire asupra acestuia, începînd 
chiar cu primul dramaturg al epocii, 
cu Vasile Alecsandri, despre come- 
diile căruia spune că sînt “pline de 
spirit (“respiră pe fiecare pagină o 
mulțime de spirit, de caracteristică şi 
de viață palpitantă”), dar “partea cea 
mai mare, şi de imoralitate”, sînt “prea 
local scrise, amestecate cu greceşte, 
cu armeneşte, cu ovreieşte, cu 
nemțeşte, cu rusește, în fine adeseori 
un galimatias peste putință de înțeles 
de românii de dincoace de Carpaţi”. |i 
recunoaşte lui Alecsandri talentul, dar 
îi reproşează ţintele urmărite şi 
modelele urmate. De asemenea, “pline 
de spiritul cel mai firesc” sînt come- 
diile lui Matei Millo, dar nici ele nu sînt 
ferite de frivolitate. E mulțumit însă 
de Răzvan-Vodă a lui Hasdeu — 
“dramă în cele mai multe privinţi 
bună” — şi, surprinzător, de “piesele 
cele sporadice, dar excelente ale d-lui 
Urechiă” (pe care însă, mai tîrziu, le 
va judeca foarte aspru) şi de cele ale 
lui Samson Bodnărescu şi Al. Depă- 
rățeanu (Rienzi şi, respectiv, Gri- 
gore-Vodă, la care ne-am mai referit). 
Concluzia e cea firească: “Va să zică, 
de vom face o socoteală conştiin- 
cioasă a averii noastre proprie drama- 
tice, vom vedea că-s puține piesele 
acelea, cari prin existenta lor nu 
prostituă Teatrul Naţional...”. 

De atenţia cea mai susținută “se 
bucură” D. Bolintineanu — cum am 
văzut mai înainte. 

Pentru a scăpa de asemenea 
“opere” şi de altele, socotite demne 
de a fi “puse sub privegherea tribu- 
nalului corecțional”, Eminescu în- 
deamnă tinerimea, care ar dori să 
scrie drame naţionale, să înveţe din 
experiența marilor creatori din lite- 
ratura universală, oferind şi sursele de 
documentare existente atunci: “... cine 

va vrea să studieze piese teatrale 
clasice în cohesiunea lor cea orga- 
nică, acela va face mai bine să 
cumpere broşurele din: Classische 
Theater-Bibliothek aller Nationen”, 
care “prezintă folosul acela cum că 
fiecare din piese e precesă de o 
introducere în genere bine scrisă, care 
expune clar cohesiunea internă şi 
valoarea estetică şi etică a piesei. 
indemnul la studiu şi la cunoaşterea 
literaturii universale e nuanţat însă cu 
multă prudenţă: nu e necesară 
urmarea sau imitarea autorilor “din 
limbi oculte, cari n-au făcut calea în 
jurul lumii (...) din cauza simplă cum 
că aceştia au în adevăr cîte ceva origi- 
nal care place; însă elementul etic din 
ei e infectat”. Astfel de autori, plini de 
spirit şi de originalitate, “cari cu toate 
acestea sînt răi”, existau şi în 
literatura română şi criticul îi amin- 
teşte din nou pe Alecsandri şi Millo. 
Dar stima deosebită pe care o avea 
faţă de primul poet al românilor îl face 
ca, în finalul articolului, să-i aducă un 
elogiu: “... cine vrea să studieze carac- 
teristica, fizionomia psihologică, 
originalitatea poporului românesc, pe 
acela-l consiliem cu tot dinadinsul ca 
să studieze comediile d-lui Alec- 
sandri”. De altfel, şi în cronicile dra- 
matice de mai tîrziu, piesele lui 
Alecsandri se vor bucura — cum vom 
vedea — de prețuirea criticului. 

Studiul din “Familia” inaugura, la 
noi, o activitate critică de un nivel 
superior, depăşind, cum am mai 
spus, — prin ţinuta teoretică şi prin 
exacta cunoaştere a mişcării teatrale 
româneşti şi, parțial, europene, — 
demersurile în domeniu ale înain- 
taşilor. Cronicile ce vor urma, în 
“Curierul de laşi” şi în “Timpul”, vor 
cîştiga mereu în substanţă filosofică, 
general-culturală şi de specialitate, 
căci, față de studiul Repertoriul 
nostru teatral, ele vor beneficia de 
plusul de pregătire şi de experienţă 
acumulate de Eminescu în timpul 
studiilor vieneze şi berlineze. 

La şase ani după publicarea 
acestui studiu, Eminescu intră în 
redacția ziarului “Curierul de laşi”, 
inaugurînd o etapă deosebit de fertilă 
în activitatea sa de critic şi de 
îndrumător al teatrului. Este interesant 
de urmărit cum evoluează concepția 
şi opiniile lui asupra repertoriului, de 


la primele cronici — relativ calme, dar 
ferme, — pînă la exploziile de indignare 
şi revoltă, de mai tîrziu. La început, e 
preocupat mai mult de jocul actorilor, 
cărora le dă indicaţii, le face observații 
judicioase, îi mustră prieteneşte sau 
îi laudă confratern. În cronica intitulată 
Teatru de vară, de pildă (4 iulie 1876), 
îi sfătuieşte “să-şi procure repertoriul 
vechi al teatrului românesc (de 
exemplu, repertoriul lui Millo) şi, 
studiindu-l împreună, să-şi creeze un 
capital de roluri şi de piese, cu care 
în urmă uşor ar putea să cucerească 
scena şi s-o curețe de florile exotice 
şi de senzaţie ale teatrului francez 
modern”. De asemenea, îi îndrumă 
spre aceiaşi autori din repertoriul uni- 
versal pe care îi consideră valoroşi — 
mai ales Moliere şi Goldoni. (“Moliere 
n-a avut alt profesor decît natura, de 
aceea e clasic în farsele sale chiar'.) 

Avem, aici, prima reacţie a 
cronicarului față de repertoriul francez 
modern, cu piese uşoare, de senzație, 
împotriva cărora va pleda mereu, 
într-un crescendo susținut (făcînd 
însă distincția necesară între acesta 
şi repertoriul clasic). Nu-i însă exclu- 
sivist; atunci cînd, într-o piesă de 
acest gen, găseşte unele calități, le 
relevează cu onestitate. Scriind, de 
pildă, despre spectacolul cu piesa 
Orfelinele/ Două orfeline de Eugene 
Cormon şi Adolphe-Philippe Dennery 
(în notele teatrale din 17 şi 19 
noiembrie 1876), — spectacol care “s-a 
bucurat de un succes deplin, — 
apreciază “talentul tehnic al autorilor 
francezi”. |l critică doar pe traducător 
(Petru Babic), pentru că limba lui “nu 
este destul de îngrijită şi nu cores- 
punde cererilor pe care publicul e în 
drept să le facă”. Numai zece zile mai 
tîrziu, însă, comentînd spectacolul cu 
piesa Caterina a Il-a, comedie de 
Dumanoir şi Bieville, şi remarcînd că 
este “din genul acelor elegante 
comedii din vremea «renașterii 
romantice»",-că are o intrigă “foarte 
interesantă”, nu întîrzie să observe că 
“În piesa aceasta însă lipseşte cu totul 
graiul pasiunii”, că “autorii ar fi trebuit 
să aibă simțămiînt, ceea ce trebuie să 
li denegăm aproape tuturor dramati- 
cilor francezi. Ei au «esprit», simtă- 
mint nu au”. Comediei îi lipseşte, de 
asemenea, “tot ce înfrumusețează şi 
constituie meritul nepieritor al unei 

“piese: caracterizarea energică, 
farmecul limbei, poezia...”. Acceptă, 
totuşi, prezența ei în repertoriu pentru 
“curăţenia” morală, pentru că nu 
“prostituă” scena, cum fac alte piese 
ale unor dramaturgi moderni- “ade- 
seori într-un mod precit de corupt, pe 
atît şi de barbar şi de necurat”. 

Dorinţa criticului — mereu afir- 
mată — era de a mîntui scena româ- 
nească de “galomanie”, de “interesul 
febril pe care ni-l insuflă comediile 
franțuzeşti moderne, în care planul 
piesei se întemeiază sau pe adulterii, 
sau pe încercările de adulteriu, făcînd 
din păcatele femeilor şi ale bărbaților 
picanterii dramatice, pipărate cu 
expresii lunecoase şi situații şi mai 
lunecoase”. 

lată, de pildă, comentariul 
eminescian pe baza piesei Cerşe- 
toarea de Anicet Bourgeois şi Michel 
Masson (trad. Al. M. Şendrea): “Ce 
roman de mansardă a slujit drept plan 
acestei drame, în unele părţi de-a 
dreptul respingătoare? Nici un carac- 
ter natural de la început pînă la sfîrșit”; 
“Ce sînt aceste caractere boite cu 
albeață morală, unse cu badanaua 
nobleței de suflet?”. Teoreticianul dra- 
matic se întîlneşte, aici, cu criticul, 
precizînd că nici o situație care nu 
rezultă din conflictul caracterelor nu 
este admisibilă; că deus ex machi- 
na — care, aici, rezolvă situaţiile 
dramatice — n-are ce căuta în drame; 
că, în sfîrşit, avem a face cu o 
“poveste băbească, fără nici o 
verosimilitate, făcută pentru ca să 
sparie copiii şi învirtită în jurul unui 
adulteriu”. Concluzia — cu care, de 
fapt, începe comentariul — e net 
împotriva acestor piese, “care repre- 
zintă dramatizarea tuturor cazurilor 
prevăzute şi pedepsite de articolele 
codului penal”. 

Tonul comentariului se schimbă 
cu totul atunci cînd criticul se apleacă 
asupra unui text valoros, cum e, de 
pildă, cazul Revizorului lui Gogol. 
Apreciindu-l pe dramaturg (“după unii, 
cel mai original; după alții, cel mai bun 
autor rus”) ca pe un creator de tipuri 
“copiate-de pe natură”, “oameni 
aievea, precum îi găseşti în tîrgu- 
şoarele pierdute în mijlocul stepelor 
căzăceşti”, îl situează într-un context 
universal (metodă, de altfel, folosită 
frecvent — ceea ce dovedeşte o 


cunoaştere largă a literaturii univer- 
sale, impunînd, primul în critica 
românească, ceea ce numim astăzi 
cultura cronicii teatrale): “Toate 
popoarele au asemenea scriitori, deşi 
nu toți au compus cîte o piesă de 
teatru. La germani Fritz Reuter, la 
americani Bret Harte, la unguri Pet6fy, 
la români, pentru țăranul din Moldova 
Creangă, pentru crişani Slavici, pentru 
spiritul şi viața tîrgoveților întrucîtva 
Anton Pann”. După care intervine 
teoreticianul, vorbind despre piesă şi 
stabilind că aceasta e “mai mult epică 
decit dramatică, căci toți scriitorii 
populari sînt mai mult epici, de la 
Homer începînd pînă la Fritz Reuter”; 
Gogol nu-şi propune, scriind, “să ne 
procure petrecere”, ci pentru a ne 
comunica ceva, “fie chiar un trist 
adevăr”; el nu vîna efectul, nici 
succesul, ci scria aşa “cum simțea 
şi vedea lucrurile, fără a se preocupa 
mult de regulile lui Aristotel”, “... rău- 
tatea şi înjosirea omenească s-arată 
aşa cum sînt, şi ridem de ele [...] şi 
ne întristăm”, “căci adevărata come- 
die trebuie să te facă melancolic”. 
Acesta este efectul piesei lui Gogol, 
ca şi acela al adevărului şi naturii. 
Natura şi adevărul sînt serioase”. 
Altă dată“, criticul se desprinde 
de comentariul obişnuit asupra unui 
text, a unui spectacol şi se ridică la 
aspectele generale ale repertoriului, 
asumîndu-şi rolul de îndrumător: 
“Teatrului românesc îi trebuie un capi- 
tal de piese bune, actorilor un capital 
de roluri potrivite cu talentul şi fizicul 
lor. Din mijlocul nestatorniciei gustului 
publicului şi al serilor sacrificate 
petrecerii uşoare şi cassei, trebuie să 
se ridice partea statornică a insti- 
tuțiunei, un mic repertoriu ales [...] 
care să formeze miezul vieții ade- 
vărate artistice şi începutul unui teatru 
naţional, vrednic de un asemenea 
nume”. Observă însă că răul teatrului 
vine din răul societăţii, instabilitatea 
acestuia — din instabilitatea activităţii 
publice “în toate ramurile activității”. 
Gazetarul poitic de la “Timpul”, criticul 
acerb al vieţii sociale şi politice se 
anunţă încă de acum cu opinii valabile 
şi azi: “Precum în viața statului 
fiecare urmaş strică jucăriile, pe care 
şi le făcuse predecesorul său, tot aşa 
şi în teatru vedem succedindu-se 
direcţii cu totul deosebite. Într-un an 

vedem tendințe mai curate, într-altul 
ne trezim din nou cu Offenbachiadele, 
iar o parte din public, aceea căreia-i 
mai place un repertoriu ce nu-i dă nici 
de gîndit, nici de simtit, încurajează 
adesea piese, la cari un tată de familie 
nu-şi duce bucuros, nici nevasta, nici 
copiii”. 

Cu toate acestea, Eminescu îşi 
păstrează credinţa în viitorul teatrului, 
răspunzînd cu un categoric da propriei 
întrebări: “dacă teatrul românesc are 
destulă putere de viață ca să se 
cristalizeze în mijlocul nestatorniciei 
împrejurărilor noastre”. Un viitor viabil 
al teatrului ar trebui să se aşeze pe 
comedie, consideră criticul, “din cauza 
voioşiei cu care se joacă, mai ales 
cînd piesa se petece în cercuri sociale 
bine cunoscute de actori”; în acest 
scop, recomandă “a se juca deocam- 
dată piesele mai uşoare ale lui 
Moliere, în bunele traduceri vechi, 
editate de Societatea Filarmonică din 
Bucureşti”; cu ele “s-ar pune începutul 
unui repertoriu comic statornic”, în 
timp ce dramele de bulevard, create 
după reţete, ar trebui cu totul evitate. 
lată şi rețeta acestora, descifrată de 
critic nu fără un umor amar: “iei o 
ingenuitate, un tată nobil, o mamă 
iubitoare, un. amant frumos, un 
intrigant cu pălărie mare şi cu ochi 
boldiţi, un pahar cu apă în care se 
toarnă sare, un pumnar, le amesteci 
toate bine, le dai cinci clocote, ca să 
iasă cinci acte, şi în sfîrşit te duci 
acasă, mulțămind Domnului că toate 
relele sunt trecătoare. Două dame, un 
fante de cupă, doi rigi şi cîteva articole 
din codul penal formează tot cala- 
balicul intelectual al dramelor de 
senzație”. Un asemenea soi de 
repertoriu, precizează criticul, e un 
adevărat pericol pentru inima şi creierii 
actorului — şi, bineînțeles, ale specta- 
torului, — pericol “ce nu se.poate 
neutraliza decit printr-un repertoriu- 
serie mică, însă ales, care şă-i 
readucă pe nefericiţii martiri [actorii şi 
spectatorii] torturați în piesele de 
bulevard [,] într-un aer mai curat, la o 
măsură mai dreaptă, la caractere 
adevărate... 

Concepînd teatrul ca pe o 
chemare spre înnobilarea spiritului, 
criticul acerb — dar atent, drept şi 
sincer — va rămîne constant în 
combaterea acelor lucrări din reper- 


toriile teatrale care nu apelează la 
inteligenţă şi la inimă, ci la simțiri 
mărunte sau josnice — “piese de 
senzație, pline de crime, dureri fizice, 
boale”, al căror loc e mai curînd la 
spital sau la închisoare decit la teatru. 
Caracteristică, în acest sens, este 
cronica spectacolului cu piesa lui 
Antonin Roques, Moartea lui Con- 
stantin Brâncoveanu, cronică scrisă, 
probabil, pentru “Curierul de laşi”, 
înainte ca autorul să fi intrat în 
redacţie, căci spectacolul a avut loc 
la Teatrul Naţional din laşi, în 1874 
(31 octombrie). Rămasă în manuscris 
(2254, f. 303), cronica a fost publicată 
pentru prima dată de |. Scurtu, în 
1905. 

Foarte dur în comentariul său, 
Eminescu începe cu mențiunea că 
numele autorului şi titlul piesei îi sînt 
indiferente: “poate că în cadrul 
neguros al unei memorii chinuite şi 
blazate de mizerii puse cu naivitate 
pe scena română, aceste două indicii 
prețioase, aceste monograme ale 
suferințelor noastre ni vor rămînea ca 
o amintire, desigur că nu plăcută”. 
Intrebîndu-se, apoi, ce este drama, 
răspunde: “Dacă am lua drept normă 
pentru definiţie drama citată, atunci 
semnele caracteristice ale acestui soi 
de scriere sînt un spital de bolnavi, 
dacă se poate de ofticoşi, în acest 
spital cîteva cîntece vesele, execu- 


“tate în cor de dame în costum natio- 


nal — cu condiţia ca vorbele cîntecului 
să rămînă întotdeauna un misteriu 
consacrat d-zeirei chineze — tirade 
lungi în care vorba român şi păgîn 
îşi dispută cu o rară îndărătnicie 
şirurile textului [...]; un trădător, care 
e atît de negru zugrăvit, încît ne 
mirăm că nu hirîie cînd intră în scenă, 
- cîțiva surdomuți, cîteva săbii 
turceşti, — o babă, un ordre du 
Moufiti, un Sultan şi cîteva umbre. 

incercarea de deznodămiînt a 
piesei consistă într-o barbară încer- 
care de-a turci românii textuali (căci 
reali nu sînt), dar vană încercare. 
Acest ragoit este întrerupt de nume- 
roase exclamații către Dumnezeu, ca 
să se-ndure de această mizerie (a 
piesei) şi să-i deie un sfirşit — care 
sfirşit, lucrul cel mai plăcut pentru 
auditori — [...] nu spune nimic”. 

Cîtă distanţă de la acest ragoât 
pînă la idealul eminescian de piesă 

care să însănătoşească repertoriul! 
Moartea lui Constantin Brânco- 
veanu ar fi putut fi o asemenea piesă, 
căci e din categoria preferată de critic, 
a dramelor istorice naţionale (chiar 
dacă autorul ei nu era tocmai dintre 
cei “naționali”). Furia cronicarului era 
stîrnită, în acest caz, de faptul că 
pretinsul dramaturg falsifică valori, 
personalități şi fapte pilduitoare ale 
istoriei naţionale, compromiţînd 
totodată ideea de teatru istoric. Mai 
tîrziu, şi I.L. Caragiale, întîlnindu-se 
perfect, în acest plan, cu Eminescu, 
va amenda cu severitate asemenea 
falsificări: “/storia națională, care 
pentru noi trebuie să fie un izvor 
nesecat de poezie sănătoasă, un şir 
de icoane sfinte, de unde să căpătăm 
totdeauna învățătură de adevăr şi 
însuflare de virtute, şi căreia, spre 
cinstirea noastră chiar, trebuia să-i 
dăm cinstire adincă, — a fost, tocmai 
la filele ei cele mai strălucite, 
falsificată şi mînjită în aşa-zisele 
«Drame naționale cu mare spec- 
tacol»”". 

“Simţul istoric“ şi “simtul naţio- 
na!” îi sînt atît de scumpe lui Emi- 
nescu, încît devine neiertător şi vio- 
lent în expresie atunci cînd autori fără 
har încalcă aceste principii, cum i se 
întîmplă, de pildă, lui Frederic Dame 
(francez stabilit în România, ca şi 
Antonin Roques), autorul pieselor 
Visul Dochiei, “poem într-un act”, şi 
Ostaşii noştri, “comedie (?) în trei 
acte”, reperezentate la Bucureşti, în 
noiembrie 1877. Darea de seamă 
asupra lor este (după precizarea 
făcută de D. Vatamaniuc, op. cit., p. 
216) cea dintii cronică teatrală 

ublicată de Eminescu în Timpul”. 

nceputul ei seamănă cu o înnourare 
ce anunţă o furtună cu tunete şi 
trăsnete: “Piesele [...] le datorăm 
penei d-lui Frederic Dame. D-sa a mai 
comis pînă acum scrieri dramatice 
«originale», care, însă, stingîndu-se 
demult de moarte bună, credem a 
putea face abstracţie de la ele, de 
vreme ce uitarea, în care au căzut cu 
drept cuvînt, e o critică mai bună decit 
ar putea fi aceea a penei noastre”'2. 
După care îl acuză direct de pasti- 
şarea unor lucrări franceze: “D. 
Frédéric Dame, ca om, are calitatea 
de a crede că poprietatea literară se 
stinge dincolo de marginile Franţei. 


Sosit la noi şi avînd, se vede, în 
geamantan cîteva piese franțuzeşti, 
le-a supus unui tratament, pe care a 
avut ocazia a-l învăța chiar în țara 
noastră”, unde “autorii trec drept 
plagiatori şi plagiatorii drept autori, cel 
cinstit e hot, hoțul cinstit, averea trece 
drept furt, furtul drept avere”. (Vom 
vedea îndată de la cine a deprins 
“meşteşugul de a deveni autor fără a 
fi învăţat carte, poet fără a fi poet, 
profesor de universitate, fără a şti să 
scrie şi literat român, fără a şti 
româneşte”.) Astfel încît Visul 
Dochiei este “o tarara lungă de 
declamaţii asupra lui Ştefan, Mircea, 
Mihai Viteazul, care sfirşeşte prin 
defilarea de dorobanţi şi vînători'. Aşa 
zisele idei ale piesei sînt “ciupite” din 
articolele de fond ale marilor cotidiene 
bucureştene; de nicăieri nu răsare 
“icoana carateristică a vremilor 
trecute” şi nu se aud de pe scenă 
“decit istoriile ce ni se spun de sute 
de oameni, cari nu ştiu istoria”. 

Persiflant e criticul şi în comen- 
tariul celei de-a doua piese, Oştenii 
noştri, alcătuită din “următoarele 
peripeții şi conflicte cumplit de 
dramatice: Un ofițer asupra însurătorii 
pleacă la război. Mai întîi ia adio de 
la tatăl său şi pling, apoi ia adio de la 
iubita sa şi plîng, apoi de la mumă-sa 
şi plîng, în fine de la tot personalul 
piesei şi plîng”. lar în actul al treilea: 
“Vine un soldat rănit din ale cărui 
vorbe se poate deduce că ofițerul a 
murit; iubita plînge. Află tatăl şi plînge, 
află mama şi plinge şi mai rău, află 
toți şi plîng. Dar iată că armata se 
întoarce glorioasă [...] şi ofițerul 
asemenea teafăr şi sănătos. Plinset 
general şi defilare de trupe”, peste 
care cortina finală cade “impresionată 
pînă la lacrimi”. 

După care tonul persiflant al 
criticului devine foarte grav şi intero- 
gativ: “Este permis ca un scriitor rău 
să se folosească de nenorocirile țării, 
pentru a atrage pe public la... pano- 
ramă?'%,. 

Şi iarăşi întîlnire perfectă în 
opinii cu I.L. Caragiale, căci şi acesta 
îl “pune la zid” pe dl Dame, pentru 
aceleaşi... fapte dramatice: “Cel din 
urmă nume de înregistrat la pomel- 
nicul trist al monştrilor «născuţi morţi» 
în această aşa-zisă literatură, este 
piesa Oştenii noştri [...] dramă 

natională de ocazie cu mare specta- 
cof. După ce se referă, pe acelaşi 
ton, şi la piesa lui A. Roques, Luca 
(aşa era semnată cronica!) dezvăluie 
metoda de lucru a acestor “creatori” 
de repertoriu național: “Prin metoda 
localizărilor (sau a plagiatelor — care, 
pînă la urmă, sînt tot nişte localizări, 
al căror autor original a fost «uitat») o 
melodramă franțuzească (Le Tisse- 
rand de Ségovie) devine o ridicolă şi 
neverosimilă dramă istorică, cu titlul 
Patrie şi domnitor, în care un «Vodă 
român» luptă, pe la 1500, pentru 
încurajarea industriei naţionale [...] şi 
totodată o «dramă istorică cu mare 
spectacol», în care Ludovic al XI-lea 
a fost înlocuit cu Vlad-vodă Ţepeş”. 

Dar lui Eminescu îi era prea 
scumpă istoria naţională şi eroii ei, 
pentru a se mulţumi cu nimicirea unei 
false piese de teatru, care transformă 
aceşti eroi în caricaturi. Într-un articol 
din aceeaşi perioadă, Bălcescu şi 
urmaşii lui, întîmpinînd apariția 
Istoriei lui Mihai Viteazul de N. 
Bălcescu, îl elogia pe autor pentru că 
a cules din sute de cărţi şi documente, 
“pentru gloria nației româneşti”, “toate 
colorile cu cari apoi a zugrăvit acea 
icoană măreaţă, din care figura 
Voevodului iese în prosceniu, vite- 
jească şi mîndră şi vrednică de a se 
coborî din strălucita viță a Basa- 
rabilor”. 

Eminescu susține cu tărie că, 
pentru edificarea dramei naţionale, nu 
avem motiv să căutăm modele 
străine; dar dacă, totuşi, le folosim, 
nu înseamnă să le imităm servil sau 
să le copiem, cum face, de pildă, 
lacob Negruzzi. Lăudîndu-i — într-o 
scrisoare trimisă din Viena — lucrarea 
dramatică Viclenie şi Amor, poetul 
îl ironizează, de fapt, pe autor?*, căci, 
într-o schiță dramatică din aceeaşi 
perioadă - Convorbiri literare: 
Romancero español — îl demască, 
cu o rară cruzime, ca plagiator. Margi- 
naliile la această schiță sînt sarcas- 
tice, dar şi pline de haz: “Furtişagurile 
literarii ale lui Cocovei Moretto sau 
Vicleniile lui Scapin traduse în 
spanioleşte de signorul Don Lopez de 
Poeticales”. lacob Negruzzi plagiase, 
în Viclenie şi Amor, o piesă, Dona 
Diana, a spaniolului Augustin Moretto 
y Cabafa şi încă după o versiune 
germană a vienezului Joseph Schrey- 


vogel-West. Chiar dacă Eminescu nu 
a publicat acest text acid (probabil, 
pentru a-şi menaja relaţia cu “Convor- 
biri literare”), rămîne valabilă atitu- 
dinea sa fermă în apărarea reper- 
toriului naţional, prin denunțarea 
falsificatorilor. Textul eminescian este 
vituperant: “Acest autor de cara- 
ghiozlicuri, moldoveneşte: de masca- 
rale, s-apucă-ntr-o bună dimineaţă, 
sau într-o bună seară, sau într-una 
din zile (căci două nu i-or fi trebuit 
genialului Lopăţian) să scrie-n româ- 
neşte o comedie: Viclenie şi Amor, 
în trei acte, cu boschet şi cu ascun- 
zători secrete şi tainice totodată, şi 
în versuri neversificate. 

In. anul 15.... post Christum 
natum trăieşte şi un autor spaniol, 
Moretto, şi scrie şi acela o comedie 
cu titlul Dona Diana, adică... hoțul de 
el! schimbă pe Elena lui Cocovei în 
Diana şi, din România, transpune 
scena tumna-n Spania. Ei, drăcia 
dracului! — ş-apoi neci nu spune chir 
Moretto c-a tradus-o de pe moldo- 
venie pe spaniolie...". 

Urmează un dialog (Poetul- 
Diana) în versuri: “Poetul: De ce 
plîngi, o, dona Diana,/ De ce ochi-ți 
lăcrimează?/ Nu eşti sîntă şi frumoa- 
să/Ca o dramă spaniolă?//Diana: Nu-i 
aceea ce mă doare,/ De ce inima mi- 
e-amară,/ Căci don Manuel ş-acuma/ 
E fidel ca totdeauna./ Dar aceea ce 
mă doare/ Ş-ochii mei îi fac să plîngă/ 
Este că Negruzzi lacob/ M-a tradus 
în româneşte.// Nici n-aş plînge, caro 
mio,/ De ar fi traducţiune:/ rea ori 
bună, ea nu schimbă/ Din valoarea 
mea internă./ Dar Negruzzi, mio 
caro,/ El a scris o comedlie,/ Come- 
die-originală: / Viclenie şi Amor./ 
Acolo mă văd pe mine/ Figurînd sub 
nume-Elena,/ iar pe Manuel, il caro,/ 
Văd că mi-l numesc Costică./ Dară 
cum c-a imitat-o/ Neci n-o spune, neci 
n-o scrie./ Ci pe mine mă sileşte/ Să 
recit la versuri rele/ Care sună ca 
drimbala/ A ursarilor gitani.// Poetul: 
De-a făcut asta Negruzzi/ Cu madona 
lui Moretto/, Atunci eşti nenorocită,/ 
Dona Diana, dona Diana!”. 

Nici bătrînul Matei Millo nu e 
scutit de severe observații — e drept 
că fără a i se pomeni numele — în 
legătură cu traducerea şi repre- 
zentarea, pe scena Teatrului Naţional 
din Bucureşti, a unei piese, Ruinele 

arendăşiei, de M.-Fr. Soulié, o piesă 
“al cărei interes consistă numai într-o 
intrigă complicată, unde scenele sînt 
tot atîtea surprinderi neaşteptate, 
nenaturale, îngrămădite fără nici o 
legătură, şi în care nu se deliniază nici 
un caracter, nu se susţine nici un sen- 
timent...”. 

Cronicarul îşi manifestă nemul- 
țumirea față de “starea artei drama- 
tice” la Teatrul Naţional din Bucureşti 
şi de “gustul publicului celui mare 
foarte puțin format”, situaţii pe care 
direcțiunea le întreţine “cu asemenea 
piese”, preluate fără discernămînt din 
literatura străină“. 

Conştient că prin asemenea 
procedee nu se putea realiza idealul 
edificării unui repertoriu naţional, 
Eminescu îmbină acţiunea de apărare 
a literaturii dramatice, de invazia 
falsurilor şi a lucrărilor minore, cu 
susținerea adevăratelor valori, în care 
descoperă averea de idei şi de simtire 
românească, acele “flori mirositoa- 
re"provenite din poezia populară. 
“Geniul national”, “spiritul istoric” şi 
“fondul de viață” sînt criteriile pe care 
le pune la temelia demersului său 
critic asupra dramaturgiei originale; 
criteriile specios artistice vor veni abia 
în al doilea rînd, fără ca asta să 
însemne minimalizarea lor. Din 
însumarea ideilor, disipate în diferite 
texte critice, se conturează principiile 
de bază, pilonii pe care trebuie înălțat 
repertoriul național. Aceste principii ar 
fi: 

— literatura dramatică naţională 
are a asculta, înainte de toate, de 
legile proprii genului; 

— are a-şi trage seva din carac- 
terul naţional; 

— are nevoie de caractere 
umane reprezentative, aşa cum le 
vede şi le concepe poporul (vezi 
trimiterea la Shakespeare, în Reper- 
toriul nostru teatral); 

— îi este necesară specificitatea 
națională a caracterelor, specificitate 
care dă culoare naţională dramei, 
definind-o ca atare. 

Judecînd, din perspectiva aces- 
tor principii, lucrările dramatice aflate 
în repertoriul vremii, Eminescu apre- 
ciază — cum am văzut — “Răsvan- 
Vodă a d-lui Hasdeu — dramă în cele 
mai multe privinți bună” (în Reper- 
toriul nostru teatral), iar, mai tîrziu, 


în 1879, va elogia drama istorică Des- 
pot-Vodă a lui Vasile Alecsandri’®, “un 
excurs în istoria Moldovei, în care 
prezintă căderea familiei domnitoare 
a Muşatihilor şi urcarea pe tron a unor 
aventurieri”. Socotind-o, “fără nici o 
contestare”, cea mai bună dramă 
istorică din literatura noastră, — “plină 
de acțiune, ici de puternice, colo de 
gingaşe simțiri, dar pe deasupra 
tuturor calităților acestora, versul şi 
limba privighetorii de la Mircești 
răpeşte auzul şi simţirile” — criticul 
remarcă excelenta construcție drama- 
tică, personajele “atît de genial de- 
semnate” (Ciubăr-Vodă), “cu atît de 
energice conture” (Tomşa); chiar Des- 
pot, care, deşi “e mai mult o figură de 
roman decit de dramă, totuşi, prin 
complicațiile la care dă loc, face să 
răsară toate caracterele celelalte ale 
dramei. 

Comentariul critic eminescian se 
caracterizează adesea prin complexi- 
tatea raportărilor sale fie la idei cul- 
turale şi filozofice (cu care textul dra- 
matic vine în atingere), fie la literatura 
universală, fie la realităţile din care 
dramaturgul s-a inspirat — în cazul de 
faţă, la istoria Moldovei: “Varga 
magică a poetului [Alecsandri] ne face 
să ne trezim în adîncul vremilor 
trecute, în timpul cînd uriaşul trunchi 
al neamului Muşatin, în a cărui umbră 
Moldova crescuse mare şi puternică, 
era suplantat prin figura îngrozitoare 
a lui Petru Stolnicul sau Alexandru 
Lăpuşneanu, cum se numea singur. 
Într-adevăr, rău trebuie să fi căzut 
Moldova, dacă, după moartea ulti- 
mului Muşatin, — Ştefan VII — [...] 
Alexandru Lăpuşneanu n-a putut 
rezista mercenarilor lui Despot. Şi 
referirile la istorie nu se opresc aici, 
încît comentariul asupra poemului dra- 
matic al lui Alecsandri capătă consis- 
tenţă şi claritate prin însumarea datelor 
istorice cu cele de ordin pur teatral; 
la care se adaugă avintul liric al 
cronicarului-poet şi entuziasmul 
naţional al patriotului: “Pe lîngă 
energia rară a pasajelor dramatice, 
înălțimea şi dulceata pasajelor lirice 
ale dramei fac din acestea nişte 
adevărate pietre scumpe ale literaturii 
române. In aceste pasaje s-aud 
glasurile luncii de la Mircești, şi se 
pare c-auzi «Pe-ale îngerilor arfe 
lunecînd mărgăritare»”. 

Trecuseră cîțiva ani buni, de 
cînd Eminescu se zbătea în căutarea 
unor lucrări dramatice, care să-i dea 
certitudinea că este posibilă înche- 
garea unui repertoriu național cu 
adevărat. Abia în 1879, Alecsandri îi 
oferea, pentru moment, o asemenea 
certitudine: “Scrierea marelui poet [...] 
face epocă în istoria teatrului natio- 
nal’. Zicem pentru moment, deoarece 
cronicarul adaugă imediat: “Epocă 
da — însă o epocă atît de izolată, ca 
şi însuşi Alecsandri, în timpul de faţă, 
căci, precum nimeni nu s-a aflat în 
trecut, care să se poată asemăna cu 
el, viitorul, judecîndu-l după capetele 
de azi, promite şi mai puțin de-a pro- 
duce urmaşi, cari să umble pe cărarea 
săhastrului de la Mirceşti”. 

Deşi pare a contrazice opti- 
mismul, exprimat anterior, în legătură 
cu viitorul teatrului românesc, această 
ultimă aserțiune denotă realismul 
judecăților eminesciene. 


NOTE 


1 Repertoriul teatrului național, 
“Familia”, VI, nr. 3 din 18/ 30 ianuarie 
1870, p. 25-28; republicat de losif Vulcan 
în “Familia”, nr. 26, 1899. 

2 G. Călinescu, Opera lui Mihai 
Eminescu, |, 1934, p. 182. 

3 Vezi D. Murăraşu, Eminescu şi 
literatura populară, Scrisul românesc, 
Craiova, p. 33-35; vezi şi D. Murăraşu, 
Comentarii eminesciene, E.P.L., 1967, 
p. 367 şi passim. 

4 Eminescu şi cerințele dramei 
naționale, în “Tribuna”, VIII, nr. 23 (383), 
1964, p. 1,8. 

5 Dualismul austro-ungar şi 
naționalităţile, în “Federaţiunea”, nr. 38 
(371), 1870. 

ê Dr. |. Borcia, Eminescu şi teatrul, 
în “Luceafărul”, Budapesta, anul IV, 
1905, nr. 17 (p. 339-343), 18 (p. 356- 
359) şi 19 p. 380-382). 

7 Am urmărit şi confirmat textele 
cronicilor teatrale eminesciene în di- 
verse ediţii (citate deja pînă aici): |. 
Scurtu: -D. Irimia, |. V. Boeriu şi în M. 
Eminescu, Opere X, Publicistica, ş.a. 
Citatele — de regulă — sînt după vol. M. 
Eminescu, Scrieri de critică teatrală, 
ed. cit. 

* În cronica la Revizorul general 


de Gogol, “Curierul de laşi”, IX, nr. 133, 
5 dec. 1876, sub titlul “Revista teatrală”. 

* Revista teatrală [Cerşetoarea], 
“Curierul de laşi”, IX, nr. 139, 22 dec. 
1876, p. 3; preluată în volumele citate 
mai sus. 

1 Revista teatrală [Moartea lui 
Petru cel Mare], “Curierul de laşi”, X, nr. 
31, 20 martie 1877, p. 3; |. Scurtu o re- 
produce sub titlul: Repertoriul teatrului 
românesc. Teatrul lui Scribe. Teatrul 
şi actorii ieşeni. Şcoala de muzică din 
laşi (op. cit., p. 357-363), iar D. Irimia — 
subtitlul Moartea lui Petru cel Mare (op. 
cit., p. 154-159). 

“ Literatura în teatrul nostru (I), 
în vol. |. L. Caragiale despre teatru, 
ediție îngrijită şi prefațată de Simion 
Alterescu, ESPLA, Bucureşti, 1957, p. 
133-134. . 

12 Eminescu se referă în special la 
“drama naţională” Hatmanul Drăgan, 
scrisă de Fr. Dame în colaborare cu |. D. 
Malla. 

13 Despre continuarea disputei 
dintre Eminescu (căruia i se alătură 
Slavici) şi Fr. Dame — vezi amănunte şi 
dezvoltări în Publicistica lui Eminescu 
de D. Vatamaniuc, ed. cit., p. 216-219, 
dar mai ales în M. Eminescu, Opere X, 
Publicistica, ed. cit., p. 439-440. 

14 Vezi, în acest sens, comentariul 
lui Petru Creţia, care cuprinde şi alte 
date utile în legătură cu textul emines- 
cian Convorbiri literare: Romancero 
español, în M. Eminescu, Opere VIII, 
Editura Academiei R.S.R., 1988, p. 1122. 
Nu s-a observat însă eroarea lui Emi- 
nescu, care îl plasa pe autorul spaniol 
în sec. XVI. În realitate, acesta a trăit în 
sec. XVII (1618-1669), aparţinînd 
cercului literar al lui Calderón (n.n. — Şt. 
0.). 

1 Cronică nesemnată, în “Timpul”, 
V, nr. 32, 10 febr. 1880, la rubrica 
“Revista teatrală”, p. 2. Identificată de |. 
V. Boeriu şi reprodusă, pentru prima 
dată, în M. Eminescu, Scrieri de critică 
teatrală, ed. cit., p. 137-141. 

15 În “Timpul”, 2 noiembrie 1879, 
la rubrica “Foiletonul Timpului”, p. 2. 

SENSUL DEMITIZĂRII 
LUI EMINESCU 


Recent postul de televiziune 
TELE 7 abc din Bucureşti a difuzat 
un tulburător film documentar cu Petre 
Ţuţea, realizat în 1990 de Marian 
Munteanu, cunoscutul lider din Piaţa 
Universităţii, acea mişcare a studen- 
ţilor (dar nu numai) care-şi luase ca 
scut protector portretul lui Mihai 
Eminescu. Prezenţa Poetului într-o 
mişcare revendicativă cu profunde 
implicații în dinamica istorică româ- 
nească de după 1989 a stîrnit mari 
nedumeriri nu atît în rîndul celor care 
au reprimat, pînă la urmă, mişcarea 
studențească, dar — în mod cu totul 
neaşteptat — printre patronii ideologici 
ai fenomenului care s-a numit Piaţa 
Universităţii. Imi amintesc că publica- 
tii precum “22” au sancţionat cu promp- 
titudine expunerea portretului emines- 
cian în balconul de la Universitate. 
Curios, deoarece Grupul pentru Dia- 
log Social era unul dintre susţinătorii 
“morali” şi “politici” ai mişcării anti- 
feseniste. 

Supărarea “patronilor” a fost atît 
de mare, încît, foarte curînd, liderul 
studenţilor, Marian Munteanu, s-a 
pomenit scos pe linie moartă. Ideea 
de a-l lua drept scut mitic pe Emines- 
cu în renaşterea României postcomu- 
niste i se datora, în bună parte, şi asta 
am înţeles pe deplin după difuzarea 
atît de tîrzie, pe un post privat de 
televiziune, a filmului cu Petre Ţuţea. 

Cu Petre Ţuţea, s-au făcut două 
filme importante înainte de moartea 
filosofului: unul realizat de Gabriel 
Liiceanu, prin acel foarte instructiv 
dialog la distanţă cu Emil Cioran, film 
care a fost de cîteva ori difuzat chiar 
pe programul 1 al TVR (televiziunea 
naţională), şi altul, cel realizat de 
Marian Munteanu (în condiții mai puţin 
profesionale), dar care timp de aproape 
zece ani nu s-a putut difuza pe un 


canal de televiziune şi, în primul rînd, 
la Televiziunea Română. “Căile 
Domnului” s-au dovedit şi de astă dată 
extrem de încurcate! Nu-mi propun să 
le descurc eu aici. Voi descifra doar 
amănuntul că atit soarta politică a lui 
Marian Munteanu, cît şi a filmului său 
se leagă de mitul Eminescu şi de 
mediatorul său din acea vreme — 
filosoful cu o soartă atît de ingrată, 
Petre Ţuţea. Am înțeles, în sfîrşit, că 
Petre Ţuţea şi-a marcat discipolul cu 
mitul Eminescu, încît portretul poe- 
tului a ajuns în Balconul Universităţii, 
ca model exemplar de curăţenie 
morală şi de gîndire politică națională. 
In filmul cu pricina, Petre Ţuţea 
exprimă o irezistibilă admiraţie pentru 
Basarabia, aceasta luînd-o înaintea 
României în lupta de renaştere naţio- 
nală, deoarece printr-un instinct remar- 
cabil de supravieţuire şi-a asumat 
două mituri: Ştefan cel Mare şi Mihai 
Eminescu. 

În aceiaşi ani, chiar şi “cinicul” 
Cioran a spus că, în rătăcirile ei 
istorice, România are o singură “scu- 
ză” — Mihai Eminescu, care-i dă 
legitimitate de existență europeană. 

Pe urmele lui lon Heliade 
Rădulescu (cel din Echilibrul între 
antiteze), Eminescu observase 
drama dedublării istoriei româneşti 
în toate momentele-cheie ale dezvol- 
tării ei moderne, începînd cu mişcarea 
revoluţionară a lui Tudor Vladimirescu. 
Au existat doi 1821, doi 1848, doi 
1877 etc. De fiecare dată, unul 
naţional şi altul antinaţional, un 1821 
românesc, al lui Vladimirescu, şi unul 
fanariot, al lui Ipsilanti etc. Ruptura 
între antiteze s-a perpetuat, din pă- 
cate, pînă în zilele noastre. Oare n-a 
existat un 23 august 1944 românesc 
(cel care trebuia să-i aparţină 
mareşalului lon Antonescu) şi un 23 
august 1944 sovietic, biruitor? 
Tocmai în această dedublare vicleană 
şi tragică vedea Eminescu pricina 
subistoriei româneşti. Românii nu vor 
ajunge să însemne ceva în istoria 
Europei pînă nu vor rezolva ecuaţia 
acestei dedublări care face din 
organismul statului naţional unul 
nevrotic, de interminabile conflicte 
interne, în care inconştientul colectiv 
transferat, deformat în conduita 
eliteior politice şi culturale înăbuşă din 

faşă orice licărire de conştiinţă na- 
țională. Am observat cu cîtă perfidie 
se insinuează maladia dedublării pînă 
şi într-un fapt aparent imperceptibil ca 
existența celor două filme despre 
Petre Ţuţea şi Emil Cioran. Punctul 
arheic de întîlnire a celor două perso- 
nalități este Eminescu. Acest punct 
nodal a fost, însă, cu grijă ocultat în 
filmul lui Gabriel Liiceanu, pe cînd el 
răzbate revelator în secvențele fil- 
mate de Marian Munteanu. Şi nu e 
oare de învăţătură că imaginea creată 
de Gabriel Liiceanu a fost impusă ca 
oficială, pătrunzînd acum pînă şi în 
manualele “alternative” de limba şi 
literatura română de clasa a IX-a, pe 
cînd filmul lui Marian Munteanu s-a 
văzut cenzurat? 

Transferînd acum planul discu- 
tiei în spațiul cultural dintre Prut şi Nis- 
tru, constatăm nu fără surprindere ace- 
eaşi psichea contaminantă, printr-un 
sincronism ideologic care face din 
Basarabia un topos şi mai vulnerabil 
în fața dedublării istoriei. Atîta timp, 
cît cele două mituri — Eminescu, Şte- 
fan cel Mare — au fost vii, basarabenii 
au făcut istorie (şi încă ce istorie!). 
lată, însă, că, între timp, s-a produs 
contraofensiva panslavismului care a 
îmbrăcat haina mitului numit 
moldovenism. Dizolvarea celor două 
mituri care favorizaseră uimitoarea 
renaştere națională a început cu o 
abilă percutanţă, care ar putea fi 
tradusă eminescian: “Ei braţul tău 
înarmă ca să loveşti în tine, / Şi pe 
voi contra voastră la luptă ei vă mîn.” 
(Împărat şi proletar). Pe de o parte, 
mitul Ştefan cel Mare a fost atras în 
albia regionalismului moldovenist, în 
contra ideii de românitate, iar mitul 
Eminescu a fost împins tot mai mult 
în penumbră, încît pînă şi focarul 
eminescologic care se crease, prin 
remarcabilele strădanii ale unui Mihai 
Cimpoi, a început să fie privit ca un 
simplu “complex cultura!” tocmai bun 
de “demitizat”. In această capcană 
au fost atraşi tinerii de la Contrafort 
şi de la alte pubiicaţii, care, în zelul 
epigonismului opizecist; au ajuns la 
credinţa indusă că nu mai au nevoie 
de Eminescu, ei fiind deja “europeni” 
sadea. Vîntul acesta al demitizării a 
bătut, fireşte, simultan, dinspre 
România şi Moscova (poate mai puţin 


dintr-acolo!). În aceşti ultimi doi ani, 
valul demitizărilor în cultură şi istorie 
a atins punctul culminant în Țara 
Mamă. Să se observe că stîlpii de 
susținere ai renaşterii basarabene au 
fost brutal atacați pe malurile 
Dîmboviţei: s-a început cu Eminescu 
(momentul-cheie fiind celebrul număr 
265/1998 al revistei Dilema), înche- 
indu-se cu marele scandal al manua- 
lelor alternative de istorie din anul de 
graţie 1999. Aceste manuale (ca şi 
cele de literatură română) au drept 
coloană vertebrală demitizarea 
marilor personalităţi ale istoriei româ- 
neşti, figurile centrale fiind, desigur, 
Ştefan cel Mare şi Mihai Viteazul. 
Simultaneitatea celor două întreprin- 
deri demolatoare pe ambele maluri ale 
Prutului este tulburătoare. Ele au loc 
pe fondul unei teribile prăbuşiri econo- 
mice şi al unei vertiginoase compromi- 
teri a clasei politice atît la Bucureşti, 
cît şi la Chişinău. 

Eu, unul, am toate motivele să 
corelez această năruire economică 
şi morală cu măcinarea internă a 
ființei româneşti, care are drept corolar 
demitizarea simultană a lui Emines- 
cu şi a figurilor noastre istorice. E 
vorba de fundamentele sacre ale unei 
națiuni, arheii centrali fără de care o 
comunitate se transformă în simple 
populații vulnerabile, la orice suflare 
de vînt. 

Echivalez demitizarea cu nărui- 
rea sistemului imunitar al organismului 
biologic, cunoscută sub numele de 
SIDA. Şi merg chiar mai departe şi 
nu mă mir că România deţine recordul 
la îmbolnăvirea copiilor cu SIDA, în 
Europa. SIDA biologică are corespon- 
dente tainice cu SIDA spirituală, care 
e demitizarea. Ucide păstorul, şi se 
va împrăştia turma. Eminescu o ştia 
prea bine, el, care a întemeiat onto- 
logia arheului şi doctrina naţională 
modernă. Petre Ţuţea a insistat tes- 
tamentar asupra acestui fapt. 

Cei ce supun astăzi deriziunii 
miturile unui popor ştiu prea bine că 
e mijlocul cel mai sigur de a-l trans- 
forma pe acela în populaţie 
clientelară, sclavă. Are Giovanni 
Papini un text grăitor, în cartea sa de 
răsunet Gog. El se numeşte Ideile 
lui Benrubi şi pune cu necruțătoare 
cruzime chestiunea demitizărilor în 

lumea modernă. Scopul e “acela dea 
pune la îndoială adevărurile recunos- 
cute, de-a înjosi ceea ce e sus, de-a 
murdări ceea ce pare curat, de-a 
zdruncina ceea ce pare solid, de-a 
omorî cu pietre ce este respectat” 
(Giovanni Papini, Gog, Editura Uni- 
vers, Bucureşti, 1990, p. 70). 

Mitul ține de domeniul sacrului. 
Demitizanţii spun cu neruşinare că 
mitul este o minciună şi de aceea ar 
trebui spulberat. Inducere în eroare 
grosieră. Mitul veritabil este realul, iar 
profanul exaltat de demitizanți este 
aparenţa, minciuna. Cum vedeți, valo- 
rile sînt răsturnate. Savanţi de primă 
mărime, ca Mircea Eliade, au demon- 


strat, cu asupra de măsură, impor- 


tanța covirşitoare a miturilor în exis- 
tența popoarelor, a oricărei societăți, 
în genere. Cînd Eminescu spunea că 
arheul este singura realitate pe 
lume, el ştia ce spune. Un Eliade, un 
C. G. Jung vor redescoperi arheul 
eminescian şi-i vor da numele de 
arhetip. Mircea Eliade, cunoscător 
adînc al firii popoarelor, profetiza: 
“Pare improbabil că o societate poate 
să se elibereze complet de mit, căci 
din notele esenţiale ale comportamen- 
tului mitic — model exemplar, repetare, 
ruptură a duratei profane şi reintegrare 
într-un timp primordial — cel puţin pri- 
mele două sînt consubstanţiale 
oricărei condiţii umane. Astfel, nu e 
greu să recunoşti în ceea ce se nu- 
meşte la moderni instrucție, educaţie, 
cultură didactică funcţia îndeplinită de 
mit în societățile arhaice” (Mircea 
Eliade, Mituri, vise şi mistere, Editu- 
ra Univers Enciclopedic, Bucureşti, 
1998, p. 25). 

Vezi bine, de aceea demitizanții 
lui Eminescu şi ai lui Mihai Viteazul 
şi-au înfipt adînc colții în educație, 
impunîndu-şi punctul de vedere în 
programele şi manualele de literatură 
şi istorie. In aceste manuale, Emines- 
cu va deveni un poet oarecare, iar 
Mihai Viteazul un aventurier de joasă 
speţă. În schimb, li se propun tinerilor 
alte mituri, confecţionate peste noap- 
te, în care. băşcălia şi miticismul 
balcanic sînt la mare cinste, iar ca 
model de limbă, în locul românei 
marilor clasici, a fost descoperită 
limba... spartă a Ninei Cassian, 
campioană, cîndva, a literaturii prolet- 


cultiste. Ce ne mai trebuie Eminescu, 


“de vreme ce tinerii sînt crescuţi în 


cultura de tip Coca-Cola şi au ca 
model “staruri” care-şi schimbă sexul 
cu ajutorul noilor tehnologii medicale? 
Pornind de la Titus Livius şi de la 
Vieţile paralele ale lui Plutarh, Mircea 
Eliade atrăgea atenţia că “In anti- 
chitate nu exista hiatus între mitologie 
şi istorie: personajele istorice se 
străduiau să imite arhetipurile, zeii şi 
eroii lor mitici” (Ibidem, p. 25). 

De ce-ar mai avea nevoie 
politicienii noştri, corupti pînă în vîrful 
unghiilor, de modele mitice naţionale? 
Nici nu e de mirare că au acceptat 
intruziunea în educaţie a demitizării 
prin mistificări de tot felul. Poate 
măcar în atare privinţă Ministerul 
Educaţiei din Republica Moldova nu 
se va sincroniza cu Bucureştiul. 

Cei 150 de ani de la naşterea lui 
Eminescu, iată, cad foarte prost 
pentru demitizanţi. Dar ei nu se tem 
de festivismele facile, cu care a fost 
întîmpinat de atîtea ori poetul naţional 
(festivisme împotriva cărora eu însumi 
m-am ridicat de mai multe ori), ci de 
mitul viu, imposibil de scos din me- 
moria românilor. În desperare de cau- 
ză, demitizanţii îl consideră pe Emi- 
nescu nul ca poet şi gînditor. Dar dacă 
ar avea o minimă rectitudine intelec- 
tuală, ar descoperi că poetul şi-a 
depăşit veacul în atîtea privințe. Eu 
am să dau doar un simplu exemplu, 
ştiut aparent de toată lumea, dar a 
cărui valoare excepţională nu poate fi 
judecată decît prin confruntarea cu 
alte culturi, după norma parabolei 
rabinului Eisik, din Cracovia, povestită 
de Marlin Buber. Acest înțelept a avut 
un vis repetat, în care o voce îi spunea 
să meargă la Praga, sub marele pod, 
unde îl aşteaptă o comoară. Eisik a 
plecat de îndată, dar descoperi că 
podul e păzit de santinele. Tot dînd 
tircoale, a atras atenţia căpitanului 
gărzii, căruia i-a împărtăşit visul. 
Atunci căpitanul a rîs cu îngăduinţă 
de credulitatea rabinului şi i-a spus că 
şi el visase pe cineva care-l îndemna 
să plece undeva la Cracovia, în casa 
unui anume Eisik, unde se află îngro- 
pată o comoară. Rabinul s-a întors 
acasă, a săpat în locul indicat de vis 
şi a găsit comoara care a pus capăt 
sărăciei în care trăia. 

E una dintre cele mai frumoase 
şi mai adînci parabole din cîte se 
cunosc. Comoara întotdeauna se află 
în casa noastră, în noi înşine. Partea 
misterioasă a lucrurilor e că trebuie 
să călătorim departe, spre a afla că 
se găseşte atît de aproape. Demiti- 
zantii noştri sînt ca militarul din garda 
regelui, care a rîs de visul rabinului. 
El e raționalistul care nu crede în 
visuri, în poveşti. Dar dacă demiti- 
zanţii ar călători în Europa, în numele 
căreia îşi batjocoresc propriile comori 
spirituale, ar descoperi acolo unde le 
sînt îngropate comorile. Însă nu, ei 
nu sînt capabili de altceva decît de 
batjocură miticistă. Păşind în capita- 
lele europene, se dovedesc orbi şi 
surzi la ce spune Europa. Ei n-au aflat 
că Eminescu, ajungînd la Viena şi 
Berlin, a refăcut experienţa rabinului 
Eisik, fiul lui Jekel, şi a descoperit 
România. Eminescu însuşi nu poate 
fi descoperit decît călătorind în alte 
spaţii culturale. Şi acum micul meu 
exemplu. 

Cu cinci ani în urmă, un savant 
australian a dat o replică lucrării 
binecunoscute a lui Steven Weinberg, 
fizician cosmolog, The First Thre Min- 
utes (Primele trei minute, 1977). 
Este vorba de Paul Davies, care şi-a 
intitulat cartea chiar Ultimele trei 
minute: The last three minutes, 
New York, 1994. Între altele, Paul 
Davies pune în discuţie problema 
morții termice a universului, ipoteză 
care a rezultat, în secolul trecut, din 
descoperirea legii a doua a termodi- 
namicii, la începutul veacului. În 1856, 
Hermann Von Helmholtz a formulat 
sumbra prezicere a agoniei 
universului, confirmată de Rudolf Clau- 
sius, Robert Mayer şi de alții. Manu- 
scrisele eminesciene arată, fără dubii, 
că poetul era perfect familiarizat cu 
aceste probleme şi că viziunea lui 
despre univers a fost profund marcată 
de ipoteza morții termice, rezultantă 
logică a legii entropiei. Paul Davies 
este uimit că minţi atît de ilustre ca 
Helmholtz şi Rudolf Clausius n-au tras 
cea mai importantă concluzie 
cosmologică ce rezultă din legea a 
doua şi din teza morţii termice: anume 
că dacă universul se îndreaptă spre 
o răcire generală, adică spre un sfirşit 
termic, atunci devine inevitabilă ipo- 


teza că el are un început, o naştere 
bruscă dintr-un punct originar (cuvîn- 
tul punct este folosit de Paul Davies 
însuşi). Abia în 1920 s-a născut, din 
consecinţele principiului lui Carnot, 
ideea cosmogoniei, cunoscută sub 
numele de Marea Explozie (Big- 
Bang), dar ea este luată serios în 
consideraţie după 1950, cînd au venit 
confirmările ştiinţifice. “Este remar- 
cabil faptul că această concluzie 
profundă — spune Paul Davies - nu a 
fost bine înțeleasă de savanții se- 
colului al XIX-lea. Ideea originii bruşte 
a universului într-o explozie inițială 
trebuia să mai aştepte observaţiile 
astronomice ale anului 1920, dar o 
geneză clară într-un anumit moment 
din trecut pare să fi fost deja bine 
sugerată pe baze pur termodinamice” 
(Paul Davies, Ultimele trei minute, 
Editura Humanitas, Bucureşti, 1994, 
p. 26). 

Numai că această “geneză 
clară”, “sugerată pe baze pur termo- 
dinamice”, n-a fost bănuită măcar de 
savanții secolului al XIX-lea. Abia prin 
această călătorie în lumea ştiinţei 
occidentale recente, ne dăm seama 
de “comoara” zămislită de Eminescu, 
prin cosmogonia atît de îndrăzneață 
şi de vizionară din Scrisoarea |. Ne 
luminăm acum că imaginaţia poetului 
a conlucrat genial cu informaţiile pe 
care le avea din fizica termodinamicii 
şi cu străvechiul mit cosmogonic din 
Rig-Vedâ. Altminteri, cosmogonia 
eminesciană îşi are particularitatea ei 
inconfundabilă, căci după geneza din 
punctul începuturilor urmează stin- 
gerea sorilor, agonia termică şi 
reintrarea în pacea eternă, pe care 
categoriile de spaţiu şi timp n-o mai 
pot descrie. Aşadar, comoara spiri- 
tuală se ascunde în mitul Eminescu, 
iar nu în ograda pustie a demitizanţilor. 
Dar pentru asta e nevoie să părăseşti 
autosuficiența provincială pseudo- 
europeană şi să descinzi în marea 
cultură occidentală şi a lumii, spre a-l 
redescoperi pe Eminescu. Se vede 
treabă că faptul nu stă la îndemîna 
oricui. Dar vinovatul nu este, desigur, 
Eminescu. 

DIN VEAC ÎN VEAC DE EMINESCU 


Şerban, Nicolae, lorgu, Ruxandra, llie, Maria, Mihai, Aglaia, Harieta, Matei, 
Vasile... ; 

Sunt unsprezece, doamne... Unsprezece feţişoare, unsprezece suflete 
drepte în fața cerului; a propriilor părinţi şi a lor săi de un sânge străbuni... Pe 
care din ei opri-se-va alegerea şi însemna-va-l cu steaua de geniu? Mâna 
divină mai zăboveşte o clipă, apoi îşi coboară pe-al şaptelea creştet, pe-al 
şaptelea suflet, nătâng şi fragil luminoasa-i povară: lată-l, acesta.-i... Mihai... 

Cronicile şi cărțile populare, miturile Indiei, imnele vedante, filozofia antică, 
limbile sacre — toate până la urmă trebuiau însuşite pentru a fi depănate şi 
subordonate culorilor, muzicii, simțului, gustului dulcelui grai matern, în care-i 
cântase Raluca cel mai sacru imn din lume: 

„.. DORMI ÎN PACE, NANI-NA... 

Sevele, zodiile şi ursitoarele îl înzestrară, propriu-zis, cu intuiție de fîntînar, 
cuget pitagorian, ureche sortită lăutăriei şi nas de adulmecat miezul ascunselor 
tezaure. Servindu-se în aventura cunoaşterii de simțul infailibil al căutătorului : 
de comori, Eminescu a adunat de prin tainele cărţilor, din labirintul ştiinţelor şi 
de după hornul basmelor populare aşchii de diamante, pe care le-a prelucrat şi 
le-a restituit omenirii cu sporită valoare de tezaur nealterat... 

Un singur vers spune totul. “În cuibar rotit de ape peste care luna zace”, 
zice Poetul în “Călin” file din poveste. 

Este un vers emblematic, metafizic şi regal, care s-a desprins parcă din 
primele versete biblice, încă necitite, ale Cărţii Genezei... 

El indică asupra tiparelor mistice ale.gândirii poetice în care s-au depozitat 
cu precizie simțul eminescian al naturii imanente; surprinderea peisajelor cosmice 
în fireasca lor germinaţie, înlănţuire şi influență. In cazul cuibarului selenar, 
peisajul naşte pe pământ vietăţile nopții, perle şi poeţi, iar în cosmos naşte 
roiuri umede stelare: “Stelele nasc umezi pe bolta senină” (din “Seara pe deal”). 

Este evident că acest vers s-a născut din primul, adică din cuibarul apelor 
nemărginite ale imaginaţiei primordiale. Dar Eminescu surprinde nu doar 
naşterea stelelor. El le urmăreşte încă şi viețile, care “Deasupra mărilor / Ard 
depărtărilor, / Până ce pier” (din “Stelele-n cer"). Şi (ceea ce ţine de harul spiritelor 
celor mai sensibile, vizionare) Eminescu aude strigătul stingerii lor sfişietoare, 
semnalul de pornire în largul cel fără întoarcere, poate chiar acel semnal auzit 

şi de vizionarul Ulise: “După un semn/ Clătinând catargele, / Tremură largele / 


Vase de lemn”. E 

Prin versul acesta “În cuibar rotit de ape...” Eminescu, mai bine spus 
expresia imaginară a rostirii sale, demonstrează concludența argumentului cum 
în veşnica dispută dintre Eros şi Tanatos, dintre Iubire şi Moarte, mereu învingător 
se arată Cuvântul. 

VEZI RÂNDUNELELE SE DUC mereu furate de la cuiburi, mereu gonite 
de nespusa tristeţe a frunzelor întomnate, dar şi de-o amară presimțire că-i 
timpul pentru bun rămas, că stelele îşi schimbă-n ceruri locul, vezi, se retrag în 
adăposturi calde izvoarele-cucoare fără glas, iar omul gliei se posomorăşte pe 
lângă cuibul părăsit şi toate se-nfioară parcă, umbrite de imensa aripă a Păsării 
Universale. Natura şi Cosmosul s-au înfrățit cu Poetul şi astfel s-au destăinuit 
prin simţirea lui unică. Şi ori de câte ori vedea-vei, CUM RÂNDUNELELE SE 
DUC în zborul lor fără sfârşit şi fără îndurare, tot de atâtea ori suna-va / auzi-vei 
ca într-un ecou de romanţă revenirea de adio a Marelui Poet... 

O mare dragoste pentru vatra şi neamul său dornic de lumină se 
împleteşte în lirica eminesciană cu o subtilă intuire a frumosului, îngropat 
adînc în firea acestui neam, şi nerostit pînă la capăt încă de nimeni nicicînd... 


kkk 


“Precum pulberea se joacă în imperiul unei raze” astfel în imperiul 
luminiscent al poeziei lui Mihai Eminescu fulguie ca într-un joc de sugestii şi 
reflecții caleidoscopice noianul nesfîrşit de cuvinte. Mult asemănătoare 
firişoarelor de praf, obişnuitul praf sur şi ordinar, ce poate fi întâlnit peste tot — 
pe drum, pe frunze, în aer, pe cărți, pe haine (uneori chiar şi în suflet) — această 
universalitate a cuvintelor cîte odată le proiectează în zona unor puternice raze 
de lumină şi atunci te uimeşte jocul lor inedit şi frumos — jocul pulberii de aur, 
hora unor fluturaşi minusculi, de care rămii surprins ore întregi, mai curînd 
existînd într-o lume de basme decît într-o stare aievea. 


Aşa s-a întâmplat cu acele cuvinte care, fiind atrase în cîmpul poeziei 
eminesciene, i-au materializat întrucîtva contururile, dar mai mult s-au electrizat 
şi s-au poetizat ele însele, în aşa măsură, încît sarcina lor poetică a fascinat 
imaginaţia mai multor generații de poeţi şi cititori. Pe cînd o seamă de cuvinte 
şi imagini osificate în jurul lor, precum: plopi fără soț, tei, lac, dor, lună blondă, 
codri de argint, floare albastră, luceafăr — în genere nu pot exista în afara cîmpului 
poeziei eminesciene. 

Poate că fenomenul îşi găseşte explicaţie în însăşi semnificaţia 
cuvintelor ce îmbrăţişează sensurile elementelor constitutive ale cadrului esenţial 
şi emotiv. 

Poate a fost la mijloc şi nevoia creării unei limbi literare pe care 
Eminescu a simtit-o şi a avut vocaţia de a o crea. Cuvinte amorfe de felul 
acestora: haos, himeric, spat ş. a. îi datorează poetului valoarea lor poetică 
actuală. Poetul nu ignoră nici un cuvînt şi, fiind foarte econom, prelucrează 
cuvinte uimitor de eterogene. Un bogat material brut, furnizat de către diverse 
etape de dezvoltare a limbii române, din/de către diferite domenii de activitate, 
este prelucrat şi învestit cu noi valențe metaforice, mişcîndu-se liber şi impetuos 
către limbajul modern, către poezia modernităţii şi mai dincolo de postmodernitate. 

În această energie latentă cu surprize tectonice intră şi lexicul medieval 
cronicăresc: genune, osebite, catapeteasmă, planeți; şi neologismele: aticism, 
voluptoasă, etern, microscopic, pedant, a succede ş.a.; şi graiul popular 
moldovenesc: ostenit, izvoară, răboj, brac, noian, stihii, muşunoaie, neroadă ş.a. 


Simţul lui filologic şi artistic a văzut şi extras polenul dulce al poeziei 
dintr-un lexic, de unde esteții timpului socoteau o profanare a artei să-l fi folosit. 
O clasă a limbajului poetic care a rămas oarecum în umbră este 
folosirea unor mijloace secundare, lipsite de conţinut semantic în exprimarea 
ideii sau imaginii poetice, care, însă, uneori au în contextul poeziei o greutate 
mai mare decît cuvintele cu sens noţional propriu-zis. Fiind elucidat mai în de 
aproape, aspectul ar putea vărsa lumină asupra uneia dintre cele mai discutate 
categorii estetice care este inefabilul operei artistice. 

Asemenea cuvinte-conjuncţii-adverbe, precum şi, dar, încă, formează 
un corp comun cu polisemia metaforică a versurilor, adăugînd uneori cuvintelor 
de bază anume acea nuanţă abia sesizabilă, care nu le stă în putere unor atare 
lexeme s-o comunice prin filiera obişnuită a raporturilor logice. 

Incercati să eliminaţi pe “cum”, pe “cîte”, pe “cînd”, pe “dar” şi poeziile 
vor rămîne un schelet lipsit de viață, de vibrație emotivă. Polivalenţa asociaţiilor 
pe care ni le trezeşte o poezie vine şi din măiestria autorului de a asculta 
polivalențele asociative ale celor mai neobişnuite şi mai fără de sens cuvinte. 

Numai din două conjuncții banale — “Şi dacă” — Eminescu a ştiut să facă 
o poezie de dragoste eternă. 

La fel cum între alte două interogatii întinse pe lemnul vorbirii ca două 
strune de vioară: “un nu ştiu ce şi-un nu ştiu cum” arcuşul sufletesc al Poetului 
a surprins cea mai enigmatică Baladă închinată frumuseții de taină a eternului 
feminin... 


Într-un discurs despre creaţia eminesciană, susţinut la Buenos-Aires, poeții 
spanioli Maria Teresa Leon şi Rafael Alberti constatau analogii uluitoare între 
viața şi opera ultimului mare romantic spaniol Gustavo Adolfo Becker şi viața 
şi opera “moldoveanului care a scos... sfîrşitul secolului XIX din mormînt” 
(George Bernard Show). Pe alte meridiane, destinul “Luceafărului” a fost 
comparat cu alți aştri luminoşi ai culturilor naţionale. Ceea ce mie personal mi-a 
atras atenţia în discursul poeţilor spanioli este tocmai sursa acestui discurs: 
Rafael Alberti. Poetul aparținînd organic generaţiei lui Lorca, am avut la un 
moment dat revelaţia că înalta evaluare a creației eminesciene s-ar putea 
considera şi drept o apreciere dată de însuşi Lorca geniului eminescian. 

Cu gura lui Lorca a vorbit unul dintre prietenii săi cei mai apropiaţi — 
Rafael Alberti: “Jocul ideilor epocii cu dialectica timpului şi a creaţiei eminesciene 
poate servi generaţiilor următoare nu numai ca pildă, dar şi ca putere fertilizatoare. 
Credem (observați acest “credem”, care aparţine de fapt întregii grandioase 
“generații de la 1927”: Federico Garcia Lorca, Antonio Machado, Rafael Alberti, 
Vicente Aleixandre, Miguel Hernândes, Herardo Diego, Jorge Guillén, Luis Ce- 
rnuda, Pedro Salinas!)... Credem că Eminescu are, alături de iluştrii poeţi ai 
lumii, această putere inepuizabilă de semănător”. i 

Eventualele afinități creatoare între aceste două suflete veşnic tinere — 

Eminescu şi Lorca — ale căror vieţi — s-au petrecut la aceeaşi vârstă! (în al 39- 
lea an), precum şi conlucrarea lor binefăcătoare asupra spiritului modern, şi-au 
aflat o tratare adecvată în substanţialul eseu al lui Mihai Cimpoi “Narcis şi 
Hyperion”, în special capitolul consacrat Ochiului eminescian... Suveranitatea 
ochiului la Hugo, Mallarme, Esenin, Lorca, Eluard. 

Trepte de omagiere. Calitatea artistului de a reflecta prin conținutul operelor 
sale mediul social, nivelul de descindere a crezului artistic, conştiinţa maselor 
largi şi proiectarea obiectivă a acestor conştiinţe pe flamura celor mai înalte 
idealuri ale omenirii — toate acestea îl avansează pe omul de creaţie în fruntea 
marilor mişcări ale timpului, îi conferă misiunea responsabilă de misionar, de 
profet. Fin rezonator al oscilaţiilor din afara şi din interiorul conştiinţei sociale, 
scriitorul este chemat să le exprime plenar, valorificînd din amalgamul tranzițiilor 
dramatice, care abundă în realitate, cele mai cuprinzătoare şi mai surprinzătoare 
semnificaţii. 

În mod firesc, această realitate este valorificată conform procedeelor 
specifice ale literaturii, prin descriere, naraţiune şi reprezentare metaforică, 
artistul beneficiind şi de subtilitățile analizei psihologice, forța sentimentului şi 
tensiunea emotivă propice unei inedite manifestări a unui temperament inedit. 
Însă independent de forma şi nivelul artistic de realizare, testul decisiv pentru 
valabilitatea operei va fi comensurat de utilitatea socială a producţiei sub as- 
pect ideologic, gnoseologic, estetic sau educativ. 

Sesizând specificul modalităţii romantice de oglindire a fenomenelor 
sociale, vom constata că opera lui Mihai Eminescu nu contramandează aceste 
cerinţe, ci corespondează cu ele iminent. Mihai Eminescu a ştiut să reprezinte 
cu o mare forță de plasticizare arzătoarele probleme ale timpului său. Poetul 
cîntă “zilele de aur a scripturilor române”, elogiază aspiraţiile nobile ale 
revoluţionarilor paşoptişti, stigmatizează viciile şi demagogiile contemporanilor 
şi, în pofida cosmopolitismului cultural al “junilor corupți”, militează, alături de 
un lon Creangă sau un Vasile Alecsandri, Mihail Kogălniceanu sau Bogdan 
Petriceicu Hasdeu, pentru manifestarea unei viguroase conştiinţe naţionale, 
pentru constituirea limbii române literare moderne, conforme spiritului național, 
şi pentru afirmarea unei literaturi naţionale de vocaţie europeană, dar fidelă 
năzuinţelor şi suferințelor poporului său. 

Poate că anume înțelegerea acestor suferințe, profunda compasiune şi 
permanenta predispoziție sufletească de a vibra la durere au şi condiționat în 
cel mai mare grad virtutea socială a operei eminesciene. 


Evident că o chintesenţă social-artistică a operei lui Mihai Eminescu ar fi 
îndoielnic să o căutăm, limitându-ne numai la cutare sau cutare piesă, oricît de 
preferată ar fi ea. Numai privită în ansamblul ei, chiar în totalitatea proiectelor 
şi schițelor nedefinitivate, apoi raportată la contextul ideilor de epocă şi la cel 
de istorie a literaturii universale, opera studiată ar putea să ne prilejuiască un 
contact mai strîns cu universul poetic imens, bine închegat, pe care şi l-a 
plăsmuit cu atîta meticulozitate poetul. Aşadar, orice disociere va fi provizorie 
şi convenţională, mai bine zis, condiţionată de un factor al surprizei felului de a 
fi al simtirii şi trăirii eminesciene, care ademeneşte în continuare, copleşind pe 
de-a-ntregul cititorul sau cercetătorul pasionat. 

Cu toate acestea, despre Eminescu se mai obişnuieşte a se vorbi şi cu o 
anumită pompă, grandilocvent sau ermetic, speculîndu-se prin aceasta un 
nivel de materie mai elevată şi accesibilă numai celor aleşi. Nu că asta ar fi 
garanţia unei interpretări adecvate, o modalitate de expresie demnă de fenomenul 
discutat. Probabil, o obişnuinţă, venită mai mult din sîrgul excesiv, la originea 
căruia stă teama de a nu simplifica o înţelegere şi aşa neîndestulătoare a 
complexităţii lui de geniu. Însă de ce să producem excese, cînd ştim că poetul 
avea oroare de donațiile publice, ca şi de prosternările publicului, indiferent de 
forma sub care erau ele făcute, precum mărturisea el la acea vreme: “cît de 
odioasă e pentru mine această specie de cerşetorie, deghizată sub titlul de 
subscripţie publică, recompensă naţională ş.a.m.d.”. 

De altfel, nici cea mai aleasă expresie nu ar salva superficialitatea în 
cazul, cînd nu s-ar depune un efort, dacă nu identic, cel puţin demn de efortul 
pe care l-a depus Eminescu la crearea operei sale. 

Poezia romantică, proza fantastică, publicistica, opera politică şi notele 
filozofice sunt tot atîtea fascicole de lumină ale FARULUI DE VEGHE, prin 
lungile noastre peregrinări către esenţele artei şi nemaipotolitele căutări ale 
cuvîntului în adevăr. 

„.. Din copilărie am păstrat un obicei ciudat — probabil mi l-au insuflat 
părinţii, întorcîndu-se pe înserate de pe deal — să beau apă din fîntînă pe întuneric, 
atunci cînd contururile apei sunt vagi, abia ghicite. Bei lacom şi simţi, cum prin 
ființa sleită ţi se prelinge ceva răcoros, întremător, puţin dulciu — puţin nepămiîn- 
tesc, şi fiindcă nu desluşeşti liniile apei contopite cu noaptea, bei mereu, de 
parcă ai bea din licoarea universului. Acelaşi lucru îl simţi şi atunci cînd citeşti 
poezia lui Mihai Eminescu. Ea este nu numai izvorul muzical “care tremură pe 
prund” şi din care se adapă copilăria, melancolia şi reveria omenească, ea este 
odihna celor ce mulţi “şi osteniți oameni cu coasa în spinare / vin de la câmp”, 
dar şi de la şipotul sfânt al demnităţii şi identității noastre gânditoare în timp. 

Devreme răsărit de geniu şi asfinţit de timpuriu, Poetul a plătit ca nimeni 
altul cu preţul vieții, morţii şi iubirii, luxul acesta şi favoarea Eliberării de 
vremelnicie. 

“Desprins de pământ, tu păreai / Să fi pornit deja cu paşi uşori de duhuri, / Şi 
fără de moarte eliberat de vremelnicie”, aşa scria, cu un secol şi ceva în urmă, 
poetul şi filozoful german A. Schlegel, caracterizînd astfel un început de 
eternitate, care avea să ducă peste ani numele unui alt mare romantic: Novalis. 
in acelaşi timp, aici au fost sesizate şi unele dintre cauzele lăuntrice ale dăinuirii 
operei de geniu, care numai prin fuga şi eliberarea de vremelnicie ştie să 
păşească în sferele cereşti “cu paşi uşori de duhuri”. Dar perenitatea operei 
poetice eminesciene rezidă, fireşte, şi în propria sa valoare estetică, în propria 

sa forță de afirmare a adevărului artistic. Acele spirite veleitare care au încercat 
să-i fie coautori, umbrindu-i unele fațete şi îngroşîndu-i altele, în goană după 
efecte ieftine ori speculații de conjunctură, din capul locului au fost sortite 
eşecului. În jurul acestei opere, ca de multe ori în jurul istoriei însăşi, s-au 
învrtit tot felul de impostori şi necrofori care au îndrăznit să efectueze comentarii 
înguste, desuete şi eşuate î în vremelnicie. Aceasta este de fapt soarta lucrării 
de mistificare şi amăgire în domeniul istoriei, culturii, mistificări condamnabile 
la coşul gunoiului istoric. Prevăzător în toate, poetul a blamat din timp asemenea 
exhibiţii istorico-literare, inaugurînd în “Scrisoarea /”un fel de cod deontologic 
a ceea ce nu trebuie să se întîmple vreodată în vecinătatea destinelor eliberate 
de vremelnicie: “Astfel încăput pe mâna a oricărui, te va drege / Rele-or zice că 
sunt toate, câte nu vor înțelege...” 

E la mijloc şi timpul. Fiecare epocă vine să-l interpreteze mai deplin şi 
să ni-l îndepărteze tot mai mult. Apoi, omul devine şi el tot mai raţional, tot mai 
metodic în rezolvarea formulelor empirice, tot mai nerăbdător în căutarea 
adevărului, iar luciditatea, raţionamentul calculat riscă să ne îndepărteze de 
trăirea şi chinul, şi dragostea romantică, în a cărora lumină a fost scrisă poezia 
lui Mihai Eminescu: “ci trăieşte, chinuieşte, / şi de toate pătimeşte / ş-ai să-auzi 
cum iarba creşte”. Şi deoarece acest efort supraomenesc, această pătimire şi 
zbucium al creaţiei n-au încăput în întreaga viață, cîtă i s-a dat de trăire poetului, 
rămînem mereu cu conştiinţa că sîntem la rădăcinile unei continue germinații 

de ierburi şi arbori şi stele “umezi pe bolta senină” a universului eminescian. 

Prin fîşiile de lumină ale anotimpului de reînnoire şi renaştere spirituală a 
societății sesizăm renaşterea întregului context folcloric, cultural, intelectual 
care ne-a asigurat o literatură cu multe capodopere de vechime seculară. Şi 
prin aceste fascicule luminoase observăm cum se învolburează piatra cu 
frunzele, pămîntul cu lumina, codrul cu izvoarele, astfel li se contopesc profilurile 
ascete şi rămâne numai unul — Poetul. 

Vreau să-l chem pe nume şi să-i zic Horaţiu şi i se potriveşte numele, dar 
i se potriveşte şi Dante, şi păstorul mioritic şi atunci îi spun şi Faust goethean, 
prinzîndu-l de minune şi acesta, nici numele de Leopardi n-ar fi eronat, ci la fel 
de adevărat precum Eminescu zicîndu-i-se. 

Nu se ştie în ce măsură o fi cu dreptate să-i recunoaştem lui Eminescu 
proprietatea absolută asupra cuvintelor magice de dor şi de codru, de tei şi de 
luceafăr... Geniul popular le-a risipit cu duiumul prin basme, tîlcuri şi legende 
anonime. Aşa s-au cristalizat ideile vii ale frumuseții şi înțelepciunii trebuincioase 
peste veacuri. Nu pentru orgolii şi alinturi, cît pentru dascălii de minte. La 
minte-avută vorbă zgiîrcită. 

Acestea-s pietrele scumpe ale vorbirii. 
Mulţi le-au risipit. Unul le-a cules. 
A murit sărac. Pe mulţi i-a îmbogățit. 

Cu iscusință de vrăjitor, de magistru ales peste breasla medievală de 
alchimişti romantici, Eminescu şi-a pus pe fiecare vers pecetea propriei respirații. 
Ridică-i imaginile în soare, rotunjeşte-i cu grijă înțelesurile multe şi ia seama 
cum prin lanţul de rime, pe la stinghia verbelor rostite arhaic, se mai păstrează 
volburînd în rotocoale de aburi colindînd la Crăciun şi-n mărgăritare de rouă 
înghețînd pe la geamuri sufletul celui plecat adineaori... 


kkk 


Împăratul Codrului, falnicul stejar, pe vremuri de urgie şi furtuni 
cutremurătoare, ce face oare pentru a-şi păstra pe frunte coroana suverană? 
intîi şi întîi îşi laudă rădăcina colțuroasă şi țărîna din care se trage! Este o 
lecţie patriotică, însuşită tot din poemele istorice ale lui Eminescu... 


Actualitatea lui Eminescu... Actualitatea clasicilor... Aş zice invers. 
Sîntem actuali, în măsura în care îi păstrăm şi nu ne ruşinăm a învăţa de la 
marii noştri înaintaşi... Clasicii sunt măsura conştiinţei noastre naţionale. Chit 
că multe dintre învățăturile lor ne vizează direct, atîta vreme cît reuşim să 
ocolim lacunele semnalate de “munca reală a inteligenței lor”, vorba lui Eminescu. 
“Niciodată o vorbă nu poate înlocui o realitate, niciodată fraza culturii nu e 
echivalentă cu munca reală a inteligenței, niciodată fraza libertăţii nu e 
echivalentă cu libertatea adevărată” — cîtă actualitate calendaristică s-ar mai 
cere pentru instaurarea acestor adevăruri! 


Aceasta-i proprietatea eminentă a operei Dumisale — proprietatea 
codrului stăpînit de graiuri tainice şi multe: cu cît mai tare te adînceşti în el, cu 
atît mai mult te cuprinde teama de a nu-i mai vedea marginile şi admiraţia 
pentru liniştea seculară din osul cîntărilor sale! 


Sau] 


Deoarece nu credea “să învețe a muri vreodată”, Eminescu ne învăţă arta 
nemuririi. 


1974-1999 

... Limba noastră e singura în 
Europa, care se vorbeşte aproape în 
acelaşi chip în toate părţile locuite de 
români... 

M. Eminescu, “Timpul” din 6 mai 
1880. 


... Studiul principal al unei şcoale 
rurale sau primare e limba românească; 
ea este totodată organul prin care 
neamul îşi cunoaşte fiinta sa proprie, 
organul prin care acest neam moşte- 
neşte avutul intelectual şi istoric al 
strămoşilor lui... Agronomie cîtă pofitiți. 
De şase ori pe săptămînă, zilnic, dar 
limba română rămîne limbă şi s-a 
încheiat. 

M. Eminescu, “Timpul” din 17 
septembrie, 1881. 


Mihai Eminescu a înveşnicit 
limba română în tipare inegalabile 
pînă astăzi. El a fost recunoscut ca 
unul dintre cei mai importanți creatori 
de literatură artistică, unul dintre cei 
mai mari poeți ai omenirii. 

Moştenirea ce ne-a lăsat-o 
genialul nostru poet constituie o epocă 
nu numai în istoria literaturii române. 
Ea reprezintă un aport capital şi în 
perfecționarea şi modernizarea 
mijloacelor de exprimare literară. 

Eminescu a repus în circulație 
cuvinte şi sintagme ale limbii din 
cronicile vechi, a înzestrat cu valori 
noi o sumedenie de elemente ce au 
avut pînă la el o semnificaţie neutră, 
a realizat legături sintactice neaş- 
teptate — toate în vederea exterio- 
rizării acelor idei generoase şi sirnțiri 
adînci, de care a fost răscolit acest 
mare artist în tot cursul zbuciumatei 
sale vieți. 


Eminescu a adus în limbajul 
poetic un suflu nou; sub pana lui limba 
română capătă o nouă viaţă, o nouă 
forță de plasticizare, lucru care a fost 
remarcat de contemporani încă de la 
primele sale scrieri poetice, publicate 
în “Convorbiri literare” (1870). Nota 
caracteristică a acestora, după cum 
menționau şi semenii lui, era meditaţia 
profundă, asocierea neobişnuită de 
idei şi de cuvinte, imaginile artistice 
îndrăznețe. 

E uşor, de aceea, să tragi 
concluzia că mijloacele de formulare 
adecvată a gîndurilor au fost perma- 
nent în centrul atenţiei poetului. 

Anume acest fapt l-a îndemnat 
să aibă grijă de limbă ca factor 
indispensabil pentru comunicarea 
ideilor, de rolul ei în societate, de 
particularitățile şi tendinţele ei de 
dezvoltare. Scrierile sale cuprind o 
mulțime de reflecții şi meditații nespus 
de interesante şi de judicioase privind 
limba română în genere ca fenomen 
social, valorificarea vorbirii populare, 
modernizarea şi amplificarea re- 
surselor de limbă existente. El a 
contribuit substanţial la statornicirea 
unei limbi literare, la fixarea normelor 
ei gramaticale, la constituirea noilor 
ei stiluri. 

Ideile exprimate de poet în 
legătură cu problemele enumerate 
prezintă interes pentru cititorul 
contemporan şi prin faptul că îi dau 
posibilitatea să cunoască mai bine 
multilaterala sa activitate culturală, să 
aprecieze originalitatea şi justețea 
gîndurilor lui în domeniul filologiei şi 
felul cum concepea el fenomenul 
“limbă” în general şi “limbă cultă” sau 
“literară” în special. 

Poetul consideră că limba e un 
indiciu al culturii, că ea oglindeşte 
starea de evoluţie a unui popor, 
deoarece anume cu ajutorul ei sînt 
însuşite şi propagate toate achiziţiile 
spirituale ale geniului uman. 

Mihai Eminescu şi-a expus 
ocazional opiniile în ce priveşte limba 
literară română, subliniind de fiecare 
dată, cu modestie chiar, că n-o face 
ca specialist. “Nefiind filolog de 
competenţă, — zicea el, — declar eu 
însumi că opiniunile mele sînt cu totul 

Coperta cărţii Poezii de Mihai 
Eminescu, Editura Tipocart Braşovia, 
Braşov, 1993. 


personale şi nu merită de a turbura 
lucrările filologilor noştri.” 

De fapt, Eminescu avea o 
pregătire filologică solidă, vastitatea 
cunoştinţelor sale în domeniu permi- 
țindu-i să emită idei de care s-au 
folosit chiar lingvişti cu renume: M. 
Gaster, B.P. Hasdeu, H. Tiktin, A. 
Lambrior, A. Cihac ş.a. Dintre aceş- 
tia, H. Tiktin mărturisea: “Lecturile 
făcute de Eminescu şi explicaţiile pe 
care mi le dădea, cu această ocazie, 
acest rar cunoscător al limbii sale 
materne mi-au prilejuit o mulţime de 
constatări lexicografice, gramaticale, 
literare şi istorice, pe care le-am 
înregistrat pe fişe”. 

Intre manuscrisele lui s-a găsit 
un început de dicţionar de rime, pe 
care a voit să-l ofere cititorilor, pentru 
ca aceştia să găsească în el mai ales 
“vorbe dezgropate”. 

Poetul, care adunase “multe 
vechituri din manuscripte şi tipărituri 
vechi”, cum se exprima el, intenţiona 
să întocmească şi o sintaxă a limbii, 
cu o amplă privire istorică. “Numai 
timp şi linişte..., — zicea el. — Dar cine 
le are!”. Şi într-adevăr intenţia de 
alcătuire a unei asemenea sintaxe 
istorice a fost să rămînă doar plan 
aşternut pe hîrtie, deşi realizarea 
acestuia ar fi putut fi o lucrare unică, 
pentru acele vremuri şi chiar pentru 
zilele noastre. 


Poetul a fost preocupat şi de 
chestiuni de ortografie şi ortoepie. Şi, 
deşi, după părerea lui, cea mai dulce 
şi mai bogată în sunete este rostirea 
moldovenească, el se declara pentru 
o rostire unitară, la care se putea 
ajunge numai prin renunţarea la 
specificul dialectal, în favoarea unei 
“pronunții generale”, cum o numea el. 

Pornind de la acest principiu, 
Eminescu susţinea că pentru unitatea 
limbii literare trebuie acceptată rostirea 
comună “...şină, ține, şi, ţipă, ziuă (şi 
nu şînă, ține, şă, ţipă, ziuă); în loc 
de îmbraca, peptana, legana, mai 
bine: îmbrăca, pieptăna, legăna; să 
nu se corumpă u în o (on, om), cum 
fac moldovenii”. 

Interesant i se părea lui Emi- 
nescu tot ceea ce era neobişnuit în 
materie de limbă şi el întreba me- 
reu — cum susţin cei ce au trăit alături 
de el —, “unde se zice aşa”? El 
vorbeşte adesea despre o limbă 
“păsărească”. “Păsăresc” pentru el 
însemna “cum nu spune poporul 
nicăieri”, adică tot ce e născocit, 
rezultat din impulsuri momentane ori 


Coperta cărții Poezii, vol. |, de 
Mihai Eminescu (Bucureşti, Editura 
Minerva, 1982, ediţie critică în trei vo- 
lume de D. Murăraşu). 

fabricat fie în pripă, fie fără destulă 
pricepere. 

Convingerea lui era că noi nu 
trebuie “să ne facem limba”, “ci să 
ne-o iubim şi să cinstim pe cei ce 
ne-au plăsmuit-o, atît de frumoasă şi 
de înțeleaptă, cum o avem”. 

In continuare, |. Slavici subli- 
niază, în “Amintirile” sale, că sînt şi 
azi mulţi care “aruncă vorbele cu 
furca”: “Unii dintre dînşii cunosc felul 
de a vorbi al poporului din vreo parte 
a pămîntului românesc, dar n-au citit 
nici cronicarii, nici cărţile bisericeşti; 
alţii sunt mai cărturari, dar n-au trăit 
niciodată în mijlocul poporului...”; “alţii 
s-au dezvoltat sub înrîuriri străine”. Şi 
doar puţini sînt cei ce “cuprind în 
gîndul lor, ca Eminescu, întreaga viață 
sufletească a poporului român! Incă 
mai puţini sînt cei ce, scriind, 
cumpănesc ca dînsul orişicare vorbă 
şi îşi dau silința să se desăvîrşească 
pe sine înşişi. 

Eminescu şi-a petrecut toate 
clipele vieţii lui lucrînd, fiindcă nu se 
socotea îndeajuns [de] pregătit pentru 
ceea ce voia să facă” şi “partea cea 
mai mare sînt lucrări, după părerea 
lui, încă neisprăvite, pe care le-a 
publicat cu inima îndoită, cedînd 
stăruinţelor puse de alţii”. Ca orice om 
de talent neordinar, poetul era chinuit 
de “sacra nesatisfacţie”, sentiment ce 
determină necontenita muncă întru 
perfecționarea operei realizate, care 
poate fi numită “supliciul creaţiei”. 

“Numai rar de tot se întîmpla, 
ca să fie mulțumit şi el însuşi de ceea 
ce a scris. Peste puţin timp, însă, era 
din nou cuprins de neastîmpăr [cre- 
ator] şi era în stare să ţină manus- 
criptul ani de-a rîndul [în sertar], să 
revadă mereu ceea ce a scris ori să 
scrie în mai multe rînduri acelaşi 
lucru...”. 

“Exigenţele lui în ceea ce 
priveşte forma erau atît de mari, încît 
nu se mulțumea ca limba, ritmul şi 
rimele să-i fie de o corectitate [= co- 
rectitudine} desăvirşită, ci ținea ca 
muzica limbii“ să fie adecvată gîndu- 
rilor exprimate, adică să fie astfel 
alcătuită, “încît să simtă ceea ce 
voieşte el şi cel ce nu înţelege 
vorbele” lui. 


Cunoaşterea acestor preocupări 
ale lui Eminescu, a concepțiilor lui 
despre limba română şi despre 
particularităţile ei specifice, ne ajută 
să înțelegem un lucru esenţial: cel 
mai mare poet naţional al poporului 
român a fost totodată şi cel mai 
profund cunoscător al limbii noastre 
naţionale, al legilor şi tendinţelor ei de 
dezvoltare. Nici un alt scriitor n-a 
cunoscut mai bine limba textelor 
vechi, limba populară şi literatura 
lingvistică a timpului său. 

De aceea Eminescu intuia mai 
clar decît alţi contemporani de ai săi 
căile de evoluţie ale mijloacelor de 
expresie ale limbii române, normele 
viabile ale limbii literare. 

Meritul de bază al lui Eminescu 
este, după cum spunea B. P. Hasdeu 
la moartea poetului, “acela de a fi voit 
să introducă şi de a fi introdus în 
poezia românească adevărata cuge- 
tare ca fond şi adevărata artă ca 
formă, în locul acelei uşoare ciripiri 
de mai înainte, care era foarte igienică 
pentru poet şi pentru cititor, scutindu-i 
deopotrivă, pe unul şi pe celălalt, de 
orice bătaie de cap şi de orice bătaie 
de inimă”. 

Tocmai de aceea Eminescu 
este un geniu, nu numai ca artist al 
cuvîntului, ci şi ca subtil explorator al 
comorilor nesecate ale limbii. 

Mihai Eminescu distingea trei 
surse fundamentale ale dezvoltării 
limbii literare româneşti: a) vorbirea 
vie, limba vorbită de poporul român; 
b) tradiţiile lingvistice şi literare ce 
sînt cuprinse în cărţile şi textele 
vechi; c) limba scriitorilor de mare 
talent. 

Fireşte, baza democratică a 
concepției eminesciene despre 
dezvoltarea limbii române îl punea pe 
poet în contradicţie cu teoriile greşite 
ale latiniştilor. Deşi n-a fost lingvist 
de profesie, poetul a cunoscut legile 
de dezvoltare a limbii române. El a 
studiat gramatica şi fonetica (în spe- 
cial ortoepia), lexicul şi mijloacele 
derivative în corelaţie cu alte limbi. 
Pentru Luceafărul poeziei noastre 
corelaţia dintre limbă, ca principal 
mijloc de comunicare, şi mesajul po- 
etic avea o importanţă deosebită. 

E cunoscut, că marii scriitori nu 
caută să utilizeze cuvinte rare şi puțin 
folosite, ci îmbină cuvintele cele mai 
obişnuite din lexicul neutru, într-o 
utilizare rară. In cele 90 de poezii 
antume şi patru bucăţi de proză 
literară (Făt-Frumos din lacrimă, 
Cezara, La aniversară, Sărmanul 
Dionis) M. Eminescu a folosit doar 
5334 de unități lexicale. Cu aceste 
cuvinte el a plăsmuit o bogăţie de 
cugetări şi gînduri profunde. 


Aşadar, baza limbii literare este 
vorbirea vie a poporului, adică creaţia 
populară (poetică) cu toate formele şi 
variantele ei dialectale. “O adevărată 
literatură trainică, care să ne placă 
nouă şi să fie originală pentru alții, nu 
se poate întemeia decît pe graiul viu 
al poporului nostru propriu, pe tradi- 
tiile, obiceiurile şi istoria lui, pe geniul 
lui”, zice M. Eminescu. Relaţiile dintre 
vorbirea vie (limba dialectală) şi limba 
literară erau, în concepţia lui Emi- 
nescu, într-un raport dialectic dintre 
general şi particular. 

Un alt izvor important ce contri- 
buie la dezvoltarea limbii literare sînt 
documentele, textele şi hrisoavele 
vechi, care au o deosebită valoare 
stilistică şi. lexicală. “Sti/istică, căci 
nu sînt scrise sub influenţa limbilor 
moderne şi se găsesc în ele locuţiuni 
care încep a dispărea din limba de 
astăzi şi se înlocuiesc prin şabloane 
de fraze străine dezvoltării de pînă 
acum a limbii noastre, lexicală — prin 
mulţimea de cuvinte originale pe care 
scriitorii bisericeşti şi laici, siliți să 
recurgă la proprii mijloace, le între- 
buințează în compunerile lor”, scrie 
Eminescu. 

Al treilea pilon ce stă la baza 
dezvoltării limbii literare, conform 
concepției eminesciene, îl constituie 
oamenii de creație, de cultură, mai 
ales scriitorii de mare valoare. 
Varlaam a “făcut ca limba noastră să 
fie aceeaşi — una în palat şi în colibă”. 
Alecsandri e “rege al poeziei”, iar limba 
operei sale e “ca un fagure de miere”; 
C. Negruzzi e “cel mai bun prozaist”, 
care “şterge colbul de pe cronice 
bătrîne”; lon Creangă “este un mare 
scriitor, iar Amintirile din copilărie 
sînt pagini ce vor rămîne de-a pururi 
modele pentru toate veacurile”; Andrei 
Mureşanu este “preotul deşteptării 
noastre, semnelor vremii profet” etc. 

Cercetînd activitatea filologică 
eminesciană, academicianul Nicolae 
Corlăteanu, în cărţile sale Limba 
noastră şi Scriitorul în faţa limbii 
literare, menţionează şi faptul că 
Eminescu a fost un bun cunoscător 
al legilor de dezvoltare a limbii 
româneşti, fiind bine informat despre 
lucrările de filologie, de lingvistică 
generală şi romanică. Dicţionarul 

Coperta cărții M. Eminescu. Fas- 
cinaţia izvoarelor cuvîntului de Petru 
Zugun (laşi, Editura Junimea, 1994). 


etimologic al lui Cihac era considerat 
de poet “cea dintii încercare reuşită a 
unui dicționar comparativ al limbilor 
romanice”. 

În nr. 8, din 1 noiembrie 1877, al 
“Convorbirilor literare”, Eminescu 
publică o recenzie la cartea istoricului 
austriac Julius Jung, părtaş al teoriei 
continuității elementului romanic în 
Dacia. “Strălucite prin argumentare 
sînt concluziile... Autorul citează 
Noricul, Reţia, ba tot Imperiul Roman 
în vremea invaziunii popoarelor ger- 
manice şi arată cum nicăieri popoarele 
nouă, venite asupra celor aşezate, nu 
le-au nimicit pe acestea, ci le-au 
cucerit numai”, scrie Eminescu. 
Opinia aceasta este susținută astăzi 
de majoritatea istoricilor şi lingviştilor 
romanişti. 

Fiind legate de versificaţie, 
fenomenele şi particularităţile fonetice 
au constituit obiectul de cercetare al 
mai multor articole ale poetului 
consacrate mai ales criticii teatrale. 
Eminescu intenţiona să elaboreze 
chiar un tratat special Studii asupra 
pronunţiei, dar n-a reuşit, scriind 
doar unele fragmente. Poetul îşi dădea 


bine seama, că rostirea ortoepică este 
chemată a realiza unitatea în folosirea 
mijloacelor limbii de către vorbitori. 
“Să ne silim prin şcoli, în casă şi-n 
viaţa publică de a introduce o pronunție 
generală. Ca s-o introducem însă e 
neapărat ca să delăturăm din sistemul 
de ortografie etimologic ceea ce-i stă 
mai mult în cale acestei pronunții...”, 
menționează Eminescu. In acest 
sens, ținem să subliniem că Emi- 
nescu s-a ocupat de anumite sunete 
din graiul moldovenesc. După spusele 
lui |. Slavici “îi atrăgea[u] plăcut 
urechea vocalele ă, fî, diftongii oa, ea 
etc.”, din care cauză introduce aceşti 
diftongi chiar şi acolo unde limba 
literară nu-i admite. Aşa, de exemplu, 
în Călin nebunul întîlnim: “Să facem 
o boambă mare s-o aruncăm spre cer, 
în sus”, sau “Boamba grea, zvîrlită-n 
cerul din cei doi făcînd fărîme”. 

În poezie şi în proză, Eminescu 
utilizează numai forme de tipul sară, 
sarbăd, a îmbla, a întra, a mulțămi 
ş.a. (şi nu seară, searbăd, a umbla, a 
intra, a mulţumi). Vorbeşte Eminescu 
şi de rostirea consoanelor post- 
lingvale: c, g, h care “nu se pronunţă 
în gît, ci aproape de el, la capătul 
cerului gurii”. 

E cunoscută atitudinea poetului 
faţă de consoana n. El scrie: “am 
spus-o de multe ori, că un n nazal de 
felul celui franțuzesc nu există în 
limba noastră şi pronunția conte, con- 
tra, în care o şi n să se rostească ca 
un singur sunet, nu se află decît în 
vechea bulgară, în limba polonă de 
astăzi şi în cea franceză”. 

Studiind anumite chestiuni de 
ortoepie, Eminescu evidențiază rolul 
accentului în diferenţierea semantică 
a cuvintelor. Aşa, de exemplu, e 
utilizat cuvîntul comédie, “obiect 
vrednic de uimire, întîmplare ciudată, 
poznă”, şi comedie, “operă dramatică, 
gen dramatic”. În Scrisoarea i citim: 
“De simţeam ca Galilei că comedia 
se mişcă”; în Scrisoarea Ill: “Măşti 
cu toate de renume din comedia 
minciunii”. Cînd însă tratează anumite 
probleme de teatru, dramaturgie, el 
vorbeşte de comedie (franceză etc.). 

Un alt lexem: mijloc: sînt ani la 
mijloc şi-ncă mulţi vor trece (Sonet, 
Cezara), dar mijl6c: În mijlóc de codru 

ajunse; Este un mijlâc de a scăpa de 
această greutate (Făt-Frumos din 
tei). În Călin (File de poveste) poetul 
foloseşte cuvîntul acesta cu semni- 
ficația talie: “E iubitul care vine/ De 
mijl6c să te cuprindă”. 

E interesant că pluralul — mijlo- 
curi nu este atestat în opera poetului. 
El utilizează pluralul mijloâce. “Lui îi 
erau toate mijloâcele binevenite”. 

În opera eminesciană întîlnim şi 
lexemul: bo/nâv (bolnâvă), în majo- 
ritatea cazurilor, dar şi bólnav (ă): “Am 
văzut fața ta pală de o bolnavă beție” 
(Venere şi madonă). De cele mai 
multe ori întîlnim cuvinte oxifone, ca 
în limba literară: duşmân-— duşmânilor. 
“Risipite se împrăştie a duşmânilor 
şiraguri” (Scrisoarea Ill). Accen- 
tuarea paroxitonă apare, mai ales, în 
poezia antumă: “Tot ce mişcă-n țară 
asta: rîul, ramul/ Mi-e prieten numai 
mie, iară ţie duşman este” (Scri- 
soarea lll). 

Necesităţile rimei îl fac pe poet 
să utilizeze accentuarea paroxitonă şi 
în formă de plural: /etopiseți ce 
rimează cu adumbriseți (Scrisoarea 
III). E vorba de păstrarea accentului 
din limba de origine (compară rusescul 
letopiseț). 

Eminescu citeşte şi analizează 
sistematic articolele publicate în “Co- 
lumna lui Traian” a lui Hasdeu, din 
care constată, de exemplu, că anume 
sufixele de origine latină -ură, -tale, 
-ință, -bil, -al, -ență, -oiu etc. sînt cele 
mai frecvente în limba noastră, 
inclusiv în neologisme. O observaţie 
interesantă se referă la prepoziţia a, 
care, după aprecierea sa, şi-a pierdut 
funcția prepozițională şi înseamnă 
astăzi: către, la, ca şi, de. Exemple: 
acasă (către casă), urlă a pustiu, 
miroase a brînză (ca şi ~), vremea-i 
a ploaie, a ninsoare (de ~). 

Mihai Eminescu s-a pronunţat 
adesea împotriva fonetismului lui Aron 
Pumnul, a etimologismului lui Petru 
Maior şi a purismului lui Laurian şi 
Massim prin publicarea Dicţionarului 
lor “fantastic”, cum îl numeşte, 
prezentînd, după spusele poetului, o 
“Babilonie academică”. În legătură cu 
aceasta, el scrie articolul Unitatea 
preexistentă a poporului nostru 
(“Timpul”, 6 şi 7 mai 1880), în care 


menţionează următoarele: “Pierderea 
cea mai mare a limbii noastre constă 
în faptul că întreaga comoară a limbii 
ce stă din zicători, proverbe, inver- 
siuni, adecă în fraze gata moştenite 
din neam în neam de la strămoşi, se 
aruncă în apă, pentru că-n ele erau şi 
cuvinte de origine nelatină. Pare că 
cine ştie ce nenorocire ar fi fost 
aceasta, pare că n-am trăit alături cu 
vecinii sute de ani şi n-o să mai trăim, 
pare că se făcuse gaură în cer 
dac-am primit noi cîte ceva de la ei, 
ei de la noi”. 

După cum se poate constata, 
Eminescu nu era părtaşul înlăturării 
din limba română a elementelor străi- 
ne, înrădăcinate în lexicul de bază. 

Poetul avea un deosebit interes 
faţă de istoria limbii române, față de 
românii de pretutindeni, din care motiv 
consultă lucrări şi de dialectoiogie. 
Din diferite publicaţii, colecţii de 
cîntece populare, din convorbirile cu 
cititorii el înregistrează expresii şi 
cuvinte rare, dialectisme, însoţindu- 
le cu explicaţii româneşti cunoscute, 
de tipul: avan, coraslă, mîtă, hat, 
jid6vină “uriaş”, potricală, toloacă, 
cordun “cordon”, dimon “demon”, 
goron, “gorun” stejar şi altele. 

Este interesant faptul că Emi- 
nescu, în unele articole, se ocupă şi 
de etimologia cuvintelor. Aşa, de 
exemplu, pentru a justifica titlul 
articolului Cinismul liberalilor (publicat 
în ziarul “Timpul”), Eminescu anali- 
zează istoria şi etimologia cuvîntului 
cynic (cinic). 

In alt articol, Titulatura vechilor 
noştri domni (“Timpul“, 3. III. 1881), 
Eminescu explică semnificaţia şi 
etimologia termenilor “domn” şi 
voievod. Provenit din latinescul domi- 
nus, cu varianta domnus, în latina 
vorbită, cuvîntul dominus, în limba 
română, zice Eminescu, era mai întîi 
o formulă de adresare către Dumne- 
zeu (domine + deus > Dumnezeu), iar 
mai apoi a fost întrebuințat şi la adresa 
celor ce guvernau ţara. Perioada de 
guvernare a fost numită domnie 
(domniile româneşti). În sec. XIX 
apare termenul domnitor — prima dată 
pentru Alexandru loan Cuza. Voca- 
tivul domnule, în limba română, are 

acelaşi sens ca spaniolul señor sau 
franțuzescul monsieur. 

În decursul istoriei, lexemul 
domn a căpătat şi semnificaţiile: 
voievod, rege, prinț, pînă şi gospodar 
cu sensul inițial de “proprietar” (din sl. 
v. gospod, bg. gospodar): “Gospodari 
zemli moldavskoi”. 

Într-un hrisov din 1390, Mircea 
cel Bătrîn se numeşte mare voievod, 
adică “conducător”, “domn”, iar în alt 
document, din 1407 (Suceava), Ale- 
xandru cel Bun îşi zice “Voievod al 
Țării Moldovei”. Conform dicționarului 
lui Miklosich, cuvîntul voievod este 
alcătuit din două cuvinte: vói “război” 
şi voditi “a conduce, a duce”, ceea ce 
înseamnă “comandant, conducător de 
oşti în război”, “guvernator”. Dicţio- 
narul lui Vladimir Dali fixează pentru 
voievod două cuvinte — vói şi vóinî 
(vâin “ostaş”, “luptător”): «Ngu Ha BÓN 
goeBaru» (Mergi la război să lupti, să 
luptăm). 

DEX propune etimologia din sl.v. 
voievoda “comandant de oști”, “condu- 
cător”. Deci, etimologia analizată şi 
propusă de Eminescu corespunde 
adevărului ştiinţific. 

Mihai Eminescu a fost un bun 
cunoscător al culturii antice greco- 
latine. O dovadă în acest sens sînt 
locuţiunile, expresiile şi cuvintele 
latine atestate în opera sa: divide et 
impera; salus reipublicae; bellum om- 
nium contra omnes; finis coronat 
opus; non multa, sed multum; ubi 
bene, ibi Patria; mutat mutandis; medi- 
camentum mentis; memento mori; 
modus vivendi; ave, Caesar; ad hoc; 
sine qua non; pessima republica; ami- 
cus Plato; sed magis amica veritas 
etc. În scop didactic, după cum 
menţionează G. Călinescu, în caietele 
poetului se găsesc multe exerciţii de 
gramatică latină de tipul: 

Ubi est pater? Ubi est mater? 

Ubi est frater? Ubi est soror? 

Hic est pater. Hic est mater 

Pater scribit. Mater legit ş.a. 

Eminescu a fost şi un bun 
traducător din limba latină. El a tradus 
în română unele versuri din Horaţiu, 
Virgiliu ş.a. Aşa, de exemplu, traduce 
din celebra Odă XXX a lui Horaţiu: 


Exegi monumentum aere 
perenius 

Regalique situ pyramidum 
altius ... 


Mi-am zidit monument decît 
acel de fier (metal) 
Mult mai trainic şi nalt ca 
piramizii cereşti 
Ploaia nu-l va muia, nici 
Aquilanul slab, 
Nici al anilor şir, vremile ca 
să-l frîng. 
Nu de tot voi muri, partea 
mai bună a mea 
Va scăpa de mormiînt. 


Contemporanii lui Eminescu — 
T. Ştefanelli, |. Slavici, V. Pogor ş.a. — 
afirmă că poetul declama din poeziile 
lui Virgiliu. Dragostea fată de literatura 
latină, importanţa limbii latine pentru 
cunoaşterea istoriei limbii române îl 
determină să pledeze pentru “intro- 
ducerea limbii latine, în comparaţie cu 
cea română, în toate şcoalele pri- 
mare”. 

Avea un plan enorm de a învăţa 
toate limbile. Marea rîvnă lingvistică 
îl îndeamnă să studieze un şir de 
limbi, cele clasice alcătuind primul 
punct al planului său, apoi Il — 
paleoslava, III — sanscrita, IV — turca, 
V — bulgara, VI — sîrba, VII — ungara, 
VIII — moscovita [rusa], IX — polona 
şi X — albaneza. 

Un interes deosebit a manifestat 
poetul față de slavistică. Astfel, el 
studiază limba veci:e slavă şi relaţiile 
slavo-romanice din vremurile cele mai 
timpurii. Intre anii 1875-1876 traduce 
din limba germană manualul de limbă 
veche slavă al profesorului August 
Leskien. A tradus 3/4 din Gramatica 
acestuia şi aproape 2/3 din Glosarul 
manualului. În legătură cu perio- 
dizarea elementelor slave în limbile 
romanice, în special în română, 
Eminescu distinge patru straturi 
principale: “Stratul primar, fonologic; 
stratul secundar, bisericesc...; stratul 
terțiar, malorosian-polon; stratul 
quaternar, rusesc, administrativ-ju- 
ridic”. 

Cronologizarea relaţiilor româno- 
slave propusă de Eminescu continuă 
să prezinte interes lingvistic şi merită 
un studiu aparte. 

O temă netratată încă, şi care 
adevereşte cultura filologică a poe- 
tului, este tema Eminescu poliglot. La 
Viena, Eminescu citea şi franțuzeşte, 
precum mărturiseşte T. Ştefanelli. La 
Berlin făcea exerciţii de limbă france- 
ză. El scrie în franceză o serie de 
scrisori presărate cu expresii franţu- 
zeşti de tipul: par excellence; noblesse 
oblige; à propos; rendez-vous; vive la 
Roumanie; létat c'est moi; point 
d'honneur; tour à tour; c'est une 
femme deblauchee; le monde; caffé 
chantant etc. “Limba franceză în care 
scrie Eminescu este, ce-i drept, 
hazlie, dar este totuşi limbă franceză 
şi asta înseamnă că poetul citea 
asiduu cărţi (din care îi rămăsese 
atîtea cuvinte şi expresii), fără să 
studieze însă gramatica” (G. Căli- 
nescu, Opera lui Mihai Eminescu, 
p. 340). În ziarul “Timpul” Eminescu 
citează scriitori şi autori francezi. O 
influență aparte asupra lui Eminescu 
a avut-o opera lui V. Hugo. G. 
Călinescu susţine că poetul ar fi ştiut 
italiana, de vreme ce recomanda 
românilor să studieze dialectele 
italice: “Dacă românii ar da mai multă 
atenţie dialectelor limbii italice şi 
limbilor postclasice şi din evul mediu, 
rezultatele pentru etimologismul 
nostru ar fi mult mai mari, căci am 
regăsi pînă şi sintaxa noastră mult 
mai analitică, ba pînă şi scrisoarea 
fonetică a pluralelor”. În opera emines- 
ciană întîlnim o serie de cuvinte şi 
expresii italiene: in petto, crescendo, 
maestro, tutti quanti etc. Cunoştea 
Decameronul lui Boccaccio şi opera 
lui Dante Divina Comedie. 

Dintre autorii englezi poetul îl 
evidenţiază pe Shakespeare, iar din 
literatura rusă îl admira pe Gogol, “cel 
mai glumet scriitor al ruşilor”. 

Pentru a putea citi opera lui 
Homer, a început să înveţe greaca 
după o metodă proprie: a transcris din 
Iliada 5 versuri (greceşti) pe care le-a 
tradus în limba latină, apoi a copiat 
în grecește fiecare picior de vers sau 
cîte două picioare împreunate şi în 
dreptul lor urma traducerea latină. La 
urmă stabilea vocalele, iar regulile 
gramaticale le determina din lexe- 
mele atestate. 


Cunoaşterea bună a problemelor 
de lingvistică generală, romanică şi 
slavă, preocuparea constantă pentru 
multiplele aspecte ale originii şi 
dezvoltării limbii române sînt doar 
cîțiva dintre factorii ce au determinat 
influenţa geniului eminescian asupra 
procesului de făurire a limbii române 
literare moderne. 

Liviu PAPUC 
laşi 


COMEMORAREA 

__ LUI EMINESCU 
IN PUBLICAȚII DIN 
NORDUL MOLDOVEI 


Titlul sugerează o ambiţie mai 
mare decît ceea ce, în final, ne-am 
propus, aşa încît e bine, din capul 
locului, să facem precizarea că nu 
vom avea în vedere decît două 
publicaţii, una apărută la Cernăuţi, alta 
la Botoşani, ambele în vara lui 1919 
(cu numere comemorative), deci, nu 
cu mult după încetarea zbocotirilor 
războiului de reîntregire a neamului. 
E vorba de “Glasul Bucovinei” şi 
“Junimea Moldovei de Nord”. 

De subliniat, în primul rînd, că 
nici una nu este publicaţie precumpă- 
nitor literară: “Glasul Bucovinei”, 
cotidian, se subintitula “Organ demo- 
crat al Unirii”, în vreme ce “Junimea 
Moldovei de Nord” avea completarea: 
“Revistă socială-literară-bilunară”. 
Acest profil (sau aceste profiluri) nu 
le-a împiedicat ca, în iunie 1919, să 
simtă imperios necesară existența de 
sine stătătoare a lui Eminescu între 
nişte coperte de periodice. 

Apropierea dintre cele două 
publicaţii nu se face, sub semnul lui 
Eminescu, doar printr-o megieşie 
geografică, ci şi prin legături mai 
intime, de aspirații culturale şi idealuri 
comune. Acestea le vom pune în 
evidenţă cu ajutorul a două scrisori 
inedite, care se află în fondurile 
Bibliotecii Centrale Universitare “Mihai 
Eminescu” din laşi, sub cota: Arh. 74. 

“Glasul Bucovinei” îşi începe 
“campania” eminesciană pe 27 iunie 
1919,-printr-un editorial semnat de 
Romulus Cândea, care trece în 
revistă cîteva aspecte esenţiale ale 
operei Geniului, totul raportat însă la 
nivelul țăranilor, cărora le era destinat 
numărul. La rubrica “Foiţa” sînt 


reproduse, apoi, din creația emines- 
ciană: La mijloc de codru des, Doina 
(“Codrule, Măria Ta,/ Lasă-mă sub 
poala ta...”), fragment din Scrisoarea 
III (“De din vale de Rovine/ Grăim, 
Doamnă, către Tine...”). 

A doua zi, sîmbătă, 28 iunie 
1919 (pentru precizie bibliografică: 
An. II, nr. 178), “Glasul Bucovinei”, 
care apărea de obicei în 4 pagini, îşi 
face ieşirea pe piaţă în 8 pagini, din 
care cinci şi jumătate nu-l au în prim- 
plan decît pe Eminescu. Deci — număr 
comemorativ. Chiar de pe prima 
pagină, de lîngă poezia Lui Eminescu, 
a tînărului bard bucovinean George 
Voevidca, Vasile Grecu, viitorul aca- 
demician, semnează un judicios 
articol de fond, Mihail Eminescu (28 
ianuarie 1850 -— 28 iunie 1889), din care 
desprindem afirmaţia: “Lumina răspîn- 
dită de geniul său e atît de puternică, 
încît două decenii întregi orice licărire 
de poezie românească e absorbită de 
şuvoiul razelor ei, iar aşezată în pan- 
teonul oricărei din literaturile popoa- 
relor mari, nu ne e teamă că ar fi sor- 
tită să dispară în valurile de lumină 
împrăştiate de geniile mari ale litera- 
turilor străine”. 


TUDORNEDELCEA 


EMINESCU, 
"APĂRĂTORUL ROMÂNILOR 
DE PRETUTINDENI > 


Erir ANS 


Grahova, 1955 


Coperta cărţii Eminescu, apără- 
torul românilor de pretutindeni de Tu- 
dor Nedelcea (Craiova, Editura Aius, 
1995). 

Paginile 2-3 cuprind două arti- 
cole, reproducerea textului În Nirvana, 
de I.L. Caragiale, şi, în ton cu momen- 
tul, Eminescu şi antisemitismul, de 
I.G.T. Corduneanu (=lorgu G. Toma). 
Tot pe p. 3 începe studiul lui Aurel 
Morariu, continuat pe următoarea, Cf- 
teva amănunte despre activitatea 
politică şi socială a ziaristului Emines- 
cu, conținînd consideraţii pe marginea 
ediției !. Scurtu, din 1905, Scrieri poli- 
tice şi literare, — de fapt, o trecere în 
revistă a problematicii abordate de M. 
Eminescu. 

Rugăciunea unui Dac, de la p. 4, 
pare a prefața intervenţia lui A. Burac, 
Concepţia românească a lui Emi- 
nescu, care constată, la un moment 
dat: “Eminescu n-a făcut politică de 
partid, ci a reprezentat în chip desă- 
vîrşit cu toată puterea geniului său 
toate revendicările rasei noastre în 
cuprinsul țărilor româneşti”. Se conti- 
nuă cu un fragment din Teodor V. Şte- 
fanelli, Eminescu în 1875 în Cernăuţi, 
cu extrase — Eminescu despre educa- 
ție — şi, ca un corolar pe această temă, 
studiul dr. |. Bileţchi (viitor traducător 
din greacă şi director al Liceului Militar 
din Câmpulung), Eminescu şi şcoala, 
în care autorul constată actualitatea 
ideilor poetului chiar şi în 1919: “Ideile 
sale sînt emanațiuni ale culturii sale 
generale şi scînteieri ale geniului, a 
cărui putere de comprehensiune 
luminează tot mediul cu care vine în 
contact” (p. 5-6). 

La steaua... încheie rotund un 
periplu eminescian de bună factură, 
care mai are şi un apendice, pe 23 
iulie, p. 2-3 (nr. 198), prin intervenţia 
antimaioresciană, sprijinită pe 
articolele lui Caragiale, a lui C. 
lordănescu: Vrăjmaşi şi protectori ai 
lui Eminescu. Această semnătură a 
unuia dintre întemeietorii revistei 
“Junimea Moldovei de Nord” ne aduce 
la a doua parte a discursului nostru şi 
dovedeşte practic încercarea de 
conlucrare cultural-eminesciană între 
cele două “capitale”. 

De partea cealaltă, la Botoşani, 
efectul acestei conlucrări se vede din 
semnătura lui Sextil Puşcariu, 
directorul “Glasului Bucovinei”, în 
numărul festiv (An. |, nr. 8-9-10, 28/ 
15 iunie 1919), sub Recitind pe 


da 


MARIN MINCU 


ri pontica: : gi 


i deiămenii ăn 


Coperta cărţii Mihai Eminescu. 
Luceafărul de Marin Mincu (Constanta, 
Editura Pontica, 1996). 


Eminescu. Această contribuţie este 
urmarea firească a apelului lui Emil 
Diaconescu, din primăvara acelui an, 
căruia Puşcariu îi răspunde, la 28 
aprilie 1919: 


“Stimate Dle Diaconescu, Muit- 
mesc pentru scrisoare şi pentru artico- 
lul trimis; care se va publica în foile- 
tonul “Glasului”. La administrație am 
dat ordin să vi se trimeată “Glasul” în 
schimbul “Junimei”, pe care o urmăriin 
toți cu drag. 

Să vă scriu un articol despre 
Eminescu îmi cade greu acuma, fiind 
ocupat cu alte lucruri. Îţi trimit ceva 
file dintr'un jurnal de războiu, în cara 
însemnam, din cînd în cînd, ceea 
ce-mi spunea bubuitul tunurilor sau 
cîte un prieten, dintre cari cel mai 
nedespărţit era Eminescu. Dacă crezi 
că se potrivesc pentru numărul come- 
morativ, publică-le, nu însă la loc de 
frunte. 

Devotat, 
Sextil Puşcariu.” 


Articolul lui Emil Diaconescu, 
despre care pomeneşte Puşcariu, 
probabil că este /storicii noştri şi pro- 

blema Banatului. Un răspuns al d. pro- 
fesor D. Onciul, apărut în “Glasul Bu- 
covinei“, 1 şi 4 mai, p. 2. Tot despre 
o publicare este vorba şi în scrisoarea 
de răspuns a lui George Rotică, cam 
din aceeaşi perioadă, referitoare la 
anunţarea amplelor manifestări ce 
urmau să aibă loc la Botoşani: 


lubite domnule Diaconescu, 

Am primit atît “Junimea Moldo- 
vei de Nord”, cît şi scrisoarea dtră, şi 
vă mulțumesc. Îmi vorbiti de un articol 
al dtră cu privire la sărbătorirea lui 
Eminescu la Botoşani, care articol ați 
dori să vi-l înapoiem. Nu ştiu nimic, 
la Redacţie nu lam primit; cel puțin 
de cînd sînt eu aici, căci am lipsit 
două luni din Cernăuţi. Dar voi cerceta, 
poate totuşi ştie cineva dintre colegi. 
Dar cu toate că ţineţi aşa de mult să-l 
aveți, mi-ar pare mai bine să nu-l fi 
primit nime ca să nu mă supăr că nu 
s'a publicat. 

Vă trimit un exemplar din Cele 
două Românii; cetiţi-l şi dacă găsiți 
că merită să-l citească şi alți 
Botuşeneni, vă rog amintiţi-le apariţia, 
cu cîteva rînduri, în revista [D-]stră. 

Cu mulțumiri şi prietenești 
salutări 

G. Rotică 

Strada Templului, 4 — etaj III — 

uşa 10.” 


Profitabila legătură culturală 
dintre deja afirmatul poet bucovinean 
Rotică şi fermentul botoşănean 
Diaconescu se manifestă prin publi- 
carea unei recenzii la cartea pomenită 
în scrisoare, în numărul din 15 sep- 
tembrie, dar şi prin promovarea tînăru- 
lui George Voevidca, recomandat de 
acelaşi Rotică, într-o scrisoare ulte- 
rioară. Din păcate, anunţul sărbătoririi 
lui Eminescu nu este de găsit în 
colecţia gazetei “Glasul Bucovinei”. 

Revenind la scrisoarea lui Sextil 
Puşcariu, iată că în numărul comemo- 
rativ din “Junimea Moldovei de Nord” 
găsim contribuţia sa, Recitind pe Emi- 
nescu, integrată firesc între articolele 
lui N. lorga — Cîteva cuvinte pe cari 
le-aţi dorit; Mihail Dragomirescu — 
Eminescu poet universal; Tiberiu Cru- 
du — Eminescu şi poporul, şi Const. 
Oprescu — Pe marginea “Luminei de 


lună”; |. Simionescu — Eminescu şi 
Şcoala; |.L. Ciomac — La Ipoteşti; 
Const. lordăchescu — Eminescu la Bo- 
toşani;, Cr. G. Ciomac — Mihail Emi- 
nescu; Emil Diaconescu — In amin- 
tirea poetului. Numărul este rotunjit 
prin reluarea creaţiei eminesciene: 
Ce-ti doresc eu ție, dulce Românie (cu 
care se şi deschide revista), Dintre 
sute de catarge şi cîteva cugetări, 
precum şi prin omagiul în versuri al 
lui Artur Enăşescu, Lui Eminescu. 

Din programul serbărilor (redat 
in extenso pe coperta lIl) reținem 
pelerinajul la Ipotești, cu Tedeum şi 
procesiune la bustul poetului, urmate 
de un festival artistic-literar la Teatrul 
“Eminescu”, din care spicuim: recitări 
din M. Eminescu (Glossa, Satira III, 
Ce-ti doresc eu tie, dulce Românie), 
corurile mixte “Somnoroase păsărele” 
(de Cav. de Flondor) şi “Ce te legeni, 
codrule” (de G. Scheletti), conferința 
lui P. Irimescu, Eminescu şi idealul 
național. 

Articolele menţionate mai sus 
nu prezintă o valoare documentară 
sau exegetică deosebită, ci sînt, mai 
degrabă, un reflex al momentului, o 
încercare de aducere a lui Eminescu 
printre cei dintre care plecase. Ele 
reprezintă aspecte ale fenomenului 
cultural de după Unire, dar, mai ales, 
aceste numere comemorative ne 
atestă că ideea de Eminescu era 
considerată, de oamenii de cultură ai 
zonei geografice, şi un factor unifi- 
cator al fraţilor despărțiți timp de un 
secol şi jumătate. 

Prea puţin cunoscut... 

Oricine ar putea, la noi, încerca 
să conteste un atare enunţ. Cu cît mai 
puţin informat personajul, cu atît mai 
violentă i-ar fi încercarea de a-l 
contesta. 

Chipurile: cine nu-l cunoaşte pe 
Eminescu? 

Problema nu este atît de simplă 
cum o văd şi înțeleg cei ce gîndesc 
simplist. 

In primul rînd, fiecare autor 
serios a pornit de la premisa că ceva 
nu era cunoscut la ora scrierii operei 
sale şi că opera sa are menirea de a 
descoperi şi pune în lumină acel ceva 
necunoscut. 

În rîndul al doilea, Mihai Emi- 
nescu face parte din acea categorie 
de creatori, despre care criticul rus 
Visarion Belinski a spus, referin- 
du-se — e drept-— la Puşkin, că “fiece 
epocă va avea ceva de spus despre 
el, şi de fiecare dată îi va rămîne şi 
epocii următoare ceva de spus”. Cu 
alte cuvinte, Mihai Eminescu este un 
fenomen mereu deschis unor inter- 
pretări noi, în consens cu necesităţile 
fiecărei epoci noi. 

lată motivul principal, pentru 
care universul eminescian este, de 
fapt, inepuizabil: fiecare epocă îl 
citeşte/ înțelege pe nou, în felul său, 
original. 

Contemporanii săi aveau a intui 
şi formulá cîteva particularităţi defi- 
nitorii ale creaţiei eminesciene, pe 
urmele absolut proaspete ale poeziilor 
autorului. Grigore Radu Melidon, de 
exemplu, înaintea lui Titu Maiorescu 
şi imediat după apariția în “Convorbiri 
literare” (din 15 aprilie şi 15 august 
1870) a poemelor: Venere şi Mado- 
nă, Epigonii scria, la 5 septembrie 


HERA DAVE 


1870: “Pentru ce sombru de gînduri, 
scoţi din lira ta duioasă/ Cîntul trist al 
disperării, minţind geniul tău,/ Cînd 
accentul tău sonore şi-a ta limbă- 
armonioasă! Pune omul în uimire, ca 
la cîntul unui zeu” (aici şi în continuare 
sublinierile ne aparțin — [.C.). 

Amintim aici că la 1870 poezia 
românească era dominată de Vasile 
Alecsandri, că la 1872 Titu Maiorescu 
dădea pe faţă o anumită şovăială 
înainte de a-l numi pe Mihai Eminescu 
imediat după “acel rege al poeziei”. 
Anume un poet, Grigore Radu Meli- 
don, a fost primul care a observat 
genialitatea lui Eminescu. 

Veronica Micle, îndrăgostită de 
portretul lui Mihai Eminescu şi de 
versurile acestuia, l-a apreciat cu 
simțul femeii înamorate, plătind un 
anumit tribut sentimentelor sale 
particulare, în cîteva poezii oarecum 
ordinare, dar s-a ridicat şi ea — drept 
că după ce se rostise răspicat şi 
autoritar Titu Maiorescu -— la înțe- 
legerea clară a locului şi importanţei 
lui Mihai Eminescu în literatura timpu- 
lui. Oricît de mult l-ar iubi o femeie, 
fie aceasta chiar scriitor, nu l-ar numi 
geniu şi fiinţă măreață numai pentru 
că este încercată de sentimente 
alese şi profunde pentru el. Ea dădea 
dovadă, neîndoios, şi de o pătrundere 
adîncă în specificitatea absolut 
inovatoare a poeziei eminesciene 
cînd aşternea pe hîrtie poezia Lui X...: 
“Vîrful nalt al piramidei ochiul meu 
abia-l atinge.../ Lîngă-acest colos de 
piatră vezi tu cît de mică sînt./ Astfel 
tu, -n a cărui minte universul se 
răsfrînge,/ Al tău geniu peste veacuri 
rămînea-va pe pămiînt...”. 

Poeta îşi scruta şi propria sa 
fiinţă, cînd rîvnea iubirea celui mai 
mare poet român: “Şi doreşti a mea 

iubire... prin iubire pîn la tine/ Să ajung 
şi a mea soartă azi de soarta ta s-o 
leg,/ Cum să fac! Cînd eu micimea 
îmi cunosc atit de bine,/ Cînd măreața 
ta ființă poate nici n-o înțeleg”. 

Strofa de încheiere este o 
îngemănare organică a sentimentelor 
intime cu adevăruri esenţiale despre 
obiectul adoraţiei autoarei: “Geniul tău 
planează-n lume! Lasă-mă în prada 
sorții/ Şi numai din depărtare, cînd şi 
cînd să te privesc,/ Martora măririi tale 
să fiu pîn’ la pragul morţii/ Şi ca pe-o 
minune-n taină să te-ador, să te 
slăvesc”. 

După moartea poetului, cînd 
lupta în jurul moştenirii lăsate de 
acesta se înteţise cu mult, tot poeții 
au avut de spus adevărul de nedez- 
minţit despre ceea ce a însemnat şi 
va însemna întotdeauna Eminescu 
pentru poporul nostru. Semnificativă 
este, în această privință, poezia La 
mormînt semnată de Riria (Corallia 
A. D. Xenopol), cu energicele versuri 
de înaltă preţuire: “Anii curg cu 
pepăsare, țărna pe pămînt aşază,/ 
insă amintirea-ţi scumpă între noi 
mereu veghează,/ Şi va spune 
totdeauna neamului întreg români Că 


ai fost al cugetării neînvins, măreț. 


stăpîn!” 

Bineînţeles, alcătuitorii şi îngri- 
jitorii volumului din care extragem 
exemplele pentru acest articol* n-au 
lăsat în afara copertelor recunoaşterea 
de către Vasile Alecsandri a întiietății 
lui Mihai Eminescu în poezia română 
de ia 1888: “E unul care cîntă mai 
dulce decît mine?/ Cu-atît mai bine 
țării, şi lui cu-atît mai bine./ Apuce 
înainte, s-ajungă cît de sus./ La 
răsăritu-i falnic se-nchină-al meu 
apus”. 

Ni se păruse, la un moment dat, 
că din carte lipseşte răutăcioasa 
epigramă a unui mare poet, care 


* Eminescu -— pururi tînăr. De- 
dicatii lirice. Cartea 1 dintr-un proiectat 
Corpus Eminescu în 10 volume. Ediţie, 
antologie, aparat critic de Cristiana 
Crăciun şi Victor Crăciun. Cuvint înainte 
de acad. Eugen Simion, Preşedintele 
Academiei Române. Argument de prof. 
dr. Victor Crăciun, Preşedintele Ligii 
Culturale pentru Unitatea Românilor de 
Pretutindeni. 


însă — spre deosebire de generosul 
Alecsandri — nu-i putea “ierta” lui Emi- 
nescu geniul şi strălucirea. E vorba 
de Alexandru Macedonski, din cauza 
măreției lui Eminescu pomenindu-se 
pe o treaptă mai joasă în ierarhia 
imaginară a valorilor spirituale româ- 
neşti. DI Victor Crăciun n-a ignorat 
epigrama, însă a inclus-o în studiul 
său de încheiere a volumului, proce- 
deul nefiind, desigur, blamabil în sine. 
Principalul e ca cititorul să găsească 
epigrama, să pătrundă -— şi prin 
mijlocirea ei — în lupta de idei literare 
din epocă, în adevăratul şi nici pe 
departe atît de paşnicul proces literar 
al timpului. Aşadar, în 1883, pe cînd 
Mihai Eminescu se afla în ospiciul 
Caritas, fiind tratat de doctorul Suţu, 
Macedonski publică următoarea 
epigramă: “Un X... pretins poet, — 
acum/ S-a dus pe cel mai jalnic 
drum.../ L-aş plînge dacă-n balamuc/ 
Destinul său n-ar fi mai bun,/ Căci 
pînă ieri a fost năuc,/ Şi nu e azi decît 
nebun”. 

Jubilarea de moment a lui Mace- 
donski s-a transformat, tot atunci, 
într-o autentică tragedie pentru el. 
Geniul şi măreţia lui Eminescu 
puseseră bine stăpînire pe oamenii de 
artă ai timpului, şi nimeni n-a încu- 
viințat o atare faptă mişelească, în 
afara cîtorva ciraci de-ai lui Mace- 
donski. Pentru marea majoritate a 
scriitorilor şi cititorilor Macedonski 
devine “bestie”; este oprit şi înjurat în 
localuri publice, pînă e nevoit să 
emigreze, În aşteptarea unor timpuri 
mai bune pentru el. 

Aceste timpuri au venit demult, 
Macedonski este un poet foarte mare, 
dar epigrama din 1883 nu i se iartă 
nici acum. 

Ajunşi în acest punct al artico- 
lului nostru, ne vedem obligaţi să 
constatăm importanţa deosebită a 
versurilor consacrate lui Mihai Emi- 
nescu de către contemporanii săi. 
Fiecare autor (dintre cei antologați în 
cartea la care ne referim) a adus ceva 
propriu şi esenţial întru caracteri- 
zarea, cu mijloace lirice, a creaţiei 
Luceafărului poeziei româneşti. (A 
propos, însuşi termenul Luceafăr cu 
privire la Eminescu îl întîlnim şi la 
Veronica Micle, drept că într-un con- 
text nu prea favorabil poetului, şi la 
Alexandru Vlahuţă, din care nu putem 
să nu cităm: “Mă duc tot mai afund 

cu mintea/ În lumile de frumuseţi/ 
Ce-au izvorit, eterni luceferi,l Din 
noaptea tristei tale vieţi...”) 

Cartea se constituie din cîteva 
compartimente (poezii ale contem- 
poranilor lui Eminescu, poezii din 
1889-1939, din anii 1940-1964 şi din 
1965-1998), alcătuitorii şi îngrijitorii 
cărții selectînd opere marcante sub 
aspectul contribuţiei la sublinierea 
importanței moştenirii eminesciene la 
ora respectivă a istoriei. Imediat după 
dispariţia fizică a “poetului nepereche” 
autorii continuîndei eminesciene lirice 
consolidau în conştiinţa publicului 
numeros ideea genialității, mîndriei şi 
eternității creaţiei lui Eminescu, după 
cum proceda, de exemplu, Cincinat 
Pavelescu la contemplarea statuii din 
Parcul Dumbrăveni: “Pădure! Ningi 
cîteva frunze/ Pe fruntea-i de aramă 
rece./ Tu, ce rămii nepieritoare/ Ca 
geniul, cînd totul trece!/ Zi vîntului să-i 
cînte doine/ De dragoste sau haidu- 
ceşti/ Poetului ce-a fost mînaria/ 
Gîndirii noastre românești”. Sau 
Dimitrie Anghel şi Ştefan Octavian 
losif, în poezia Lui Eminescu, din 
care cităm: “Ca pelerini cucernici, 
trudiţi de lungul drum,/ Ne ridicăm 
privirea spre tine şi acum/ Abia ne dăm 
noi seama ce sfint şi mare eşti, Ce 
sus tot mai puternic, mai mîndru 
străluceşti,/ Umplînd tot orizontul cu 
raza ta cea clară, Intocmai cum în 
zare Luceafărul de seară...”. 

Poeți cunoscuţi şi mai puţin 
cunoscuţi, în opere originale şi 
profunde şi în pastişe oarecum uşoare 
şi simple, creează o eminesciană 
lirică, de-a dreptul încîntătoare prin 
ideile vehiculate şi prin măiestria 
discursului auctorial. Nu putem să nu 
evidenţiem aici Bătrînii lui lon Pillat, 
Glasul ceior doi Mihai al lui loan Al. 
Bran-Lemeny, Eminescu al lui Aron 
Cotruş... 

Cu trecerea timpului, se afirmă 
poeți mereu mai diferiţi între ei prin 
temperament şi gest, prin arta 
“spunerii” şi prin adîncimea observaţiei 
asupra fenomenului eminescian şi a 
importanței acestuia în actualitatea 
românească. Tudor Arghezi şi Nichita 
Stănescu; Gheorghe Tomozei şi Marin 
Sorescu, George Lesnea şi Radu 
Cârneci, Adrian Păunescu şi atiţia alţi 
creatori de mare poezie românească 
ne propun opere inerent deosebite 
între ele, toate unitare prin evi- 


denţierea lirică a motivelor nemuririi 
lui Eminescu. Ar fi suficient, credem, 
să numim aici inegalabilul poem 
marinsorescian Trebuiau să poarte 
un nume. 

intre timp, creaţia Luceafărului 
poeziei româneşti devine cunoscută 
în alte ţări, alcătuitorii şi îngrijitorii 
neezitînd să includă în cartea despre 
care vorbim destăinuiri lirice marcate 
de pecetea unor alte şi alte condeie 
inspirate. 

Compartimentul de poezii din 
1965-1998 este cel mai bogat, mai 
variat, mai apropiat inimii noastre, 
poate şi dintr-un motiv subiectiv, ca 
prezenţa masivă a unui întreg deta- 
şament de poeţi basarabeni şi 
bucovineni cu ode închinate lui 
Eminescu. Leonid Dimov şi Ştefan 
Augustin Doinaş, loan Alexandru şi 
Horia Zilieru, Nichita Danilov şi Dan 
Verona se împacă de minune cu 
Vasile Romanciuc şi Nicolae Dabija, 
Arcadie Suceveanu şi lon Vatamanu, 
Liviu Damian şi Anatol Codru, Leonida 
Lari şi Grigore Vieru, Grigore Bostan 
şi Vasile Tărâţeanu, Gheorghe Vodă 
şi Vasile Leviţchi, ca să numim doar 
o mică parte a scriitorilor de diferite 
vîrste şi maniere creatoare, uniţi prin 
neuitarea lui Eminescu şi prin arta 
versurilor închinate lui. 

Aici se cer consemnate două 
situații specifice cărţii şi muncii 
alcătuitorilor şi îngrijitorilor ei: Domnii- 
le lor n-au ezitat să includă versuri ale 
unor autori tineri, relativ tineri sau care 
nu s-au afirmat în toată puterea 
cuvîntului, dar au atins un nivel care 
permite luarea în consideraţie a 
operelor lor. lar în cazurile cînd nivelul 
unor opere n-a permis totuşi includerea 
în volum, numele poeţilor în cauză au 
fost pomenite într-un compartiment 
oarecum specific, netradițional, dar 
care face cinste alcătuitorilor/ îngriji- 
torilor cărţii: Autori necuprinşi în 
antologie. E un indice de nume, evi- 
dent mai puţin important întru deslu- 
şirea semnificației netrecătoare a 
moştenirii eminesciene pentru con- 
temporanii noştri, dar şi el carac- 
terizează, neapărat, onestitatea şi 
scrupulozitatea cu care au lucrat 
domniile lor la întocmirea şi redac- 
tarea volumului prezentat aici. În mare 
şi în principiu, cartea despre care am 
vorbit în aceste rînduri ne ajută să-l 
cunoaştem mai bine pe marele poet. 


88 


Banână 


Limba 


Ă 


Alexandru BURLACU 
Chişinău 


34 DE DIALOGURI 
SAU O INTRODUCERE 
IN EMINESCOLOGIA 
DE AZI 


După volumul Spre un nou Emi- 
nescu. Dialoguri cu eminescologi şi 
traducători din întreaga lume (Chişi- 
nău, Hyperion, 1993), editat şi la 
Bucureşti în 1995, Mihai Cimpoi ne 
oferă un al doilea volum de dialoguri 
cu eminescologi din lume Eminescu — 
mă topesc în flăcări (Chişinău — Bucu- 
reşti, Litera — David, 1999). Spre un 
nou Eminescu includea dialoguri cu: 
Constantin Noica, Rosa del Conte 
(Italia), Steliana Paleologu-Matta 
(Elveţia), George  Uscătescu 
(Spania), Petru Creţia, Dimitrie Vata- 
maniuc, Theodor Codreanu, Edgar 
Papu, Eugen Todoran, Zoe Dumitres- 
cu-Buşulenga, George Munteanu, 
Constantin Ciopraga, loana Bot, 
Amita Bhose (India), Brenda Walker 
(Anglia), Elza Lider şi Paul Miron 
(Germania), Ghe Baoquan (China), 
Jean-Louis Courriol (Franţa), Elena 
Loghinovski, Constantin Popovici, 
Sámuel Domokos (Ungaria), Irfan 
Unver Nasrattinoglu (Turcia), Libuša 
Vajdova (Slovacia), lurii Kojevnikov 
(Rusia), Sumiya Haruya (Japonia). 
Mai urmează apoi la Addenda, încă 
patru dialoguri cu: Eugen lonescu 
(Franța), Mitzura Arghezi, Nichita 
Stănescu şi Grigore Vieru. 

Graţie lui Mihai Cimpoi, multe 


din aceste nume ne-au devenit fami- 
liare, provocîndu-ne la lecturi antre- 
nante, familiarizindu-ne, la noi acasă, 
cu Eminescu. Teza de bază pe care 
e centrat acest volum ţine de ideea 
Eminescu, poet al ființei. Perspectiva 
exegetică înnoitoare a venit dinafară, 
din partea francezului Alain Guiller- 
mou, a italienei Rosa del Conte, a 
româncei Svetlana Paleologu-Matta. 
În anii '80 imaginea unui mare poet al 
ființei este preluată dintr-un anumit 
filon exegetic al anilor '60. Noul volum 
Eminescu — mă topesc în flăcări cu- 
prinde, în fond, dialoguri despre un 
Eminescu receptat în orizontul de 
aşteptare suedez sau german, grec 
sau albanez, belgian sau american, 
ucrainean sau australian, francez sau 
bulgar, elveţian sau chinez, italian sau 
japonez etc. 

Se ştie că generaţia lui G. Căli- 
nescu, Perpessicius şi T. Vianu au 
impus un model Eminescu. Astăzi sîn- 
tem conştienţi de adevărul: cfte gene- 
rații, atîția Eminescu. Mereu nou şi 
mereu acelaşi. În acelaşi timp, trebuie 
să cădem de acord cu Marin Mincu, 
care susţine că eminescologia, deşi 
s-a rafinat mult, a devenit şi confuză, 
în aceeaşi măsură. 

Volumul Eminescu — mă topesc 
în flăcări vine să limpezească apele, 

insistînd asupra aceloraşi blocuri de 
probleme din volumul precedent, dar 
cu precizările de rigoare. Astfel, o 
nouă imagine a lui Eminescu este 
îmbogăţită, precizată cu cea a savan- 
tului Eminescu. Importante, în acest 
sens, sînt dialogurile lui M. Cimpoi cu 
Mihai Drăgănescu, Solomon Marcus, 
Alexandru Zub, llie Bădescu, Tudor 
Nedelcea, Dumitru Tiutiuca ş.a. 

Neînţelegerile, prejudecățile, 
tăgăduielile de ordin valoric, îngrijirile 
(de a absolutiza o parte a întregului) 
sînt elucidate în dialogurile cu Eugen 
Simion, Gheorghe Bulgăr, Constantin 
'Cubleşan, N. Georgescu, Lucian Boz, 
Ovidiu Vuia, Adrian Marino, Marin 
Mincu, Aurelia Rusu, Victor Crăciun 
ş.a. 

Odiseea postumiadei este relua- 
tă în discuţiile cu Aurelia Rusu, Geor- 
ge Anca, Eugen Simion, Solomon 
Marcus, Gheorghe Bulgăr, Tudor 
Nedelcea etc. 

Eminescu, receptat în „orizontul 
de aşteptare”, constituie subiectul 
predilect al dialogurilor cu Michel Ste- 
riade (Belgia), Suren Kolangian (SUA), 
Stanislav Semcinski (Ucraina), Lucian 
Boz (Australia), Kopi Kyçyku (Alba- 
nia), lon Miloş (Suedia), Klaus Heit- 
mann, Ovidiu Vuia, Helmuth Frisch 
(Germania), Victor Ivanovici (Grecia), 
llia Konev, L. Stanceva (Bulgaria), 
Nicu Horodniceanu (Israel), Aurelia 
Rusu (Franţa), Xu Wende (China). 

Interviurile cu Rosa del Conte 
(Italia), Svetlana Paleologu-Matta 
(Elveţia), reluate din vol. “Spre un nou 
Eminescu”, şi Addenda, care include 
„Avatarurile” fiinţei la Eminescu, Cum- 
păna eminesciană, Eminescu şi bolile 
culturii româneşti, Ontologia mişcării 
la Eminescu, vin să lărgească şi să 
aprofundeze perspectiva exegetică 
înnoitoare asupra lui Eminescu, poet 
al ființei, de altfel o teză de bază 
reluată în marea majoritate a textelor. 
Revelator, în acest sens, este un frag- 
ment de discuţie cu D. Tiutiuca, în 
care M. Cimpoi afirmă: „Imi pare bine 
că ceea ce spuneţi confirmă obser- 
vaţiile noastre din eseul Ontologia 
mişcării la Eminescu: prin mişcare are 
loc, la el, o sporire ontologică a viziunii 
printr-o unire în contrapunct a actelor 
dinamogene şi a celor endogene; uni- 


versul eminescian e al unei perma- 
nente mişcări în mişcare (în mişcări), 
căci în cadrul lui mişcarea provoacă 
mereu mişcare, conform logicii dina- 
mice a contradictoriului. Totul este 
dinamizat la modul absolut” (p. 210). 

Strategia interviurilor este bine 
gîndită, abilitatea lui M. Cimpoi de a 
provoca spiritele să se pronunţe în 
probleme incomode este remarcabilă. 
In dialogul cu Eugen Simion, autorul 
volumului Proza lui Eminescu (elabo- 
rat după toate rigorile „lansoniene” ale 
genului), eminescologul basarabean 
ajunge, într-un moment, să formuleze 
un adevărat program de cercetare 
pentru cîteva instituţii academice: 
„Romantică, ... proza eminesciană 
poate fi receptată — azi — prin grila rea- 
lismului magic latino-american, cea 
existenţial-fantezistă a lui Borges sau 
cea intertextuală, ludică, fragmen- 
taristă a postmodernismului” (p. 8-9). 
Asemenea largi perspective de abor- 
dare sînt foarte productive. 

Oarecum riscante sînt perspec- 
tivele unui Eminescu savant. Emines- 
cu e văzut pe rînd matematician, 
fizician, biolog, economist, filosof, 
sociolog etc. Mihai Drăgănescu 
susţine: „Este evident că Eminescu 
a sesizat marile probleme ale ştiinţei 
din timpul său, care au rămas şi ale 
timpului nostru, s-a bazat, în gîndire, 
pe cunoaşterea ştiinţifică, dar a gîndit 
mai departe decît ştiinţa putea 
răspunde, din dorinţa lui fierbinte de 
a înţelege lumea. A recurs la filosofie, 
dar nu a înlocuit ştiinţa cu filosofia, 
considerînd intangibile cuceririle 
singure ale ştiinţei. Eminescu nu a 
fost un om de ştiinţă, cel puţin în 
domeniul ştiinţelor naturii, ci un gîndi- 
tor. cu o bază de cunoştinţe foarte 
vastă. El a privit lumea şi cu ochi de 
poet prin sensuri şi sentimente, 
intuind sensuri şi esenţa lucrurilor. 
Intr-un fel lumea îi apărea a fi poetică 
în întinderile şi străfunzimile ei. 
Filosofia stă la Eminescu cu o ancoră 
în ştiinţă şi cu alta în filosofie” (/nfor- 
matia materiei, 1990, p.199). 

După ce Solomon Marcus afir- 
mă că Eminescu nu face matematică 
de nici un fel, că el ar fi putut spune, 
ca Paul Valery mai tîrziu, că este un 
amant nefericit al acesteia, că şi unul 

Bamnână 


Limba 


şi celălalt se simțeau probabil atraşi 
de tendinţa matematicii de a se uni 
cît mai mult în cît mai puţin. De unde 
şi întrebarea: Nu este marea densitate 
semantică una dintre virtuțile cele mai 
importante ale poeziei? Din aceste 
considerente, Eminescu vrea să 
înțeleagă, sub aspectul lor intuitiv şi 
filozofic, unele concepte şi rezultate 
matematice. Astfel, Eminescu se 
apropie cu o mare curiozitate de una 
dintre noțiunile fundamentale ale 
analizei matematice, noţiunea de 
limită a unui şir infinit, chiar dacă, 
crede S. Marcus, sub aspect tehnic, 
poate că nu ar fi putut lucra cu această 
noțiune. În mod similar, susține S. 
Marcus, poetul caută să se iniţieze 
în fizică, biologie şi alte discipline. Cu 
alte cuvine, aceste eforturi de a se 
cultiva izvorăsc la Eminescu din 
aceeaşi mare mirare în faţa vieții şi a 
lumii din care s-a născut poezia sa. 
Aici, zice $. Marcus, este cheia 
problemei. În asemenea cazuri, re- 
plica lui Cimpoi este promptă: „Cred 
că esenţială este apropierea lui 
Eminescu şi capacitatea lui de a se 
exprima mitopoetic sub semnul gîn- 
dirii complexităţii progresive a lumii, 
pe care ne-o dezvăluie cercurile 
ştiinţifice din ultimul timp. Poetul spu- 
nea că antitezele sînt viaţa, gîndind 
eminamente antinomic (or, dvs. 
susțineți că antinomia este o formă 
particulară a paradoxului care se 
„situează în inima acţiunii şi gîndirii 
umane”)... Consideraţi că Eminescu 
avea conştiinţa complexităţii cres- 
cînde a timpului şi lumii într-un unic 
univers? Putem crede că versul „Unul 
e în toți, tot astfel precum una e în 
toate” din Scrisoarea I exprimă sen- 
timentul unității universului nostru?” 
(p. 47-48). 

Din acest foarte consistent dia- 
log, în care Mihai Cimpoi demon- 
strează iniţieri în logica dinamică a 
contradictoriului a lui Lupaşcu, în 
reprezentarea ternară a lui Ilya Prigo- 
gine etc., mai reținem cîteva frag- 
mente asupra altei fațete a lui Emi- 
nescu, poet al trecerii, al mişcării, al 
transformării, identificate atît la nivelul 
ființei umane, cît şi la cel cosmic. 

Interesante sînt observaţiile 
asupra temporalității care este un 


domeniu de convergenţă a ştiinţei cu 
literatura, cu arta în general: „Incă în 
urmă cu peste 70 de ani s-a observat 
că în Luceafărul şi La steaua apar 
aspecte ale timpului relativist 
einsteinian (de exemplu, încetinirea 
scurgerii timpului, pe măsură ce ne 
apropiem de viteza luminii); dar 
aspecte de acest fel apar şi în unele 
basme populare, de exemplu, în 
Tinerețe fără bătrîneţe şi viață fără de 
moarte. Înseamnă (aşa cum greşit au 
pretins unii) că folclorul şi Eminescu 
l-au anticipat pe Einstein? Nici- 
decum!” (p. 51-52). Intuiţii de mare 
acuitate privind percepţia temporală 
vor fi testate după mijlocul secolului 
al XX-lea, iar în ceea ce priveşte 
teoretizarea lor matematică, afirmă S. 
Marcus, ne aflăm încă în faza 
tatonărilor şi controverselor. Şi o 
observație, importantă pentru noi, că . 
„aceasta nu înseamnă că Thomas 
Mann e un precursor al psihologiei 
actuale, chiar dacă prin scrierile sale 
sugerează probleme şi direcţii de 
cercetare. Tot aşa, Marcel Proust 
oferă în scrierile sale un cîmp vast 
de explorare a percepţiei temporale, 
fără ca prin aceasta să devină un 
cercetător ştiinţific în domeniul psiho- 
logiei” (p. 52). Şi încă un aspect: “... 
Timpul subiectiv cercetat de ştiinţă nu 
poate nici el să rămînă un prizonier al 
psihologiei; el trebuie raportat la 
timpul cronologic, la cel biologic, la 
cel lingvistic şi cel social, ca şi la cel 
computaţional. Rezultate relativ 
recente fac plauzibilă ipoteza după 
care timpul poetic urmează uneori 
timpul relativist, alteori timpul cuantic, 
iar timpul amintirii este asemănător 
timpului biologic (urmează legea lo- 
garitmică), încetinind ritmurile naturii. 

In această perspectivă transdis- 
ciplinară trebuie abordată şi tempo- 
ralitatea eminesciană” (p. 52-53). 

M. Cimpoi obişnuieşte să se 
înarmeze cu argumente selectate din 
opera unui sau altui intervievat, 
acceptă un punct de vedere sau altul, 
dar, de obicei, ținta rămîne una şi 
aceeaşi — existenţialismul emines- 
cian. Gîndirea lui Eminescu, afirmă 
Mihai Cimpoi, este gîndire a ființei, 
într-o sincronizare spontană, comple- 
mentar-dialectică, cu gîndirea lumii. 


Mihai Eminescu — 150 


De aici şi observaţia: nu e deloc sur- 
prinzătoare — în acest plan de idei — 
similitudinea aproape textuală a opinii- 
lor despre limbă ale lui Eminescu şi 
Heidegger. „Nu noi sîntem stăpînii 
limbii, ci limba e stăpîna noastră”, 
notează Eminescu. „Omul se poartă 
ca şi cum el ar fi făuritorul şi dascălul 
limbii, cînd de fapt ea rămîne stăpîna 
omului”, afirmă Heidegger într-un eseu 
despre Hölderlin (Martin Heidegger, 
Originea operei de artă, Bucureşti, 
1982, p.169). În continuarea acestei 
preocupări, se efectuează paralele şi 
la nivel de metafore. Poetul nostru, 
zice M. Cimpoi, vorbeşte despre 
limba română ca despre o casă şi 
despre aflarea ei acasă şi despre 
rostirea poetică drept rostire esențială 
de zeu („Ce e cugetarea sacră? 
Combinare măiestrită/ Unor lucruri 
neexistente... Ce e poezia? Înger palid 
cu priviri curate,/ Voluptos joc cu 
icoane şi cu glasuri tremurate,/ Strai 
de purpură şi aur peste țărîna cea 
grea”) în sensul lui Heidegger („Limba 
este domeniul (templul), adică locul 
de adăpost al ființei”; „activitatea 
poetică este numirea originară a 
zeilor”). Preaplinul existenţei n-ar fi 
putut fi exprimat fără preaplinul 
limbajului poetic (p. 17-18). 

Absolut toate demersurile critice 
sunt colaționate cu problematica 
actualități. Un interesant interlocutor, 
în acest sens, este Marin Mincu, care 
se destăinuie: „Cred că orice critic 
(inclusiv subsemnatul, se înţelege) 
trebuie să fie extrem de prudent în a-l 
aborda pe Eminescu, trebuie să 
existe în el chiar o „frică de Emi- 
nescu”, deoarece el este, pentru noi, 
românii, în poezie, Fatalitatea însăşi 
în funcţia ei de etalon. Nu ştiu dacă 
mă explic bine; nu spun că nu se scriu 
studii admirabile despre poet, despre 
probleme diverse legate de opera sa. 
Dar, scriindu-se despre Eminescu, 
trebuie să se ofere, în ultimă instanţă, 
posibilitatea optimă a „demonstrării” 
poeziei însăşi, în anatomia şi, mai 
ales, în autonomia ei” (p. 234). Acest 
«incomod interlocutor», la un moment 
dat, vine cu o observaţie foarte eloc- 
ventă: „...în studiile mele dedicate 
altor poeți importanţi (Blaga, Barbu, 
Macedonski, Nichita Stănescu), Emi- 

nescu este reperul absolut la care 
raportez evoluția poeziei şi a poeti- 
cității româneşti în genera!” (p. 236- 
237). 

Eminescu e un homo religiosus: 
„Stăpiîn e cel care n-are alt stăpîn decît 
cel pe care l-a pus el singur: 
Dumnezeu. Dumnezeu, EL are predi- 
cabile cîtortrele categorii ale gîndirii 
noastre. EL e pretutindenea — are 
spațiul; EL e etern — are timpul ; EL e 
atotputernic, dispune de singura 
energie a universului. Omul e după 
asemănarea Lui. Omul reflectă în 
mintea lui — un verbum -— cîteştrele 
calităţile Lui. De aceea la început era 
Verbul — şi Verbul era Dumnezeu şi 
Dumnezeu era Verbul” (p. 92). 

In acest sens, Mihai Drăgă- 
nescu susține:, Pentru Eminescu, Ar- 
chaeus se găseşte în sîmburele lumii, 
în existența cea mai profundă, dar şi 
în structura lucrurilor. Chiar şi pe hîrtia 
scrisă. Cum de a putut gîndi astfel în 
secolul trecut! Archaeus-ul emines- 
cian este informaţia recunoscută as- 
tăzi de ştiinţă, dar şi informaţia feno- 
menologică informatorială. Toată 
gîndirea sa filosofică originală este 
consistentă, fragmentele scrise fac 
parte dintr-o viziune care este bine 
conturată, Eminescu premerge filoso- 
fiile care au apărut şi apar în ultima 
parte a secolului al XX-lea şi vor con- 
tinua în secolul următor” (p. 63). Se 
ştie că ontologia arheităţii se înscrie 
în seria altor ontologii celebre, recu- 
noscute (/deea lui Platon, Logosul lui 
Heraclit, Voința lui Schopenhauer, 
Monada lui Leibniz etc.). D. Tiutiuca 
merge pe ideea că arheul devine 
unicul principiu al unei ontologii emi- 
nesciene. Cu alte cuvinte, arheitatea 
este însăşi dumnezeirea. 

În cele 34 de dialoguri ni se rele- 
vă un homo eminescianus complex, 
ros de contradicții şi aporii, însetat de 
absolut şi de forme perfecte. Volumul 
Eminescu — mă topesc în flăcări este 
o contribuţie fundamentală în emines- 
cologia sfîrşitului de secol şi mileniu. 
Notele fugare pe marginea acestui 
volum se vor nu altceva decît nişte 
exerciţii de lectură şi un îndemn la 
citirea cărții ce poate fi considerată o 
introducere în eminescologia de azi. 


Limba Ramnână 


Mihai EMINESCU 
ANDREI MUREŞAN 


TABLOU DRAMATIC ÎNTR-UN ACT 
(Fragment) 


Fiţi răi şi veţi străbate 

La ţintă-oricît de mare, numai prin răutate! 

Fiţi răi! şi-urmaţi principiul ce lumea o domină — 
Lăsaţi să creadă alţii mai proşti ca voi în bine. 
De ce n-aveţi voi minte? Deschideţi ochii voştri, 
Vedeţi că sfînt şi bine sunt numai pentru proşti? 
De cînd sunteţi în lume, a existat dreptate 

Şi pentru voi? Dar greul voi numai îl purtarăți, 
Voi v-aţi hrănit duşmanii, i-aţi apărat cu sînge, 
În loc de-a sparge capul năpîrcei sub picior, 
Voi aţi crescut-o mare şi astăzi vă zugrumă. 
Spun popii de-o vecie unde oricare vină 
Găseşte-a ei osîndă şi binele răsplata — 

Şi mii timizi de frică şi de-o speranţă vană 
Trec înşelaţi pe lîngă izvoarăle vieții. 

lar dacă un lințoliu, piroane de sicriu 
Răsplata sunt virtuţii? 

Răbdarea cine-o are tirască-se-nsetat. 

Voi soarbeţi picătura de timp ce o aveti, 

Aici fiţi mari, puternici, aici fiți fericiți — 

Aici spirit, curagiul şi pumnii au valoare. 

În mînă de vei prinde-a istoriei carte 

Şi dacă tu de frică sau poate de ruşine 

În faptele ei rele nu vei încifra bine, 

Vedea-vei cum sub ochii-ţi în plin se desfăşoară 
Răul şi iarăşi răul — că vremea se măsoară 
După a răutăţii păşire. Rău şi ură 

Dacă nu sunt, nu este istorie. Sperjură, 
Invidios-avară, de sînge însetată 

E omenirea-ntreagă — o rasă blăstămată, 
Făcută numai bine spre-a domina pămîntul, 
Căci răutăţii numai îi datoreşte-avîntul 

Ce l-a luat pe scara fiinţelor naturii, 

Cine-a văzut vreodată popor de oameni buni 
Să fie mare? Dacă e rău, e egoist, 
Vrea toate pentru sine, nimica pentru alţii; < 
Dacă trăieşte bine, dar fără ca să lase 

Ca şi-alţii să trăiască — e mare. Cînd un popol 
Începe a fi nobil şi generos în cuget, 

Atunci a lui cădere şi moarte sunt aproape, 
Căci numai răul are puterea de-a trăi. 


Mihai Eminescu — 150 


CU DRAG 
DE EMINESCU 


Sărbătorirea, pe ambele 
maluri de Prut, a celor 150 de ani 
de la naşterea lui Mihai Eminescu 
constituie, în definitiv, încă o 
dovadă de recunoaştere a identi- 
tătii şi unității noastre naționale. 
Revenirea continuă, pe parcursul 
unui veac de frămîntări şi zbu- 
cium, la idealul suprem pentru 
care a luptat şi s-a sacrificat 
Eminescu este confirmarea de- 
plină a unei realități dramatice. 

Fiecare popor îşi are un pi- 
lon, un ax pe care se ţine con- 
strucția sa interioară. Noi îl avem 
pe Eminescu. Prin el am reuşit să 
ne afirmăm maturitatea şi stabi- 
litatea în istorie. Prin ela răbufnit, 
ca o eliberare, întreaga noastră 
energie spirituală. 

Eminescu reprezintă, în spe- 
cial pentru românii înstrăinaţi, un 
model de referință. El ne menţine 
curajul şi demnitatea: “...lubesc 
acest popor bun, blînd, omenos, 
pe spatele căruia diplomaţii cro- 
iesc carte şi rezbele, zugrăvesc 
împărăţii despre cari lui nici prin 
gînd nu-i trece, iubesc acest 
popor care nu serveşte decit de 
catalici tuturor acelora ce se-nalță 
la putere, popor nenorocit care 
geme sub măreția tuturor palatelor 
de gheaţă ce i le aşezăm pe 
umeri...”. 

A vorbi astăzi despre poet, 
a-l cunoaşte, a-l sărbători, nu este 
un simplu act cultural, ci o reîn- 
toarcere la matrice, o scufundare 
în adîncurile fără de sfîrşit ale 
ființei acestui neam. 

Anul Eminescu la Chişinău a 
debutat cu inaugurarea, pe 13 
ianuarie 2000, a Centrului Aca- 


Bustul lui Mihai Eminescu de pe 
Aleea Clasicilor Literaturii Române din 
Chişinău. 
demic Internaţional “M. Emines- 
cu”, instituţie ctitorită de Primăria 
Municipiului Chişinău şi avînd 
menirea să stimuleze studierea şi 
cunoaşterea mai aprofundată a 
operei marelui poet în Basarabia 
şi nu numai. 

La acest eveniment unic şi 
poate cel mai important la înce- 
putul Anului Eminescu au parti- 
cipat scriitori, oameni de cultură 
şi de ştiinţă din Republica Moldo- 
va şi din România, lucrători ai 
ambasadelor acreditate la Chişi- 
nău, un public numeros. 

Prezentăm în continuare 
cîteva dintre alocuţiunile partici- 
panţilor la eveniment. 


ilinca ROŞCA 

Limla Mamână 


Serafim URECHEANU, 
Primar General 
al Municipiului Chişinău 


AVEM ŞI NOI, 
ÎN SFÎRŞIT, 
UN CENTRU 
EMINESCU 


ALOCUȚIUNE ROSTITA 

LA DESCHIDEREA 
CENTRULUI ACADEMIC 
INTERNAȚIONAL EMINESCU 


Onorată asistenţă, 

Anul 2000, cu toate semni- 
ficaţiile sale divine şi laice, îşi începe 
cursul cu un însemn deosebit pentru 
lumea întreagă şi, mai ales, pentru 
întregul nostru neam — aniversarea a 
150-a de la naşterea Luceafărului 
poeziei noastre — Mihai Eminescu. 

Către acest jubileu noi am pur- 
ces de mult şi cu intenții serioase. 
Acum cinci ani, Primăria municipiului 


Chişinău a lansat ideea fondării 
Centrului Eminescu. Ideea a prins a 
se contura cu trei ani în urmă, cînd 
am dezvelit monumentul poetului 
nostru naţional în viziunea maestrului 
Tudor Cataraga. Atunci, în scuarul din 
faţa hotelului “Moldova”, am subliniat 
că monumentul e doar un element al 
eventualului Centru Eminescu. lar 
acum inaugurăm Centrul Academic 
Internaţional Eminescu, exact în anul 
2000 şi exact la 150 de ani de la 
naşterea Poetului. 

Spre acest eveniment am mers 
pe două făgaşe: primul — al deschi- 
derii noilor librării şi al doilea — al 
deschiderii noilor biblioteci. Am edifi- 
cat bibliotecile “Tîrgovişte”, “Tirgu- 
Mureş”, “Alba-lulia”, “Ovidius”, am 
ctitorit Casa Limbii Române, Casa 
Cărţii “Petru Movilă”, Casa Cărţii 
“Ciocana”, Salonu! de Arte şi Carte 
“Librăria din hol”. Prin Eminescu 
făgaşele s-au unit aici, în incinta 
acestui Centru. 

Vreau să mentionez că în lume 
există doar două centre nu prea mari 
Eminescu şi ele se află în Asia. E 
vorba de cel din India şi de cel din 
Japonia. Şi nu este nici unul în spațiul 
latin. S-ar putea menţiona doar 
laboratorul de traduceri “Mihai Emi- 
nescu” de la Universitatea din Pro- 
vence, Franţa. 


Centrul Academic Internaţional Eminescu. Chişinău, 13 ianuarie 2000. 

DI Serafim Urecheanu, Primar General al Municipiului Chişinău, dl acad. 


Mihai Cimpoi şi dl lulian Filip, şef al Departamentului Cultură, la inaugurarea 


bibliotecii “Alba-lulia”. 


Şi iată că aici, în sectorul Bota- 
nica al capitalei Republicii Moldova, 
în urma unor căutări insistente, în 
incinta unui fost centru comercial, se 
deschide un lăcaş spiritual — Centrul 
Academic Internaţional Eminescu cu 
o librărie, o bibliotecă şi spaţii de 
cercetări ştiinţifice cu colecţii de 
arhivă în domeniu. 

Mă folosesc de acest frumos 
prilej şi-i adresez alese cuvinte 
oaspetelui nostru drag, dlui Valeriu 
Rusu, profesor la Universitatea din 
Provence (Franţa), căruia îi datorăm 
cîteva proiecte deosebit de valoroase, 
realizate împreună: Casa Limbii 
Române şi culegerea bilingvă Ecouri 
poetice din Basarabia, care a generat 
faimoasa săptămînă a poeziei noastre 
în Franţa. , 

La ultima întrevedere, după ce 
s-a informat despre localul găsit 
pentru acest Centru, dl Valeriu Rusu 
a venit să pună în baza trăiniciei 
Centrului Eminescu “cărămida” sa de 
5 mii de franci. 

Aduc mulțumiri Romaniţei Rusu, 
fiicei sale, care a conlucrat fructuos cu 
arhitectul-şef al municipiului, di Vlad 
Modârcă, la definitivarea proiectului 
acestui Centru. 

lar dna Aurelia Rusu, soția dlui 


Valeriu Rusu, apropo, discipola renu- 
mitului Perpessicius şi ilustru cerce- 
tător al operei lui Eminescu, va fi 
angajată în funcţia de director adjunct 
al Centrului Academic Internaţional 
Eminescu. 

Permiteţi-mi să aduc sincere 
mulțumiri valoroşilor noştri adepți şi 
prieteni în realizarea acestor idei: 
academicianul Mihai Cimpoi, poeții 
Vasile Romanciuc, lurie Colesnic, 
lanoş Țurcanu, arhitecţii şi artiştii 
plastici Lică Sainciuc, Nicon Zapo- 
rojan, Victor Sava, editorii Gheorghe 
lerizanu, Anatol Vidraşcu, Oleg 
Bodrug, Gheorghe Prini, lurie Bârsa, 
oamenii de afaceri Anatol Josan, lurie 
Borş, colectivul de “albine” al Biblio- 
tecii municipale “Bogdan-Petriceicu 
Hasdeu” şi echipa inimosului maestru 
Gheorghe Triboi de la firma de 
construcții “Ziditorul”, cu concursul 
cărora avem în municipiul Chişinău 
acest superb Centru. 

Vă felicit din suflet pe toți cu 
prilejul marcantului eveniment de 
astăzi, dar îndeosebi îl felicit pe 
academicianul Mihai Cimpoi, direc- 
torul onorific al Centrului Academic 
Internaţional Eminescu. 


Bonână 


Limba 


PROMOTOR AL CULTURII NAȚIONALE 


Serafim Urecheanu rostind un 


cuvînt inaugural la deschiderea 


Centrului Academic Internațional 
Eminescu, 13 ianuarie 2000. 


Casa Limbii Române - ctitorie 
a dlui Primar General. 


i N 


În dialog cu prof. Valeriu Rusu, stabilit în Franţa, dar cu sufletul ACASĂ. 


Dlui Serafim URECHEANU, 
Primar General 

al Municipiului Chişinău, 

la 50 de ani 


Menirea unui primar este de a-i 
face pe cetățeni să-şi îndrăgească 
mai mult localitatea în care le este 
dat să viețuiască. Este firesc ca 
responsabilitatea primarului să fie di- 
rect proporțională cu prestigiul 
localităţii pe care o conduce şi atunci 
cînd este vorba de o capitală, în 
fruntea ei trebuie să fie ales un om pe 
potrivă. Că locuitorii Chişinăului nu au 
dat greş la alegerile trecute stă dovadă 
fața schimbată în bine a urbei noastre 
pe parcursul ultimilor ani. 

Despre imaginea unei capitale 
se poate judeca din diverse perspec- 
tive: salubrizare, iluminare, încălzire 
(pe timp de iarnă) sau dintr-un unghi 
mai amplu numit cultură. Aici se 
întîlnesc şi aspecte legate de functio- 
narea şcolilor şi a instituțiilor de 
cultură, precum şi deschiderea unor 
noi lăcaşuri de spiritualitate naţională, 
atit de necesare în raport cu numărul 
mare al populației şi cu posibilităţile 
extrem de reduse de a procura cărți 
şi alte atribute indispensabile pentru 
a nu rămîne izolaţi de tot ceea ce se 
întîmplă astăzi în lume. Faptul că în 


iai 

anii de la urmă în Chişinău au fost 
inaugurate, în localuri bine amenajate, 
bibliotecile “Transilvania”, “Alba-lulia”, 
“Ovidius”, “Tîrgu-Mureş”, “Onisifor Ghi- 
bu”, Casa Limbii Române, Centrul 
Academic Internaţional Eminescu 
probează în mod elocvent contribuția 
reală a Primăriei Municipiului Chişinău 
la mai buna funcționare a limbii 
române şi la punerea în circuit a 
valorilor spirituale româneşti. 
Aflarea în postul de primar 
înseamnă pentru actualul deţinător al 
acestei funcţii, mai întîi responsabi- 
litate şi angajare totală în munca de 
gospodărire a capitalei. Or, numai un 
om cu rădăcini adînc înfipte în 
pămîntul natal, avînd puterea la 
îndemină, reuşeşte să rămînă OM CU 
TOATĂ LUMEA. lată de ce Colegiul 
de redacţie al revistei “Limba Română” 
şi Consiliul director al Casei Limbii 
Române îi urează domnului Primar 
General Serafim Urecheanu — aflat la 
culmea unei vîrste aureolate de o 
bogată experiență şi de argumente 
întăritoare ale personalității Domniei 
Sale — ani mulţi, plini de sănătate şi 
de putere de muncă, inspiraţie pentru 
înmulțirea faptelor bune spre binele 
societății. 
Colegiul de redacţie 
al revistei “Limba Română”, 
Consiliul director 
al Casei Limbii Române 


Chişinău, 2 februarie 2000 


Alături de compozitorul Eugen Doga. 


Împreună cu dl Petru Lucinschi, 
Preşedintele republicii. 31 august 1999. 


La mormîntul Veronicăi Micle: 
lulian Filip, Serafim Urecheanu şi 
Spiridon Vangheli. 


Primind drapelul Consiliului Europei. 
Octombrie 1999. 

Limba Românud 


Acad. Mihai CIMPOI, 
directorul de onoare 

al Centrului Academic 
Internaţional Eminescu 


SĂ-L CUNOAŞTEM 
MAI BINE 

i PE EMINESCU 
ÎN INTEGRITATEA SA 


Dragi prieteni! Visam de mult la 
acest Centru Academic. În 1986 am 
obţinut cu multă greutate o viză 
pentru România, viză pe care mi-a 
eliberat-o Ministerul de Interne al 
Federaţiei Ruse. Bineînţeles, că 
scopul călătoriei mele era să văd 
caietele lui Eminescu, despre care 
Constantin Noica spunea că sînt un 
miracol al culturii româneşti. Am ajuns 
într-adevăr la biblioteca Academiei 
Române, eram însă suspectat. Un om 
din spaţiul sovietic nu se ştia ce hram 
poartă şi cu ce misiuni vine în Țară. 
Datorită regretatului eminescolog 
Petru Creţia, pe care l-am întîlnit în 
sălile de lectură ale Academiei 
Române, am văzut cîteva din caiete. 
După acea vizită m-am ales cu copia 
integrală a caietelor lui Eminescu 
care, acum, se află în aceste două 
cutii şi care intră în patrimoniul 
Centrului Eminescu. Cei care vor 
studia în Centrul nostru vor avea 
acces direct la acele pagini de aur, 
care se păstrează la Biblioteca 
Academiei Române. lată peliculele 
ce reprezintă toate cele 44 de caiete 
ale lui Eminescu. Cu un aparat spe- 
cial poate fi studiată fiecare pagină. 
Filmul se alătură la donația mea de 
carte personală şi care constituie, cu 
îngăduința dumneavoastră, nucleul 
bibliotecii şi arhivei Centrului Aca- 
demic Eminescu. Este ce am mai 
drag, dar le donez Centrului în numele 
acelora care vor să se apropie de 
Eminescu, să-l cunoască mai bine. 


Dragi prieteni! Noi, românii 
basarabeni, am luptat pentru ființa 
noastră naţională, pentru limba 
maternă cu Eminescu şi sub semnul 
Eminescu. Lupta noastră nu s-a 
încheiat şi, pentru ca ea să fie dusă 
la bun sfîrşit, este nevoie să-l cunoaş- 
tem mai bine pe Eminescu în inte- 
gritatea sa. Astfel, încît să ne izbăvim 
de cele două păcate de care vorbea 
marele cărturar Constantin Noica: “Un 
păcat al românilor ar fi acela că nu-l 
cunoaştem noi înşine pe Eminescu 
şi al doilea e acela că nu-l facem 
cunoscut lumii aşa cum se cuvine”. 
Centrul îşi propune anume aceste 
două obiective: să contribuie la 
cunoaşterea mai profundă a lui 
Eminescu şi la promovarea operei 
eminesciene în lume. Aşa cum a 
remarcat şi dl Primar General Serafim 
Urecheanu, deja avem stabilite cîteva 
relaţii internaţionale. E vorba de o 
colaborare fructuoasă cu Univer- 
sitatea din Aix-en-Provence (Franţa), 
în persoana dlui profesor Valeriu Rusu 
şi a doamnei Aurelia Rusu, distins 
eminescolog, care a făcut parte din 
echipa Perpessicius. Aspectul arhi- 
tectural al acestui Centru îl datorăm 
fiicei domnului Rusu, Romaniţa. Vreau 
să vă spun că deja avem două 
doctorande care îşi vor scrie tezele 
aici, la Centrul Academic Internaţional 
Eminescu. E vorba de chişinăuiana 
Diana Paladi şi bucureşteana Ana 
Bija, care îl vor studia pe Eminescu 
la Chişinău. Deci, iată doar cîteva din 
coordonatele activităţii noastre de 
perspectivă. ` 

Onorată asistenţă! În această zi 
de o deosebită semnificaţie, cînd la 
Chişinău este inaugurat Centrul Aca- 
demic Internaţional Eminescu, aş 
vrea să mulțumesc încă o dată Pri- 
măriei Municipiului Chişinău, prima- 
rului nostru Serafim Urecheanu, con- 
structorilor, muncitorilor, în special dlui 
inginer Gheorghe Triboi, conducătorul 
echipei, care a lucrat cu toată respon- 
sabilitatea la edificarea acestui Cen- 
tru de mare interes naţional. Le sîntem 
recunoscători tuturor pentru acest 
devotament față de Eminescu. 


99 


Prof. Valeriu RUSU, 
Aix-en-Provence, Franţa 


ÎN ORICE LIMBĂ 


EMINESCU 


ESTE O FLACĂRĂ 
_NESTINSĂ 

CE POARTĂ MESAJUL 
SUFLETULUI 
ROMÂNESC 


Este o bucurie imensă pen- 
tru mine să particip la această întil- 
nire de suflet românesc. Dati-mi 
voie să vă spun că fiica mea, 
Romaniţa, şi soția Aurelia sînt 
alături de noi cu tot sufletul, poate 
mai mult decit mine, cel care am 
reuşit să străbat mii de kilometri 
ca să vin la această sărbătoare a 
dvs. Nu fac altceva decit să 


recuperez în anii cît mi-au mai 
rămas de trăit ceea ce viața mi-a 
răpit în 50 de ani. După o absenţă 
de jumătate de veac, cred că am 
dreptul să vin ceva mai des în 
Basarabia. La Universitatea din 
Aix-en-Provence unde lucrez de 
12-13 ani Eminescu este cunos- 
cut şi iubit şi prin Eminescu este 
sufletul românesc iubit şi cunos- 
cut. Acolo am organizat un semi- 
nar de traduceri “M. Eminescu”. 
Am publicat o antologie bilingvă 
de 600 de pagini “M. Eminescu”. 
În acelaşi timp a văzut lumina zilei 
o antologie dedicată satului româ- 
nesc, cu traducere făcută de zeci 
de studenți francezi, care au cu- 
noscut pentru prima dată în acest 
laborator de creație poporul ro- 
mân, sufletul românesc, poezia iui 
Eminescu. Şi Eminescu există, în 
ciuda unor oameni care mai spun 
pe ici-colo că Eminescu nu repre- 
zintă nimic sau, cum afirma un 
critic, Eminescu tradus e zero, 
nul. În oricare limbă Eminescu 
este o flacără nestinsă ce poartă 
mesajul sufietului românesc. 
Eminescu e printre noi, el este aici, 
uitați-vă la voi toți, uitaţi-vă la 
vecinii.dvs., el este cu noi aici şi 
sîntem frumoşi, pentru că noi 
sîntem sub flacăra vie a frumu- 
setii lui Eminescu. Am mărturia 
unui eminescolog, Aurelia Rusu, 
care a răscalit în permanenţă 
manuscrise eminesciene. În cele 
15 mii de pagini nu există o 
singură frază care să fie sub 
condiția umană, un singur rînd de 
care să ne fie ruşine. Eminescu 
este expresia demnităţii noastre, 
este conştiinţa noastră mereu 
trează, prin creaţia lui avem în 
permanenţă îndemnul de a face 
tot ce ne siă în puteri pentru 
prezentul şi viitorul neamului 
nostru. 


Limba Română 


Elena TAMAZLÂCARU 
Chişinău 


SĂPTĂMÎNA 
LUMINATĂ 
EMINESCU 


„„Casa Limbii Române, 14 
ianuarie, ora 12%. Sala de Conferințe 
este neîncăpătoare — cîte scaune s-au 
găsit prin birourile Casei şi prin vecini, 
toate sînt adunate aici, dar Măria sa 
auditoriul nu va putea fi aşezat şi se 
va revărsa resemnat şi pe scara 
edificiului pînă la parter şi prag... De 
drag de Eminescu... Agende, micro- 
foane, dictafoane, camere de luat 
vederi... şi inimi, inimi, inimi... In fața 
noastră oaspeți şi gazde — Profesorul 
Valeriu Rusu, Profesorul Theodor 
Codreanu (în ambele cazuri cuvîntul 
Profesor cu majusculă!). De o parte 
şi de alta — Nichita Danilov şi Romeo 
Săndulescu de la Ambasada Româ- 
niei la Chişinău, Tatiana Popa de la 
Ministerul de Externe al României, 
lulian Filip, amfitrionul Alexandru 
Bantoş, Nicolae Dabija, poeții Ştefan 
Drăghici, Cristina Cârstea din Româ- 
nia. După salutul rostit de dl Alexan- 
dru Bantoş, moderatorul acţiunii 
Valeriu Rusu — ambasadorul spiritual 
al Basarabiei în Franţa, cum mai este 
prezentat cu toată dragostea — oferă 
cuvîntul pictorului Vasile Dohotaru 
pentru prezentarea expoziţiei cu 
tematică eminesciană a colegului său 
Mihai Mireanu, vernisată într-o sală 
de la parter... 

Volumul Dubla sacrificare a lui 
Eminescu... Un studiu amplu şi 
profund al ultimilor şase ani din viața 
lui Emiñescu apărut la Editura “Civi- 
tas” din Chişinău. Prefaţa este semna- 
tă de distinsa savantă acad. Zoe Du- 
mitrescu-Buşulenga. Autorul, dl Theo- 
dor Codreanu (este prezentă şi soția, 


profesoară de limba şi literatura 
română la acelaşi Liceu Teoretic din 
Huşi), vorbeşte despre prima sacrifi- 
care a lui Eminescu, la 1883, pe care 
chiar poetul a deconspirat-o în 1884, 
într-o convorbire cu Petre Missir, 
spunînd că este “un om sacrificat”, 
apoi despre cea de-a doua -— valul 
denigrator al omului Eminescu şi al 
Operei lui, despre noile documente, 
care lărgesc optica ultimilor şase ani 
din viața celui mai mare poet, celui 
mai mare ziarist, dar şi a celui mai 
mare om politic al românilor din toate 
timpurile, cum a precizat dl Mihai 
Adauge, editorul volumului basara- 
bean. Au mai luat cuvîntul dnii Nicolae 
Dabija, Pavel Balmuş... Ascult cu 
multă atenţie, iau notițe şi-mi amin- 
tesc cum exact un an în urmă, la 15 
ianuarie, dl Theodor Codreanu, 
participînd cu o amplă comunicare 
la Conferinţa Eminescu — poet 
creştin, oferea părintelui loan Ciuntu 
un volum cu autograf şi acel volum 
este împrumutat şi citit cu tremur în 
suflet de cîțiva jurnalişti, de Nicolae 
Dabija şi de editorul Mihai Adauge... 
De aici, sperăm sa ajungă şi la 
Dumneavoastră, şi la părintele loan 
Ciuntu. Cu un autograf scris tot la 15 
ianuarie, dar deja în anul 2000! Un 
volum apărut în condiţii grafice şi 
editoriale excepționale, desprins parcă 
din culorile originare ale Cosmosului 
şi împletind, pe prima copertă, trei 
verticale ce se întîlnesc în Lumina de 
Veghe — Clepsidra Timpului “vreme 
trece, vreme vine”, crucea din piatră 
de Cosăuţi, de la Nistru, ce albeşte, 
brîncuşian, ca un Ceahlău alături de 
Eternul Tei al lui Aurel David... iar în 
coperta a patra — o singură propoziție 
din publicistica eminesciană: “Schim- 
baţi opinia publică, daţi-i o altă 
direcțiune, răscoliţi geniul naţional — 
spiritul propriu al poporului — din 
adîncurile în care doarme, faceţi o 
uriaşă reacțiune morală, o revoluțiune 
de idei, în care ideea românească să 
fie mai mare decît uman, genial, 
frumos, în fine, fiți români şi iar 
români”. Un volum al reputatului 

Di 


Cuvînt are Valeriu Rusu, ambasadorul spiritual al Basarabiei în Franța. 


eminescolog Theodor Codreanu, scris 
cu har, durere şi mare dragoste de 
Eminescu şi neam, pe care vi-l 
recomandăm. 

Aceeaşi adunare de spirite 
îndrăgostite. De la lansarea volumului 
Dubla sacrificare a lui Eminescu la 
o alta — cea a revistei “Limba Româ- 
nă”, nr. 11, 1999, ediție specială, 
consacrată judeţului Călăraşi, Româ- 
nia, o ediție aproape enciclopedică, 
experienţă ce promite a fi continuată, 
avînd în obiectiv şi alte județe. Dacă 
s-ar pune întrebarea: “De ce Călă- 
raşi...”, am răspunde prin cuvintele 
dlui Ştefan Drăghici, prezent şi la 
lansare, dar şi în paginile revistei: 
“unu — pentru că aici, nu ştiu prin 
ce minune a lui Dumnezeu, s-a 
înfiripat o mişcare literară. Şi doi — 
pentru că există, iarăşi nu ştiu de ce, 
două Călăraşuri, unul aici şi altut în 
dulcele ţinut al Basarabiei şi e păcat 
să nu se cunoască”. Au luat cuvîntul 
Ştefan Drăghici, lon Hadârcă, Leo 
Butnaru, Cristina Cârstea, Nichita 
Danilov, Alexandru Bantoş, lulian Filip, 
Ana Bantoş, lon Comăneci, Anatol 
Ciobanu... Valeriu Rusu, cel care a 
descoperit şansa noastră, a românilor, 
de a ne menţine prin poezie şi prin 
valoarea incontestabilă a satului 
nostru, cel care a cucerit Franţa cu 
ajutorul sufletului său împovărat de 


frumusețea limbii române şi a poeziei 
româneşti, dăruindu-le studenților săi 
francezi comoara cunoaşterii spiritului 
latin din cealaltă extremitate a 
latiniei... 

In final actorul şi regizorul, 
inegalabilul lon Ungureanu, după ce 
a venit cu ideea creării Grupului de 
iniţiativă pentru schimbarea faimosului 
articol 13 din Constituţia Republicii 
Moldova acum, în Anul Internaţional 
Eminescu, a citit din poezia marelui 
poet, ambianța de catedrală (apre- 
cierea aparține Profesorului Valeriu 
Rusu) urmînd să continue şi la Biblio- 
teca “Onisifor Ghibu”, în cadrul Ce- 
naclului Mihai Eminescu... 


După “Literatura şi arta”, 
nr. 4, 2000, 


Român 


Limba 


O CARTE VALOROASĂ: 
DUBLA SACRIFICARE 

A LUI EMINESCU 

DE THEODOR CODREANU 


Volumul, apărut în preajma 
sărbătoririi a 150 de ani de la naş- 
terea lui Mihai Eminescu la editura 
chişinăuiană “Civitas”, a constituit 
unul dintre centrele de atracţie ale 
amplei acţiuni culturale ce a avut 
loc în incinta Casei Limbii Române 
la 14 ianuarie 2000. Despre felul 
remarcabi! de a pune într-o lumină 
aparte evenimentele mai vechi şi 
mai noi ce ţin de biografia şi de 
opera Poetului au vorbit dl Nicolae 
Dabija, redactor-şef al săptămîna- 
lului “Literatura şi Arta”, şi dl Pavel 
Baimuş, critic şi istoric literar. 
Asistenţa a avut frumoasa ocazie 
să facă, împreună cu autorul cărții, 
o incursiune în laboratorul său de 
creaţie. 


Nicolae DABIJA: Această car- 
te -— Dubla sacrificare a lui Emi- 
nescu de Theodor Codreanu — nu 
trebuie comentată, explicată, inter- 
pretată, ea trebuie citită. 

Am lecturat cutremurat acest 
volum încă la prima lui ediţie (l-am 
recitit după aceea, completat, la a 
doua apariţie şi, sper, să-l mai parcurg 
încă o dată, avînd în faţă ediția 
chişinăuiană a acestuia). 

Cartea ne relevă un Eminescu 
necunoscut, un Eminescu sacrificat, 
dacă vreţi, un Eminescu asasinat. Cu 
trimiteri la documentele vremii, cu 
referinţe la mărturii indubitabile ni se 
vorbeşte, convingător, că boala 
marelui nostru poet a fost provocată 
într-un fel prin tratamentul greşit care 
i-a fost administrat într-un moment de 
oboseală firească, de epuizare a 
organismului, extenuări prin care, de 
altfel, trecem cu toţii din cînd în cînd. 
Dar, fiind tratat cu doze ucigaşe de 


mercur, Eminescu a ajuns la nebunie, 
lumea politică contemporană lui avînd 
interesul să-l înlăture din viața publică 
şi a făcut-o — după mărturiile autorului 
şi ale “martorilor” citați — prin inter- 
mediul unor medici. Chiar acele 
bănuieli că ar fi avut sifilis congenital 
îşi au începutul într-o diagnoză 
stabilită post-mortem, la cîțiva ani de 
la moartea poetului, de adversarii şi 
hulitorii săi, care l-au urît şi-n moartea 
sa. Cred că artrebui, aşa cum propune 
şi Ovidiu Vuia, convocat de urgenţă 
un consiliu de autorități medicale care 
l-ar reabilita măcar acum, după mai 
bine de un secol de calomnii, pe cel 
mai mare poet al nostru, aşa cum a 
fost reabilitat post-mortem Hölderlin, 
aşa cum au fost reabilitaţi Dostoiev- 
ski sau Bruno. 

Calvarul lui Eminescu, însă, a 
continuat şi după moarte, acei “Popa 
Grama”, care continuă să-l atace, 
lovesc nu atît în Eminescu, cît în 
ființa noastră naţională, fiindcă Poetul 
Naţional Mihai Eminescu este unul 
dintre reperele noastre: detractorii 
noştri ştiu prea bine că, dacă n-am 
avea un Eminescu, un Ştefan cel 
Mare, un Mihai Viteazul, poţi face din 
acest neam orice, îl poţi îngenunchea: 
mai lesne, îl poţi face să dispară sau 
să devină altceva mult mai uşor. 

Nicolae Dabija: Între Prut şi Nistru autorul Luceafărului e mai mult decît un 
Poet, e un simbol al rezistenţei şi unităţii noastre. De la stînga la dreapta: Valeriu 
Rusu, Theodor Codreanu, Nicolae Dabija, Nichita Danilov. 


Cîteva exemple: în anii '30, în 
fosta Republică Autonomă Moldo- 
venească, cine era descoperit că-l 
citeşte pe Eminescu era pus la zid şi 
împuşcat; în anii '50 cine vorbea de 
Eminescu era deportat la urşii cei albi; 
în anii '70, pe cînd eram şi noi stu- 
denti, cine vorbea de anumite poeme 
eminesciene (Doina, Ce-ti doresc eu 
ție, dulce Românie etc.), de publicis- 
tica sa interzisă era calificat naţio- 
nalist; astăzi cine este cu Eminescu 
este etichetat “antieuropean”. Dar n-a 
fost şi nu este oare Eminescu mai 
european decît toți “mititeii”, care sînt 
gata să se dezică şi de mamă, şi de 
tată, numai ca să fie tipăriţi, nu se 
ştie de cine, pe umeri, zicîndu-li-se: 
“O'key!” sau “Maladeţ!”? 

Fără de Eminescu, fără de 
marile noastre valori, nu ne aşteaptă 
nimeni nicăieri. Să nu uităm acest 
lucru, j 

Vreau aici să vorbesc şi de un 
lucru care pe mine m-a întristat. Ştiţi 
şi Dumneavoastră că acest an a fost 
declarat de către UNESCO “Anul 


Eminescu”. Din păcate, reprezen- 
tantul României la UNESCO -— n-o fi 
tot Popa Grama?! — a afirmat, cînd s-a 
pus în discuţie calendarul, că Emi- 
nescu nu este cel mai important poet 
al României, iar 150 de ani nu este o 
cifră rotundă; şi abia cînd Constantin 
Rusnac a insistat, încercînd să 
dovedească, subliniez acest cuvînt, 
că Eminescu nu este numai poet 
român, dar şi “moldovan”, abia atunci 
a fost inclus în planurile de sărbătoriri 
ale UNESCO pentru acest an. 

Nu pricep, de ce unii nu-l mai 
iartă pe poet nici dincolo de mormînt?! 
Ce rău le-o fi făcut?! Îl înțeleg cumva 
în acest sens pe un om politic ca 
Dumitru Moţpan, care i-a telefonat 
într-o zi lui Mihai Cimpoi, spunîndu-i 
că “Literatura şi arta” iarăşi îşi bate 
joc de deputaţi şi Parlament. “In care 
articol?” a întrebat Cimpoi. “In articolul 
Parlamentarismul publicat chiar pe 
pagina înfîia a ziarului”. Era un articol 
preluat din publicistica lui Eminescu. 
Cînd Cimpoi i-a explicat fostului şef 
al legislativului moldav că Eminescu 
a murit demult şi se referă în acel 

articol la alt parlament şi la alți 
deputaţi, Moțpan l-a ascultat foarte 
atent, ca la urmă să concluzioneze, 
un pic mai împăcat, că: “Totuna nu-i 
frumos”. 

Şi acest exemplu subliniază că 
Eminescu ne este contemporan. lar 
deschiderea Centrului Academic Inter- 
național “Mihai Eminescu”, probabil 
unicul în tot spațiul românesc, 
expozițiile, seratele dedicate Poetului, 
desfăşurate în aceste zile de-a lungul 
şi de-a latul Basarabiei, vorbesc de 
faptul că Eminescu este aici la el 
Acasă, iar noi, spre deosebire de unii 
“elitişti” din Ţară, mai avem încă multă 
nevoie de Eminescu aici, între Prut 
şi Nistru, unde autorul Luceafărului e 
mai mult decît un Poet, e un simbol 
al rezistenței şi unităţii noastre. 

Basarabenii primii au lansat 
Doina lui Eminescu, care după 1944 
n-a fost publicată decît în Basarabia. 
La 15 ianuarie 1988 am fost martor la 
premiera Doinei, pusă pe muzică de 
Tudor Chiriac. Cînd corul “Moldova” a 
interpretat-o, în sala Palatului Naţio- 
nal (“Octombrie” pe atunci) nu se afla 
decît Comisia Ministerului Culturii, din 
care făceam şi eu parte, ca redactor- 
şef al săptămînalului “Literatura şi 
arta”. Am fost zguduit de acordurile 
muzicii, inclusiv de recitalul actorului 
Vasile Zubcu-Codreanu şi, după ce 
s-au încheiat ultimele acorduri ale 
Doinei, m-am ridicat în picioare şi am 
aplaudat de unul singur. 

Din comisie mai făcea parte şi 
Nicolae Bondarciuc, secretarul pentru 
ideologie al comitetului central al 
partidului, şi cînd dumnealui m-a 
întrebat, foarte calm: “O yem əTa 
necHa?” (“Despre ce-i acest cîntec?”), 
ce era să-i zic? “O TpyAHOA XA3HU 
PyMbiH” (“Despre viața grea a româ- 
nilor”). “Mog Haywecky?” (“Sub 
Ceauşescu?”), m-a mai întrebat cu- 
rios ideologul numărul unu al repu- 
blicii. “N noa _ Yaymuecky” (“Şi sub 
Ceauşescu”). În felul acesta, Doina a 
fost cîntătă, recitată şi aplaudată 
pentru prima dată la Chişinău. 

Evident că numeroasele atacuri, 
care continuă, la adresa lui Eminescu 
ar putea să-l supere pe poet şi să ne 


părăsească, abia atunci am fi cu 
adevărat oamenii cei mai săraci, 
oamenii cei mai neapăraţi de pe 
această planetă. Am fost puternici şi 
am supraviețuit datorită faptului că 
Eminescu a fost cu noi, că Eminescu 
este al nostru. 

Atiîta timp, cît Eminescu ne mai 
aparține, nu vom putea fi îngenun- 
cheaţi prea lesne de diverşi moțpani, 
voronini, stati, senici etc. lar celora 
care-l citează pe poet, fără să-l mai 
şi citească, care încearcă să ne 
spună că Eminescu ne-a urit, că 
Eminescu a scris în “limba moldo- 
venească”, că Eminescu a pledat 
pentru fărîmițarea patriei sale în cît 
mai multe stătuleţe; am putea să le 
spunem fraza pe care o rosteau vechii 
credincioşi, cînd unii “nevrednici” sau 
profanatori se atingeau de Biblie: “Nu 
puneţi mîna pe ea, că o profanaţi!”. 
La fel, probabil, ar urma să le 
interzicem hulitorilor şi “citatomanilor” 
perverşi să-l citească pe poet, să le 
spunem: “Mai întîi spovediţi-vă, 
împărtăşiți-vă, pocăiţi-vă, lepădaţi-vă 
de satana din voi, ca să aveți dreptul 
moral să deschideţi marea carte a lui 
Eminescu”. 

Gîndurile de mai sus mi-au venit 
în minte răsfoind excepţionalul volum, 
semnat de Theodor Codreanu. Autorul 
face o trimitere şi la un articol de-al 
meu, intitulat Secolul lui Caragiale, 
unde spuneam, făcînd trimitere la Titu 
Maiorescu, care afirmase că secolul 
XX va fi secolul lui Eminescu, că 
acum, la finele secolului XX putem 
constata că acesta n-a fost al lui 
Eminescu. Secolul XX a fost mai 
degrabă “secolul lui Caragiale”. lar 
mai exact — al eroilor lui Caragiale. În 
primul rînd, al lui Mitică. Sper însă că 
abia secolul XXI va fi secolul lui 
Eminescu. Să-i spunem în acest 
început de an 2000 bun venit în noua 
mie de ani marelui nostru poet Mihai 
Eminescu, cînd acesta va deveni, 
sînt sigur, poetul nostru — al fiecăruia 
în parte şi al tuturor vorbitorilor de 
limbă românească, în măsura în care 
şi noi vom fi ai secolului şi ai mileniului 
care ne bate la uşi. 

Pavel BALMUŞ: Domnul Theo- 
dor Codreanu, venind încoace atit de 
des şi publicînd atît de frecvent 
articole, “luări de atitudine” în paginile 
presei noastre republicane, nu este, 
aici, un “necunoscut”. Domnia-sa, de-a 
lungul a 15-20 de ani, s-a făcut cunos- 
cut drept un serios monografist- 
eminescolog, începînd cu cartea 
Eminescu — Dialectica stilului, apă- 
rută la Bucureşti, în 1984, la Editura 
“Cartea Românească”. Prin expu- 
nerea captivantă a celor 9 “cercuri 
dialectice” eminesciene (Reîntoar- 
cerea Operei la Personalitate; Uni- 
versul simultan; Logosul; “Tcheng 
Ming”; Estetica oglinzii; Labirintul de 
oglinzi; Echo; Flypnos şi Thanatos; 
Archeus), autorul a reuşit să atragă 
luarea aminte a tuturor cititorilor şi 
cercetătorilor lui M. Eminescu, după 
un E. Papu, G. Munteanu, loana Em. 
Petrescu, M. Cimpoi... 

Cea de-a doua carte a lui Theo- 
dor Codreanu, Modelul ontologic emi- 
nescian, a fost scoasă la editura 
“Porto-franco” din Galaţi, în 1992. 

Dubla sacrificare a lui Emi- 
nescu, scrisă cu durere în suflet şi... 
combativ, ajunsă, iată, la a treia ediţie, 
chişinăuiană; stă drept mărturie că şi 
Dumnealui a fost nevoit să se alăture 
celor (puţini!) ce se încumetă a-i 
înfrunta pe “dilematorii” şi “demolatorii” 
numelui şi renumelui (gloriei?) emi- 


nesciene. Or, numărul acestora conti- 
nuă să crească, lor alăturîndu-li-se în 
special literaţii de mîna a doua. 

DI Theodor Codreanu, ca şi 
pucureşteanul N. Georgescu (prin 
cărțile sale: A doua viață a lui Emi- 
nescu din 1994 şi Cercul strimt. Arta 
de a trăi pe vremea lui Eminescu din 
1995), ca şi dl Ovidiu Vuia (prin mono- 
grafiile sale “incitante” Misterul morții 
lui Eminescu din 1996 şi Despre boala 
şi moartea lui Eminescu din 1997) ne 
demonstrează convingător că autorul 
Luceafărului a fost “debarcat” de la 
“Timpul”, în vara lui 1883, din cauza... 
activităţii ziaristice a genialului poet, 
primul lui “exil”, de la 1878, fiind 
“organizat”, cu 5 ani înainte (de 1883), 
credem noi, şi tot din cauza publicis- 
ticii lui, militante — “incomode”... pro- 
basarabene. (Acest din urmă aspect, 
de altminteri, a mai fost comentat şi 
demonstrat, cu lux de amănunte, şi 
de către dl Dimitrie Vatamaniuc, în 
monografiile D-sale, precum şi în 
“comentariile” desfăşurate la volumele 
de “Opere” publicistice eminesciene... 
şi nu mai e cazul să insistăm.) 

Sper să nu greşesc, dacă voi 
susține că a doua parte a cărții dlui 
Th. Codreanu, numită A doua sacri- 
ficare sau Resurecţia “galaxiei Gra- 
ma”, în prima ediţie (de la 1997) ocu- 
pînd p. 89-163, aici ne pare refor- 
mulată, “returnată” şi mai altfel scrisă. 
La numeralul “A doua...” s-ar mai pu- 
tea adăuga: “perpetua” (?)... sacrifi- 
care. Ediţia recentă, ca şi a doua, 
profită de o “Prefaţă” a dnei Zoe 
Dumitrescu-Buşulenga (scrisă la Si- 
naia, în 26 aprilie 1998) şi de o scri- 
soare — “în loc de postfață” a emines- 
cologului basarabean (Bravicea, 
Orhei) G. Munteanu, “la lectura ediţiei 
a doua” (Bucureşti, 11 iulie 1999). 

Ne felicităm cu toţii, cu ocazia 
apariţiei, la Chişinău, a acestei ediţii 
a cărţii Dubla sacrificare a lui Emi- 
nescu şi vă îndemn la o atentă lec- 
tură a ei. 

Prof. Theodor CODREANU: De 
ce Dubla sacrificare a lui Emi- 
nescu? Mi-au pus mai mulţi această 
întrebare. Cuvîntul sacrificare nu-mi 
aparţine mie, ci lui Eminescu însuşi. 
Vă amintiţi că după ce a stat la Ober 
Döbling, la Viena, după prima criză a 
bolii, el a făcut o călătorie în Italia 
însoțit de prietenul său Chibici- 
Rîvneanu. S-a întors apoi în ţară fără 
rezultat. Ființa poetului s-a însingurat 
tot mai mult. Un prieten al său de la 
laşi mărturiseşte că Eminescu 
atunci, întors în țară, i-a împărtăşit un 
gînd cutremurător: “Eu sînt un om 
sacrificat”. lar dacă Eminescu a spus 
acest lucru, el ştia ce spune. 

Aşadar, iată de unde am luat eu 
titlul, de la Eminescu însuşi. Aceasta 
ar fi prima sacrificare a lui Eminescu. 
A doua este aceea pe care ne-o 
permitem noi astăzi, începînd cu 
anumite reviste din ţară, anumiţi 
oameni pe care ființa lui Eminescu îi 
frige. Cartea aceasta îşi propune să 
elucideze o pată albă din biografia lui 
Eminescu. Este vorba de cei şase ani 
negri, anii bolii. Este perioada cea mai 
puțin cunoscută şi cea mai dramatică 
din existenţa lui Eminescu. 

In ultimii ani, însă, s-au făcut 
progrese simţitoare privind abordarea 
mai obiectivă a acestei perioade. Aş 
menţiona cîteva nume care s-au 
aplecaţ asupra documentelor şi au 
cercetat serios şi din diverse puncte 
de vedere respectivul segment din 
biografia lui Eminescu. Bunăoară, un 
specialist psihiatru, un român care 
trăieşte în Germania, Ovidiu Vuia, a 


demonstrat cu cărțile pe față, cum se 
spune, adevărata boală a lui Emines- 
cu, care n-a fost sifilisul, ci o altă boală 
psihică, similară cu cea a lui Hölderlin, 
şi ştim prea bine că Hölderlin, care a 
fost protejat, mai bine de 20 de ani a 
fost capabil de performanţe literare 
extraordinare. Eminescu nu a avut 
această şansă şi Ovidiu Vuia demon- 
strează în cunoştinţă de cauză situația. 

Aş vrea să atrag atenţia asupra 
metodei pe care o utilizez în carte. 
Este ceea ce se numeşte metoda 
dublului referential. M-am iniţiat în 
această metodă a dublului referenţial 
examinînd opera unui mare critic 
literar care ne-a părăsit după 1989. 
Este vorba de Edgar Papu care prin 
1972 a publicat o lucrare intitulată 
Feţele lui lanus. Aşadar, am încercat 
să privesc biografia eminesciană, 
opera lui Eminescu şi printr-un al 
treilea ochi, cum ar afirma Nicolae 
Dabija, iar acest al treilea ochi m-a 
ajutat să descopăr că dramatismul 
existenţei lui Eminescu este într-ade- 
văr zguduitor în aceşti şase ani. Să 
ne amintim numai de scrisoarea pe 
care o trimite în ţară lui Chibici-Rîv- 
neanu la începutul anului 1884. Nu ştiu 
dacă există răvaş mai zguduitor în 
istoria epistolară a umanităţii decît 
acea scrisoare a lui Eminescu. 

Acolo am descoperit că trebuie 
să privim lucrurile în două direcții. 
Dacă luăm numai referenţialul bolii, 
atunci, evident, scrisoarea nu ne 
spune nimic, ci ne afundă şi mai mult 
în boala lui Eminescu. Dar dacă omul 
acesta era, într-adevăr, lucid, iar 
această luciditate orice om de bună 
credinţă o poate citi acolo, atunci 
scrisoarea lui Eminescu devine 
zguduitoare. 

Am recitit apoi multe documente 
care mărturisesc altceva. Este uluitor 
cum trecem noi pe lîngă documente 
fără să vedem adevărul în ele. 

Cu Eminescu nu trebuie să fim 
numai festivişti, ci să-i vedem şi latu- 
ra gravă a existenţei lui, latura zgudui- 
toare. Şi acest lucru am încercat să-l 
scot în relief, pentru că sînt şi lucruri 
triste în existența lui Eminescu, iar 
acestea ne pot ajuta să-l înțelegem 
mai bine. Eu altfel privesc acum ope- 
ra lui, după ce i-am descoperit 
această subterană a existenţei din cei 
şase ani de infern. 

__ SPIRITUL 
BĂRĂGANULUI 
ÎN REVISTA 
“LIMBA ROMÂNĂ” 


Numărul 11, 1999, al revistei 
“Limba Română” este o Ediţie 
Specială dedicată în întregime vieții 
culturale din SUD-ul călărăşeano- 
ialomiţean şi face parte dintr-un vast 
proiect de prezentare a zonelor 
culturale din dreapta Prutului. În 
cadrul lansării publicaţiei, ce a avut 
loc la Casa Limbii Române, au luat 
cuvîntul Alexandru Bantoş, redac- 
tor-şef al revistei “Limba Română”, 
director al Casei Limbii Române, 
scriitorii lon Hadârcă, Leo Butnaru, 
Nichita Danilov, Ştefan Drăghici, 
Cristina Cârstea, Ana Bantoş ş.a. 

DI Ştefan Drăghici a informat 
asistenţa că juriul Concursului 
Naţional de Literatură “Alexandru 
Odobescu”, ediția a XIX-a, 1999, 
Călăraşi, i-a acordat revistei noastre 
Premiul pentru promovarea culturii 
naționale, fapt care ne onorează. 

“LR.” 


tz TE PED ARUL ER CIMA 


ii 


5an 


| 
= . 


poese 


lon HADÂRCĂ: Salut gestul 
domnului Alexandru Bantoş, care a 
venit cu această fericită idee de a 
prezenta şi după criterii geografice 
Ţara, judeţele ţării, centrele culturale, 
personalităţi. A început-o cu Călăraşii, 
cred, şi din cauza că există această 
simbolică paralelă dintre două locali- 
tăţi urbane — Călăraşii de pe malul 
Dunării de Jos şi Călăraşii noştri. 
Împărtăşesc întru totul opinia redacto- 
rului-şef care afirmă în argumentul 
dumisale că reconstructia spirituală, 
restabilirea identității naționale repri- 
mate, cenzurate şi deformate pînă mai 
deunăzi s-ar putea realiza prin prezen- 
tarea județelor tării, reanimarea vase- 
lor comunicante ale românilor din afară 
şi din țară. Or, reanimarea aceasta 
poate fi efectuată prin cunoaşterea în 
detalii a ceea ce prezintă ţara în vasti- 
tatea sa, în ansamblul său de vestigii 
culturale, de personalităţi, de valori de 
orice ordin. 

In prezentările de rigoare ale 
onoraţilor domni, preşedintele consi- 
liului județean, M. Arbagic, şi primarul 
municipiului, N. Dragu, oferă o infor- 
maţie generală referitor la intenţiile pe 
care le urmăreşte Ediția Specială. M. 
Arbagic afirmă că ea apare ca un 
adevărat document estetic, istoric, 
subiectiv la modul cel mai general. 
Domnul primar califică acest număr 
al revistei drept o antologie. Mai exact, 
un început de antologie, pentru că 
probabil se va reveni cu nişte studii 
aprofundate. Lucrul acesta îl afirmă 

Se acordă Revistei “LIMBA ROMÂNĂ” 

Premiul pentru promovarea culturii naționale: Revista “Limba română”, 

Ediţia a XFX-a, 1999 - Călăraşi 

şi fratele nostru de literatură Ştefan 
Drăghici. 

Numărul de față al revistei “Lim- 
ba Română” asigură contactul cu lu- 
mea Bărăganului, fără de care nu ar 
exista o parte componentă, esenţială 
a literaturii, a istoriei noastre. Spun 
aceasta referindu-mă la Panait Istrati, 
care a deschis lumea năvalnică, 
fantomatică, mistică a Bărăganului, la 
Ştefan Bănulescu, un mare prozator, 
care se situează printre primii zece 
mari romancieri ai secolului cu /arna 
bărbaţilor — o proză de cea mai aleasă 
ţinută. Faptul că revista include ultima 
confesiune a lui făcută la Călăraşi cu 
prilejul primirii premiului “Al. Odobes- 
cu” îi dă o valoare deosebită. Alocu- 
țiunea M-a prins istoria pe jos, rostită 
în fața autorităților şi a cetăţenilor 
municipiului Călăraşi, conţine imagini, 
idei, sugestii, metafore şi foarte multă 
informaţie istorică. 

Menţionăm prezentarea în acest 
număr de revistă a lucrărilor artiştilor 
plastici şi în particular a lui Corneliu 
Ratcu, ale cărui pînze sînt analizate 
în paralel cu cele ale lui Nicolae Grigo- 
rescu. loan Alexandru vine cu un eseu 
de referință scris după o vizită la 
cenaclul din Călăraşi. Prin şirul de 
bucăţi de proză şi poezie se face o 
panoramă, de fapt, a literaturii Călă- 


raşilor. M-am referit deja la cîţiva 
scriitori. Aş completa lista cu Con- 
stantin Ţoiu, autorul celebrului roman 
Galeria cu viță sălbatică, cu regretatul 
Mircea Nedelciu,semnatar al excep- 
ţionalului roman din perioada disi- 
denţei totalitariste Tratament fabula- 
toriu. Sînt pagini care merită să fie 
cunoscute. Ele sînt susținute de am- 
ple fişiere biobibliografice. 

S-ar putea vorbi mult despre 
dimensiunile istorice, arheologice şi 
culturale ale Călăraşilor — centru 
emblematic cultural al spaţiului româ- 
nesc —, vă invit însă la lectură şi la 
urmărirea în continuare a prezentărilor 
de acest fel. 


Leo BUTNARU: Aici s-au 
punctat deja esenţele din acest număr 
al revistei “Limba Română”. Eu am să 
mă refer la un aspect emotiv. Am 
pregătit un moto din regretata Gabriela 
Negreanu pe care am cunoscut-o la 
Neptun cu cîteva luni înainte de 
tragica ei stingere: Şi ca acum un poet 
(din Basarabia, poate)/ gîndi-va: “Totul 
e flacără, energie pură şi sfintă”. În 
revistă sînt prezenţi mulţi autori pe 
care i-am cunoscut personal. Am 
dialogat şi cu loan Alexandru, şi cu 
regretatul Mircea Nedelciu care mi-a 

fost şi prieten. Îi cunosc bine şi pe 
Şuşară şi pe ceilalți. Pe distinsul 
prozator Ştefan Bănulescu l-am întîlnit 
pe cînd era angajat la Uniunea Scrii- 
torilor. 

Cred că prin acest număr revista 
încearcă să fugă de obişnuinţă. Dacă 
vă aduceți aminte, a existat o carte 
“tăiată” aici, la noi, alui Mihail lon Cibo- 
taru Teama de obişnuință, care li se 
părea subversivă comuniştilor. E o 
ieşire din clişeu, şi cred că prin aceas- 
ta cîştigă mult, devine mai vie. Ştiu 
că în proiect există un număr cu Mara- 
mureşul, la pregătirea căruia aş putea 
contribui. “Limba Română” deschide 
prin aceste proiecte noi perspective 
pentru cunoaşterea mai bună a 
literaturii şi culturii române. 


CRISTINA CÂRSTEA: Ca per- 
soană implicată în elaborarea acestui 
număr special al revistei “Limba 
Română”, desigur, trebuie să vă 
mărturisesc dumneavoastră, invi- 
taţilor din această seară, că moti- 
vatia, pentru care sînt prezentă astăzi, 
aici, este de ordin sentimental. Cu 
puţin timp înainte de numirea soțului 
meu, poetul Nichita Danilov, în funcția 
de consilier al Ambasadei României 
în Republica Moldova, am primit una 
din cele mai “ciudate” invitaţii: de a 
citi, eu — poezie, el — proză în cadrul 
unui club de lectură, — lucru absolut 
firesc însă, nu în cadrul oricărui club 
de lectură, ci al unuia ce activa în 
sudul României. Noi locuim în laşi, 
deci, a fi pentru un timp relativ scurt 
într-un oraş îndepărtat, — e vorba de 
cîteva sute de kilometri, totuşi! — doar 
pentru a expune publicului un set de 
texte, ni s-a părut un proiect utopic 
şi hazliu în acelaşi timp. Cum sîntem 
adepţii ideilor ingenioase de acest tip, 
am plecat străbătînd ţara în lung, la 
propriu, nu înainte de a poposi la 
Muzeul Literaturii Române din Bucu- 
reşti, unde ne aştepta — în acelaşi 
scop — directorul Muzeului, criticul 
Alexandru Dan Condeescu şi Dan 
Silviu Boerescu. Există între cenaclul 


profesionist al Muzeului şi clubul de 
lectură din Călăraşi o convenție, dacă 
mi se permite să o numesc astfel, prin 
care scriitorii invitaţi la Bucureşti la 
Muzeu urmau să plece, mai departe, 
spre Călăraşi sau viceversa. Aşadar, 
am purces spre Călăraşi, într-o 
maşină a Inspectoratului de Cultură, 
într-un drum plin de evenimente 
imprevizibile, împreună cu criticul Dan 
Silviu Boerescu care, din cauza 
grabei, nerăbdării — poate a căldurii 
tropicale?, eram în luna iulie! — era 
cît pe-aci să ne piardă pe drum... La 
Călăraşi, într-o atmosferă caldă, cu 
mult public de calitate, ne aştepta 
poetul Ştefan Drăghici, consilierul 
Inspectoratului de Cultură din 
Călăraşi, şi mulţi scriitori. A fost ca 
într-un vis frumos, în care îi întîlneşti 
pe toți cei dragi. Pe unii dintre aceştia 
îi cunoşteam doar din texte: Şerban 
Codrin, Laura Mara, N.P. Stan, 
profesorul Nicolae Stan şi alţii. În sală 
erau prezenţi intelectuali de calitate, 
arhitecți, preoti, ingineri, profesori, era 
o sală plină, interesată. 

Venind aici, în Basarabia, şi 
impresionată de ceea ce am văzut 
acolo, am trăit şi am simţit, preț de 
cîteva ore, la Călăraşi, în acea zi de 
iulie, am dorit să găsesc o posibilitate, 
o formulă “magică” de a apropia acel 
spațiu de sud de țară, atît de puternic 
imprimat, astăzi, în memoria mea 
afectivă, de acest spațiu unde mi-a 
fost dat să trăiesc, pentru o perioadă 
de timp scurtă, — după cum vedeți, 
relativitatea se repetă, ceea ce va 

aduce după sine fixarea timpului în 
aceeaşi zonă a memorialisticii afec- 
tive! — şi unde am avut deosebita 
plăcere să întîlnesc oameni deosebiți, 
intelectuali de valoare, scriitorii dragi 
mie. E, de fapt, apropierea unui seg- 
ment al nostru, cei de dincolo, unul 
sufletesc şi emotiv de un altul, pînă 
nu demult necunoscut nouă, dar de 
aceeaşi factură. Datorită voinţei 
domnului consilier Ştefan Drăghici şi 
a generozității directorului revistei 
“Limba Română”, dl Alexandru Bantoş, 
a colectivului redacțional — dinamic, 
accesibil — acest vis al meu, astăzi, 
prin prezența acestui număr, s-a 
realizat. Segmentele sufleteşti au fost 
unite. Scriitorii călărăşeni sînt în 
sufletele basarabenilor. Bărăganul e 
la un pas de Chişinău. Cine nu crede, 
să deschidă această revistă, şi, nu 
în ultimul rînd, să-şi deschidă sufletul 
primindu-l pe Mircea Dinescu, Gabriela 
Negreanu, Ştefan Bănulescu, Laura 
Mara, Ovidiu Dunăreanu, Şerban 
Codrin, Liviu Capşa şi alţii. Această 
revistă nu-i numai o incursiune într-un 
spațiu geografic propriu-zis, ci şi 
într-un spațiu geografic sufletesc. 


Ştefan DRĂGHICI: Trăim într-o 
perioadă a comunicării, a legăturilor 
dintre oameni şi nu numai, o perioadă 
în care în acelaşi timp şi legăturile, şi 
comunicările se fac greu. Sigur că mă 
refer în special la domeniul cultural. 
Deşi, scriind, sîntem prezenți în viața 
culturală a ţării, nu ne cunoaştem 
suficient. 

Sînt bucuros că pot să prezint 
aici, ceea ce se întîmplă în sudul ţării, 
unde s-a constituit un grup cultural 


“Sud” — cîteva sute de scriitori, de la. 


poezie pînă la science fiction, deci 
domeniile cele mai variate, inclusiv 
critică, proză, teatru experimental 
ş.a.m.d. 

Revista “Limba Română”, care 
ne-a făcut onoarea de a ne prezenta, 
de a crea posibilitatea legăturii dintre 
noi şi Dvs, ar putea deveni totodată 
simbolul, dacă vreți, al unei legături 
care ar trebui să existe, de fapt, între 
toate provinciile Ţării. Spun provincii 


deoarece după 1989 viața culturală s-a 
descentralizat. Dacă înainte de 1989 
idealul tuturor oamenilor de cultură şi 
în special al artiştilor, al creatorilor era 
să vină către capitală, după 1989 
acest lucru nu mai contează. Se 
creează anumite insule, uneori 
insuficient relevate, avînd incon- 
venientul lipsei de comunicare. 
Revista “Limba Română”, prin nr. 11 
pe care vi-l pune la dispoziţie, vă 
prezintă scriitori, artişti plastici, astfel 
vărsînd lumină asupra uneia dintre 
aceste insule, cea a Sudului. 


REVISTA 
“LIMBA ROMÂNĂ” 
DIN CHIŞINĂU 

LA CĂLĂRAŞI 


Sîmbătă, 22 ianuarie a.c., la 
institutul “FORDOC” a avut loc prezen- 
tarea numărului 11 al revistei “Limba 
Română” dedicat spaţiului cultural 
călărăşeano-ialomiţean. 

Trecînd peste faptul că gazdele au 
ținut asistenţa în picioare, trebuie să 
șubliniem esenţialul: aşa cum au 
remarcat cei prezenți s-a prezentat o 
lucrare, care se constituie într-un 
remarcabil act de cultură. 

Dezbaterile au fost deschise de 
Ştefan Drăghici (consilier-şef), care a 
precizat că sînt oferte pentru traduce- 
rea antologiei în limbile sîrbă şi fran- 
ceză. 

La invitația consilierului-şef au 
răspuns o serie de personalități, oaspeți 
de seamă, precum şi concetățeni. Dintre 
aceştia, trecem în revistă, în primul rînd 
pe aceia care au luat parte la dezbateri: 
criticul de artă Pavel Şuşară, scriitorul 
Ovidiu Dunăreanu de la revista “Tomis”- 
Constanţa, Răzvan Ciucă, directorul 
“Muzeului Agriculturii din România” (de 
la Slobozia), George Stoian (consilier- 
şef la Inspectoratul pentru Cultură — 
lalomița) Marian Neagu, directorul 
muzeului “Dunării de Jos”, Liviu Capşa 
şi Laura Mara (scriitori) Dan Mără- 
cineanu (singurul dramaturg prezent), 
prof. Corneliu Ratcu (autorul copertei). 

Vorbitorii au subliniat importanța 
apariției acestei antologii, o selecţie de 
160 de pagini, din peste 700 de pagini 
cîte a intenţionat să publice iniţiatorul 
acestei lucrări, scriitorul Ştefan Drăghici. 

Poeta Laura Mara a lăudat ideea 
de a se răspunde la gestul basara- 
benilor, printr-un gest similar, la noi, prin 
publicarea celor mai reprezentativi 
basarabeni. 

“Limba Română” — dedicată 
Călăraşiului, este o lucrare de biblio- 
tecă, apărută în condiţii grafice deose- 
bite, şi este o meritorie realizare, care 
se cuvine continuată. 

Ştefan Drăghici intenționează să 
prezinte revista şi în alte localităţi, cum 
ar fi Slobozia, Feteşti, Oltenia, Lehliu. 

Cu regretul că oaspeţii basa- 
rabeni n-au putut fi prezenţi la Călăraşi 
din pricina vremii, aceştia sînt aşteptaţi 
cît de curînd. 

În final un cor bisericesc a inter- 
pretat cîteva cîntece religioase şi un tînăr 
a recitat celebra Doina a lui Mihai 
Eminescu. 


N.P. STAN 
“Oglinda de Călăraşi”, nr. 37, 2000 


SCRIITORII | 

DE LA CHIŞINĂU 

S-AU APUCAT 

SĂ NE FACĂ 
MONOGRAFIILE 
CULTURALE NECESARE 


Revista “Limba Română”, care 
apare, lunar, la Chişinău, nu este un 
manual propriu-zis, dar iată că nr. 11/ 
1999 (ajuns cu o oarecare întirziere la 
noi) ne dă o lecţie de bun-simt... cul- 
tural. Scriitorii români de dincolo de Prut, 
observînd, probabil, că noi sîntem prea 
ocupați cu altele, s-au apucat să ne 
alcătuiască monografiile zonelor 
culturale, de care avem chiar nevoie. 
Numărul de revistă la care mă refer este 
dedicat în întregime județului Călăraşi, 
topos distinct în Sud-ul spiritualităţii 
noastre. Biografia acestei iniţiative ne 
este dezvăluită de scriitorul Ştefan 
Drăghici, consilier-şef al Inspectoratului 
pentru Cultură Călăraşi: “invitat fiind de 
UAP a Republicii Moldova la Saloanele 
de artă plastică ale Moldovei, l-am 
cunoscut pe Alexandru Bantoş, editorul 
revistei “Limba Română”. Aşa a apărut 
hotărîrea de a fi dedicat un număr al 
acestei publicaţii creatorilor şi mani- 
festărilor culturale care s-au desfăşurat 
în această parte de Sud”. Cele 160 (!) 
de pagini ale revistei constituie o 
adevărată antologie, care cuprinde 
creaţii ale scriitorilor născuţi sau trecuţi 
prin spaţiul ce uneşte Dunărea şi 
Bărăganul, unele dintre acestea inedite, 
altele intrate în istoria literaturii române. 
Cîteva nume de ieri şi de astăzi: Tudor 
Arghezi, Panait Istrati, loan Alexandru, 
Mircea Dinescu, Mircea Nedelciu, 
Ştefan Bănulescu, Constantin Țoiu, 
Gabriela Negreanu, lon Anghel- 
Mănăstire, Ovidiu Dunăreanu, Doina 
Tudorovici, Marin Lupşanu, Şerban 
Codrin, Pavel Şuşară, Cornel Radu 
Constantinescu, Nicolae Stan, Dumitru 
Ungureanu... “Limba Română” merită să 
fie citită nu numai dincolo, ci şi dincoace 
de Prut. Mai ales că redactorii publicaţiei 
promit să îşi ducă lucrarea culturală şi 
spre alte zone ale ţării. (G.R.) 


“Adevărul”, 19-20 februarie 2000 

“DIN NEGURĂ 
DE VREMI...” 


Acesta este titlul expoziţiei de 
grafică şi sculptură deschisă recent 
în sediul Ambasadei României în 
Republica Moldova. Expoziţia, care 
face parte din ciclul de manifestări 
dedicate Anului Eminescu, i-a avut 
în calitate de protagonişti pe artiştii 
plastici Mihai Mireanu (grafică) şi 
lon Zderciuc (sculptură). La verni- 
saj Excelenţa sa Domnul ambasa- 
dor Victor BÂRSAN, a rostit un cu- 
vînt inaugural pe care îl reprodu- 
cem în continuare. 


Ambasada noastră găzduieşte 
a doua expoziţie din cadrul Anului 
Eminescu - artiştii expuşi fiind 
sculptorul lon Zderciuc şi graficianul 
Mihai Mireanu. 

Este remarcabil că lon Zderciuc 
prezintă ipostazele fundamentale ale 
poetului. Un Eminescu romantic, 
zvelt, amintind de perioada vieneză 
sau de cea ieşeană. Acest Eminescu 
romantic apare şi în dialog cu Crean- 
gă; un Eminescu introvertit, cu brațele 
încrucişate strînse pe piept, în dialog 
cu un Creangă extravertit, cu mîinile 
deschise către lumea din jur, masiv 
şi teluric. Motivul a fost îndelung 
exersat de artist şi a fost valorificat 
în lucrarea de absolvire a Academiei 
de Arte. Un Eminescu în plinătatea 
creaţiei, apoi un Eminescu matur, în 
care se pot ghici semnele crepus- 
culului. În fine, un Eminescu preluat 
din masca mortuară, străbătut de 
spaima geniului de a fi pierdut pariul 
cu timpul, de a fitrecut pragul eternită- 
tii înainte de a-şi fi desăvirşit opera. 

Aş aminti şi un Eminescu nefi- 
gurativ, un Eminescu-Luceafăr fără 
chip, venind “din negura de vremi”, “pe 
cînd fiinţă nu era, nici neființă”. Artistul 
ne îndeamnă să-i ghicim chipul, să i-l 
eliberăm după felul în care îl înţele- 


lon ZDERCIUC. Luceafărul, 1988, 
relief, bronz. 


gem, să ne reflectăm în el, atît cît ne 
permite luciul feţei sale. 

Despre un Eminescu cosmogo- 
nic ne vorbesc şi cîteva dintre piesele 
lui Mihai Mireanu, venite parcă “din a 
haosului văi”, dintr-un timp primordial, 
al energiilor increate, premergător 
individuației născătoare de durere. “In 
aer rumene văpăi/ Se-ntind pe lumea- 
ntreagă/ Şi din a haosului văi/ Un 
mîndru chip se-ncheagă.” Ele par a 
descrie, în egală măsură, efortul 
imaterialului de a se întrupa şi efortul 
materiei de a sublima în spirit. Într-o 
cheie mai erotizantă, par a descrie 
fascinația reciprocă dintre etern şi 
perisabil, dintre nemuritor şi muritor, 
dintre Hyperion şi Cătălina. 

În fine, desenele figurative ne 
arată un Eminescu-arhetip al “tînărului 
voievod”, după vorba lui Lucian Blaga. 
Tînăr voievod însoțit de suita moti- 
velor fundamentale ale poetului: 
arborele, luna, cerul şi marea. 

Dar să ne bucurăm, dincolo de 
ceea ce poate fi spus prin cuvinte, de 
mesajul direct al imaginii. Şi, odată 
cu noi, se va bucura, poate, din 
somnul sau din veghea lui, însuşi 
Eminescu. 


Li L.R. » 

PREMIILE UNIUNII SCRIITORILOR DIN MOLDOVA 
PE ANUL 1999 


Juriul pentru acordarea Premiilor Uniunii Scriitorilor pentru anul 1999, for- 
mat din Ana BANTOŞ — preşedinte, Pavel BALMUŞ, Serafim BELICOV, Vladimir 
BEŞLEAGĂ, Teo CHIRIAC, lulian CIOCAN, Constantin DRAGOMIR, Eugen 
LUNGU, Vasile ROMANCIUC, Serafim SACA, lon VIERU, întrunit pe data 
de15 februarie 2000 a stabilit, prin vot secret, următoarele premii: 


POEZIE — Gheorghe VODĂ, Viaţa pe nemâncate; Arcadie SUCEVEANU, Mărul 
îndrăgostit de Vierme; Irina NECHIT, Un viitor obosit; 


PROZĂ - Valeriu BABANSCHY, Portretul pictorului cu demonii săi; 
Constantin CHEIANU, Totul despre mine; 


LITERATURĂ PENTRU COPII — Spiridon VANGHELI, Tată! lui Guguță 
când era mic; Aurel SCOBIOALĂ, Marele fermier Buş-Lăbuş; 


CRITICĂ ŞI ISTORIE LITERARĂ, ESEISTICĂ — Emilian GALAICU-PĂUN, 
Poezia de după poezie; Vitalie CIOBANU, Frica de diferență; Alexandru 
BURLACU, Proză basarabeană; 


PUBLICISTICĂ — lon CIOCANU, Zborul frânt al limbii române; Nicolae 
DABIJA, Harta noastră care sângeră; 


DRAMATURGIE — Val BUTNARU, Cum Ecleziastul discuta cu Proverbele; 


DEBUT -— Ana RAPCEA (poezie), Dumnezeu răstoarnă clepsidrele; 
Ruxanda TUDOREANU (critică literară), Personajul dilematic la Augustin Buzura; 
Lucia ȚURCANU (critică literară), Ultima epifanie. 


Sau mai acordat: 
Premiul OPERA OMNIA — Ştefan Augustin DOINAŞ şi Grigore VIERU; 


PREMII DE EXCELENŢĂ — Nicolae ESINENCU şi Dumitru MATCOV- 
SCHI; 


PREMII SPECIALE 
POEZIE — Nichita DANILOV, Nouă variatiuni pentru orgă; Petre GOT, Plâns 
de heruvim; llie T. ZEGREA, Singurătatea Apocalipsei: 


PROZĂ - Aureliu BUSUIOC, Pactizând cu diavolul; 


CRITICĂ ŞI ISTORIE LITERARĂ — Alex ŞTEFĂNESCU, studiul Nichita 
Stănescu a existat (antologia “Ingerul cu o carte în mâini”); Fănuş BAILLEŞTEANU, 
studiul monografic Marin Sorescu; 


DIPLOME DE ONOARE PENTRU SUSŢINEREA PROCE- 
SULUI LITERAR - Editurile: Arc, Cartier, Litera, Prometeu, Prut-Internaţional, 
Cartea Moldovei şi Augusta (Timişoara). 

Ana BANTOŞ 


LITERATURA 
ROMÂNĂ 

DIN BASARABIA: 
PLURALITATEA 
DISCURSULUI 


Joi, 10 februarie a.c., la Salonul 
Literar al Uniunii Scriitorilor a avut loc 
Simpozionul “Anul literar 1999”. În 
cadrul dezbaterilor au luat cuvîntul: 
Mihai Cimpoi, Preşedintele Uniunii 
Scriitorilor, Gheorghe Vodă, Dumitru 
Matcovschi, Dumitru Crudu, lon 
Ciocanu, Efim Tarlapan, Serafim 
Saka, Leo Butnaru, Vasile Vasilache, 
Nicolae Dabija ş.a. Criticul literar Ana 
Bantoş, preşedintele juriului pentru 
decernarea premiilor literare pentru 
anul 1999, a făcut o amplă prezentare 
a literaturii apărute peste an. 


Anul literar 1999 a fost unul 
rodnic: de sub tipar au ieşii circa 190 
de volume. Meritul este, evident, şi 
al autorilor, dar şi a! sponsorilor, fără 
de care viaţa literară s-ar mişca în alte 
ritmuri. 

Şi de astă dată cele mai multe 
cărți au apărut în domeniul poeziei, 
dovadă că românul basarabean 
preferă să rămână poet. Voi aminti 
mai întîi că au reuşit să scoată cărți 
Nicolae Esinencu (Scrieri alese în 4 
volume), Dumitru Matcovschi (Terra 
incognita, Crucea şi Vremea pârgu- 
lui. Frântă inima), Grigore Vieru 
(Strigat-am către tine), Anatol Codru 
(Ruperea din neființă), Gheorghe 
Vodă (Viaţa pe nemîncate, primul său 
volum cu caractere latine). Au mai 
apărut: Albe, cetăţile,negre şi A fi în 
timp de lon Hadârcă; Descărcare în 
egretă de Călina Trifan; Yin Time de 
Emilian Galaicu-Păun; Cartea Babilo- 
nului şi Puncte de sprijin pentru 
suflet de Vlad Neagoe; ultimii doi 
autori — Emilian Galaicu-Păun şi Vlad 
Neagoe -— şi-au publicat cărţile la 
Editura Vinea; Vlad Neagoe mai are 
un volum, Recviem pentru inima de 
zeu, apărut la Editura Eminescu; Un 
viitor obosit de Irina Nechit; Ultimul 
zid de Aura Christi; Moartea ca 


Criticii literari Mihai Cimpoi şi Ana Bantoş. 

Portretul pictorului 
cu dernonii săi 


certitudine de Luminița Dumbrăvea- 
nu; Mărul îndrăgostit de Vierme de 
Arcadie Suceveanu; Singurătatea 
Apocalipsei de llie T. Zegrea; Pămînt 
în retragere de Vasile Tărâţeanu; 
identificare de adresă de Leo But- 
naru; Katerina de neant de Ecaterina 
Negară; Poeme de pe timpul tăcerii 
şi Sinceritatea ca sentinţă de Traia- 
nus; Steaua Eminescu de Gheorghe 
Ciocoi; Nuca lui Nevermore de Alexe 
Rău; Pe cînd se vor trezi zeii de 
Andrei Langa. 

O primă impresie pe care o 
produc cărţile de versuri editate în 
această perioadă este că autorii 
recuperează cu zel un domeniu ținut 
la index timp de aproape 50 de ani, 
anume elementul biblic. Se pare că 
au dreptate cei care consideră că 
“religiosul este partea cea mai 
profundă din om” (expresia îi aparține 
lui H.-R. Patapievici). Biblicul, care e 
totuşi altceva decît religiosul, este 
vizat în mod democratic, din diverse 
perspective: de la dorința de apro- 
piere, de înţelegere a credinţei pînă 
la manevrarea acestui element în 
stilul modernităţii tîrzii, cînd totul e 
transformat de către artist în material 


de construcție a eului liric, chiar şi 
atunci cînd construcţia proiectată e 
un Turn Babel. În definitiv, nu con- 
tează aspectul construcției, ci dorința 
de a provoca. A fi provocator, însă, 
echivalează aici cu a te exprima. 
Prezența acestui moment în peisajul 
cultural basarabean este mai mult 
decît explicită, mai întîi, pentru că 
perioada interstițiului a durat prea mult 
şi, în al doilea rînd, dar nu şi în ultimul, 
deoarece acum la noi se poate scrie 
aşa cum se scrie oriunde în altă parte. 
Şi totuşi avem particularităţile noastre 
peste care nu putem trece. Cele peste 
20 de volume de versuri sînt scrise 
în registre variate: de la consemnarea 
tandră a realității pînă la exerciţiul 
dinamic cu o putere de abstractizare 
ce reţine atenţia. 

De pe plaiuri bucovinene, din 
poezia lui Vasile Tărâţeanu (Pămînt 
în retragere, Editura Augusta, Timi- 
şoara) lacrimi se rostogolesc ca 
bolovanii din munte şi doruri sfişiate, 
aripi retezate. Autorul este obsedat de 
frontiera între mamă şi tată, dar nevoia 
de căldură este resimţită de 
îndrăznețul cu inima-n dinți care 
învaţă să zboare sîngerînd între două 
hotare. Este o poezie în care, poate 
spre oroarea unora, sînt glorificate 
valorile umane, culturale şi, nu în 
ultimul rînd, cele naţionale. Venind 
dintr-o zonă unde existența românilor 
este mult periclitată, acest fel de 
poezie necesită alte criterii de 
înțelegere şi apreciere. Oricît de docţi 
am fi, nu ne putem considera atot- 
puternici, aşa încît să decidem ce fel 
de poezie să se scrie la Cernăuţi, 
Chişinău sau în altă parte. 

Tot din Bucovina coboară spre 
noi Singurătatea Apocalipsei, 
semnată de llie T. Zegrea. Volumul a 
apărut la Editura Eminescu, în colec- 
ţia Poeți Români Contemporani, Bucu- 
reşti, avînd drept motto o expresie din 
Biblia după loan: “Cum puteți voi să 
credeți cînd primiţi slavă unii de la 
alții, şi slava care vine de la unicul 
Dumnezeu nu o căutaţi?”, este 
cutreierată de amintiri dulci-amare, de 
tristeți autumnale, de roua-n trestii 

Argumente şi contraargumente: Dumitru Crudu, Leo Butnaru, lon 
Ciocanu, Dumitru Matcovschi. 


căzută pe gînduri. Gestul liric e so- 
lemn în această catedrală-toamnă, 
marcată de veşnicia aerului carpatin 
sau de prezenţa crinilor epocali, des- 
tinaţi să lumineze sufletul poeților. 
Poezia e concepută într-o cheie în 
care tonul elegiac sau de romanţă nu 
stinghereşte mişcarea lirică. Deşi 
strecurată discret, ironia reuşeşte să 
fractureze linia unduioasă a discur- 
sului liric în finaluri ce contrazic deghi- 
zarea poetică a istoriei cu turnuri 
deformate. Dezbrăcarea de vise are 
loc într-o atmosferă ce aminteşte de 
un Bacovia postmodernizat: 


În grădina publică e trist 

Şi adie-a vis lăsat în stradă, 

lar copacii ce-şi doresc un Crist 

Pe furiş vin noaptea să ne vadă... 
Presimţire de toamnă. 


Însă vîntul astmatic sau cu glas 
de cenuşă, amurgul în ninsoare prefi- 
gurează, de fapt, un anotimp în care 
îngerii trişează, marginea de Ţară şi 
la el constituindu-se ca o linie din 
puncte nevralgice, precum dorul de 
părinţi, de casă şi de răzbunare a 
rudelor n&dreptățite. Investirea vise- 
lor în fericirile atît de promise e o 
afacere, care, după cele cîteva vo- 
lume de versuri editate în decursul a 
mai bine de două decenii, nu-l mai 


preocupă în acelaşi mod. Astăzi, cînd 
pe fundalul vieții tristețea toamnei nu 
mai valorează nimic, autorul face 
exerciţii de singurătate, reflectînd 
peisajul premontan cu sate condam- 
nate să existe în golul dintre moarte 
şi tării. Din vise rămîne numai zațul 
pictînd cu moarte uņ Bizanț stufos. 
Gravitatea de altădată e înfricoşată 
acum de realismul necruţător. Con- 
diția poetului închiriat cu ora de 
Dumnezeu şi îngeri este, evident, alta 
acum. Iluziile prind contururi de figuri 
legănate-n sfori. Refuzat de prezent, 
sufletul poetului este radiografiat doar 
de îngeri periferici sau de îngerul 
recrutat de cerul plictisit de atîta 
istorie neîndurată, în care pe /a inter- 
secții de vinturi şi vise politica face 
trotuarul. De pe buza veacului poetul 
încă mai crede în destin; 


Şi norocul pus în patru foi 

Va țişni din doagele murate 

Ca un vis din ilegalitate 

Speriat de puşcă şi copoi 
Ghilotinaţi de îngeri. 


Şi pentru a ne menţine pe ace- 
eaşi linie coborîtoare din Bucovina, să 
ne oprim şi la Mărul îndrăgostit de 
Vierme (editura Augusta, Timişoara). 
Semnatarul volumului, Arcadie Suce- 

veanu, ne-a obişnuit cu un fel al său 
de a fi în poezie. Mişcarea lină a ver- 
sului e o capcană doar pentru cei care 
îi deschid pentru prima oară cărțile. 
Visarea neprihănită e şi în acest vo- 
lum un cod a! unei trăiri tensionate. 
Acest cod s-a constituit pas cu 
pas în volumele sale precedente, 
romantismul ajungînd acum să fie tre- 
cut pe contul unei gîndiri “mecanice”: 


Vine buldozerul să mă convingă 
de farmecul romantismului său 
funciar: 

prrr-poc prrr-poc prrr-poc 
rrr rrr rrr — 
şi, Doamne, n-am nici un motiv 
să nu-l cred 

Buldozerul. 


Este verosimilă această modalitate de 
“revizuire” a esteticii cu mijloacele 
tehnice care au contribuit la instalarea 
interstițiului. Dar de aigi pînă la 
potcovirea hidrei poetice mai e un 
drum ce presupune convertirea cercu- 
lui în cub, măcinarea vorbelor — diavo- 
lească sămiînță — la morile înalte ale 
Nimicului, înghiţirea zoilor cu demni- 
tate de lord etc. Imaginea ca şi expre- 
sia exotică are menirea de a dez- 
echilibra obişnuința, cutuma. Dus la 
extremă, dezechilibrul este tot un fel 
de echilibru, care ne face să ne gîn- 
dim, vorba poetului, “ia armonia 
contrariilor în natură: concordia dis- 


Autodefinindu-se drept poet 
postmodernist în caftan boieresc, ima- 
gine prin care se apropie de optze- 
cistul ieşean Lucian Vasiliu, autorul 
Mărului îndrăgostit de Vierme con- 
templă spectacolul dezagregării ca- 
davrului unei literaturi care a început 
să miroase. 

Un transfer similar al poeziei de 
pe baricadele istoriei şi ale socialului 
pe cele ale esteticului se desprinde 
şi din cartea lui lon Hadârcă Albe, 
cetăţile negre (Editura Garuda-Art, 
Chişinău). Indeletnicirile politice au 
însemnat o pauză de inspiraţie pentru 
autorul al cărui vers era absorbit de 
esenţa lucrurilor. Aceasta era căutată 
din două motive: pentru simplificarea 
artizanală a formei şi pentru detaşarea 
de momentul politic în poezie. Reve- 
nind la uneltele literare, autorul este 
copleșit de ecourile socialului, de criza 
de încredere, sîrma ghimpată, zeii 
religiei laşe etc., ca la un moment dat 
elementul politic să fie topit în plasma 
unei poezii antrenate pe linia de 
căutare febrilă a unor formule noi. 

Identificarea de adresă în geo- 
grafia poeziei româneşti este efec- 
tuată de către Leo Butnaru în stil gno- 
mic sau oarecum frivol postmodernist 
prin lungile coridoare capitonate cu 
mostre din fondul culturii universale. 
Mersul pe asemenea trasee este 
uneori zgomotos, alteori pus în acord, 
echilibrat, cu valorile universale. Leo 
Butnaru face tumbe verbale amuzante 
şi spirituale, jucîndu-se cu scînteia 
electrizantă a ideii. Cînd ajunge pe 
strada chişinăuiană parcursă altădată 
de bătrînul, grozav de bătrînul poet, 
imaginea bibliotecii din Alexandria, 
autohtonizată, apare într-o lumină 
specifică. Aici parodicul e în elemen- 
tul său, 

Lirica feminină s-a impus în 1999 
prin mai multe volume: Irina Nechit, 
Un viitor obosit; Călina Trifan, Des- 
cărcare în egretă; Ecaterina Negară, 
Katerina de neant; Luminiţa Dumbră- 
veanu, Moartea ca certitudine; Aura 
Cristi, Ultimul zid; Ana Rapcea şi 
Elena Vizir cu cîte o plachetă de de- 
but. 

Viaţa este “citită” de către autoa- 
rele noastre cu detaşare rece de 
subiectivismul sentimental. Perso- 
najul din versurile Luminiţei Dumbră- 
veanu are ființa asediată de idei. Este 
urmărită în primul rînd starea de spirit, 
iar poezia e asamblată din imagini 
lucrate la modul raţional, în construcții 
consolidate de o seriozitate aproape 
austeră. Inlocuită cu maimuțăreala în 
oglindă, cochetăria, consideră autoa- 
rea, se află la polul opus veridicităţii, 
iar visarea este abandonată pe motiv 
că poate provoca orbirea. Atitudinea 
este de o seriozitate gravă (mama-mi 
spunea mereu nu te juca cu focul) şi 
starea de spirit e una încremenită la 
pragul epuizării: am mai băut un pahar 
de cotnar ca să pot plinge şi n-am 
putut. ncătuşată, feminitatea nu poate 
depăşi bariera scepticismului: 


Ispita mă-mpinge să trec 
ca un miel naiv 
prin strunga fatalităţilor. 


Absența complementarităţii 
masculine provoacă criza de identitate 
a feminității: 


ar fi trebuit de mult să învăţ 
că ideea fără tine 
este mai mult 
decît ideea fără noi 
Criza de identitate. 


Feminitatea ajunsă în situaţia 
limită, în poezia Irinei Nechit, îi ţine 
de urît nimicului, suferă, se bucură şi 
mai mult nu poate face ceva. Perso- 
najul feminin este asemuit cu un arc 
bine întins. Aşa arată feminitatea sau 
alteritatea feminină aflată în aştepta- 
rea complementarităţii sale. Destinul 
feminin se hotărăşte între bucurie şi 
tristețe. Venele de neon ale metaforei 
atestă o stare de nevroză stăpînită 
cu mişcări molatice. 

Biografic, versurile Ecaterinei 
Negară încep odată cu desprinderea 
de întunericul echivalent absenței 
exprimării şi cu nevoia de a fi ocrotită 
de cuvîntul matern, care acum e mai 
aproape de biologic, de existenţial: 
Mamă, Cuvintele, de ele, Mamă, în 
pîntecul tău eram ocrotită, Le rosteai 
tu, — scrie autoarea. 


Eul liric îşi programează mersul 
din sensul invers înălțării — efemerul —, 
acesta fiind argumentul forte al nevoii 
de polemică, de căutare a rostului 
camuflării lucrurilor în idei. 

Singurătatea nu împiedică miş- 
carea armonioasă, în stil rilkean, a 
personajului liric din poezia Călinei 
Trifan, în care o logică feminină, ce 
nu se lasă indusă în eroare de lumină, 
pune stăpînire pe lucruri. Retragerea 
într-o nobilă încăpăținare, mişcarea 
discontinuă, rostul păsării de a cînta 
cu preţul sîngelui fac parte dintr-un 
“program” liric de înălţare a cuvintelor 
sfiicioase şi de smerire a celor cu 
asterix. 

In concluzie, nu putem trece cu 
vederea faptul că lirica feminină se 
deplasează de la polul sentimenta- 
lităţii spre cel al raționalității. 

Proza, un gen literar care vor- 
beşte despre maturitatea unei litera- 
turi, este adusă în prim-plan, de 
această dată, de către Aureliu Busu- 
ioc, cel Pactizînd cu diavolul; Nico- 
lae Rusu — Şobolaniada; Valeriu Ba- 
bansky — Portretul pictorului cu 
demonii săi; Constantin Cheianu — 
Totul despre mine; lon Podoleanu — 
Urmaşii dacilor şi ai Romei; Vlad 
Zbârciog — Suntem ca o poveste; 

Valentina Stoica — Pasiune şi calvar; 
lon Cuzuioc — Birocraţii; Claudia Par- 
tole — Cea mai aşteptată întîlnire; 
Augustin Nacu — Generaţia mea (Edi- 
tura Cartea Românească, Bucureşti). 
Memoria, ca sursă de inspirație, 
documentul memorialistic, ţinut prea 
mult timp în sertar, iată că acum sînt 
utilizate în cîteva cărți de proză dem- 
ne de luat în consideraţie, semnate 
de către Alexei Marinat (Eu şi lumea), 
Aureliu Busuioc, Nicolae Rusu. Con- 
fesiunea, rememorarea şi ficțiunea se 
împletesc în romanele lui Nicolae 
Rusu şi Constantin Cheianu. 
Conceput într-un gen aparte, 
definit de către autor drept roman- 
eseu, Portretul pictorului cu demo- 
nii săi este o apariţie interesantă în 
peisajul literar basarabean şi exprimă 
o dorinţă arzătoare de libertate, de 
pătrundere dincolo de lumea afişată 
a aparenţelor, şi în acelaşi timp, o 
dorință de întemeiere a unei reflecții 
filozofice pe jocul culorii şi al luminii, 
pe jocul imaginilor mentale, verbale 
şi vizuale. Este un roman de analiză 
cu expediente spre psihologia creaţiei, 
psihologia comportamentului uman 
pur şi simplu, spre filozofia şi istoria 
artei. Într-un cuvînt, este un alt fel de 
a face roman, pornind de la lucruri ce 
îl frămîntă, în mod curent, pe un ar- 
tist contemporan: bine-rău, adevăr- 
neadevăr, lumină-întuneric, trecut- 
prezent-viitor, lume superioară-lume 
inferioară, idealuri şi prejudecăţi, vis 
şi realitate, rătăcirea şi cunoaşterea 
de sine, cunoaşterea de lume şi 
cunoaşterea de Dumnezeu. Perso- 
najele autohtone, în primul rînd din 
mediul pictorilor, au un comportament 
firesc într-o lume searbădă, dar, din 
prespectiva interiorităţii, ni se dezvă- 
luie o lume aerisită şi purtată printr-o 
multitudine de vase comunicante ale 
gîndirii artistice universale. Este sur- 
prins în roman punctul vulnerabil, dacă 
vreţi, al firii basarabeanului naiv şi 
timid. Dar despre acest lucru ni se 
comunică fără complexe. Şi aceasta, 
cred, e important. Într-un spirit degajat 
este relevat comportamentul şi 
limbajul specific mediului intelectual 


de provincie ce se visează mai 
aproape de centrul universului. Analis- 
tul atent colaborează cu poetul umo- 
rist. Transpunerea imaginii mentale, 
procesul materializării mentalului în 
imaginea picturală, precum şi psiho- 
logia receptorului sînt împletite într- 
un spectacol amuzant al compunerii 
textului şi al receptării lui la hotarul 
dintre realitate şi vis. Accentele oniri- 
ce nu lipsesc. Dubla ipostază a nara- 
torului, de scriitor şi lector, solicită 
capacităţi ficționale şi din partea 
cititorului antrenat în universul acestei 
cărţi cu o arhitectură postmodernă 
convingătoare. 

Critica literară este un gen de 
literatură dificil, deci, cu atît mai mult 
salutăm apariția cărţilor de eseu, 
cronică şi istorie literară. Mihai Cimpoi 
semnează volumele: Mărul de aur; 
Plânsul Demiurgului; Eminescu — 
Mă topesc în flăcări... Dialoguri cu 
eminescologi din lume. Ele vizează 
opera lui Eminescu, circuitul de valori 
universale în spațiul românesc, pre- 
cum şi problemele de literatură autoh- 
tonă. Amintesc, în continuare, volu- 
mele: Poezia de după poezie, sem- 
nat de Emilian Galaicu-Păun; Godot 
eliberatorul de Irina Nechit; Frica de 
diferenţă de Vitalie Ciobanu; Arca lui 
Noe de Lucia Purice; Proza basara- 
beană de Al. Burlacu; Destine 
literare de Gheorghe Gheorghiu. 

Emilian Galaicu-Păun în Poezia 
de după poezie adoptă un stil 
sprinten, dezinvolt, iar din intenţia sa 
de a “repovesti” captivant şi cu tîlc 
literatura rezultă o carte ce merită 
toată atenţia cititorului. Îi dăm dreptate 
atunci cînd afirmă: “Pare o năstruş- 
nicie, dar credem că există porțiuni 
(spaţii-întinderi — ziceți-le cum doriţi) 
în cultură, care pot fi parcurse numai 
de anumite vase de o anumită formă, 
construcție, capacitate” (p. 39). 

Autorul trage cu putere, arțăgos 
şi cu ambiţie de copil teribil fragmente 
din plapuma literaturii pentru a-şi 
acoperi nevoile sale intelectuale şi 
gîndirea impudică despre literatură. Nu 
i se poate refuza talentul cronicăresc 
şi umorul, mai greu este să-ţi explici 

“amuzamentul” programat să-i dea 
autorului strălucire de învingător într-o 
“operă” de departajare, de divorţ dintre 
promoţiile sau generațiile (ziceţi-le 
cum doriți, vorba criticului poet), 
acestea fiind puse într-un raport simi- 
lar cu cel dintre noră şi soacră. Un 
lucru e cert, nora, oricît de tînără, nu 
are drum “verde” pînă în pînzele albe 
şi, pînă la urmă, se coace şi ajunge 
tot soacră. Tonul se schimbă de la o 
cronică la alta în funcţie de autorii 
vizaţi. La Leo Butnaru descoperă o 
“lecţie deschisă de poetică”, “compu- 
terizarea” gîndirii poetice, proces în 
care autorul devine un simplu opera- 
tor al limbajului, programîndu-şi actul 
creator. “Jocurile” sînt clasificate cu 
o răbdare de nerecunoscut în jocuri 
“de perspectivă”, “analogice”, “hagio- 
grafice”, “grafice”, răbdare care pînă 
la urmă crapă în afirmaţii de felul: “Din 
păcate, autorul preferă ca cel puţin un 
termen al metaforei să aibă răsunet, 
aşa că tot “gaița lui Quasimodo” sau 
“Corbul lui Poe” — păsări migratoare 
din literaturile lumii vor da tonul poeziei 
autohtone” (p. 66). 

Literatura este interpretată de pe 
poziţia de forță a poetului căruia i se 
pot ierta mai multe păcate ale tinereții. 
Revine obsesiv, ca un refren atacul 
în adresa tradiționalismului şi a sămă- 
nătorismului basarabean. Repetarea 
trezeşte suspiciuni, autorul comparînd 
ca un personaj ce nu poate ispăşi un 
păcat originar. Mult mai temperat, mai 
echilibrat este în prezentările autorilor 
din ţară. Neavînd la îndemînă un 
subiect pe potriva dorinţei sale de a- 
şi face intrarea cît mai spectaculos, 
recurge şi la povestea populară. 
Optica sa de haiduc, care, ieşit la 
drumul mare, îşi face curaj lovind 
prompt cu iataganul în fizionomia 
modelelor incomode sau dizgraţioase, 
se schimbă aici radical. De unde şi 
impresia că mai bine concepute sînt 
prezentările, cronicile care vizează 
poezia dințară. 

Un fapt îmbucurător este debu- 
tul editorial, la Editura Arc, a două 
autoare: Ruxanda Tudoreanu (Perso- 
najul dilematic la Augustin. Buzura) 

şi Lucia Țurcanu (Ultima epifanie). 
Prima — cu o lucrare monografică de- 
spre personajul dilematic la Augustin 
Buzura, avînd la bază un volum de 
lucru efectuat timp de mai mulți ani 
în vederea susținerii doctoratului. Cea 
de-a doua e preocupată de fenomenul 
literar autohton, pornind de la textua- 
lism şi intertext. Limbajul primei lucrări 
este bine supravegheat, echilibrat, 
academic, aproape auster, iar con- 
cluziile sînt bine argumentate. În cea 
de a doua stilul e ceva mai despletit, 
mai din vîrful peniţei, ca să spunem 
aşa, dar vioi şi pe măsură să satisfacă 
o dorinţă mare de afirmare. 

Literatura şi presa basarabeană 
din perioada interbelică este analizată 
de Gh. Gheorghiu, care consacră un 
volum de istorie literară fenomenului 
literar din Bugeac. Intre copertele căr- 
ţii sînt adunate mărturii despre o peri- 
oadă din istoria literaturii româneşti 
într-un peisaj eterogen, din punct de 
vedere al scriitorilor implicaţi în acest 
proces. 

Proza basarabeană din aceeaşi 
perioadă este analizată de către Al. 
Burlacu într-un volum purtînd acelaşi 
titlu, precum şi într-un studiu broşat 
intitulat Mişcarea literară din Basa- 
rabia anilor '30. Autorul analizează 
realitățile literare basarabene printr-o 
grilă a tradiţiei şi a tentaţiei moderni- 
zării proceselor artistice. 

In concluzie, voi spune ca şi 
criticul aflat în aşteptarea unui nou val: 
“Doamne, mult prea mari sunt farme- 
cele puterii” ...criticii. 

La intersecţia dintre critica lite- 
rară, eseistică şi publicistică se află 
volumul Frica de diferenţă, semnat 
de Vitalie Ciobanu. Foarte angajat în 
ultimul timp în publicistică, o publicis- 
tică antrenantă, scrisă cu dezinvoltură 
şi marcată de oralitate, scriitorul face 
eforturi de sincronizare cu toate 
fenomenele valoroase cîte se întîmplă 
în contextul social, cultural şi literar 
din ţară, fiind, totodată, atent la 
subtilitățile unor realități basarabene. 

La compartimentul publicistică 
sînt prezenţi: lon Ciocanu cu Zborul 
frînt al limbii române; Nicolae Dabija 


122 


Baomână 


Limba 


cu Icoană spartă — Basarabia. Harta 
noastră care sîngeră; Nicolae Roibu 
cu Cei care au fost...; Boris Druţă 
cu Un gazz pentru mileniul trei. 

Cartea lui Nicolae Dabija mărtu- 
riseşte, prin articolele de atitudine 
civică constantă, de ce unui poet 
basarabean îi este dat să-şi schimbe 
uneltele şi să treacă de la poezie la 
publicistică. Un răspuns la o întrebare 
similară: “De ce un critic literar trebuie 
să se ocupe de problema funcţionării 
limbii într-un stat suveran?” îl aflăm 
din cartea harnicului condeier lon 
Ciocanu. 

Alte volume de publicistică 
vizează literatura, cultura, arta şi 
istoria (le-am amintit deja) şi toate 
sînt binevenite în sensul că şi ele 
contribuie la conturarea unui climat 
literar, cultural şi artistic în republică. 
Menţionăm apariția cărții Irinei Nechit, 
care include interviuri cu actori şi 
regizori, personalităţi din sfera teatru- 
lui, deoarece, mai cu seamă în pre- 
zent, aceasta este oarecum dezavan- 
tajată. Merită un cuvînt de bine 
strădania lui Vlad Zbârciog de a scoa- 
te volumul regretatei Lucia Purice — 
Arca lui Noe (Editura Uniunii Scriito- 
rilor, Chişinău). 

Dramaturgia este şi de astă 
dată reprezentată de un grup de autori 
ce semnează piese apărute în ace- 
eaşi colecţie, Cîntăreața cheală: 
Valeriu Butnaru — Cum Ecleziastul 
discuta cu Proverbele; Mihai Poiată 
- Tentaţia contactelor imposibile; 
Constantin Cheianu — Cel care aduce 
răzbunare; Nicolae Negru — Minte- 
mă, minte-mă... Toate volumele au 
apărut la Editura Arc. 

Literatura pentru copii în 1999 i-a 
preocupat pe mai mulți autori. Au 
apărut cărți de proză şi poezie, unele 
într-o ţinută grafică expresivă, fapt 
care nu e lipsit de importanţă, ţinînd 
cont de destinatarul receptiv la culoa- 
re, desen, ilustrație de carte. Voi cita 
aici volumele Tatăl lui Guguţă cînd 
era mic de Spiridon Vangheli, volum 
ilustrat de lon Moraru; Marele fermier 
Buş-Lăbuş de Aurel Scobioală; Bună 
dimineaţa, mamă de Dumitru Mat- 


covschi; Nucul cu o singură nucă 
de lulian Filip; Duminica mare de lon 
Hadârcă; Alfabetul-ghicitoare de 
Efim Tarlapan, ilustrație Otilia 
Tarlapan; Insula Madagascar de 
lanoş Țurcanu; leri plus miine de 
Galina Furdui. Alte cărți sînt semnate 
de către lon Cuzuioc, Claudia Partole, 
Traianus, Mina Lozanu ş.a. 

Prin volumul antologic de ese- 
uri, memorii, corespondenţă, poezii 
inedite George Meniuc sau Întoar- 
cerea în Itaca este readus în actua- 
litate scriitorul îndrumător al mai mul- 
tor autori de la noi. Unul dintre ei este 
şi Arcadie Suceveanu care împreună 
cu Nicolae Romanenco au realizat 
acest volum. 

O literatură se constituie atît din 
cărţile apărute, cît şi din presa perio- 
dică ce o reflectă şi o promovează. 
lată de ce n-ar trebui să uităm şi de 
revistele care pun în circuit valorile şi 
ideile literare: “Literatura şi Arta”; 
“Basarabia”; “Limba Română”; “Sud- 
Est”; “Contrafort”; “Flux” şi, în ultimul 
timp, “Luceafărul”. Aceste publicaţii 
contribuie la iniţierea cititorului, făcîn- 
du-l receptiv la cele ce se întîmplă în 
peisajul literaturii noastre. 


Momentul 1999 al literaturii basa- 
rabene este marcat, pe de o parte, de 
acumularea unei experienţe artistice 
deloc simple, deloc uşoare, cea a 
generaţiei mai vîrstnice, prezentă cu 
numeroase volume, şi, pe de altă 
parte, de agitația detaşării de dictatul 
extraliterar, de fervoarea unei pleiade 
de scriitori mai tineri în plină afirmare. 
Timpul va decide cum să “aşeze” 
această acumulare a literaturii în 
profunzime şi la suprafață, o suprafaţă 
ce imprimă mişcări tectonice recente. 
lar faptul că la despărțire secolele se 
arată a fi “gureşe” şi în această “mar- 
gine a vuindelor fruntarii”, unde apar ati- 
tea cărti, nu poate decit să ne bucure. 

Theodor CODREANU 
Huşi 


NARCISUL 
BACOVIAN (II)* 


2. TEMEIURI PENTRU 
O POETICA A OGLINZII 


Revenind pe tărîmul poeticii, 
toate ar fi liniştitoare dacă nu s-ar fi 
ridicat cel puțin două obstacole care 
par a contrazice flagrant “legea 
oglinzii”: abolirea mimesis-ului clasic, 
începînd cu simbolismul şi impre- 
sionismul; iar, pe de altă parte, 
arhetipul lui Narcis s-a dovedit 
insuficient spre a susţine arhitectura 
conceptului de poezie, impunîndu-se, 
paralel, un altul, considerat mult mai 
relevant — acela al lui Orfeu“. Cum 
am atins deja chestiunea primului 
obstacol, sesizînd că nu contrazice 
poetica oglinzii, ci o întăreşte, întrucît 
mimesis-ul este doar un caz particu- 
lar al oglinzii adecvat spațiului tridi- 
mensional al fizicii clasice, ne vom 
ocupa, în continuare, de a doua 
piedică. 

Revigorarea arhetipului Orfeu, la 
nivelul poeziei, s-a produs masiv o 
dată cu romantismul, culminînd cu 
simbolismul şi marea poezie a 
secolului al XX-lea (adică simultan cu 
resurecţia mitului Narcis!). Deja 
Schopenhauer proclamase primatul 
muzicii între toate artele, urmat de 
Nietzsche şi de alții. Orfeu este o 
figură centrală şi a poeziei emi- 
nesciene“. Celebra afirmaţie a lui 
Paul Verlaine “De la musique avant 
toute chose” a devenit un loc comun 
în principiile poeticii simboliste, dar nu 
numai. În articolul Poezia viitorului 
(1892), Al. Macedonski se înscria 
printre pionierii noului ideal estetic. 


*Continuare. Începutul în “L.R.” nr. 
12, 1999. 


Dino Campano (1885-1932) a impus 
orfismul în lirica italiană prin Canti 
orfici (1914), iar Rainer Maria Rilke 
atingea una dintre culmile cele mai 
pure ale geniului orfic, în 1923, prin 
capodoperele sale Sonette an Or- 
pheus şi Duineser Elegien. Intere- 
sant că pînă şi un poet ca Paul Valéry, 
celebratorul lui Narcis, nu ocoleşte 
figura lui Orfeu, asociind puritatea 
oglinzii cu plînsul orfic (v. Orphée): 
“El cîntă pe malul splendid, Orfeu!/ 
Stîncile merg şi se clatină, piatra e 
zeu:/ Simte noua-i povară şi spre azur 
deliră!"* Acelaşi lucru se poate afirma 
despre arta poetică a lui lon Barbu 
din Timbru, complementară actului 
clar de narcisism din Joc secund. 
Găsind exemplele suficiente, se 
cuvine să subliniem aparenta incom- 
patibilitate dintre cele două arhetipuri — 
Narcis şi Orfeu. Aşa şi este: în vreme 
ce Narcis e privirea pură, Orfeu e 
auzirea pură. Putem adînci şi extinde 
izomorfiile: Narcis e simbolul reflexiei 
spaţiale. El ființează în spațiul primor- 
dial, pe cînd Orfeu este ecoul primor- 
dial, reflexia sonoră devenită armonie, 
recte timpul îmblînzit. Narcis adună 
în sine simetriile legate de spațiu, pe 
cînd Orfeu distruge disimetria timpului 
atrăgînd-o în circularitatea armoniilor 
muzicale. Dacă stăm şi ne gîndim 
bine, fiecăruia dintre cei doi eroi 
arhetipali li se interzice unuia auzirea 
(Narcis), celuilalt privirea (Orfeu). 
Narcis este condamnat a fi prizonierul 
unui singur organ de simţ — ochiul. El 
e fericit atîta vreme cît se poate 
autoadmira în oglinda apei; dimpo- 
trivă, Orfeu are interdicţia privirii şi 
privilegiul nelimitat al auzirii. Puterea 
muzicii sale a sedus toate ființele de 
la poarta şi din interiorul Infernului şi 
îndeobşte pe neîmblînzitul Cerber şi 
pe Hades, cel care a rămas neclintit 
în faţa argumentelor lui Peith6 (Con- 
vingerea). O va redobîndi pe Euridice, 
cu condiţia ca, la ieşirea din infern, 
să nu privească Înapoi. | se permite 
doar să asculte paşii iubitei, care sînt 
paşii timpului. Dar, vai, în el zace 
însetatul de privire — Narcis. Se 
întoarce nerăbdător (nerăbdarea e 
tentatia de a sili timpul exterior să se 
scurgă după timpul interior) şi nu vede 
nimic. Propriu-zis, el vede oglinda 

golindu-se, în zbor invers, de chipul 
iubitei. A ratat simetria stabilă, 
aparent, a lui Narcis. El vede oglinda 
goală, Nimicul însuşi, recte moartea. 
In definitiv, e condamnat să rămînă 
singur ca şi Narcis. Simetria răstur- 
nată a celor două mituri este absolut 
remarcabilă. Narcisismul este păcatul 
originar. Gnosticii pretindeau că Adam 
a fost izgonit din rai deoarece “s-a 
îndrăgostit de propria sa imagine”“€. 
Prima reflectare este, într-adevăr, 
echivalentă cu nerespectarea inter- 
dicției de a muşca din pomul cunoaş- 
terii. Cunoaşterea de sine începe ca 
păcat, iar păcatul a fost pedepsit de 
Dumnezeu cu moartea. În clipa cînd 
Narcis îşi vede “umbra” din oglindă, 
el îşi contemplă, simultan, propria 
moarte, eufemizată de frumuseţea 
dublului. Vederea nocivă a imaginii 
reflectate e prezentă şi în povestirea 
lui Platon despre Entelidas, dar nu 
numai. La naşterea lui Narcis, Tirezias 
a fost întrebat dacă acesta va avea o 
viaţă lungă. Răspunsul bătrînului 
înțelept a uimit: “Da, dacă nu se va 
vedea pe el însuşi”. Aşadar, ca şi în 
cazul lui Orfeu, e vorba de o interzi- 
cere a privirii iscoditoare, ochiul 
cunoaşterii. Ajuns un tînăr frumos, 
Narcis este iubit cu desperare de 
nimfa Echo, la strigătele căreia el 
rămîne surd. Aşadar, din acest punct 
de vedere, Narcis este opusul lui 
Orfeu. li lipseşte parcă auzul, este 
insensibil la armonia muzicală, ecoul 
personificat de nimfa Echo. E con- 
damnat la privirea de sine de către 
zeița Nemesis. indrăgostit de propriul 
chip, el este surd la chemările iubitei. 
Ori de cîte ori vrea să se cuprindă, 
apa se tulbură şi chipul dispare. 
Moare, în cele din urmă, de dorul 
neîmplinit după propriul chip, fiind 
prefăcut în floarea numită narcisă. 
Aceasta e versiunea transmisă de 
Metamorfozele lui Ovidiu. După o altă 
versiune, de îndată ce s-a văzut în 
oglindă, Narcis s-a sinucis. Nici 
trecînd Styxul nu s-a lecuit, conti- 
nuînd să-şi privească imaginea în 
oglinda uitării. 

Freud a dat o interpretare 
ingenioasă mitului, asumat de psiha- 
naliză în structura “complexului lui 
Narcis”. Deşi freudismul păstrează 


intactă întîietatea “complexului 
Oedip”, dintr-un anumit punct de 
vedere “complexul lui Narcis” e mai 
cuprinzător şi, în consecinţă, noi îl 
considerăm primordial, detaşîndu-ne, 
astfel, de psihanaliza clasică. Punctul 
de plecare e dedublarea ființei umane, 
esenţială şi în psihanaliză. Eul ca 
entitate individuală se raportează la 
instinctele de conservare (foamea şi 
setea etc.); eul ca reprezentant al unei 
serii (specia umană) se raportează la 
instinctul de perpetuare identificat de 
Freud în libido. (Părintele psihanalizei 
a refuzat constant tendinţa disidenţilor 
de a lărgi sfera libido-ului la alte forme 
de energie.) Libido-ul este cheltuiala 
de energie orientată spre obiectele 
satisfacerii sexuale. În 1908, K. 
Abraham a sesizat la pacienții 
suferinzi de demență precoce că 
libidoul nu se fixează niciodată pe 
obiecte, ci este deturnat întotdeauna 
spre eu, ceea ce duce la delirul de 
grandoare. Este germenele teoriei 
despre narcisism pe care o vor 
dezvolta S. Freud, P. Näcke, Otto 
Rank, Jacques Lacan şi alţii. Freud a 
constatat că deturnarea libidoului de 
la obiect la propriul eu este departe 
de a fi o excepţie şi a ajuns la 
concluzia că narcisismul e “starea 
generală şi primitivă din care numai 
ulterior s-a desprins iubirea de 
obiecte, fără ca apariţia acesteia să 
fi dus la dispariţia narcisismului”*. 
Aşadar, Narcis abate energia erotică 
de la nimfa Echo spre sine, ridicînd 
un zid despărțitor între eu şi lume, 
între eu, şi celălalt. Altfel spus, Narcis 
nu e maturizat pentru propria specie, 
pe care o pune în primejdie de 
dispariţie. Într-adevăr, specia umană 
ar dispărea dacă toţi bărbaţii ar cădea 
în stadiul narcisiac primar, refuzînd 
partenerele dragostei. Freud vorbeşte 
de două feluri de narcisism: unul 
primar şi altul secundar. Narcisismul 
primar este o stare normală a ființei 
umane, extensibilă, în definitiv, la 
ființa de ansamblu a universului. Este 
starea totului armonios, una para- 
diziacă, identificabilă, pentru individul 
uman istoric, cu existenţa intrauterină, 
cînd fătul e în deplină armonie cu 
“universul” manifestat ca spațiu 
matern. Pămîntul însuşi a fost 

asimilat de gîndirea mitică cu mama 
primordială — Gaia, Geea. Naşterea 
este căderea din acest paradis 
matern, intrarea brutală şi dureroasă 
în timp, însoțită de plîns, simbolizată 
de tăierea cordonului ombilical. 
Individul normal se maturizează şi 
urmează glasul speciei, investind 
energia sexuală în “obiecte” exterioare 
de sex opus. Dar orice maturizare 
(iniţiere) e pîndită de numeroase 
obstacole. Pe acest fond de dură 
confruntare cu exteriorul se conservă 
puternica “amintire” (în subconştient) 
a stării paradiziace a narcisismului 
primordial, născînd nostalgia întoar- 
cerii spre sine. Acesta e narcisismul 
secundar, care, neputîndu-se, în 
definitiv, satisface, duce la apariția 
nevrozelor. De aceea, în clipa cînd 
Narcis doreşte cu ardoare să-şi 
îmbrățişeze imaginea din oglindă şi 
chipul dispare, el este cuprins de o 
nemărginită tristeţe. Angoasa lui poate 
creşte în criză nevrotică. Starea îi 
este provocată de o dureroasă 
disimetrie temporală; fericirea narci- 
siacă e în “trecut”, iar el e în prezent, 
e un Narcis de a doua speță. Autoero- 
tismul e o întîrziere sexuală. Regre- 
siunile în faza narcisismului primar se 
pot produce pe diverse căi, ele 
rămînînd, însă, întotdeauna narcisism 
secundar. Somnul e un mod de ate 
izola de lumea exterioară şi a intra în 
starea narcisică: “somnul este o stare 
în care toate energiile atît libidinale 
cît şi egoiste, ataşate la obiecte, se 
retrag din acestea şi revin la eu”%. 
Revenirea libidoului la eu “nu 
este direct patogenă”“*. E vorba de o 
retragere temporară, fiindcă la trezirea 
din somn libidoul se reîntoarce spre 
obiecte. Cazul cel mai fericit de 
retragere narcisică nepatogenă este 
creația artistică sau filosofico- 
ştiinţifică. Creaţia implică o izolare 
temporară de lume, de ființele iubite, 
mergînd, ce-i drept, uneori, pînă la 
neglijarea şi sacrificarea lor, cum 
se-ntîmplă în mitul jertfei pentru 
creaţie din balada Monastirea Arge- 
şului. În acest sens arta trebuie consi- 
derată un act clar de narcisism, cu 
punerea între paranteze a lumii 
exterioare, acea sacrificare numită de 
lon Barbu înecarea cirezilor agreste. 


Trebuie precizat insistent că e vorba 
de un “narcisism clar” (nu de unul 
“tulbure”, dominat de inconştient), 
adică asumat cu maximă luciditate, 
ceea ce duce la cea mai înaltă dramă 
existenţială, surprinsă, în toată 
grandoarea ei de drama Meşterul 
Manole de Lucian Biaga. Reminis- 
cenţa (înțeleasă încă de cei vechi ca 
al&theia) narcisismului primordial este 
marele izvor nesecat al energiilor 
creatoare. In narcisismul creator stă 
suprema demnitate ontologică a 
omului şi această valoare centrală a 
intuit-o ca nimeni altul Blaga (v. 
Trilogia valorilor etc.). Cu cît urcăm 
pe scara spiritului, cu atît afirmaţia 
este mai revelatoare. O minunată 
mărturie, în acest sens, este cartea 
lui Nichifor Crainic Nostalgia paradi- 
sului*. Nu altă semnificaţie are nunta 
cosmică din celebra baladă Mioriţa. 
N. Steinhardt o interpreta chiar în 
atare perspectivă, considerînd-o un 
recurs la splendoare, după o cunos- 
cută sintagmă a teologului Hans Urs 
von Balthasar*!. G. Bachelard vorbea 
de un narcisism cosmic*?, Ceea ce nu 
e departe de creştinismul cosmic al 
lui Mircea Eliade. Sacrul eliadesc este 
echivalentul axiologic şi ontologic al 
narcisismului paradiziac, pe cînd 
concepţia freudistă se menţine la 
nivelul profanului. 

Dintr-o atare perspectivă, “com- 
plexul lui Narcis” devine arhetipul 
creației artistice. Din nefericire, 
psihanaliza n-a putut ajunge dincolo 
de aspectul patologic al narcisismului 
secundar, denaturînd rosturile narci- 
sismului în literatură şi artă. În 
psihanaliză, narcisismu! secundar 
duce totdeauna la nevroză. Mai 
departe, reducţiile se fac prin inter- 
mediul “complexului Oedip”, care nu 
e decît un caz particular al “com- 
plexului Narcis”. Altminteri, trebuie să 
admitem că e o distanță enormă între 
narcisismul psihanalizei şi narci- 
sismul poetic indicat de lon Barbu cu 
o intuiţie genială, întrecînd tot ce s-a 
spus pînă la el despre mitul lui Narcis, 
tratat pînă atunci ca simplu motiv 
literar, atitudine care nu s-a schimbat 
radical nici mai tîrziu. Aşa îl găsim şi 
la Jean Rousset, în 1968: “D'Ovide à 
Valery, Narcisse se livre à une suite 


126 


Limba Română 


de métamorphoses qui prouvent 
l'inépuisable fécondité du theme”. 
Altceva e la lon Barbu, de aceea l-am 
şi luat ca punct de plecare al demer- 
sului nostru. Într-adevăr, lumea primă, 
cea palpabilă, e actul de narcisism al 
lui Dumnezeu, pe cînd lumea ima- 
ginată de artist e narcisism secundar, 
adică ceea ce lon Barbu numeşte joc 
secund. 

Fireşte, putem divaga mai 
departe pe seama narcisismului se- 
cund, oricînd gata ameninţat să devină 
patogen. Şi, probabil, de aceea 
numeroşi poeţi nu-i supraviețuiesc, 
sfîrşind în nebunie sau în devieri 
sexuale scandaloase. Otto Rank 
observa că majoritatea scriitorilor 
care au abordat motivul dublului 
(narcisiac, prin excelenţă), au căzut 
în nevroză, nebunie sau în maladii 
vecine (epilepsia la Dostoievski, spre 
exemplu). Chiar şi Goethe apare pe 
lista lui Otto Rank. Trebuie specificat 
'doar că arta i-a apărat de nevroză pe 
aceşti creatori. Biruința bolii a 
însemnat, simultan, înfrîngerea 
potenţelor creatoare. Intrăm în zona 
cazurilor în care libidoul este forțat 
“extrem de energic” să se detaşeze 
de obiecte şi să nu mai poată reveni 
la ele. Atunci, “dincolo de un anumit 
grad, acumularea libidoului nu mai 
poate fi suportată”s€. Ea explodează 
în demenţă precoce, în paranoia, în 
mania melancolicului sau în mania 
persecuției etc. Victime au căzut şi 
numeroşi artişti. Asemenea, putem 
explica pe această cale homo- 
sexualitatea şi alte aberaţii sexuale. 
Altfel, se ştie că homosexualitatea 
este o variantă de narcisism. Inves- 
titia libidinală autoerotică este atît de 
puternică, încît efortul de reîntoarcere 
a libidoului ia obiecte îşi “greşeşte” 
ținta, păstrînd o mare parte de auto- 
erotism. În consecinţă, orientarea 
libidoului se face nu către sexul opus, 
ci către un individ de acelaşi sex care 
e mai aproape de imaginea proprie din 
oglindă. Drama narcisismului homo- 
sexual a fostremarcabil surprinsă de 
Oscar Wilde în Portretul lui Dorian 
Gray. Eroul se adresează unei femei 
astfel: “Vreau să te pot iubi, dar mi 
se pare că mi-am pierdut pasiunea şi 
am uitat dorinţa. M-am aplecat prea 


mult asupra eului meu. Propria mea 
persoană mi-a devenit o povară. Aş 
vrea să fug, să plec, să uit'”. 

In sfîrşit, să mai remarcăm o 
formă a deturnării libidoului de la 
obiecte, cale intermediară între somn 
(vis) şi narcisismul creaţiei. Este 
vorba de folosirea narcoticelor pentru 
provocarea izolării de lume şi intrarea 
într-un paradis artificial. Cei care au 
numit aceste substanţe narcotice au 
avut intuiţia fenomenului narcisist, 
cuvintele avînd aceeaşi rădăcină, 
nark6. Narcoticele sînt, deci, ceea ce 
provoacă starea de euforie narcisiacă. 
Nu întîmplător simboliştii francezi 
Rimbaud şi Verlaine (dar nu numai), 
în frunte cu precursorul lor Baudelaire, 
au făcut uz de droguri pentru crearea 
de “paradise artificiale”, operele lor 
fiind considerate “vise artificiale” în 
stare de veghe. Se confirmă şi pe 
această cale puternicul fond narcisist 
al revoluţiei poetice simboliste. În 
acelaşi scop, artiştii folosesc băutu- 
rile alcoolice. Alcoolul este apreciat 


- ca un “stimulent” pentru creaţie, 


precum cafeaua. G. Bacovia,care a 
respins visul (ca antiromantic ce era), 
dar şi stupefiantele, credea în narci- 
sismul bahic: “Ca Edgar Poe mă 
reîntorc acasă/ Sau ca Verlaine topit 
de băutură...” Toate aceste căi de 
atingere a stărilor narcisiace au 
“valoare” în sine, pentru trăirile 
momentane ale indivizilor, dar nu şi 
pentru creaţia propriu-zisă. Dimpo- 
trivă, abuzul de “stimulente” e un 
obstacol în calea creaţiei şi o cauză 
a pierderii puterii creatoare, grăbind 
drumul spre nebunie şi moarte. 
Aşadar, narcisismul secundar 
constituie mijlocul ce! mai fecund de 
a supraestima individul în defavoarea 
speciei, un individ rămas pe o treaptă 
inferioară a evoluţiei sale. Acest soi 
de narcisism constituie totdeauna 
obiect pentru medicină; psihiatrie, 
psihanaliză, dezalcoolizare, internarea 
pentru curmarea dependenţei de 
droguri etc. El nu explică sub nici un 
chip miracolul creaţiei. Narcisismul 
patologic nu are, pur şi simplu, acces 
la narcisismul primordial, care nu 
poate fi “recucerit” prin închircirea 
individului într-un stadiu bio-psihic in-. 
ferior, ci prin sinteza tuturor vîrstelor. 


nalize gi interpretări 


127 


Altfel spus, a fi deopotrivă matur şi a 
nu-ţi pierde inocența copilăriei şi 
elanurile tinereţii. Într-o pagină 
autobiografică, Einstein mărturisea că 
a devenit capabil să perceapă uni- 
versul simultaneităţii relativiste graţie 
faptului că “rămăsese copil”, adică în 
matricea narcisismului primordial pe 
care o evocă spaţio-timpul cva- 
dridimensional. E un paradox care 
contrazice clişeele psihanalizei 
clasice. Aberaţia narcisismului pato- 
gen e că trăieşte într-o dublă aparenţă, 
într-o dublă inadecvare la real: omul 
pare a fi matur biologic, dar psichea 
lui e în flagrantă desincronizare cu 
trupul; în consecinţă, accesul la 
armonia narcisismului primar eşuea- 
ză, născînd cea de a doua desincro- 
nizare: între luciditatea spiritului matur 
şi asumarea întregului existenţial. 
Individul e strivit, finalmente, de timp 
şi nu biruitor asupra timpului. Narci- 
sismul secundar patogen e amnezic, 
pe cînd cel nepatogen, creator, este 
memorie, act inițiatic prin asceză. Şi 
mitul lui Narcis încifrează această 
fundamentală dramă ontologică. În 
oglindă, Narcis ar trebui s-o regă- 
sească pe Echo, adevăratul său alter 
ego, prin care individul îşi depăşeşte 
condiția întru specie. Acesta ar fi 
veritabilul act clar de narcisism, acea 
regăsire de sine din Oda eminesciană. 
Autentica maturizare a individului e 
capacitatea de reintegrare în tota- 
litatea originară pierdută prin trau- 
matismul naşterii şi însingurării 
(înstrăinării). E vorba de recuperarea 
memoriei arheale (alstheia filosofilor 
greci sau personanța blagiană), care 
constituie temelia viziunii emines- 
ciene asupra universului. Arheul 
eminescian adună în sine memoria 
tuturor indivizilor care s-au perindat în 
o m. E chiarvictoria Narcisului 
integral eminescian. Deşi Eminescu 
a pierdut războiul vieţii ca individ, 
eşuînd în nebunia declanşată la 28 
iunie 1883, el e biruitor, cu asupra de 
măsură, ca “specie” românească şi 
universală -Forța personalității poetice 
a lui Rimbaud are o explicație similară; 
în oglinda lui de Narcis a reuşit să 
distingă ființa celuilalt, a respinsei 
Echo, avînd revelaţia: “Je est un au- 
tre'*. Obsesia lui Rimbaud a fost 


n u 


căutarea “adevăratului eu”, “cel-care 
curge şi freamătă acolo dedesubt, în 
profunzimi”, cum se exprima Guy 
Michaud“. E de presupus că ţinta lui 
Rimbaud n-a fost plăcerea produsă de 
droguri şi nici relația aberantă cu 
Verlaine, mijloace banale de obţinere 
a stării narcisiace. Invoc acestea 
pentru că importanţa lor a fost 
exagerată în explicarea operei. 
Celebra scrisoare a vizionarului arată 
că Rimbaud vedea în poet un savant, 
dar nu unul obişnuit, ci “supremul sa- 
vant”. Amănuntul a fost repetat pînă 
la saţietate, dar semnificaţia lui cea 
mai profundă a fost ocultată siste- 
matic. 

Rezumînd, se poate spune că 
narcisismul secundar al psihanalizei 
se manifestă la nivelul inconştientului 
individual, pe cînd narcisismul secund 
creator este adevărata recuperare 
(simbolică) a narcisismului primordial, 
afundare în ceea ce Jung a numit: 
inconştientul colectiv". Creaţia este, 
astfel, sinteza dintre individ şi zona 
vastă a arhetipurilor (v. Mircea 
Eliade). În cultura noastră, însă, 
pionierul abordării matriceale este L. 
Blaga, cel care a revoluţionat onto- 
logia culturii prin introducerea cate- 
goriilor inconştientului. Destinul cre- 
ator al omului se împlineşte ca joc 
secund. Există o diferenţă observabilă 
între Blaga şi lon Barbu: oglinda 
primului e luminată de lumina lunii, pe 
cînd a celuilalt de lumina soarelui. 
Asta se întîmplă deoarece ei vin din 
regimuri diferite ale imaginarului: 
Barbu a intrat în literatură dintr-un 
regim diurn (ca geometru, esential- 
mente platonician), pe cînd Blaga, 
deşi un spirit solar, a intrat în cultură 
pe poarta regimului nocturn, fiind, 
funciarmente, un kantian. Dar ambii 
erau spirite ale “spaţialităţii”, echili- 
brate, Narcişi prin excelenţă. Nu 
întîmplător s-au prețuit reciproc. În 
schimb, lon Barbu a manifestat o 
puternică idiosincrasie faţă de T. 
Arghezi, ostil oglinzii pure, şi creator 
prin ceea ce am numit oglinda 
neagră?. 

Dar ceea ce face mitul lui Narcis 
mai complex decit alte arhetipuri ale 
creatorului e că adună la un loc 
experienţa originară a lui Narcis şi pe 

cea a lui Orfeu, în “germeni” nedez- 
voltaţi, ce-i drept, dar cu atît mai 
revelatori. Faptul a fost neglijat pînă 
azi, cel puțin de către teoreticieni, 
fiindcă regula generală a constat în 
simplificarea mitului prin reducția lui 
la un singur protagonist — Narcis. 
Anticii însişi i-au dat cîştig de cauză 
lui Narcis, prin împingerea nimfei Echo 
spre fundal. Dacă ne gîndim, însă, la 
ce personifică cele două personaje la 
nivelul legendei, se vede că bărbatul 
explică geneza unei flori, pe cînd 
femeia unul dintre misterele naturii — 
ecoul. Neglijarea ceiui de al doilea 
protagonist a dus la o revanşă remar- 
cabilă a altui mit — cel orfic. Bifurcarea 
arhetipului este, totodată, oglinda 
spiritului schizoid european, scientist 
prin excelenţă, cu avantajul indiscu- 
tabil al specializărilor, dar şi cu 
primejdia uitării ființei totale, în pofida 
gîndirii treimice creştine. 
Reamintesc că savanții au 
constatat de multă vreme că legea 
fundamentală a universului este 
simetria. Regele din Ondina lui 
Eminescu citeşte în enigma existenţei 
surorilor gemene: “În tine vede-se că 
e în ceriure/ Un Dumnezeu,/ Purtînd 
simetria şi-a ei misterure/ În gîndul 
său”. Eminescu este confirmat de 
savanții şi filosofii contemporani care 
consideră că “substanța fundamentală 
a universului este, în sine şi de la 
sine, simetrică”s. Simetria, reiterez, 
are sens ontologic, simetria perfectă 
fiind, probabil, atributul fiinţei pre- 
galactice, acel punct originar ieşit din 
sine şi semnificînd în cosmogonia 
eminesciană eterna pace (Scrisoarea 
1). Prima “stricare a simetriei” atem- 
porale a fost identificată în Marea 
Explozie (Big Bang). Incît marea 
enigmă n-o mai constituie simetria în 
sine, ci putinţa ieşirii din simetrie, 
ruperea de simetrie, cum a numit-o 
llya Prigogine®*. Dar şi în universul 
creat dominante sînt legile simetriei. 
Fără existența lor nici o ştiinţă n-ar fi 
posibilă. |n noianul de simetrii, trei sînt 
esențţiale:două dintre ele sînt spația- 
le, iar a treia e temporală. Pentru 
simplificare, ele au fost notate cu P, 
C, T. Simetria P (a parităţii) pune 
semnul egalităţii între fenomenele 
fizice, putînd fi, la rîndul ei, de rotație, 


de translație şi de reflexie (în oglindă). 
Simetria C (a conjugării de sarcină) 
stabileşte uimitoarea prezenţă a 
particulelor şi antiparticulelor şi ea 
este în imediata vecinătate a reflexiei 
în oglindă, stabilind marile serii 
antinomice şi-n sfera oricărei cunoaş- 
teri dialectice, de la tabla categoriilor 
kantiene pînă la fenomenul dublului 
persecutor, despre care am vorbit în 
aceste pagini. Simetria T porneşte de 
la reversibilitatea mişcării în spaţiu, 
implicînd echivalenţa dintre cauze şi 
efecte, în sensul că în împrejurări 
similare aceleaşi cauze repetă 
efectele. De aici provine ciclicitatea 
timpului, succesiunea anotimpurilor,a 
zilelor şi nopţilor etc. Mitul eternei 
reîntoarceri este imaginea cea mai 
cunoscută a simetriei T. Eminescu a 
reflectat-o nu numai în imaginea 
succesiunii civilizaţiilor din Memento 
mori, dar şi în cunoscuta sa cos- 
mogonie a unui univers ciclic, pulsa- 
toriu şi în rotaţie, fapt admis şi în 
cosmogponiile secolului al XX-lea. 
Gîndirea mitică a încifrat toate 
cele trei simetrii în mitul lui Narcis. 
Nici un alt mit din istoria omenirii n-o 
face cu atîta “exactitate”. Reflexia lui 
Narcis e, în oglindă, izomorfie a 
simetriei combinate PC. În imagine e 
Narcis şi totuşi antinomia lui, jinduită 
şi inaccesibilă, în acelaşi timp. 
Experienţa lui Narcis e a spaţialității 
pure, iar spaţiul e “creaţia” ochiului, a 
privirii. Bucuria-iubire trăită de Narcis 
e proprie spațţialității, fiindcă numai 
aceasta creează apropiere, fami- 
liaritate, lipsă de grijă. De aceea, 
paradisul a fost gîndit ca spațiu pur, 
neatins de efectele timpului atoate- 
devorator. In rai, e atemporalitate, 
viață veşnică, tinereţe veşnică. 
Privirea lui Narcis e o privire paradi- 
ziacă. Am amintit de teza lui Nichifor 
Crainic că în orice act creator autentic 
se ascunde nostalgia paradisului. 
Partea a doua a mitului n-a intrat 
în preocupările hermeneuţilor. Dar ea 
încifrează cea de a treia simetrie, cea 
sonoră, ecoul, personificat de nimfa 
Echo. Ecoul nu se mai adresează 
privirii, ci auzului, de care Narcis se 
izolează în euforia lui spaţială. Avem 
temeiuri foarte serioase să asociem 
percepţia timpului cu auzul. Şi-aici 

geniul lui Eminescu ne vine în ajutor. 
Izolat în “turnul maur” (acea izolare 
narcisiacă nepatogenă caracteristică 
artistului, dar nu numai), magul din 
Egipetul priveşte în “oglinda lui de 
aur” (prototipul oglinzii totale emines- 
ciene) şi acolo el nu percepe doar 
spaţial lumea, ci şi temporal, ascul- 
tînd trecutul: “Ş-atunci sufletul 
visează toat-istoria străveche. / 
Glasuri din trecut străbate l-a prezen- 
tului ureche”. Creşterea, legată intim 
de timp, nu este perceptibilă ochiului 
care vede, cel mult, tridimensional; în 
schimb, e accesibilă auzului: “Ş-ai 
s-auzi cum iarba creşte” (In zădar în 
colbul şcolii...). Intuiţie extraordinară, 
căci numai aşa e posibilă capacitatea 
rarisimă de a percepe lumea în toate 
cele patru dimensiuni ale ei, cea mai 
enigmatică fiind timpul. Majoritatea 
coviîrşitoare a oamenilor receptează 
realitatea bidimensional şi tridimen- 
sional. Savantul şi matematicianul 
Stephen W. Hawking îşi exprima 
neputința, afirmînd că cel mai la 
îndemînă îi este a vedea în două 
dimensiuni, “privirea” în patru dimen- 
siuni fiind aproape o imposibilitates?. 
Cu mult mai înainte, astrofizicianul 
Charles Nordmann dădea exemplul 
florii cu momentele succesive ale 
evoluției sale, întrebîndu-se dacă 
există oameni care să poată cuprinde 
dintr-o privire întregul. A vedea 
cvadridimensional înseamnă să 
cuprinzi în simultaneitate toate 
succesiunile: “Il en voit simultanément 
toute la succesion”$. Cred că sensul 
cel mai profund al corespondențelor 
lui Baudelaire aici trebuie căutat, iar 
nu în banala substituție de senzații 
identificată de teoreticienii simbo- 
lismului. Vederea în timp, într-adevăr, 
e obligată să-şi asocieze fineţea 
auzului. Pe urmele lui Eminescu, G. 
Bacovia chiar aşa a şi înțeles cores- 
pondenţele baudelairiene, de unde 
extraordinarul vers: “Aud materia 
plîngînd” (Lacustră). Ecuația timp 
(“de-atîtea nopţi”) -auz-plîns este 
gîndul cel mai. adînc al lui Bacovia, 
venit să-l confirme pe Eminescu. 
Izomorfie a timpului, nefericita Echo 
îşi exprimă durerea primordială de a 
fi respinsă de “surzenia” lui Narcis. 
Nietzsche, care a studiat cu perspi- 


cacitate neîntrecută fenomenul 
tragediei greceşti, a înţeles relația 
dintre muzică (ecou) şi durerea 
provocată de timp (destin): “Muzi- 
cianul dionisiac este, fără să uzăm 
de nici o imagine, numai durerea 
primordială şi ecoul (s. n. — Th.C.) ei 
primordial”. Am comentat, în altă 
parte, deruta editorilor vol. VII de Ope- 
re eminesciene, în fața afirmației că 
“desperarea e timp” (timp, grafiat 
etimologizant, de la têmpû). Relaţia 
dintre desperare şi timp li se părea 
lipsită de sens, preferînd lecțiunea 
“desperarea e tîmpă”, ceea ce e mai 
degrabă lipsă de sens. Este meritul 
Aureliei Rusu de a fi restituit şi 
argumentat lecţiunea mai veche a lui 
D. MurăraşuS8. De altfel, o însemnare 
datată 1873-1874 arată directa 
legătură dintre durere şi timp intuită 
de Eminescu: “Numai durerea este 
timp, numai după ele [dureri] numărăm 
orele <noastre>, zilele, anii noştri”*?. 
In 1982, Petre Botezatu făcea limpezi 
relaţionări între spaţiu-fericire, timp- 
suferinţă: “Se poate afirma caracterul 
tragic al timpului. In contrast cu 
spațiul, pe care îl simțim mai curînd 
ca fiind euforic”? Existenţialismul, se 
ştie,a postulat, prin Heidegger, 
ecuaţia angoasă/ timp”!. 

Timp de cîteva mii de ani, cel 
puţin în gîndirea europeană, pre- 
dominanța au avut-o simetriile spa- 
tiale. Chiar simetria T este, în definitiv, 
o spaţializare a timpului, fiindcă numai 
în spaţiu te poți mişca înainte şi 
înapoi, pe cînd în timpul real sensul 
este ireversibil. Acela care a dat întîia 
oară importanţa cuvenită timpului a 
fost Kant (Critica raţiunii pure). Pînă 
atunci, spațiul fusese prima vioară, 
de la Parmenide şi Platon pînă la 
Descartes, pentru care ființa e, prin 
excelenţă, spațialitate. Aristotel nu 
neglijase timpul, dar nici nu i-a dat 
ceea ce i se cuvenea. Abia cu Sf. 
Augustin timpul intră în cadrele 
concepţiei despre ființă. Preluîndu-l 
pe Aristotel, Kant n-a reuşit decit să 
fixeze cadrele fundamentale ale 
gîndirii ființei în ipostaza de fenomen, 
care sînt spațiul şi timpul. Pentru el, 
acestea sînt forme apriorice cu care 
operează raţiunea pură, nefiind 
consubstanţiale fenomenalului. De 

aceea, ca şi în fizica newtoniană, 
spațiul şi timpul rămîn categorii 
independente şi absolute. Relaţia 
dintre ele, cînd se stabileşte, e 
incidentală, convenţională, în ultimă 
instanţă. Interesant că mitul lui Narcis 
oglindeşte această ruptură dintre 
spațiu şi timp, dintre Narcis şi Echo. 
lär -dacă protagonistul principal e 
Narcis, iar Echo ne apare în postura 
de cenuşăreasă, lucrul ilustrează 
chiar structura gîndirii greceşti care 
s-a prelungit pentru două mii de ani în 
Europa creştină. Dar gîndirea mitică 
reuşeşte să fie mai profundă decît 
structurile mentale care se impun 
oficial într-o anumită epocă. Mitul 
încifrează o dramă ontologică pe care 
omul n-a ştiut a o citi şi a lua act de 
întreaga ei complexitate. Ruptura 
dintre spațiu şi timp, dintre Narcis şi 
Echo e împotriva firii, o mutilare. Nor- 
mal ar fi ca Narcis s-o iubească pe 
Echo. Atunci, timpul şi spaţiul ar forma 
un singur ansamblu, ar fi un con- 
tinuum cvadridimensional, aşa cum va 
stabili Einstein şi cum vor intui, 
înaintea lui, alţii. Altminteri, aceasta 
este esenţa Treimii creştine, dar este 
de neînțeles de ce i-au trebuit aproape 
două mii de ani gîndirii ştiinţifice şi 
filosofice pentru ca să se identifice 
cu învăţătura creştină. 

Ruptura de care vorbeam e 
resimţită acut deopotrivă de Narcis şi 
Echo. Dacă nimfa simbolizează deja 
durerea (strigătul originar din care se 
naşte muzica), Narcis constată că-n 
euforia lui spaţial-autoerotică nu-şi 
este suficient sieşi, cum se ilu- 
zionează; de îndată ce încearcă 
îmbrățişarea împlinitoare, imaginea 
dispare, dezvăluindu-i dramatica 
iluzionare, de care, însă, nu este 
conştient. Tulburarea apei este un 
exemplu al ruperii de simetrie, la 
îndemîna oricui. lan Stewart l-a şi 
utilizat cu foloase didactice evidente'?. 
Tulburarea apei echivalează cu ieşirea 
din narcisismul primordial al ființei, din 
simetriile perfecte. E, propriu-zis, o 
geneză, pe care Narcis o ratează. În 
clipa aceea, Narcis nu mai este 
Narcis, ci o fiinţă la fel de singură şi 


de îndurerară ca Echo. Dar o suferință 
mută şi de aceea poate mai profundă. 
Neliniştea lui e cu atît mai adîncă, cu 
cît nu regăseşte drumul spre lumea 
exterioară abandonată prin devierea 
energiei erotice către eu. În cazul său, 
ruperea de simetrie este sterilă, 
zadarnică, fiindcă disimetria provocată 
nu o echivalează cu o naştere, cu o 
metamorfoză, simplă devenire întru 
devenire, cum ar spune Noica. Şi 
întrucît, de îndată ce apa se liniş- 
teşte, se linişteşte şi el, iluzia 
narcisiacă revine, oferind o nouă 
şansă. Abia prin moarte el se înscrie 
într-o rupere de simetrie “creatoare”, 
transformîndu-se într-o floare. Poate 
că floarea este adevărata finalitate a 
ființei lui Narcis ca arhetip al creaţiei 
poetice. Nu este imaginea poetică o 
floare de stil? 

Biserica Meşterului Manole este 
floarea care rămîne din urmă-i după 
ultimul sacrificiu, al său, aruncîn- 
du-se de pe ziduri. Ca şi Narcis, 
Manole din balada românească o 
sacrifică întîi pe Echo a lui — Ana, apoi 
pe sine. Evident, mitul Meşterului 
Manole este cu mult mai dramatic 
decit cel al lui Narcis, dar, în esenţă, 
ele sînt izomorfe. Măreţia lui Manole, 
pe care Blaga a înțeles-o ca nimeni 
altul, stă în aceea că arhitectul e un 
Narcis hiperlucid, pe deplin matur, fără 
nimic patogen în comportament, 
fiindcă el se vrea deopotrivă pe sine 
(în ipostază de creator), dar şi pe 
Echo (Ana). Avem dovada impresio- 
nantă că el nu e surd precum Narcis, 
ci aude strigătele din zid ale Anei 
(Mirei) şi se recuză pe sine ca Narcis 
prin gestul desperat de a dărîma 
zidurile (în drama lui Blaga, pe cînd 
în baladă el e mai aproape de 
nepăsarea lui Narcis, fiind preocupat 
de propria-i salvare împreună cu 
ceilalți meşteri). 

ntreaga noastră demonstarţie 
conduce la adevărul că lumea ima- 
ginarului se supune aceloraşi legi ale 
spațio-timpului, ca şi universul creat 
de Dumnezeu, deşi simetria dintre ele 
nu este perfectă, imaginarul avîndu-şi 
specificul său inconfundabil. “Jocul 

secund” este spaţiu-timp ascunzînd 
drama arhetipală a lui Narcis şi a lui 
Echo. Orice poetică, o ştim de-acum, 
este o poetică a oglinzii, întrucît 
oglinda nu mai e restrictivă la spația- 
litatea pură, acumulînd reziduul 
(impuritatea) esenţială a timpului, cu 
care orice act creator are a se 
confrunta. Creatorul nu poate rupe 
nepedepsit spațio-timpul imaginarului 
de spațio-timpul real, ceea ce, 
repetăm, nu înseamnă a pune semnul 
egalităţii între ele. Şi asta din pricină 
că arta nu este niciodată o oglindă 
fidelă a lumii reale (dublare imposibilă 
a creaţiei lui Dumnezeu), concepția 
mimesis-ului fiind una dintre iluziile 
rațiunii pe care omenirea a trebuit s-o 
abandoneze. Orfeu şi Narcis îşi dau 
mîna în oglindă. De aceea, barocul, 
cel dintii curent poetic premodern care 
redescoperă uitatul mit al lui Narcis, 
a debutat cu faimoasele Soledades 
ale lui Góngora, în care, pentru întîia 
oară, Narcis nu mai caută în oglinzi 
propriul chip, ci ecouri. Un echivalent 
intermediar între Narcis şi Orfeu, în 
mitologia antică, este mitul lui 
Pygmalion, cel care-şi substituie 
imaginea din oglindă cu Galateea, pro- 
pria-i creaţie, o mixtură feminizantă a 
mitului, din care modernul Bernard 
Shaw a ştiut să extragă maximum de 
“profit” estetic. Revenind la Góngora, 
din păcate, acesta a fost uitat şi 
neînțeles, abia poeţii spanioli de la 
sfîrşitul secolului al XIX-lea readu- 
cîndu-şi aminte de el ca despre un 
precursor mai vrednic de crezare decît 
Baudelaire. 

Eminescu şi Einstein ne-au 
învăţat că poezie şi ştiinţă nu sînt 
posibile decît ascultînd solidaritatea 
organică dintre spațiu şi timp. Crea- 
torul plăsmuieşte, înainte de orice, 
spaţio-timp care-i exprimă unicitatea 
ca personalitate creatoare. Există 
atîtea spațio-timpuri cîţi creatori sînt. 
Chiar şi-n universul real există atîtea 
spațio-timpuri cîți observatori sînt, 
conform predicţiilor lui Einstein, 
întărite de faimoasa relaţie de incerti- 
tudine a lui Heisenberg. În artă, există 
şi un spațio-timp al epocii, care-şi 


pune pecetea pe opera creatorilor. 
Asta şi explică posibilitatea existenţei 
curentelor literare şi artistice, iar, mai 
departe, a unei matrice stilistice 
reprezentative pentru ființa unui popor. 
Hermeneutul literaturii nu poate ignora 
toate acestea. 

Găsesc că în cultura noastră 
începuturile le-a făcut L. Blaga. Din 
păcate, el n-a avuto posteritate critică 
pe măsură. La noi, critica ontologică 
a fost sufocată de inflaţia impre- 
sionismului critic şi foiletonistic, 
maeştrii care au creat şcoala fiind 
Eugen Lovinescu şi G. Călinescu, 
ultimul doar în latura lui impresionistă. 
După al doilea război mondial, Edgar 
Papu este acela care a încercat o 
ontologie a stilurilor colective: barocul, 
clasicismul şi romantismul. Dar o 
tradiție cronotopologică nu s-a înfiri- 
pat. Abordările spaţio-temporale s-au 
produs sporadic şi cu uneltele criticii 
tematice apusene, de multe ori cu 
rezultate benefice, depinzînd, desigur, 
de personalitatea criticului”. De 
asemenea, un vast angrenaj imagis- 
tic au antrenat, în studiul literaturii, 
psihocritica, arhetipologia lui Mircea 
Eliade şi Gilbert Durand sau poetica 
reveriei lui G. Bachelard. Insistăm 
asupra faptului că tematismul n-a 
ocolit problema spațiului şi a timpului 
în artă, dar le-a tratat secvențial, în 
decupaje separate. Un exemplu 
remarcabil din acest punct de vedere 
este Maurice Blanchot”, 

Dar veritabilul precursor pe care-l 
recunoaştem este Mihail Bahtin, unul 
dintre cei mai profunzi critici ruşi din 
acest secol. El a creat conceptul de 
cronotop, sugerat, după propria-i 
mărturie, de celebrul eseu al lui 
Lessing — Laokoon, concept menit 
să sintetizeze, la nivelul imaginarului 
artistic, consubstanţialitatea ein- 
steiniană a continuumului cvadri- 
dimensional. Pentru Bahtin, spațiul şi 
timpul nu mai sînt teme literare menite 
să pună la încercare inteligenţa şi 
erudiția criticilor, ci etimonul lumilor 
imaginare, implicînd şi o dimensiune 
axiologică. Adică ceea ce a făptuit 
Blaga plasînd spațiul şi timpul în 

miezul: categoriilor stilistice ale 
inconştientului. Asemenea, imaginea 
omului în literatură “este întotdeauna 
esențialmente cronotopică””?. 

Bahtin se înscrie pe linia acelor 
gînditori care consideră că desco- 
perirea esenţială a omului modern 
este timpul (de la Bergson şi Heide- 
gger pînă la Ilya Prigogine). Repro- 
şează şi el lui Kant că în Estetica tran- 
scendentală a separat spaţiul de 
timp şi nu le-a considerat “ca forme 
ale realităţii celei mai adevărate” În 
1936-1937, el punea bazele cronoto- 
pologiei, dar în 1973-1974 constata că 
doar de curînd s-a pornit “o activitate 
serioasă de studiere a formelor 
timpului şi spaţiului în artă şi litera- 
tură”. Cronotopul fiind principiul 
generativ, asigură “unitatea artistică 
a operei în raporturile sale cu reali- 
tatea”. Unicitatea artistului este 
înscrisă în cronotopul central care, la 
rîndu-i, poate îngloba un număr 
nelimitat de cronotopi mai mici, chiar 
şi în aceeaşi operă. Între cronotopi 
există o unitate dialogică, iar între 
cronotopii realului şi cronotopii 
imaginarului relaţia este speculară, 
după legea oglinzii, dincolo de 
realismul şi biografismul naiv al mi- 
mesis-ului. Deşi lumi diferite, realul şi 
imaginarul nu cunosc o separare 
absolută, cum se iluzionează unii 
teoreticieni, ci “între ele are loc un 
schimb neîntrerupt, similar schimbului 
de substanţe dintre organismul viu şi 
mediul înconjurător: cît timp orga- 
nismul e viu, el nu se contopeşte cu 
mediul, dar dacă va fi smuls din acest 
mediu, el va muri””?. Observaţia e 
dintre cele mai consistente. Cît 
organismul e viu, el se deosebeşte 
de realul din care se nutreşte. Numai 
o operă moartă e o copie fidelă a 
mediului din care s-a nutrit. Sau, cum 
se exprima Valery, leul e altceva decit 
berbecii pe care îi înfulecă. Un raport 
similar se instituie între eul empiric şi 
eul creator sau narat, oglindă a ceea 
ce Heidegger numea diferență onto- 
logică, semnificînd diferenţa în sînul 
identicului. Din aceeaşi categorie fac 
parte vestitele diferențiale divine ale 


lui L. Blaga. Cronotopii sînt poarta de 
intrare în universul sensurilor, marcînd 
figurile limbajului. Am invocat deja 
raportul dintre limbaj şi oglindă, intuit 
de Góngóra şi dezvoltat teoretic de 
Jacques Lacan. Ajungem, astfel, de 
unde am plecat. Studiind cu precă- 
dere cronotopii romanului european, 
M. Bahtin n-a ajuns pînă la corelarea 
lor cu simetriile primordiale, neobser- 
vînd relaţia dintre cronotop şi oglindă, 
recte mitul lui Narcis. Dar varietatea 
cronotopilor nu se poate explica fără 
arhetipurile speculare pe care le 
dezvăluie diverşi autori. Spune-mi prin 
ce oglindă priveşti lumea ca să-ţi spun 
cine eşti. E piatra de încercare a 
hermeneutului, cu atît mai mult, cu 
cît, cel mai adesea, răspunsul la 
întrebare. nu trebuie aşteptat de la 
autor, ci din provocarea operei. Există 
nenumărați cronotopi fiindcă există 
nenumărate oglinzi: plane, pure, 
negre, noroioase, întoarse, convexe, 
concave, sferice, deformante, sparte, 
de aur, de plumb, labirintice, ferestre- 
oglinzi etc. |. L. Caragiale, bunăoară, 
ne îndruma spre cronotopul-oglindă 
prin cunoscuta-i mărturie: “Simt enorm 
şi văd monstruos.” Prima propoziţie 
indică timpul, cealaltă tipul de reflexie 
spaţială, cu trimitere în serie la 
capacitatea inflaționară de a vorbi a 
eroilor, reflex sonor al carnavalescului 
măştilor. Dar cronotopul central al 
lumii lui Caragiale e de căutat în altă 
parte. Din fericire, Caragiale a fost 
(în ciuda tuturor aparenţelor) un 
redutabil “teoretician”, reuşind să se 
autodefinească, în articolul Cîteva 
păreri, unde face o insolită “teorie” a 
oglinzilor sferice”. 

In ciuda diversităţii oglinzilor 
(afirmaţia lui Buffon Stilul este omul 
însuşi se verifică şi astfel), se pot 
stabili, totuşi, trei tipuri fundamentale 
de percepţie a lumii, cu extindere şi 
dincolo de domeniul propriu-zis al 
artei. Desigur, putem pleca de pe 
spații ample, vizînd însăşi clasificarea 
artelor sau a sistemelor filosofice. 
Există arte spațiale (vizuale) prin 
excelenţă, cum sînt artele plastice, 
arte temporale (auditive), precum 

muzica, şi arte spatio-temporale 
(vizual-auditive) ca dansul, filmul 
(care a trecut printr-o fază pur 
spațială, filmul mut), literatura etc. 
Aidoma, există trei tipuri de scriitori, 
filosofi, savanţi, artişti plastici, 
muzicieni etc. Unii care percep lumea 
spațial (probabil cei mai mulți), alții 
care o asimilează temporal, iar a treia 
categorie spatio-temporal (cu mult mai 
puţini, de regulă genii de prima 
mărime). Fără a face o distincţie pe 
domenii, voi da exemple din toate cele 
trei categorii: arhetipologia spațială 
(Parmenide, Platon, Democrit, Homer, 
Dante, Rabelais, Goethe, Descartes, 
Newton, Kant, Voltaire, V. Alecsandri, 
l. L. Caragiale, Mallarmé, Paul Valery, 
I. Barbu, Constantin Noica, Marin 
Preda etc.); arhetipologia temporală 
(Heraclit, Pitagora, Orfeu, Sofocie, 
Hegel, Schopenhauer, Leopardi, 
Alfred de Vigny, Kierkegaard, Rainer 
Maria Rilke, Bergson, Proust, Miguel 
de Unamuno, Kafka, Ovidiu Cotruş, 
Cezar Ivănescu etc.);, arhetipologia 
spațio-temporală (Shakespeare, 
Eminescu, Einstein, L. Rebreanu, M. 
Sadoveanu, L. Blaga, Gabriel Garcia 
Márquez, Saint John Perse, Brâncuşi, 
Picasso, Beethoven, Juan Ramón 
Jimenez, Antonio Machado, Fernando 
Pessoa ş.a.). 

Din lista aceasta, înadins l-am 
omis pe G. Bacovia. Pentru el, vom 
aduce argumente în subcapitolul 
următor. Pînă atunci, atragem atenţia 
că ar fi foarte simplu dacă poetica 
oglinzii s-ar reduce la o “banală” 
clasificare tipologică. In plus, erorile 
ne pot pîndi la tot pasul. Imi aduc 
aminte de protestul lui Paul Valery în 
momentul cînd Albert Thibaudet a 
încercat să-l vadă bergsonian “cu de-a 
sila”, cum se exprima Mihai Raleat?, 
poetul replicînd că el se simte tocmai 
anti-bergsonian, recunoscîndu-se 
discipol al lui Descartes, ceea ce este 
corect, întrucît ambii sînt Narcişi ai 
spațialității pure, raţionalişti de primă 
mînă, pe cînd Bergson este un gînditor 
al temporalității pure. Dintr-un impuls 
similar, Noica i-a recuzat pe filosofii 
timpului, adică pe Bergson şi pe 


Heidegger, cu toată descendența 
existenţialistă. “Obsesia timpului — 
zice el — a rămas în filosofie o 
obsesie proastă.” Şi: “Trebuie să 
ieşim din problema timpului şi să 
facem din spațiu un zeu, unul bun, nu 
destrămător ca zeul Cronos; pentru 
că spaţiul e bildend, e formativ”8. 
Filosofiile care se preocupă de timp îi 
apar anacronice: “... cei care, ca 
Bergson sau Heidegger, rămîn astăzi 
anexaţi problemei timpului, îmi apar 
întîrziați”*. Motivația centrală este 
ecuaţia timp/ suferință: “Suferinţa nu 
interesează filosofia (...) pentru 
simplul motiv că, asemenea bunătăţii, 
ea — există în ordinea sufletului, nu a 
spiritului”$. In schimb, i-a adus laude 
lui Einstein că a transformat timpul 
într-o simplă anexă a spațiului, ca a 
patra roată la căruță. 

Argumentele lui Noica, oricît de 
ingenioase, rămîn o speculație de 
Narcis, îndrăgitorul reflexiei spaţiale. 
in realitate, filosofii şi savanții care 
pun în prim-plan problema timpului nu 
sînt deloc anacronici, aşa cum o 
dovedesc lucrările lui Ilya Prigogines, 
de exemplu, care subliniază însem- 
nătatea capitală a ruperii de simetrii 
(timpul însuşi) în crearea universului, 
fără afectarea săgeții timpului. 

Cum se vede, chiar şi numai 
capacitatea hermeneutului de a 
identifica arhetipologic artistul îşi are 
importanţa capitală. Din acest mo- 
ment, ne putem îngădui întrebarea: ce 
fel de Narcis a fost Bacovia? 

Este de la sine înţeles că aşe- 
zarea unui concept într-o ecuaţie a 
discursivităţii, fie şi numai ca punere 
în titlu sau simplă schiţă de intenţie, 
nu predetermină tema asociată la o 
stare de pură virtualitate, ci, dimpo- 
trivă, o proiectează într-un fascinant 
orizont de aşteptare ideatică. Istoria 
ca ştiinţă a concretului şi într-un sens 
lărgit, şi a realului, poate să-şi reven- 
dice dreptul la întîigtate față de 
celelalte modalităţi de cunoaştere, 
deoarece omul este înainte de toate 
o ființă istorică. Condamnat în înţeles 
sartreian să-şi joace rolul cel dintii în 
Istorie, omul s-a supus acestei inexo- 
rabile situaţii existenţiale. Istoria a 
reflectat conştiinţa de sine a omului 
şi totodată a revelat şi veridicitatea 
alterităţii. Fiind una dintre primele 
ştiinţe umane, Istoria, dar mai ales 
filozofia adiacentă, a consemnat 
nenumărate momente ale devenirii de 
sine, care nu conduc nicidecum la 
sentimentul de continuitate, dimpo- 
trivă, induc percepția unei dialectici a 
fragmentării conceptuale. llustrativ 
vom Înşirui cîteva asemenea momen- 
te din istoria Istoriei. La început, Isto- 
ria se folosea de notarea sistematică 
a evenimentelor, acțiunilor şi perso- 
nalităţilor, efectuînd un salt față de 
forma legendară, promovată de meto- 
da oralităţii. In secolul VI d.Hr., cu 
Procopius de Cesareea, începe seria 
de istoriologi medievali care revine la 
atribuirea cauzelor evenimentelor 


voinţei divinet. Odată cu naşterea 
umanismului se produce o deplasare 
de accente în ştiinţa Istoriei, mai ales 
prin Niccollo Machiavelli din Florența 
(1469-1527), care, prin cunoscuta sa 
lucrare Principele a lansat istoriografia 
politică. Descoperirile geografice din 
secolul al XVI-lea adaugă istoriografiei 
noi elemente prin instituirea de ştiinţe 
care vor gravita în jurul Istoriei în 
regim de auxiliaritate. Demn de 
remarcat este faptul că în secolul XVII 
începe uzul periodizării Istoriei prin 
Cristophe Cellarius (1638-1707) care 
este valabilă şi actualmente: antichi- 
tatea, evul mediu şi modernitatea?. 
Principiile ştiinţifice ale Istoriei în 
sensul propriu al cuvîntului le pune 
Giovanni Battista Vico (1668-1744). 
Filozoful german Herder (1744-1803), 
reprezentant al iluminismului modern, 
a încercat în opera sa să legitimeze 
ideea de progres în Istorie, conside- 
rînd că istoria societăţii este supusă 
legii universale a progresului. Fără 
nici un fel de dubiu, secolul XIX, din 
punct de vedere al paradigmei 
culturale, a fost dominat de persona- 
litatea filozofului idealist german 
Hegel (1770-1831), care, prin sistemul 
său filozofic închegat într-o operă de 
referință, s-a axat principial pe raţiona- 
lismul istoric, sesizînd caracterul dia- 
lectic al dezvoltării Istoriei. Aproape 
în unanimitate, exegeţii operei 
hegeliene concordă asupra axiomei că 
în elaborarea concepției sale asupra 
Istoriei, filozoful are ca punct de 
plecare ideea raționalităţii lumii în 
esenţa saë. În acest context concep- 
tual, istoria universală este înțeleasă 
ca o desfăşurare în timp a spiritului 
universal, dovedindu-şi raționalitatea. 
Hegel aduce în sprijinul argumentării 
sale filozofice şi două probe istorice: 
nousul anaxagorian şi ideea de ordine 
providenţială, postulată de religie, aşa 
încît în planul devenirii istorice este 
cu putință a se distinge o rațiune 
obiectivă, inconştientă, care se 
identifică cu ordinea adîncă, necesară 
din lume, şi o rațiune subiectivă, prin 
care raţiunea absolută ia cunoştinţă 
de sine€. Contrar stereotipiilor mentale 
generate de o critică filozofică influen- 
tată nefast de ideologia politică, Hegel 
a sesizat în premieră că evul mediu 
nu se baza exclusiv pe credinţă, ci şi 

pe rațiune, însă una lipsită de dimen- 
siunea spiritului”. Un moment cu totul 
deosebit, mai ales în istoria culturii 
europene, este Nietzsche, care 
postulează moartea avangărzilor şi 
instaurarea postmodernității prin 
exercițiul hiperrelativismului ce nu 
recunoaşte existența de sine a adevă- 
rului, ci doar prezența unor puncte de 
vedere infinite care sînt irecon- 
ciliabiles. Desigur, cu Nietzsche s-a 
consumat unul dintre cele mai regreta- 
bile episoade din istoria filozofiei 
universale. Niciodată istoria cugetării 
omeneşti nu a fost scutită de aceste 
derapaje spre platitudine, inepție, 
superbie cogitativă şi futilitate. La 
rîndul său, neo-kantianismul reprezen- 
tat prin cunoscutele sale şcoli de la 
Marburg şi Baden, a operat o analiză 
critică a raţiunii istorice, pentru a 
evidenția natura şi limitele ştiinţei 
istorice, plecînd de la ideea că istoria 
este structural deosebită de natură?. 
La fel, antropologia culturală din prima 
parte a secolului XX a reacționat vio- 
lent la susținerea tezei evoluţionis- 
mului istoric”. Filozofia istoriei din 
secolul nostru nu poate face abstrac- 
ție de numele şi opera lui Jean Paul 
Sartre (1905-1980), exponentul exis- 
tenţialismului ateu, care în ciuda 
încadrării taxonomice şi axiologice de 
către critica marxistă în categoria 


stîngismului, a avut şi certe devieri 


ideologice conjuncturale, evidenţiate 
prin constatări de genul că omul a fost 
violent în întreaga Istorie". Această 
afirmaţie sartreiană, despre perma- 
nenţa comportamentului violent al 
omului în Istorie, poate fi echivalată 
tezei creştine a naturii umane căzute 
în păcat. Cum poate fi interpretată 
această stare funciară de neastîmpăr 
existențial al omului, care nu-şi gă- 
seşte locul în Istorie, aventurîndu-se 
mereu în utopii revoluţionare? Dirijis- 
mul Istoriei umanităţii prin tehnici şi 
mijloace politico-ideologice este de 
prisos să spunem că s-a dovedit nu 
numai contraproductiv, ci chiar 
catastrofal. Luciditatea critică ne 
îndeamnă să conştientizăm adevărul 
că atunci cînd conştiinţa morală a 
omului intră în disoluţie, atunci 
acţionalismul devine unul aleatoriu, iar 
omul pierde demnitatea de efemer 
cîrmaci al Istoriei, facilitînd intruziunea 


forțelor iraționale în ființa temporalității 
istorice, conducînd lumea spre 
neantizare. 

Structuralismul ca triplă reacţie 
împotriva empirismului, subiectivis- 
mului şi istoricismului care elogiau şi 
făceau apologia istoriei raţionale, îşi 
impunea să transgreseze maniera 
aceasta de înţelegere a Istoriei ca 
simplă succesiune exterioară de 
evenimente, fapte şi întîmplări fără 
nici un fel de legătură lăuntrică şi să 
fundamenteze o Istorie conceptuală 
care să opereze cu codurile, matricele 
şi epistemele epocilor istorice!?. 

Mai aproape de zilele noastre, 
s-au particularizat mai multe curente 
sau genuri de cercetare în Istorie, 
dintre care amintim: retrospectivismul 
care reduce obiectul cunoaşterii isto- 
rice exclusiv la evenimentele istorice 
revolute; prezenteismul ce mizează 
pe ideea fixă că este inevitabilă moder- 
nizarea istoriei ca ştiinţă; actualismul 
lui Giovanni Gentile; imanentismul 
absolut al lui Benedetto Croce; intui- 
fionismul filozofic-istoric reprezentat 
de Paul Ricoeur; subiectivismul so- 
ciologic promovat de Raymond Aron; 
critica mizeriei istoricismului a lui Karl 
Popper; exhaustivismul istoriei expe- 
riat de filozoful englez Arnold Toynbee 
şi nu în ultimul rînd istoria mentalită- 
tilor colective şi a imaginarului social, 
care deja şi-a dovedit eficiența meto- 
dologică şi disciplinară, prin restituirea 
unei realități istorice complexe şi 
plurivalente, o adevărată antropologie 
istorică. Din această expunere, cît 
s-a putut de fugitivă şi relativ punctua- 
lă, am marcat cîteva dintre momen- 
tele mai mult sau mai puţin semnifica- 
tive din desfăşurarea cronologică a 
Istoriei, fără a accentua în nici un fel 
uzura morală sau metodologică a 
uneia sau alteia dintre modalităţile de 
cercetare obiectivă a Istoriei. Este mai 
presus de orice îndoială faptul că —, aşa 
cum a demonstrat prin mijloace 
specifice literaturii Andre Malraux, în 
celebrul său roman La condition 
humaine, — omul în această lume are 
o condiţie cu totul specială, ceea ce 
presupune o adecvare la real, pe 
măsură". Cu alte cuvinte, condiţia 
umană este indisolubil legată sau 
precondiţionată de factorul istorie. 
Inainte de a fi deasupra istoriei, omul 

este în Istorie. În virtutea acestui fapt, 
omul poate fi definit ca homo histori- 
cus, dar în aceeaşi măsură fiind creat 
după chipul lui Dumnezeu şi chemat 
la asemănarea cu El, omul este şi 
homo aestheticus, adică vrednic de 
a se împărtăşi de Frumosul absolut, 
cît şi capabil să producă forme ale 
frumosului. Ontologic ancorat în sub- 
stanța Lumii, omul ca ființă raţională 
este dator, aşa cum spune esteticianul 
Mikel Dufrenne în Fenomenologia 
experienţei estetice să mărturisească 
despre real şi nicidecum să-l inven- 
teze'5. Punerea de acord a Esteticii 
cu Istoria sau invers, a Istoriei cu 
Estetica, poate părea într-o primă in- 
stanţă o forţare a lucrurilor sau chiar 
un amestec de planuri epistemolo- 
gice. Din perspectiva învățăturii de 
credinţă a Bisericii “purismul estetic 
este o aberaţie teoretică”. Privit din 
acelaşi unghi, esteticul se descoperă 
în realități complexe, precum credin- 
ta, inspiraţia sau dragostea. Toate 
acestea şi încă multe altele au un 
caracter preponderent istoric, cu 
specificarea că ele nu rămîn blocate 
doar pe această orizontală, ci ten- 
sional tind spre verticala metaistoriei, 
aşa cum spunea şi Dumitru Stăniloae, 
“cosmosul şi umanul au o unitate duală 
inițială şi o mişcare spre Dumnezeu". 
Rezultă deci cu claritate că întreaga 
Creaţie are o destinaţie liturgică. 
Căderea în păcat a omului a atras 
după sine dis/ocarea din ordinea 
iniţială a întregii lumi materiale, însă 
împotriva acestei alterări ontologice 
a rămas în om o nesecată foame după 
Frumos, ceea ce îl predispune unei 
condiții estetice emergente. Probabil, 
această irepresibilă pulsiune şi 
propensiune a omului spre frumos a 


înduioşat severitatea şi rigoarea - 


judecății filozofice, încît filozoful 
german Karl Rozenkranz a riscat o 
formulare ce putea să-i uzurpe presti- 
giul social şi ştiinţific, care s-a mate- 
rializat în cartea O estetică a urîtului, 
în ale cărei pagini a intenţionat o 
“omologare estetică a urîtului”, definin- 
du-l pe acesta ca frumosul negativ. 
Este de notat că, dincolo de orice 
măiestrie specifică cogitației filozo- 
fice, ideea centrală a cărţii amintite 
rămîne necesitatea fiinţială a frumo- 
sului în economia vieții omeneşti şi a 


Lumii. Atît Părinţii răsăriteni, cît şi cei 
apuseni ai Bisericii, fără nici o preten- 
ţie de esteticieni, au acordat în operele 
lor o cuvenită însemnătate Frumosului 
şi frumuseţii. Arealul patristic al Fru- 
mosului ne îndreptățește să afirmăm 
că Estetica ortodoxiei este trăirea 
con-formă întru raţiunea divină a Fru- 
mosului. Aşa cum observa pertinent 
şi istoricul polonez Tatarkiewics, în a 
sa monumentală lucrare /storia este- 
ticij'9 , Biserica a construit o concepţie 
particulară despre Frumos care este 
o expresie a divinului, iar Lumea nu 
este frumoasă în sine, ci doar în mă- 
sura în care expune sau exprimă 
teofanic Frumusețea lui Dumnezeu, 
Unul în ființă şi întreit în persoane. 
Eludînd polemicile istoricilor şi ale 
filozofilor în problema raționalităţii sau 
iraționalităţii Istoriei, dintr-o motivaţie 
obiectivă de natură tematică, avan- 
săm ideea că dacă omul, punctul geo- 
metric al Istoriei şi-ar declina compe- 
tenta şi responsabilitatea vectorială 
față de propriul său destin istoric, 
Istoria ar fi doar punere în abis. Con- 
ştiinţa istorică a omului, conjugată cu 
Providența, conduce însă Istoria, în 
ciuda episoadelor negative pe care 
le-a încorporat prin temporalitate, 
spre Eshaton. Estetizînd Istoria prin 
buna-făptuire sau, mai teologic spus, 
prin diaconie, omul îşi pune în valoare 
potenţialul său constructiv şi 
înnobilator, contribuind sinergetic la 
împlinirea planului soteriologic al lui 
Dumnezeu. Ataşaţi paradigmatic la 
axiologia biblică şi neutri la exacer- 
bările teoretice ale multor confrați, 
există încă unii sociologi care confir- 
mă ordinea neamputată a Lumii, deşi 
de atîtea ori periclitată de lipsa de 
discernămînt a unor conştiinţe ador- 
mite, amintind în acest sens afirmaţia 
sociologului român llie Bădescu: 
“Există două direcţii de orînduire în 
lume: una mărturiseşte despre planul 
lui Dumnezeu asupra lumii, iar cealaltă 
ține de fapta omului'2. Aceeaşi pre- 
cauție metodologică şi propedeutică, 
în beneficiul unei cercetări cît mai 
obiective, şi-o iau şi alţi cercetători 
care studiază omul inserat în Istorie 
şi producător de fapte istorice. Astfel, 
într-o asemenea direcţie a cercetării, 
se recomandă a se evita atît interpre- 
tările psihologiste, cît şi cele reduc- 

tioniste, prescriindu-se, am zice noi, 
o hermeneutică fotală?. Nu ştim dacă 
mai este necesar să subliniem că 
omul îşi îndeplineşte destinul istoric 
prin acţiune, care este un fenomen 
specific uman, dar nu este lipsită de 
importanţă în demersul nostru o 
sumară contextualizare filozofică a 
ideii de acţiune, ce inevitabil face 
trimitere la cîteva repere teoretice şi 
anume: subiectul care acţionează, 
mijloacele acţiunii, obiectul acţiunii şi 
desigur scopul actiunii”. Colateral te- 
mei acțiunii şi semnificației acesteia, 
nu este lipsită de interes contribuţia 
substanţială a filozofului şi logicianu- 
lui american Charles S. Peirce, cel ce 
în opera sa a individualizat două feluri 
de implicaţii acționale, numindu-le 
implicația materială şi implicația 
formală“ . Pe marginea celor spuse 
despre om - acțiune - lume, trebuie 
să facem remarca impusă de logica 
vietuirii creştine, că atîta timp cît omul 
acționează convergent cu voința 
divină, fapta sa, ca efect al acțiunii, 
se înscrie asimptotic paradigmei 
soteriologice. Dacă însă ontologia 
umanului este interferată de puterea 
malefică şi omul acţionează sub 
înrîurirea luciferică, atunci putem 
spune că el acţionează atipic, adică 
neomeneşte, producînd drept con- 
secințe primejduirea echilibrului ontic 
al Lumii. Este poate momentul potrivit 
să accentuăm faptul că, dacă, pînă 
la Întruparea Mîntuitorului, Istoria încă 
agoniza în derivă, odată cu acest act 
fundamental al mîntuirii omului şi cu 
el izbăvirea întregii Creaţii, aceasta 
se valorizează deoarece devine mediu 
de propagare a Revelaţiei?+ . Din acest 
punct al Istoriei, Dumnezeu îşi face 
sensibil prezența Sa în lume atît prin 
Insuşi Fiul întrupat cît şi prin lucrarea 
Duhului Sfînt de la Cincizecime şi 
totodată prin actele providenţiale, căci 
altfel, aşa cum spunea Isaac New- 
ton, “Dumnezeu fără stăpînire, 
providență şi cauză finală, nu este 
altceva decit fatalitate şi natură”'5, 
lată deci că Intruparea re-centrează 
Istoria şi o axiologizează, în acelaşi 
timp o şi înfrumusețează, întrucît, la 
rîndul ei, se întoarce cu fața spre 
Dumnezeu. Faptul că istoria umanităţii 
a fost siluită să metabolizeze încă 
atitea monstruoase fapte istorice, 


dintre care amintim doar cele două 
războaie mondiale, după aproape două 
milenii de la Naşterea Mîntuitorului, 
nu este semnul unei ineficienţe 
providenţiale a lui Dumnezeu, ci cate- 
goric este sminteala raţiunii omeneşti, 
căpătuită de falacioasa mitologie a 
Puterii. Adeziunea exclusivă a omului 
la anti-proiectele istoriei profane, 
numite revoluţii, nu aduce altceva 
decît iluziile unei victorii de moment, 
pentru că ele “nu sînt generate de 
libertate, ci de fatum'% , spune Ber- 
diaev. Gîndirea berdiaeviană, structu- 
rată pe adevărul biblic, înnădeşte 
tripartit sensul Creaţiei cu sensul 
libertăţii umane şi cu sensul Istoriei. 
Deşi este îndeobşte recunoscut 
funambulismul discursiv al gînditorului 
şi filozofului rus pînă la limitele ereziei, 
paginile dedicate sensului Istoriei sînt 
dense, ideea de bază fiind aceea că 
doar “sensul libertății garantează 
putinţa Istoriei de a avea un sens”” . 
Urmînd aceeaşi filiaţie a gîndirii 
creştine, Jean Daniélou consideră 
Biblia ca document prim al Istoriei, se 
subînţelege sfinte, şi că doar Jude- 
cata de Apoi va descoperi taina 
ascunsă în urzeala ei temporală . Un 
alt istoric şi teolog francez, Henri- 
Irénée Marrou, în cartea sa Teologia 
Istoriei, se întreabă deloc retoric: “la 
ce nivel al ființei se desfăşoară ade- 
vărata istorie?”, conştient fiind de stra- 
turile suprapuse de istorie empirică 
sau profană şi cele de istorie sfîntă”. 
Cel ce va decela faptele bune de cele 
rele ale Istoriei, sub aspect individual 
cît şi colectiv, va fi desigur Dreptul 
Judecător, modelul trăirii istorice, Care 
ne-a precizat măsura de cinstire a 
Cezarului şi a lui Dumnezeu. Stăpt- 
nirea lumească, îngăduită doar de 
Dumnezeu, are îndatorirea morală de 
a institui în sînul poporului cîrmuit 
acea ordine morală bine-plăcută 
Acestuia. Lipsa acestei reguli de aur 
a vieţuirii generează mai în toate 
cazurile anarhie, suferinţă, cruzime şi 
atitea alte feluri de răutate. Din cauza 
acestor comportamente iraționale, 
echivoce şi egoiste, burduful Istoriei 
se umple cu tot felul de fapte, eveni- 
mente şi întîmplări indigeste care, 
odată intrate în obiectivul cercetării 
ştiinţifice istorice, îngreuiază înţele- 

gerea raţională, mai ales că forțele 
intrate în acţiune îşi află obîrşia în 
cauzalităţi mai largi, care nu pot fi 
înțelese în operaţiile lor parţiale, ci 
numai dacă se are în vedere o per- 
spectivă de ansamblu asupra lor%. 
Oricum, ceea ce nu este cu putinţă 
omului, este cu putinţă la Dumnezeu. 
Sigur, pentru descifrarea detaliilor 
Istoriei, istoricul sau altcineva intere- 
sat de adevărul întîmplărilor istorice 
atît cît omeneşte este posibil, este 
nevoit să apeleze şi la ştiinţele auxi- 
liare, dintre care cea mai potrivită pare 
să fie hermeneutica, care are instru- 
mentele necesare pentru deblocarea 
problemelor dificile cînd se indică mai 
multe niveluri de lectură a Istoriei, 
care probabil conduc la răspunsuri 
etajate*!. Nu excludem nici contribuţia 
care ar putea fi adusă in extremis 
pentru elucidarea unui eveniment 
istoric, chiar de matematică, în speţă 
teoria lui Bernoulli şi Laplace, din care 
rezultă că “probabilitatea de produ- 
cere a unui eveniment, dintr-un număr 
de evenimente posibile, este egală cu 
raportul dintre evenimentul real sau 
favorabil care se produce şi toate 
evenimentele care se pot produce”*?. 
Teoria enunțată se întemeiază pe 
principiul egalei posibilităţi de întîm- 
plare a evenimentelor, dar matemati- 
cienii specialişti în calculul probabi- 
listic nu creditează deopotrivă cazurile 
de aplicabilitate a conţinutului acestei 
teorii. Întorcîndu-ne iarăşi la Istorie pur 
şi simplu, ea se coagulează ontic nu- 
mai dacă omul funcționează ca func- 
tor-operator logic sau, în limbaj biblic, 
ctitoreşte Istoria de la altitudinea unei 
nedezminţite şi constante vocații 
profetice, amintind că în limba ebraică 
cuvîntul Navi înseamnă cel ce procla- 
mă şi, am adăuga noi, voia lui Dum- 
nezeu%. Biserica în calitate de aşeză- 
mînt divino-uman este instituţia înves- 
fită de Mîntuitorul Hristos cu întreită 
putere de a re-descoperi omului dimen- 
siunea ecumenității şi mai ales 
depăşirea crizei individualismului, prin 
exerciţiul liber al lubirii. Numai în 
Biserică, omul este persoană şi 
beneficiază cultural de mijlocirea 
harului unificator, devenind parte 
activă a Poporului lui Dumnezeu, 


străin de orice reminiscență a 
mesianismului monovalent, care nu o 
dată a făcut să sîngereze istoria şi 
poate în orice clipă să reitereze com- 
plexul crimei lui Cain. În limitele unei 
stilistici restrictive, putem conchide că 
biografia unui om este echivalentă ca 
istorie individuală, dar această înca- 
drare tipologică nu corespunde întru 
totul realității umanului, întrucît reduce 
la zero ființa socială a acestuia şi ca 
atare această istorie-parte se comple- 
mentarizează cu istoria colectivă sau 
comunitară. Deşi titlul acestui excurs 
pare să expedieze atenţia spre un 
fond de exactitate, mărturisim că 
intenţia a fost una de factură implicită 
şi nu de punciare explicită, atît din 
considerente subiective cît şi din 
rațiuni obiective. Lăsat într-o ase- 
menea ipostază nedefinitivată, cu 
certitudine, subiectul rămîne deschis 
augmentării. Pentru moment, simetria 
discursivă este salvată de un pasaj 
găsit într-o carte a lui Tudor Vianu şi 
pe care îl redăm: “judecăţile omului 
sînt individuale sau istorice, întrucît 
toate exprimă un raport oarecare între 
un predicat universal şi un subiect in- 
dividual, prin urmare, singura ştiinţă 
posibilă este Istoria”. Personalitate 
de marcă a culturii române, Vianu a 
rămas în conştiinţa posterităţii ca un 
prototip al probităţii intelectuale şi 
deci, mai presus de orice suspiciune 
a gratuităţii, aşa încît afirmaţia citată 
poate fi însuşită ca atare, permiţîn- 
du-ne adaosul că o asemenea 
statuare a Istoriei îngăduie Esteticii 
să co-existe cu ea la paritate, mai 
ales dacă ne gîndim că la Judecata 
din Urmă tot ce a fost va primi 
sancţiune divină la limita faptelor, 
realitatea fiind una complet de- 
metaforizată. Abia atunci omul îşi va 
da seama dacă a fost un bun iconom 
al Lumii şi în subsidiar al Istoriei sau 
a fost doar un rău arendaş. Dacă 
Ortodoxia va fi înțeleasă nu doar ca o 
formă confesională sau o ramură a 
creştinismului, “ci un tipar antropo- 
logic ale cărui limite coincid cu limitele 
potențial nelimitate ale gîndirii 
simbolice” , omul lumii de azi şi de 
mîine va fi cu adevărat estet al Istoriei, 
urmînd calea vieţuirii frumoase. 

loan ŞERDEAN 


DEBUTUL 
ŞCOLARILOR 

__ DIN CLASA I 

ÎN ÎNVĂŢAREA 
PRIMELOR ELEMENTE 
ALE COMUNICĂRII 
SCRISE (CITIRE! 
LECTURĂ, SCRIERE) 


1. DETERMINĂRI 
TEMATICE NECESARE 


Din argumentele aduse, în 
studiul nostru precedent, în sprijinul 
metodei fonetice, analitico-sintetice, 
reținem, pe de o parte, particularităţile 
specifice ale limbii noastre (a cărei 
ortografie e fonetică), iar pe de altă 
parte, particularităţile psihologice ale 
celor ce se află pentru prima dată în 
viață în fața miracolului slovelor. Dacă, 
în privinţa particularităţilor specifice 
vîrstei, acestea sînt comune pentru 
toţi cei care urmează să înveţe cititul 
şi scrisul, în ceea ce priveşte 
ortografia limbii materne, ale cărei 
reguli se află la baza învăţării, lucrurile 
sînt diferite. Tocmai particularitatea 
limbii române, aceea de a fi fonetică, 
este decisivă în alegerea metodei celei 
mai potrivite. Fiecare metodă poate 
avea unele note originale, particulare 
în utilizarea ei, fără a se abate de la 
ceea ce are specific limba respectivă. 
Fără a consemna variante ale acestei 
metode folosite în şcoala românească 
de-a lungul anilor, vom aminti una 


singură, utilizată cu decenii în urmă. 
E vorba de metoda numită “a cuvin- 
telor normale”. Fără a neglija analiza 
fonetică, după studierea sunetului ce 
urma să fie învăţat, se continua cu 
scrierea literei de mînă (litera mică). 
Învăţarea (identificarea) literei de tipar, 
inclusiv citirea unor cuvinte, propoziții 
şi texte se făcea după învăţarea 
literei respective de mînă. 

Nu e cazul să prezentăm aici 
avantajele şi eventual dezavantajele 
folosirii metodei cuvintelor normale. 
Ele pot fi analizate de oricine îşi 
propune acest lucru. Vom aduce însă 
un argument, care este şi “de suflet”, 
amintind că şi lon Creangă, cel care 
a fost nu numai un mare povestitor şi 
scriitor, ci şi un strălucit dascăl, a fost 
în acelaşi timp atît autorul unui celebru 
abecedar, după care au învăţat 
slovele cărții numeroase generaţii de 
copii, cît şi al cărţii Învățătorul 
copiilor. lar aşa cum scriitorul Jean 
Bart îl evocă pe cel care i-a fost 
dascăl, Creangă, acesta făcea, în 
clasă, cu şcolarii săi, probe pentru 
textele ce le tipărea ulterior în cărțile 
sale adresate dascălilor. lar metoda 
folosită de el, atît în abecedarul său, 
în predarea acestuia, cît şi în scrierile 
sale adresate învăţătorilor, era cea 
fonetică. 

Nu ne-am propus să apelăm la 
practica marelui lon Creangă ca ar- 
gument în susţinerea superiorității 
metodei fonetice, analitico-sintetice, 
care, desigur, e o variantă a celei 
folosite de celebrul nostru înaintaş. 
Au fost însă încercări, din iniţiative 
proprii, de a se folosi metoda “globală”, 
potrivită pentru limbile care au o 
ortografie “etimologică” (limba fran- 
ceză, limba engleză ş.a.). Cum 
aceste limbi nu redau scrierea în 
pronunția actuală, fireşte că în 
învăţarea cititului şi a scrisului se 
poate porni de la redarea integrală, 
“globală” a unor cuvinte, pentru a se 
ajunge la modul în care se scriu ele 
în prezent. 

Metoda fonetică, analitico- 
sintetică, cum s-a subliniat, pune 
accentul pe fonem, pe studierea 
sunetului, fapt pentru care spunem că 
e fonetică. lar pentru că nu se poate 
porni direct de la studierea sunetului, 

care pentru copii n-are nici o semni- 
ficatie, se desprinde, mai întîi, o pro- 
poziție din vorbire, care se analizează 
pînă la nivelul sunetului ce urmează 
a fi studiat. După analiză, prin sinteză, 
se parcurge. drumul invers pînă la 
propoziţie. Prin urmare, metoda este 
fonetică, analitico-sintetică. Dar 
asupra modului în care se desfăşoară 
o lecţie în care se învaţă un sunet 
nou şi la semnul grafic (litera sau 
grafemul) vom reveni. 


2. PERIOADE ÎN PARCURGEREA 
ABECEDARULUI 


Activitatea de predare-învăţare 
a cititului şi scrisului în limba română 
la clasa l- se face pe parcursul a trei 
perioade (etape). Denumirea fiecăreia 
dintre aceste etape ne duce cu gîndul 
chiar la manualul folosit la clasa |, 
abecedarul. Carte de căpătii a tuturor 
celor ce îşi fac intrarea pentru prima 
dată pe scena cărţii, abecedarul 
ascunde în spatele cortinei sale tot 
ce e necesar pentru pătrunderea în 
tainele literelor, silabelor, cuvintelor, 
a gîndurilor exprimate în structuri de 
limbă. Denumirea acestei cărţi este 
construită chiar din primele sunete- 
litere ale alfabetului: a, be, ce, de, iar 
termenul derivă din latinescul “abece- 
darius”, la noi fiind introdus încă din 
anii 1824-1825, cînd au apărut primele 
manuale şcolare cu acest titlu. 

Parcurgerea abecedarului în 
clasa |, pe întregul an şcolar, se face 
în trei etape (perioade), a căror 
delimitare este sugerată de însăşi 
denumirea acestei cărți. 

Perioda preabecedară, se 
întinde pe parcursul primelor săptă- 
mîni de şcoală, iar conținutul ei este 
sugerat de tot ce cuprind paginile 
abecedarului, îndeosebi ilustraţii cu 
multiple semnificaţii, semne grafice 
care se vor regăsi în literele pe care 
le vor “scrie” elevii, pînă la învăţarea 
primelor sunete şi a literelor cores- 
punzătoare etc. 

Perioada abecedară începe 
odată cu învăţarea primului sunet şi 
a literei corespunzătoare şi se încheie 
după ce s-a învăţat ultima literă. Este 


etapa cea mai încărcată şi cea mai 
lungă în timp. 

Perioada postabecedară, cum 
o sugerează chiar denumirea, este 
marcată de citirea primelor texte 
închegate, accesibile, bogat ilustrate, 
cu o grafie adecvată, aşezate în ul- 
tima parte a abecedarului, într-o ordine 
care ţine seama de cerinţele princi- 
piului accesibilităţii. Aşa cum se va 
vedea la locul potrivit, în această 
etapă se realizează, treptat, pe 
nesimţite, “ieşirea” din abecedar şi 
intrarea în lumea mare a cărții. 


3. OBIECTIVE, CONŢINUT 
ŞI METODOLOGIE IN PERIOADA 
PREABECEDARĂ 


Începutul activităţii şcolare 
înseamnă introducerea copilului într-o 
ambianţă nouă, în care e angajat 
într-un proces continuu de pregătire 
pentru viaţă, care-i va marca întreaga 
lui personalitate. Se ştie că o activitate 
al cărei început este bine conceput şi 
pus la punct, are şanse sporite de 
reuşită. In acelaşi timp, primele 
impresii rezultate din acest început îşi 
pun amprenta în însăşi activitatea şi 
conduita viitoare a copiilor; avem în 
vedere îndeosebi atitudinea lor faţă de 
obligaţiile pe care le incumbă calitatea 
de şcolar. 

Din aceste consideraţii, precum 
şi din altele, care nu e greu să fie 
conturate, rezultă înseşi obiectivele 
şi modul specific de lucru cu copiii în 
această perioadă numită preabe- 
cedară. 

1. O primă categorie de obiec- 
tive şi măsuri adecvate pentru înfăp- 
tuirea lor sînt cele de natură edu- 
cativă, care vizează introducerea 
copiilor în atmosfera vieții şi activităţii 
şcolare. Fără a forţa lucrurile, trebuie 
ştiut că aceste măsuri îşi găsesc 
sursa lor în însuşi procesul instructiv, 
oricît de sărac în conţinut ar fi el. Altfel 
spus, rezolvarea problemelor educa- 
tive, care asigură introducerea treptată 
a copiilor în regimul muncii şcolare, 
nu. se face prin lecţii speciale cu 
conținut moralizator, care nu numai că 
nu ar avea efectul dorit, dar ar putea 

fi respinse, repudiate, cu consecinţe 
inverse decît cele aşteptate. 

Prin urmare, sarcina învăţă- 
torului este ca, încă din prima zi de 
şcoală să întreprindă acţiuni care să-i 
introducă pe copii în regimul specific 
muncii şcolare. Pentru copiii care au 
urmat grădinița nu este o noutate că 
activitatea în grup (în clasa consti- 
tuită) se supune unor rigori care 
implică, în primul rînd, ordine şi 
disciplină. Este vorba de măsuri ope- 
rative, practice, care, fără a fi con- 
stituite în “metode” sau “strategii” 
speciale, trebuie să impună în rîndul 
elevilor elemente de comportament 
cum sînt: punctualitatea (venirea la 
timp la şcoală; intrarea la timp în 
clasă după recreaţii etc.); obligaţia lor 
de a munci (de a învăța); grija față de 
bunurile de care se folosesc, fie că 
sînt ale şcolii (mobilier, mijloace de 
învățămînt etc. ), fie că sînt personale 
(manuale, rechizite etc.); spiritul de 
ordine; constituirea unor echipe cu 
obligaţii concrete; intratul şi ieşitul din 
sala de clasă; ridicarea în picioare 
numai cînd sînt solicitați; anunțarea 
dorinței de-a răspunde apelurilor 
învățătorului într-o manieră civilizată 
etc. 

2. Un obiectiv major, cu impli- 
cații directe în planul elementelor de 
comportament la care ne-am referit, 
dar mai ales în cele care ţin de 
învăţarea tehnicilor de muncă intelec- 
tuală, îl reprezintă dezvoltarea 
limbajului, care în clasele | şi Il-a este 
constituită în disciplină componentă 
a limbii române cu un conţinut şi 
activităţi de învăţare adecvate. Ne 
vom referi la unele dintre acestea, 
specifice perioadei preabecedare. 
Amintim, în primul rînd, determinarea 
capacităţii de comunicare la intrarea 
copilului în şcoală, care se face atît 
prin activități (lecţii) speciale, cît şi 
în toate ocaziile în care elevii sînt 
puşi în situaţia să comunice, în 
relaţiile: învățător-elev, elev-învăţător, 
elev-elevi etc. Aspectele de ordin 
educativ implicate în formarea unor 
acte de comportament adecvat 
trebuie utilizate pentru cunoaşterea 
capacităţilor de comunicare ale 
elevilor. 


Obiectivul prioritar al activităţii 
de dezvoltare a vorbirii, limbajului este 
conexat atît la cultivarea acestei 
capacităţi, prin exerciţii adecvate, cît 
şi — mai ales — la pregătirea elevilor 
pentru învăţarea cititului şi a scrisului. 
Cu prilejul acestor activităţi, trebuie 
avută în vedere corectitudinea expri- 
mării, îndeosebi în ceea ce priveşte 
pronunția, în ideea efectuării corecte 
a exerciţiilor de analiză şi sinteză 
fonetică, ce au loc încă din perioada 
preabecedară. În acest fel, pot fi 
depistate şi greşeli în pronunţarea 
unor sunete. De aceea, este necesar 
ca învățătorul să controleze pronunția 
tuturor copiilor pentru a le depista 
eventualele greşeli şi a lua măsurile 
adecvate. Acest lucru poate fi făcut 
prin conversații cu copiii, care pot 
avea ca sursă evenimente, fapte 
cunoscute şi, mai ales, ilustrațiile 
existente pe primele pagini ale 
abecedarului. De altfel, scopul princi- 
pal al acestor ilustraţii, cu conținuturi 
diferite: secvenţe din poveşti cunos- 
cute, rechizite, aspecte din activitatea 
copiilor, jucării, diverse obiecte, unele 
dintre ele grupate în pagina abece- 
darului după diferite note comune sau 
după alte criterii, îl constituie tocmai 
desfăşurarea unor convorbiri, a unor 
dialoguri între învățător şi elevi; cu 
acest prilej elevii sînt puşi în situația 
să vorbească după rigorile stabilite de 
învăţător. 

Activitatea de dezvoltare a 
vorbirii în această perioadă urmăreşte 
şi îmbogățirea, precizarea şi activi- 
zarea vocabularului elevilor, înțele- 
gerea semnificației unor cuinte. 
Convorbirile învățătorului cu elevii, pe 
diverse teme, constituie, de aseme- 
nea, un mijloc valoros pentru dez- 
voltarea vorbirii în general, pentru 
exersarea pronunției corecte, precum 
şi pentru cultivarea unei exprimări 
corecte din punct de vedere grama- 
tical. Nu este lipsit de interes faptul 
că aceste convorbiri, precum şi alte 
forme de activitate, oferă posibilitatea 
angajării copiilor, care manifestă 
timiditate, mai ales atunci cînd trebuie 
să vorbească în cadrul unor colec- 
tivități. 

Povestirile sînt, la rîndul lor, un 
mijloc valoros pentru dezvoltarea 

vorbirii. Ceea ce aduc în plus față de 
convorbiri este faptul că ele pornesc 
de la un conţinut bogat, cu reale 
valenţe atît informative, cît şi educa- 
tive, mențin atenţia şi interesul elevilor 
şi, implicit, stimulează exerciţiul 
vorbirii. În acelaşi timp, ele asigură 
coerenţa exprimării, posibilitatea 
reluării, fie pe secvenţe, fie integral, 
a conţinutului povestirii. De aseme- 
nea, pe baza întrebărilor formulate de 
învățător, elevii pot reproduce, încer- 
cînd o exprimare liberă, fragmente din 
conţinutul povestirii. 

In rîndul activităţilor specifice 
dezvoltării vorbirii în perioada prea- 
becedară mai pot fi amintite recifirea 
unor poezii, interpretarea unor cînte- 
ce, ghicitori, precum şi reluarea unor 
activităţi ce au loc în grădiniţe, 
îndeosebi la grupa mare. 

3. Cele mai de preț activităţi 
didactice, specifice perioadei prea- 
becedare, sînt cele ce au menirea de 
a-i pregăti pe elevi în vederea învăţării 
cititului şi a scrisului. Conţinutul şi 
formele acestora sînt strîns legate de 
cele desfăşurate în scopul dezvoltării 
comunicării orale. Deosebite sînt însă 
obiectivele specifice, precum şi — în 
funcţie de acestea — strategia didac- 
tică folosită. Obiectivele acestor 
activități sînt familiarizarea copiilor cu 
propoziția, cuvîntul, silaba, sunetul, 
deci cu elementele analizei şi sintezei 
fonetice; toate acestea se fac numai 
pe cale practică, fără teoretizări, fără 
nici o definiţie sau altă generalizare. 
În proiectarea activităţii didactice, la 
acest capitol se prevăd lecţii speciale 
pentru fiecare dintre obiectivele 
amintite: separarea propoziției din 
vorbire; formarea de propoziții din 2-3 
sau mai multe cuvinte şi — implicit — 
împărţirea propoziției în cuvinte; 
separarea silabelor din cuvinte; 
familiarizarea copiilor cu sunetul, 
separarea lui din silabe şi cuvinte. 
Este vorba, în linii generale, de înseşi 
componentele metodei fonetice, 
analitico-sintetice, numai că tratarea 
lor, în această etapă, se face nu inte- 
gral, ci separat, în lecţii speciale; mai 
mult chiar, pentru fiecare dintre aceste 
secvenţe ale metodei se organizează 
nu doar cîte o singură lecţie, ci mai 
multe, în funcţie de dificultăţile impli- 
cate. 


Separarea propozițiilor din 
vorbire se poate face pornindu-se de 
la o povestire, fie cunoscută din 
diferite surse, fie pe baza unor 
ilustrații sau — mai degrabă — pe baza 
unui şir de ilustraţii. Un asemenea 
prilej îl poate oferi chiar abecedarul, 
prin ilustrațiile care redau secvențele 
din Capra cu trei iezi de lon Creangă. 
Tot atît de bine pot fi folosite şi 
ilustrațiile care constituie surse sau 
pur şi simplu pretexte pentru a formula 
o “povestire”, din care să se extragă, 
în cele din urmă, propoziţii. 

Din punctul de vedere al obiec- 
tivului care ne interesează, separarea 
propoziţiilor din vorbire se face prin 
acţiuni care facilitează formularea 
unor propoziţii cu o construcție cît se 
poate de clară. În lecţii speciale se 
formulează propoziții simple, formate 
numai din două cuvinte, apoi din trei, 
după care propoziţiile pot avea şi mai 
multe cuvinte. Important este nu atît 
numărul cuvintelor, ci faptul că în 
aceste structuri de limbă se spune, 
se comunică ceva; nu interesează 
definiţia, ci construcţia corectă şi clară 
a acestor comunicări, care să permită 
copiilor să vadă locul firesc în 
succesiunea lor şi, eventual, să se 
constituie într-o scurtă compoziţie. De 
asemenea, ca aplicaţii practice, elevii 
trebuie solicitați să spună, să comu- 
nice şi ei ceva despre obiecte, fapte, 
întîmplări etc. pe care le văd sau le- 
au cunoscut dinainte (deci să con- 
struiască propoziţii). 

Impărțirea propozițiilor în cuvin- 
te este o activitate care în aparenţă 
nu prezintă greutăţi. Deseori copiii 
sînt tentaţi să considere două cuvinte 
ca fiind unul singur sau să descom- 
pună un cuvînt în două, din raţiuni 
care ţin de faptul că aceste fenomene 
nu-i deranjează în realizarea comu- 
nicării. Totuşi, copiii se obişnuiesc 
relativ uşor cu despărţirea propozi- 
țiilor în cuvinte, mai ales cînd acestea 
au semnificaţii clare. Mai greu ei fac 
această operaţie cu acele cuvinte 
care, luate izolat, nu au un înţeles clar. 
De aceea este necesar ca la primele 
activități de împărțire a propoziţiilor în 
cuvinte să se folosească exemple în 
care acestea să nu prezinte dificultăți 
în delimitarea lor şi numai după aceea 

să se treacă la cazuri mai dificile 
pentru copii. 

Pentru ca elevii să poată dis- 
tinge în mod clar cuvintele din pro- 
poziţii, este recomandabil ca, îndeo- 
sebi în cazul unor cuvinte al căror 
înțeles sau rol este mai greu de 
sesizat (spre exemplu, cuvintele de 
legătură, ca să ne menţinem la 
terminologia claselor mici), să se facă 
pauze ceva mai mari între cuvinte, 
după care să se indice numărul lor. 

Termenul de “cuvînt” se dă, în 
mod practic, pe baza unei simple 
întrebări puse după formularea unei 
propoziții, mai întîi simple, din 2-3 
cuvinte: cîte cuvinte are propoziția? 
Care e primul, al doilea? etc. 

Pentru fixarea şi consolidarea 
celor învățate, elevii sînt solicitați, 
mai întîi, să identifice cuvintele din 
propoziţii date, apoi să alcătuiască 
propoziţii cu un număr de cuvinte dat 
de învăţător. 

Separarea silabelor din cuvinte 
este o operaţie mai dificilă, deoarece 
silabele luate izolat nu au o semni- 
ficaţie. De aceea trebuie căutate şi 
folosite cuvinte care să permită 
desprinderea şi pronunţarea cu 
relativă uşurinţă a silabelor. Procedeul 
despărțirii în silabe este cel obişnuit: 
rostirea de către învăţător a cuvîntului 
stabilit, pe silabe, cu marcarea 
fiecărei silabe, fie prin bătaia palmelor, 
fie printr-o lovitură cu creionul pe 
bancă şi, fireşte, prin rostirea articu- 
lată a cuvintelor pe silabe, cu prelun- 
girea pronunțţiei ultimului sunet şi cu 
marcarea printr-o singură deschi- 
zătură de gură a fiecărei silabe. Lucrul 
acesta poate fi şi demonstrat prin 
ținerea dosului palmei sub bărbie în 
timpul pronunţiei, fiecare silabă 
marcînd atingerea bărbiei de dosul 
palmei. 
Astfel, prin analiza mai multor 
cuvinte se ajunge la constatarea că 
acestea sînt alcătuite din silabe. 
Pentru consolidarea celor învățate, se 
fac mai întîi exerciţii de recunoaştere, 
apoi cu caracter aplicativ, stabilindu- 
se numărul silabelor şi ordinea 
acestora în cuvinte. 

Separarea sunetelor în vorbire 
este un proces dificil, dată fiind marea 
diversitate a acestora şi greutatea 


de-a pronunţa în mod izolat, îndeosebi 
unele dintre ele (cu deosebire, 
majoritatea consoanelor). Cum însă 
unitatea de bază a structurii cuvintelor 
este sunetul, acesta trebuie identificat 
prin analiza fonetică şi pronunţat prin 
exerciţii corespunzătoare. Separarea 
sunetului din silabă presupune pro- 
nunţarea şi perceperea auditivă clară 
a acestuia. Greutatea este dată şi de 
faptul că rostirea izolată şi în diferite 
combinaţii de cuvinte, precum şi 
perceperea auditivă a unui sunet este 
diferită de la un caz la altul; de aici şi 
confuziile inerente. 

Activitatea de separare a sune- 
telor din vorbire începe în perioada 
preabecedară şi continuă de-a lungul 
celei abecedare, în unele cazuri chiar 
şi după aceea. Ceea ce se poate face 
în perioada preabecedară ţine mai ales 
de recunoaşterea sunetelor ca ele- 
mente de bază constitutive ale cu- 
vintelor şi ilustrarea acestei informaţii 
cu cîteva exemple. Despre existența 
ca atare a sunetelor, elevii pot afla mai 
uşor în cazul în care acestea au, mai 
ales, rol de interjecţii (îndeosebi 
onomatopeice) şi apar izolate: u — 
şuieratul locomotivei; a — rostit la 
medic, o! — exprimă o stare sufleteas- 
că. 

Asemenea ilustrări nu sînt însă 
suficiente pentru a-i învăţa pe elevi 
cum să separe sunetele din cuvinte. 
Totuşi se poate recurge la soluţia 
practică: se separă dintr-o propoziție 
un cuvînt bisilabic (masa); acesta se 
împarte de către copii în silabe. 
Învățătorul pronunţă prima silabă 
insistînd pe primul sunet (m), care în 
cazul de față poate fi prelungit mai 
mult, după care rosteşte şi pe cel de- 
al doilea (a). Copiii sînt întrebaţi care 
a fost primul sunet. Se reia operația 
în aceeaşi manieră, cu accent pe al 
doilea sunet; copiii sînt puşi să indice 
al doilea sunet care a fost rostit mai 
accentuat. Se stabilesc cele două 
sunete şi ordinea lor în silaba res- 
pectivă. 

Se ia apoi şi silaba următoare 
şi se procedează la fel, chiar dacă al 
doilea sunet e acelaşi ca şi în prima 
silabă. 

Pentru consoane, este preferabil 
ca sunetul nou să fie la sfirşit. Spre 

exemplu, sunetul c poate fi mai uşor 
sesizat în cuvinte ca: ac, sac, mac, 
rac, poc ş.a.; în aceste cazuri sunetul 
se pronunţă şi se aude clar, fără 
vocala de sprijin. 

Sînt sunete care, cum s-a mai 
arătat, pot prezenta unele greutăţi 
datorită modului diferit de a se 
pronunţa şi auzi, chiar în cazul 
aceluiaşi cuvînt, cum este, spre 
exemplu, cazul lui “e”, care în cuvinte 
cum sînt me-re, pe-re, be-re fiecare 
dintre cei doi “e” se aude diferit, iar în 
alte cuvinte, precum el, ea, este etc. 
se pronunţă “ie”. De asemenea, sînt 
necesare exerciţii speciale în cazul 
unor sunete mai greu de diferențiat, 
la care ne-am mai referit: s-z, c-g, t-d 
ş.a., precum şi pentru delimitarea 
vocalelor în cazul diftongilor sau 
triftongilor (“oa”, “ia”, “ua”, “ioa” ş.a.). 

Separarea sunetelor (din silabe 
şi cuvinte în perioada preabecedară) 
se face într-o selecţie şi ordine pe 
care le poate stabili învățătorul. 

O bună parte din cazurile amin- 
tite mai sus se rezolvă de fapt în 
perioada abecedară. 

Identificarea sunetelor în cuvinte 
este uşurată dacă de fiecare dată se 
face şi sinteza cuvintelor din care au 
fost desprinse. 

4. Pregătirea copiilor pentru 
scris, în această perioadă, are în 
vedere în linii mari, învăţarea regulilor 
tehnice de bază (poziţia corectă a 
corpului în bancă, a picioarelor, 
distanţa dintre ochi şi caiet, prinderea 
corectă a instrumentului de scris, 
poziția corectă a caietului pe bancă, 
modul de folosire a acestuia, aşezarea 
corectă în pagină a temelor), precum 
şi învăţarea scrierii unor elemente 
grafice constitutive ale mai multor 
litere. 

Față de citit, scrisul este o 
operaţie mai greu de realizat, ea 
implicînd şi un efort fizic, precum şi 
formarea la elevi a capacităţii de a-şi 
coordona corect mişcarea mi.inii, 
pentru a reda cu relativă uşurinţă 
conturul semnelor grafice, al literelor 
şi unirea acestora în cuvinte. 

Pentru cunoaşterea posibilităților 
reale ale copiilor de a realiza acest 
tip de activitate: sînt necesare de- 
mersuri speciale. Foarte mulți învă- 


țători obişnuiesc, încă din prima sau 
a doua zi de şcoală în clasa întîi, să 
testeze posibilitățile pe care le au 
copiii la început de drum. În acest 
scop efectuează o “lucrare de control” 
pe foi de hîrtie date de învăţător, pe 
care acesta scrie numele fiecărui elev. 
Se formulează cerința ca fiecare să 
execute pe hîrtie cît poate mai bine 
şi mai frumos ceea ce ştiu şi pot, 
inclusiv, să scrie dacă ştiu. Cei care, 
eventual, nu vor putea realiza nimic, 
vor fi asiguraţi că nu li se va întîmpla 
nimic. 

Constatările ce se fac pe baza 
analizei rezultatelor “lucrărilor” sînt 
foarte edificatoare cu privire la nivelul 
de la care trebuie pornit, inclusiv în 
luarea unor măsuri de diferențiere a 
activităţii cu elevii. in evaluarea 
acestor “teste” trebuie luată în seamă 
şi frecventarea sau nefrecventarea 
grădiniţei. 

Asupra scrisului vom reveni, 
îndeosebi în ceea ce priveşte as- 
pectul grafic al acestei operații. 
Numeroase aspecte de ordin meto- 
dologic sînt comune în învăţarea 
cititului şi a scrisului, iar tratarea lor 
separată o facem numai din raţiuni de 
natură didactică. 

Asupra tuturor elementelor 
pregătitoare în vederea învăţării 
cititului, a scrisului şi pentru dezvol- 
tarea capacităţii de receptare a 
mesajului oral se va reveni pe 
parcursul întregii perioade următoare, 
aceea abecedară, cu prilejul formării 
la elevi a capacităţii de a scrie fiecare 
sunet cu litera respectivă (mai întîi 
cele de tipar — grafeme), iar apoi cu 
ocazia învăţării scrierii fiecărei litere 
de mînă (mică şi mare — majusculă). 

uți (1946-1956), îşi face studiile la 
Universitatea de Stat din Moldova 
(1957-1962). În 1965 susţine teza de 
doctorat editată ulterior în volumul “Ca- 
ractere şi conflicte” (1968). 

Din 1972 este membru al Uniunii 
Scriitorilor din Moldova. 

ION CIOCANU 
60 


lon Ciocanu 

a fost şi rămîne 

un cetățean fidel 

al culturii 

şi ştiinţei strămoşeşti, 

pe care le apără 

cu toate forțele intelectuale 
de care dispune, 

aplicînd principiul formulat 
de el însuşi: 

“Azi serbăm, 

fără să jubilăm, 

ci angajîndu-ne şi luptind”. 


Acad. Nicolae CORLĂTEANU 

DESTINUL UNUI 
CRITIC LITERAR 


Profilul intelectual al lui lon 
Ciocanu s-a conturat şi continuă să 
se nuanţeze în contextul realităților 
basarabene, realităţi care, după 1989, 
s-au schimbat. În ce constă meritul 
unor oameni de creaţie din categoria 
celor pe care soarta îi aruncă într-o 
provincie, aflată în lupta de menţinere 
a memoriei proprii, într-un imperiu iar 
mai apoi în condiţii de cvasiinde- 
pendenţă? În primul rînd, în contribuţia 
lor la afirmarea conştiinţei de sine a 
neamului din care fac parte. Emil 
Cioran, cu luciditatea-i specifică, 
menţiona că “România şi-a dat seama 
de ea însăşi numai în secolul trecut 
şi nu la începuturile lui. Că înainte 
vreme au ştiut cîţiva că sunt români 
este evident şi nesemnificativ. O 
simplă stabilire de identitate, fără nici 
un plus dinamic. Dar chiar de ar fi 
ştiut, popoarele oprimate nu-şi pot 
valorifica auto-conştiința, pe care o 
refuză ca pe o incomoditate”. Această 
inerție de gîndire, atît de actuală pînă 
în prezent în România, s-a răsfrînt, 
fără doar şi poate, şi asupra peisajului 
literar basarabean de după cel de al 
doilea război mondial. A nu te speria 
de incomoditatea de a servi un ideal, 
altul decît cel programat de organele 
diriguitoare ale fostei R.S.S.M,, 
echivala cu a face dovada prezenţei 
caracterului. E o trăsătură ce nu poate 
lipsi atît în structura psihologică a unei 
personalități, cît şi în structura unei 
culturi. Această calitate este cu atît 
mai valoroasă în cazul în care este 
vorba de un cadru universitar, aşa cum 
a fost pe parcursul mai multor ani şi 
lon Ciocanu, unul dintre profesorii 
preferați de la Facultatea de Filologie 
a Universităţii de Stat din Chişinău. 

Intr-un timp, cînd peisajul spiri- 
tual era dominat de eterogenitate, 


pentru a se ajunge la o veritabilă 
cultură, era nevoie de conectarea 
consumatorului de artă şi de literatură 
la o receptivitate bazată pe valori care 
să confere unitate structurii sufleteşti. 
Este ceea ce urmărea şi lon Ciocanu 
în critica pe care o practica. E de 
ajuns să amintim aici disocierea 
romanului Povara bunătăţii noastre 
într-un material publicat în 1970 (23 
iunie) în ziarul universităţii “Kişi- 
niovskii Universitet”, al cărui redac- 
tor era. Materialul în cauză a constituit 
motivul excluderii lui lon Ciocanu din 
învățămînt. Faptul acesta demon- 
strează diferenţa dintre modul în care 
era şi mai este percepută noţiunea de 
naționalism, cu trimitere la acea 
perioadă, în spațiul românesc interri- 
veran, pe de o parte, şi în cel din Ţară, 
pe de altă parte. E o problemă ce 
merită să fie tratată aparte, aici mă 
voi referi doar la deosebirea ce constă 
în faptul că în Ţară a existat o 
perioadă de naționalism pus în 
serviciul comunismului ceauşist. 
Literatura din Basarabia a fost mai 
politizată decît cea din România şi 
este explicabil de ce. Limbajul esopic, 
utilizat pentru a nu minţi definitiv, aici 
a fost mai solicitat. 

Critica literară din perioada 
postbelică a parcurs aceleaşi etape, 
ca şi poezia şi proza, de stalinism şi 
de comunism. În anii '50 ea a fost un 
instrument al puterii, deoarece mai 
ales prin critică se putea efectua 
orientarea literaturii. Venirea în critică, 
după Vasile Coroban, a promoției lui 
lon Ciocanu şi Mihai Cimpoi a fost 
marcată de un aflux de libertate în 
gîndire, eseul devenind o specie tot 
mai mult practicată. Această marcă 
s-a datorat nu doar talentului tinerilor 
critici, ci se explică, în primul rînd, 
prin trecerea de la regimul stalinist la 
cel comunist, iar mai apoi la cel 
brejnevist, cînd avea loc repunerea în 
circuit a ideilor comunismului. Pe o 
arie mai puţin extinsă, direct propor- 
ţională cu dimensiunile literaturii de 
aici, au circulat în epocă şi lucrări în 
stil mea culpa, ce aveau scopul de a 
îmbunătăţi imaginea comunismului. 
Acest oportunism literar involuntar a 
fost exploatat de ideologii timpului. 
Meritul lui lon Ciocanu este de a nu 

se fi lăsat prins total în plasa 
oportunismului. Cronica literară, atît 
de mult prezentă chiar din primele 
sale volume, dovedeşte schimbarea 
macazului în critica literară, autorul de 
cronică literară aflîndu-se în compe- 
titie cu autorul operei literare. Este 
interesant să observăm acest lucru 
în peisajul nostru literar, în care, în 
general, corelația autor-cititor este 
decisivă, mai ales, în deceniile 
trecute. Cu toate acestea, în anii '70 
are loc accentuarea rolului estetic al 
criticii literare, care îşi asumă cu mai 
multă îndrăzneală rolul de conştiinţă 
de sine a literaturii. Un detaliu ce nu 
trebuie să ne scape constă în faptul 
că afirmarea conştiinţei. de sine a 
literaturii nu putea să aibă loc decît 
concomitent cu afirmarea conştiinţei 
de sine a românilor basarabeni ca 
neam. Aici trebuie căutat rostul criticii 
lui lon Ciocanu, rost pe care, dacă 
vrem să rămînem oneşti cu noi 
înşine, nu avem dreptul să-l neglijăm. 
Anume din aceste considerente 
criticul nu a fost acceptat de către 
ideologii timpului, care prin decizii 
drastice, precum excluderea din 
învățămînt, împiedicau mersul firesc 
al lucrurilor, care în România, în ace- 
eaşi perioadă, erau de aşa natură, 
încît critica literară o lua înaintea 
scrierilor artistice. La noi în Basarabia 
aşa ceva se întîmpla mult mai rar, 
deoarece aici scriitorul a fost pus în 
situaţia de a ţine cont de necesităţile 
consumatorului de literatură. Critica 
literară a lui lon Ciocanu ar putea fi 
suspectată şi de anumite păcate, dar 
nu i se poate nega receptivitatea față 
de orizontul de aşteptare al cititorului 
basarabean. Scoaterea acestuia din 
“letargia la care îl osîndise perioada 
de stagnare” este reliefată şi mult mai 
tîrziu, în mai (27) 1988, în discursul 
său rostit la Adunarea generală a 
scriitorilor din Moldova. Orientarea 
spre Ţările Baltice, în special spre 
Estonia, al căror exemplu sugera să 
fie urmat, lansarea ideii de promovare 
a tinerelor talente, evidenţierea nevoii 
de dirzenie în acțiunile practice, 
precum şi în cărţi, analiza minuțioasă 
a stării de lucruri de la televiziune şi 
din presă, din punct de vedere al 
funcţionării bilingvismului şi al proas- 


tei funcţionări a limbii băştinaşilor, — 
sînt doar cîteva subiecte abordate de 
lon Ciocanu. în memorabilul său 
discurs, rostit într-un moment decisiv 
al destinului politic şi cel al mentalități 
artistice ale basarabeanului. Despre 
actualitatea problemelor evidenţiate 
mărturiseşte şi această afirmaţie: 
“Este foarte sănătos să ne interesăm 
îndeaproape de toate aspectele 
esenţiale şi definitorii ale istoriei şi 
prezentului meleagului natal, să ne 
punem talentul în temerara operă de 
lichidare, măcar acum, cu întîrziere, 
a problemelor spinoase, pe care le- 
am moştenit de la epoca stalinistă şi 
de la acea a stagnării”. 

Este incredibil, dar evident, că, 
peste mai bine de 10 ani, talentul său 
oratoric e pus iarăşi la încercare 
pornind de la acelaşi subiect: proble- 
ma limbii. Mă refer la cuvîntarea sa 
rostită la monumentul lui Ştefan cel 
Mare şi Sfînt pe 31 august 1999. De 
la explorarea “psihologiei cu adevărat 
naționale”, pe care o remarca în 
Frunze de dor şi Ultima lună de 
toamnă, de la glorificarea valorilor 
naționale, între care cea mai de 
seamă era considerată limba, şi pînă 
la discursul său din 31 august 1999 e 
o distanță de mai multe decenii de 
activitate efervescentă, materializată 
şi în numeroase cărți de critică, istorie 
şi teorie literară, precum şi de 
publicistică, ce mărturisesc că a fost 
şi va mai fi încă nevoie de multă 
energie pentru a pune, aici, în Basa- 
rabia, lucrurile la locul lor. Intelectuali 
de forță sînt angajaţi în complicatul 
proces de schimbare a stării de lucruri, 
perseverînd în munca de reanimare a 
conştiinţei naţionale a basarabenilor. 
Unul dintre ei este lon Ciocanu. 

lon CIOCANU 
Chişinău 


DE UNDE SE IAU 
CUVINTELE NOI? 


Meditaţiile care urmează ne-au 
fost puternic stimulate de două cuvinte 
foarte des întrebuințate în presa 
noastră de azi: verbul (a) reitera şi 
substantivul parteneriat (pentru pace). 
Se repeta şi pînă acum cîte ceva, se 
vorbea despre fermitatea poziţiei şi 
atitudinii noastre într-o problemă sau 
alta, dar nu auzeam şi nu citeam 
cuvîntul (a) reitera. Dacă nu republica 
(Moldova), atunci fosta U.R.S.S. 
pleda în organismele internaţionale în 
apărarea păcii, dar nici substantivul 
parteneriat nu-l auzeam şi nu-l citeam. 
Chiar dicționarele, inclusiv cele 
prestigioase, ca Dicţionarul expli- 
cativ al limbii române, nu le con- 
semnau. În Dicţionarul explicativ al 
limbii române găsim numai adjec- 
tivul reiterativ, -ă cu sensul “refăcut, 
repetat” şi cu indicarea originii din fr. 
réiteratif (p. 794). In Dicţionar gene- 
ral al limbii române de Vasile Breban 
găsim adjectivul reiterat, -ă cu sensul 
“repetat”, drept origine autorul indicînd 
verbul francez rsiterer. Verbul (a) 
reitera îl găsim în Dicţionarul de 
neologisme al lui Florin Marcu şi 
Constant Maneca, ediţia a Il-a, 
revăzută şi adăugită (Editura tiin- 
țifică, Bucureşti, 1966, p. 604), 


explicîndu-ni-se că se întrebuințează - 


rar, înseamnă “a face din nou ceea 
ce s-a mai făcut, a repeta” şi provine 
din verbul francez réiterer. 

Deci, în 1966 verbul (a) reitera 
era un neologism. În dicționarele 
obişnuite nu-l găseam şi, dacă ar fi 
fost să folosim numai cuvinte răspîn- 
dite pe larg şi intrate în dicţionare, 
poate nu l-am avea nici azi. Cineva 
însă, cunoscînd — se vede — adevărul 
că în limba franceză un atare verb 


există, a îndrăznit să-l utilizeze, astfel 
încît în prezent numai cui nu-i este 
lene nu-l repetă la infinit. 

Substantivul parteneriat însă 
nu-l întîlnim nici chiar în dicționarul 
de neologisme din 1966. În dicţionare 
nu-l găsim, dar în presă, la radio şi 
televiziune îl citim şi-l auzim la tot 
pasul. 

Rezultă oare că, dacă ambele 
cuvinte la care ne referim lipsesc în 
dicționare, n-a trebuit să le punem în 
uz? Că ar fi trebuit, adică, să aşteptăm 
ca ele să intre mai întîi în surse 
ştiinţifice şi abia după aceea să le 
folosim în mod curent? 

Bineînţeles că nu. Şi acela care 


a apelat la verbul (a) reitera, şi acela: 


care a întrebuințat întîia oară sub- 
stantivul parteneriat în vorbirea şi în 
scrierea de aici, din stînga Prutului, 
au procedat îndrăzneţ şi — princi- 
palul — corect. Cuvintele unei limbi 
nu se iau numai din dicţionare, ci 
neapărat şi din viață; ele apar drept 
consecință a unor necesităţi înte- 
meiate pe realități noi, anterior 
necunoscute sau care pur şi simplu 
nu se impuneau necesității întregii 
colectivități. Ştiinţa vine în urma 
practicii, uzului, verifică naturaletea, 
justețea, necesitatea şi oportunitatea 
cuvintelor respective, cele formate în 
chip firesc, în conformitate cu 
caracterul, cu firea şi normele unanim 
recunoscute ale limbii fiind incluse în 
dicționare. 

Numai să nu se înțeleagă că 
s-ar admite să ignorăm dicționarele. 
Acestea rămîn — pentru absolut 
fiecare dintre noi — cărţi de căpătii, în 
care e adunată o imensă avere 
spirituală a poporului, a naţiunii. Este 
imperios să se înțeleagă că, atunci 
cînd realitățile noi dictează apariția 
sau încetățenirea unor cuvinte noi, pe 
potriva realităților respective, noi nu 
numai că avem dreptul, dar sîntem 
chiar datori să recurgem şi la cuvinte 
neincluse deocamdată în dicționarele 
explicative, principalul constînd în 
respectarea caracterului firesc al 
formării şi al întrebuinţării cuvintelor 
date. 

COTAŞ 


Limba nu este ceva dat “veşnic”, 
imuabil sau anchilozat, încît să ne 
putem limita la cele ştiute pînă într- 
un moment oarecare al vieții. Ea se 
dezvoltă, unele cuvinte şi expresii 
dispar din uz ori cel puţin din fondul 
activ, altele îşi primenesc sensul, şi-l 
îngustează ori — dimpotrivă — şi-l 
lărgesc, în funcţie de diferiți factori. 

Un fenomen important în evo- 
luţia limbii este formarea de cuvinte 
noi sub influenţa sau chiar la cerința 
(ca să nu zicem dictarea) imperioasă 
a unor realități noi. De exemplu, pînă 
şi la o şedinţă a parlamentului 
chişinăuian, din 7 noiembrie 1995, a 
fost rostit substantivul cotaş. E nume- 
le comun, prin care sînt denumiți acei 
țărani care au ieşit din gospodăriile 
colective, în care ei sau părinţii lor 
fuseseră băgaţi cu forța de către sta- 
linişti, şi au primit cota respectivă din 
patrimoniul gospodăriilor. 

N-avem ştiinţă cine i-a zis unui 
atare ţăran pentru întîia oară cotaş, 
dar substantivul în cauză a fost for- 
mat în deplină conformitate cu 
normele şi cu firea limbii noastre, iar 
faptul că nu-l întîlnim în nici un 
dicţionar nu trebuie să ne determine 
să-l evităm ori — Doamne fereşte! — 
să-l blamăm. După cum de la arendă 
a luat naştere substantivul arendaş, 
la fel de la cotă este natural să 
alcătuim substantivul cotaş. 


CHINTAL 


Vocea de la celălalt capăt al 
firului de telefon ni se păruse agreabilă 
şi binevoitoare şi am acceptat dintr-o 
dată conversaţia pe care ne-o propu- 
nea doamna sau domnişoara. N-am 
precizat cine este ea, din cele ce 
urmează se va înţelege de ce n-am 
făcut-o. Doamna sau domnişoara, 
după ce ne vorbise frumos, într-o 
limbă românească corectă, spunînd 
şi cîteva cuvinte de laudă pentru 
ghidul radiofonic “În lumea cuvintelor”, 
se dovedi totuşi iritată de frecvenţa — 
mai ales la radio! a subliniat domnia 


sa — a cuvîntului chintal. “Doar toată 
lumea de la noi s-a obişnuit să spună 
“centner”, care nu este un cuvînt urît 
sau greşit”, acesta pare să fi fost 
unicul ei argument, deoarece imediat 
după fraza în cauză domnia sa a 
închis. 

Domnişoara sau doamna a pus 
receptorul, dar noi n-am putut proceda 
la fel, adică să lăsăm fără atenţie 
nedumerirea sau, cu atît mai mult, 
rătăcirea ei. Cuvîntul chintal a fost 
folosit şi în deceniul trecut, şi nu 
numai peste Prut. În volumul al treilea 
al amplului Dicţionar rus-moldo- 
venesc (Chişinău, Redacţia principală 
a Enciclopediei, 1988, p. 499) sub- 
stantivul în discuție este recomandat, 
alături de faimosul “centner”, la 
traducerea rusescului “țentner”. Ce-i 
drept, autorii lui fac remarca — 
obişnuită — s-ar părea —, că acest sens 
al rusescului “țentner” ar fi “învechit”. 

Nu discutăm în această privință. 
Vom spune în schimb că în Dicţio- 
narul explicativ al limbii române nu 
există cuvîntul “centner”, preluat în 
stînga Prutului, de-a dreptul din limba 
rusă. Autorii lui ne propun numai 
cuvîntul chintal (plural chintale), 
explicînd că el înseamnă “unitate de 
măsură pentru greutăţi, egală cu o 
sută de kilograme” şi că vine din 
franțuzescul quintal (p. 146). Ei nu 
numai că nu-l consideră “învechit”, ci 
îl recomandă ca pe unicul cuvînt ce 
denumeşte unitatea de măsură de o 
sută de kilograme. Nu pomenesc de 
“centner” nici Gheorghe Bolocan, 
Tatiana Voronţova şi Elena Şodo- 
lescu-Silvestru, autorii unui prestigios 
Dicţionar rus-român, scos de sub 


tipar de Editura Ştiinţifică şi Enci- 


clopedică din Bucureşti în 1985, care 
la p. 1361 au tradus rusescul “țentner” 
prin cuvîntul chintal, fără să se 
scandalizeze că acesta ar fi “înve- 
chit”. 

Vasile Breban în al său Dicţio- 
nar general al limbii române (Bucu- 
reşti, Editura Ştiinţifică şi Enciclo- 
pedică, 1987), explicînd că chintal 
înseamnă “unitate de măsură pentru 
masă egală cu 100 kilograme; este 
folosită mai ales pentru cereale”, arată 


dubla lui origine: “Din fr. quintal, lat. 

quintale” (p. 168) şi, cu toate că este 
conştient că l-au întrebuințat încă 
strămoşii noştri romanii, nu-l trece la 
categoria celor “învechite”. 

Bine, bine, se poate întreba 
doamna/ domnişoara care ne tele- 
fonase ori vreun alt conaţional de al 
nostru, dar ce zic ceilalți savanți 
chişinăuieni în privința substantivului 
în discuție? Zic bine, corect, normal. 
De exemplu, Vasile Bahnaru şi 
Veronica Purice în al lor Dicţionar 
explicativ pentru elevi (Chişinău, Ed. 
Lumina, 1991, p. 68) explică simplu 
şi clar: chintal (pl. chintale) înseamnă 
“unitate de măsură mai ales pentru 
masa cerealelor, egală cu 100 kg”. De 
altfel, nici domniile lor nu pomenesc 
faimosul “centner”, cu care ne obişnui- 
serăm noi, în Moldova de est. 

Conchidem că doritorii de a se 
informa cu privire la oportunitatea şi 
corectitudinea întrebuinţării substan- 
tivului neutru chintal, -e au putut bene- 
ficia de mult de o literatură ştiinţifică 
bogată şi serioasă şi să nu se 
scandalizeze cînd îl aud la radio sau 
îl citesc în presa scrisă. lar dacă n-au 
reuşit să facă acest lucru pînă acum, 
pot să-l facă începînd chiar cu clipa 
de față. Să-l facă din curiozitate 
intelectuală, cu plăcere, fără iritare. 


RABDOMANȚIE 


Am vorbit într-un eseu de mai 
demult — “Sfătuitorul nostru cel mai 
competent”, inclus şi în cartea 
noastră Atît de drag... (Chişinău, 
Editura Făt-Frumos, 1995), — că la 
prima ciocnire de cuvîntul piromanție 
am avut senzaţia că descoperiserăm 
o greşeală de tipar şi crezuserăm că 


trebuie să corectăm, să scriem 


chiromanție, cuvînt pe care îl ştiam. 
Dicţionarul ne-a lămurit ce şi cum, 
graţie lui am realizat că există şi 
“încercarea de a ghici viitorul prin 
observarea focului sau a flăcărilor, 
utilizată în Grecia antică” (a se vedea 
încă o dată Dicţionarul explicativ al 
limbii române, p. 693). 

S-a întîmplat însă că aflarea 
adevărului despre cele două cuvinte 
lesne confundabile — chiromanție şi 


piromanție — ne-a liniştit numai pentru 
un timp. Curînd gîndul nostru zbura 
spre alte -manții, presupuneam că o 
mai fi existînd. cuvinte cu această 
parte componentă. În vocabularul 
activ al contemporanilor noştri n-am 
întîlnit alte. cuvinte cu o atare parte 
constituentă. Nici în literatura ştiin- 
tifică nu ne-am ciocnit de vreun cuvînt 
care să ne îndreptățească presupu- 
nerea şi să ne satisfacă în vreun fel 
curiozitatea spirituală. Ne-a venit în 
ajutor acelaşi prestigios dicţionar, la 
pagina 767 a căruia citim că există şi 
o “pretinsă artă de a ghici viitorul cu 
ajutorul unei baghete magice”, artă pe 
care francezii o numesc rabdomancie, 
iar în româneşte poartă denumirea 
numai la prima vedere complicată, în 
adevăr însă relativ simplă: rabdo- 
mantie. 

De ce rabdo? Pentru că în limba 
greacă rhabdos înseamnă baghetă, 
după cum aflăm din bogatul Dicționar 
de neologisme al lui Florin Marcu şi 
Constant Maneca (Bucureşti, Editura 
Ştiinţifică, 1966, p. 587). 

Repetăm că nu e un cuvînt din 
fondul lexical activ la ora actuală şi 
nu se ştie cînd şi nici chiar dacă îl 
vom întrebuința vreodată. Noi per- 
sonal, după cum am mai spus, ne- 
am satisfăcut o curiozitate spirituală, 
apărută pe teren lingvistic, şi nu 
regretăm. Dimpotrivă, sîntem siguri că 
numai o atare curiozitate îl deosebeşte 
fundamental pe om de celelalte ființe. 
Dar admitem, fără îndoială, că pentru 
acei care citesc aceste rînduri cuvîntul 
rabdomanție n-are nici o importanţă, 
nici o valoare etc. Într-un atare caz 
cu ce ne alegem noi personal: am 
făcut cuiva un bine sau poate dimpo- 
trivă? 

Dacă aveţi şi dumneavoastră 
curiozitatea să aflați acest cuvînt — 
rabdomanție —, înseamnă că v-am 
făcut, evident, un bine. Dacă n-o aveți 
şi, mai ales, dacă admiteţi cumva 
gîndul că prin scoaterea din uitare a 
acestui cuvînt v-am pricinuit vreun 
rău, nu ne cerem scuze, ci vă dorim 
să nu aveți — Doamne fereşte! — alt 
rău decit doar acesta. 


Cam vorbim, cum scriem 

llie-Ştefan RĂDULESCU 
Călăraşi, România 


ERORI 
DE VOCABULAR (IlI)* 


c) “FACTORUL CEL MAI PRINCI- 
PAL” SAU “FACTORUL 
PRINCIPAL”? 

“LUCRUL FOARTE ESENȚIAL” 
SAU “LUCRUL ESENȚIAL”? 
“INFORMAȚIILE CELE MAI COM- 
PLETE” SAU “INFORMAȚIILE 
COMPLETE”? 


Se cunoaşte faptul că, între 
părțile de vorbire flexibile şi depen- 
dente, adjectivul se caracterizează 
prin posibilitatea de a exprima însu- 
şirile sau proprietățile unor obiecte pe 
care le însoţeşte şi cu care se acordă 
în gen, număr şi caz, îndeplinind 
funcţia de atribut. Între adjective, cele 
calificative sau propriu-zise exprimă 
calitățile obiectelor, dispunînd nu 
numai de sensuri proprii (om harnic, 
pămînt fertil, casă înaltă, iarbă verde 
etc.) şi sensuri figurate (ochi dulci, 
privire întunecată, existență palidă, 
izvor vesel etc.), dar şi de grade de 
comparație: pozitiv (prieten drag), 
comparativ (... mai drag, ... mai puțin 


drag, ... la fel de drag) şi superlativ 
(prietenul cel mai drag, ... cel mai puțin 
drag, ... foarte drag, ... foarte puțin 
drag) 


Un lucru deosebit de important, 
pe care nu toţi vorbitorii îl cunosc, 
este că unele adjective nu au grade 
de comparaţie şi, din această cauză, 
unele exprimări ce le conţin sînt 
greşite, aşa cum sînt enunţurile ce 
urmează, preluate din emisiunile 
radiofonice sau din presă: “Factorul cel 
mai principal pentru poluarea aerului, 
apei şi solului a rămas...”; “Lucrul 
foarte esenţial este că au reuşit”; “Nu 
pot să vă dau o imagine cît mai 
completă”; “Este unul dintre cei mai 

* Continuare. Vezi “L.R.” nr. 11, 
12, 1999. 


completi jucători”; “Lucrarea oferă 
informaţiile cele mai complete despre 
filmele româneşti”; “Trebuie făcută o 
prezentare foarte completă a Legii nr. 
64. 

De ce. sînt incorecte construc- 
tiile subliniate mai sus? Pentru că 
principal, esenţial şi complet fac parte 
dintr-o categorie de adjective care nu 
au categoria morfologică a compa- 
raţiei, deoarece însuşirile lor absolute, 
prin însăşi natura lor, nu pot exista în 
grade diferite (vezi şi general, particu- 
lar, mort, viu, secundar, egal, oral, ro- 
tund, pătrat, unic, gata, întreg, 
terminat etc.). Într- adevăr, consultînd 
Dicţionarul explicativ, constatăm că 
principal înseamnă: “care are o 
importanță deosebită sau cea mai 
mare importanță; de căpetenie, de 
frunte”; esențial: “care constituie 
partea cea mai importantă a unei 
probleme sau a unui lucru; care ţine 
de esență; de prim ordin, fundamen- 
tal, principal”; complet: “care conține 
tot ceea ce trebuie, căruia nu-i 
lipseşte nici una dintre părțile consti- 
tutive: întreg, deplin, împlinit”. 

Datorită faptului că, prin conți- 
nutul lor, exprimă valori asemănătoare 
superlativului (relativ sau absolut), 
aceste adjective nu mai permit, în 
consecinţă, să fie precedate de 
morfemele mai, cel mai, foarte etc. 
cu care se formează, în mod obişnuit, 
categoria comparației. Deci, dacă 
reluăm într-o formă corectă enunţurile 
greşite menţionate, recomandabile 
sînt: “Factorul principal pentru...”; 
“Lucrul esențial este..."; “... o imagi- 


ne completă”; “,..„. dintre compleții 


jucători”; informaţiile complete 
despre...”; A prezentare com- 
pletă a...'. 


d) “RANDAMENTUL MAI SUPE- 
RIOR” SAU “RANDAMENTUL 
SUPERIOR”? 
“CONDIȚIILE CELE MAI OPTIME” 
SAU “CONDIȚIILE OPTIME”? 
“ADEVĂRUL CEL MAI SUPREM” 
SAU “ADEVĂRUL SUPREM”? 


După cum am arătat anterior, 
există unele adjective care, prin natura 
lor, avînd o valoare absolută, nu au 
grade de comparație (principal, 

esențial, complet, unic, întreg etc.), 
caracteristică necunoscută sau 
ignorată de mulţi vorbitori, care le 
tratează ca pe nişte adjective obiş- 
nuite, la gradul pozitiv adăugîndu-le, 
în mod greşit, adverbe, prepoziții etc. 
cu care “construiesc” diferitele forme 
de comparativ sau de superlativ (ce/ 
mai principal, foarte complet etc., în 
loc de — corect — principal, complet 
etc.). 

Alte adjective, de largă circu- 
latie, fiind împrumuturi latino-romanice 
ce reprezintă, la origine, vechi com- 
parative sau superlative, nu mai pot 
primi nici ele categoria comparației, 
tocmai datorită conţinutului lor lexical, 
corespunzător acestor forme de 
comparativ (major, minor, anterior, 
posterior, interior, exterior, superior, 
inferior, ulterior etc.) sau de superlativ 
(maxim, minim, intim, extrem, su- 
prem, infim, ultim, prim, proxim, optim 
etc.). 

Aşa stînd lucrurile, este evident 
că dacă, în necunoştință de cauză, 
acestor adjective li se adaugă, prin 
antepunere, mijloacele gramaticale 
specifice formării gradelor de com- 
paratie, construcțiile obținute devin, 
inevitabil, pleonastice. De-a dreptul 
supărătoare, prin frecvenţa lor, sînt 
expresiile pleonastice, în structura 
cărora intră adjectivele superior, 
proxim, optim, suprem; de exemplu: 
“Randamentul, de astă dată mai su- 
perior, este urmarea firească a...” 
(corect: “,..de astă dată superior, 
este...”); “In viitorul cel mai proxim, 
societatea se va aşeza pe principii 
democratice...” (corect: “In viitorul 
proxim, societatea...”); “Rezultatele 
oglindesc condiţiile cele mai optime 
de care a beneficiat...” (corect: 
“condițiile optime...”); “Adevărul cel 
mai suprem îl oferă viaţa practică...” 
(corect: “Adevărul suprem îl oferă...”). 
Care sînt argumentele ce vin în 
întîmpinarea afirmațiilor de mai sus? 

Deoarece adjectivul superior 
(comparativ al latinescului “super” = 
de sus, înalt) are sensul mai de sus, 
mai înalt, adjectivul proxim (super- 
lativul latinescului “propior” = mai 
apropiat) are sensul de cel mai 
apropiat în timp sau în spațiu, 


adjectivul optim (superlativul lati- 


nescului “bonus” = bun) are sensul de 


cel mai bun sau foarte bun, adecvat, 
potrivit, indicat etc., iar suprem 
(superlativul lui “superior” = mai de 
sus, mai înalt) are sensul de cel mai 
de sus, cel mai înalt, înseamnă că, 
avînd deja valoarea de comparativ 
sau de superlativ, ele nu mai pot fi 
precedate de mai, cel mai etc. decît 
cu prețul unor exprimări incorecte, de 
natură pleonastică. 


e) “STRADA PRELUNGIRII 
SLOBOZIEI” SAU 
“PRELUNGIREA SLOBOZIE!”? 
“STRADA ALEEA CENTRALĂ” 
SAU “ALEEA CENTRALA"? 
“STRADA VARIANTA NORD” 
SAU “VARIANTA-NORD”? 
“STRADA ŞOSEAUA AMARA” 
SAU “ŞOSEAUA AMARA”? 


Este cazul să oferim explicaţii 
suplimentare cu privire la un fenomen 
pleonastic flagrant: asocierea inutilă 
a termenului strada la sinonime 
generice cu care se confundă: 
Prelungirea, Varianta, Aleea, Calea, 
Şoseaua, Bulevardul, Intrarea, Fun- 
dătura etc. Astfel adrese de felul: 

e “S.C. SIDERCA S.A. Călă- 
raşi, strada Prelungirea Bucureşti, nr. 
162"; S.C. PERLA, S.A. Călăraşi, str. 
Prelungirea Sloboziei, nr. 3; Direcţia 
sanitară veterinară Călăraşi, str. 
Prelungirea Dobrogei, nr. 13” etc. 
utilizează tautologic cuvîntul “strada”, 
al cărui sens apare deja ‘ “implicat” în 
cel care îi urmează: “prelungirea” 
(“parte a unui obiect — aici, a unei 
străzi — care constituie o extensie, o 
connuare a sa”); 

e “S.C. SUGCT S.A. Călăraşi, 

str. Varianta-Nord, nr. 1”; “S.C. 
ELECTROCONSID S.A. str. Varianta- 
Nord, nr. 5” etc. sînt tot pleonastice, 
fiindcă noțiunea de “stradă” este 
inclusă în cea de “variantă” (“drum 
care ocolește — pe o anumită porțiu- 
ne — traseul principal, ajungînd în 
același punct fi J nal”); 
“S.C. ROM CONFORT S.A. 
Călăraşi. str. ip Centralei, nr. 1”; 
“Creşă cu 100 de locuri, str. Aleea 
Muşeţelului, nr. 1”; “S.C. lordache 
S.R. L., str. Aleea Centrală, nr. 4 etc. 
sînt, de asemenea, pleonastice pentru 
că “strada” este şi “alee” (“stradă 

plantată cu arbori, stradă îngustă şi 
scurtă, stradelă”); 

* “S.C. ANDROMEDA S.R.L., 
str. Calea Bucureşti”; “S.C. PAMBAC 
S.A., str. Calea Moineşti, nr. 14"; “S.C. 
Morărit Panificaţie Dolj S.A. Craiova, 
str. Calea Bucureşti, nr. 173” etc. sînt 
la fel pleonastice, deoarece “strada” 
poate să fie şi “cale” (“drum, arteră de 
pătrundere într-un oraş, făcînd 
legătura cu o şosea importantă”); 

* “S.C. COMTRANS S.A. Slobo- 
zia, str. Şoseaua Amară, nr. 17”, “str. 
Şoseaua Portului”, “str. Şoseaua 
Feteşti” etc. sînt şi ele pleonastice, 
căci “strada” poate fi şi “şosea” 
(“stradă largă, frumos amenajată, la 
intrarea într-un oraş, care continuă 
căile de comunicatie interurbană; cale 
de comunicatie interurbană, pietruită 
sau asfaltată”); 

“S.C. COMPIL S.A. București, 
str. Intrarea Victor Eftimiu, nr. 2”; “S.C. 
GART S.R.L., str. Fundătura Cazăr- 
mii, nr. 4”; “strada Bulevardul Re- 
publicii” etc. sînt, asemănător, 
pleonastice, “strada” fiind şi aici 
sinonimă cu “intrarea” (“stradă mică, 
înfundată la capăt”), cu “fundătura” 
(“stradă, drum, uliţă care se înfundă, 
închisă prin construcții sau printr-un 
taluz”) şi cu “bulevardul” (“arteră 
urbană, de mare circulaţie, de obicei 
plantată pe margini cu arbori”). 


f) PROCENT DE 20 LA SUTĂ, 
ALTERCAȚII VERBALE, SPIRIT 
DE GLUMĂ, MAI PERSISTĂ, 
SCURTĂ ALOCUȚIUNE, 
ATELIER DE CROITORIE 


În comunicarea cu semenii 
noştri, simțim de multe ori nevoia să 
subliniem un anumit cuvînt întărindu-l 
cu un alt cuvînt, din sfera lui seman- 
tică, intenţie absolut onorabilă dacă 
“determinările” pe care le aducem în 
sprijin nu conduc la construcții 
pleonastice, aşa cum se constată în 
exemplele de mai jos: 

- “Activitatea societății va fi 
diminuată în procent de 20 /a sută 
(corect: “...va fi diminuată în proporție 
de 20 la sută”, căci procent înseamnă 
“la sută”); 

— “Intre participanţii la congres 


au avut loc altercații verbale” (corect: 
“au avut loc altercaţii”, deoarece 
altercaţie înseamnă “schimb violent 
de cuvinte între două sau mai multe 
persoane”, iar verbal, “care carac- 
terizează graiul viu, vorbirea: oral”); 

— “DI primar, probabil, în spirit 
de glumă, le-a spus consilierilor...” 
(corect: “...probabil, în glumă < glu- 
meţ, spiritual, făcînd un spirit>, le-a 
spus consilierilor...”, pentru că spirit 
înseamnă “glumă”); 

- “Produsele demonstrează 
intercomunicarea între tinerii artişti” 
(corect: “...demonstrează inter- 
comunicarea tinerilor artişti”, căci 
intercomunicare înseamnă “comu- 
nicare între doi sau mai mulţi inter- 
locutori”); 

— “A polarizat în jurul său toate 
valorile muzicii uşoare româneşti” 
(corect: “A polarizat toate valorile 
muzicii uşoare româneşti”, din cauză 
că a polariza înseamnă “a aduna, a 
strînge, a concentra în jurul său”); 

- “La ora aceasta ceața mai 
persistă pe arii restrînse” (corect: 
“... ceața persistă pe arii restrînse”, 
deoarece a persista înseamnă “a con- 
tinua să existe, să fie, să se menţină 
multă vreme, fără să slăbească din 
intensitate”, iar mai < aflat înaintea 
unui verb şi arătînd că acţiunea 
acestuia durează >, înseamnă “în 
continuare”); 

— “Nu dă nici un atu în plus” 
(corect: “Nu dă nici un atu”, fiindcă 
atu înseamnă “element care, într-o 
anumită împrejurare, oferă cuiva un 
avantaj, ceva în plus”); 

— “Realizările obținute în aceas- 
tă perioadă se datoresc randamentului 
superior al noilor tehnologii” (corect: 
“Realizările din această perioadă se 
datoresc randamentului superior al 
noilor tehnologii”, pentru că realizare 
înseamnă “lucru realizat, obținut”); 

— “Hotărîrea a fost luată în 
unanimitate de toţi participanţii” 
(corect: “...a fost luată în unanimitate 
de către participanţi”, căci prin 
unanimitate se înţelege “totalitate de 
persoane”, iar prin în unanimitate, “cu 
aprobarea tuturor”); 

— “La locul cu pricina a fost chiar 
el însuşi în persoană” (corect: “... a 
fost chiar el”, “... a fost el însuşi, “... 

a fost el în persoană”, fiindcă deter- 
minanții pronumelui sînt echivalenți 
semnatic: chiar înseamnă “însuşi, 
singur, nu altcineva”, iar în persoană, 
“însuşi, personal, singur”): . 

— “Animalele au fost îmbarcate 
pe vas” (corect: “Animalele au fost 
îmbarcate”, pentru că a fi îmbarcat 
înseamnă “a fi urcat pe o navă pentru 
o călătorie pe apă”, iar vas, “vehicul 
pentru transportul pe apă al călătorilor 
şi al mărfurilor; navă”); 

— “A organizat un program de 
echitație cu cai” (corect: “... un pro- 
gram de echitație”, deoarece echitație 
înseamnă “călărie, ramură sportivă 
care constă în conducerea calului din 
poziția încălecat, în proba de alergări, 
sărituri, dresaj etc.”); 

— “Conflictul s-a axat în jurul ideii 
de reformă şi privatizare” (corect: 
“Conflictul s-a axat pe ideea de 
reformă şi privatizare”, din pricină că 
a se axa înseamnă “a se orienta, a 
se concentra în jurul a ceva”); 

— “Nu e un panaceu universal 
soluția recomandată de medic” 
(corect: “Nu e un panaceu soluția 
recomandată de medic”, din cauză că 
prin panaceu se înțelege “remediu 
universal”); 

— “Oamenii îşi făceau igluuri care 
mai există încă” (corect: “... îşi făceau 
igluuri care mai există”, “... îşi făceau 
igluuri care există încă”, pentru că mai 
are sensul de “încă”); 

— “L-a lovit în parbrizul geamului” 
(corect: “L-a lovit în parbriz” (<“L-a lovit 
în parbrizul maşinii'>), deoarece 
parbrizul este o “placă transparentă 
[din sticlă] aşezată în partea din față 
a unui automobil sau a unui avion 
pentru a feri pe conducător de praf, 
de vînt etc.”, iar geamul este tot o 
“placă de sticlă”); 

— “Cu prilejul ceremoniei, preşe- 
dintele a rostit o scurtă alocuțiune” 
(corect “...preşedintele a rostit o 
alocuțiune”, fiindcă alocuţiune repre- 
zintă o “scurtă cuvîntare ocazională”); 

— “Pe alocuri s-au semnalat 
scurte averse de ploaie” (corect: 
“... s-au semnalat averse” pentru că 
aversă înseamnă “ploaie torențială de 
scurtă durată”); 

— “Unde găsesc un atelier de 
croitorie?” (corect: “...o croitorie ?”, 


căci croitorie are sensul de “atelier 
unde se lucrează haine sau rochii”). 

— “Lucrurile evoluează în funcţie 
de situația conjuncturală” (corect: 
“... în funcţie de situatie”, “...în funcție 
de conjunctură”, deoarece prin situaţie 
se înţelege “totalitatea împrejurărilor 
care determină la un moment dat 
condițiile existenţei unei fiinţe, a unei 
colectivităţi, a unei activităţi”, iar prin 
conjunctural (adică “de conjunctură”), 
“ce ţine de totalitatea de împrejurări”); 

— “E un colectiv tînăr care a 
obținut realizări bune” (corect: “... care 
a obținut lucruri bune”, “... care a avut 
realizări bune”, căci a obține înseamnă 
“a realiza ceva”, iar realizare “acțiunea 
de a obţine ceva şi rezultatul ei”); 

— “El e bătrîn, şchiop de un 
picior” (corect: “El e bătrăn, şchiop”, 
pentru că prin şchiop se înţelege “care 
are un picior mai scurt, căruia îi 
lipseşte un picior, care şchiopătează 
cînd merge, infirm sau bolnav de un 
picior”); 

— “Se urmăreşte optimizarea cît 
mai bună a traficului de mărfuri” 
(corect: “Se urmăreşte optimizarea 
traficului de mărfuri”, căci prin 
optimizare se înţelege “alegerea şi 
aplicarea soluţiei optime”, iar optim are 
sensul de “cel mai bun sau foarte bun, 
care asigură cea mai mare eficienţă 
economică”); 

—“Erodarea se datoreşte intem- 
periilor vremii” (corect: “Erodarea se 
datoreşte intemperiilor”, fiindcă 
intemperie este o “stare atmosferică 
neprielnică, vreme rea”, iar vremea, 
“starea atmosferei la un moment dat 
şi într-un loc anumit”); 

— “Vom vedea ce urmează în 
continuare” (corect: “... ce urmează”, 
pentru că a urma înseamnă “a duce 
mai departe un lucru, a continua”); 

— “E un lucru firesc, normal, ca 
Puterea să basculeze dintr-o parte în 


- alta” (corect: “...Puterea să bascu- 


leze”, din cauză că a bascula în- 
seamnă “a balansa, a mişca cînd 
într-o parte, cînd într-alta, a pendula”); 

— “Dintre cei propuşi pentru acest 
post îl prefer mai mult pe...” (corect: 
“... îl prefer pe...”, deoarece a prefera 
înseamnă “a aprecia mai mult ceva 
sau pe cineva, a da întiietate sau 
precădere unui lucru, unei situații sau 
unei fiinţe în raport cu altceva sau 
altcineva, a considera ceva sau pe 
cineva mai bun, mai valoros, mai 

important etc., în raport cu altceva sau 
altcineva”); 

— “Observînd că şi-a uitat, la 
plecare, documentele, s-a întors 
înapoi după ele” (corect: “... s-a întors 
după ele”, fiindcă a se întoarce 
înseamnă “a se înapoia sau a face 
să se înapoieze de unde a fost 
plecat”); 

— “Eu îi susțin foarte tare pe 
medicii grevişti” (corect: “Eu îi susțin 
tare pe medicii grevişti”, căci tare este 
sinonim cu “foarte”, dar şi cu “extrem, 
teribil, grozav”, ajutînd la formarea 
superlativului ca instrument gra- 
matical). 


3. CLIŞEE LEXICALE 


a) “NE CONFRUNTĂM CU... "= 
“AVEM...”, “ÎNTÎMPINĂM... 


În ultimii ani a apărut un clişeu 
verbal supărător prin întrebuinţarea lui 
în exces, clişeu ce se caracterizează 
prin abateri de ordin semantic, ca 
înţeles. 

Verbul a confrunta se foloseşte 
cu precădere în limbajul juridic, în 
justiție, cînd pîrîtul şi reclamantul sînt 
interogaţi în acelaşi timp, verbul sus- 
amintit (al cărui original francez, “con- 
fronter”, este un neologism orientat 
după “frunte” şi “a înfrunta”, moştenite 
din latineşte) avînd sensul de “a pune 
față în față două sau mai multe 
persoane pentru a verifica adevărul 
spuselor lor’ sau “a pune fată în faţă 
obiecte, opere, fenomene etc. pentru 
a le verifica sau a le compara”. Fiind 
un verb activ şi tranzitiv, acţiunea lui 
se răsfrînge, firesc, asupra unui obiect 
direct, ca în exemplele următoare: 
“Pentru a stabili valabilitatea dupli- 
catului, vom confrunta copia cu 
originalul”; “Intrînd în birou, confruntă 
ceasul cu pendului din perete”; “Poţi 
judeca gradul de civilizaţie al unui 
popor numai confruntindu-l cu toate 
celelalte popoare din aceeaşi epocă”. 

In contrast cu formele exem- 
plificate mai înainte, se întîlnesc, mai 
ales în declarații şi interviuri, exprimări 
de felul: “Cu ce greutăţi vă mai 
confruntati, domnule director?”; “Aţi 
aflat cu cîte necazuri se confruntă 
agricultura?”; “Am amintit cîteva 
probleme economico-financiare cu 


care sîntem confruntati”; “Au fost 
discutate unele probleme cu care este 
confruntată siderurgia”; “Ne con- 
fruntăm cu multe lipsuri în repunerea 
pe rol...” etc., exprimări în care 
predomină formele reflexive (mai nou 
acceptate, în DEX-ul din 1996, cu 
sensul: “a putea face față unei 
situații, probleme etc. < deosebit de> 
difi icile”) şi ale căror sensuri proprii sînt 
uşor de identificat în multitudinea de 
sinonime oferite de limba noastră: “a 
avea...”, “a cunoaşte...”, “a întîm- 
pina...”, “a suferi...”, “a se lovi de... 

“a avea di rezolvat...”, “a se > angaja 
în...”, “a avea de-a face cu...”, “a face 
față la... ” etc. 

In concluzie, utilizarea ste- 
reotipă, ca un fel de “paspartu”, a 
verbului “a (se) confrunta”, pentru alte 
conținuturi lexicale decît cele proprii, 
face un imens deserviciu atît celor 
care îl întrebuințează, cît şi, implicit, 
limbii române literare. Propoziţiile 
criticate mai sus ar fi fost într-adevăr 
corecte, dacă autorii lor ar fi folosit 
înseşi verbele pe care au tins să le 
înlocuiască: “Ce greutăţi întîmpinați, 
domnule director?” (nu “Cu ce greutăţi 
vă mai confruntaţi...”); “Ati aflat cîte 
necazuri are agricultura?” (nu “...cu 
cîte necazuri se confruntă agri- 
cultura”); “Am amintit cîteva probleme 
economico-financiare pe care le avem 
de rezolvat" (nu “...cu care sîntem 
confruntati”), “Au fost discutate unele 
probleme de care se loveşte side- 
rurgia” (nu “...cu care este confruntată 
siderurgia”) etc. 


b) “(LA PREȚURI) ATRACTIVE...”= 
*... IEFTINE”, “CAPTIVANTE” 
SAU “DISTRACTIVE”? 

“(ROMANIA ESTE) ATRACTIVĂ” = 
“.. ATRAGATOARE”, 

“ACCESIBILĂ” SAU “AMUZANTĂ”? 


Printre cuvintele care, prin 
“sonoritatea” lor, dau impresia, în ul- 
tima vreme, că sînt mai “alese”, mai 
“elegante”, se numără şi adjectivul 
atractiv, neologism de origine fran- 
ceză, care, apărînd tot mai des în 
contexte improprii, tinde să devină un 
“clişeu” (îndeosebi în emisiunile de 
radio şi televiziune), cu virtuţi “coru- 
pătoare” prin sensurile ce le defor- 
mează atunci cînd este utilizat uni- 

lateral, neglijindu-se cel puţin două 
aspecte importante: 

e Atractiv este sinonim cu 
atrăgător (fermecător, cuceritor) numai 
atunci cînd se referă la însuşirile unei 
persoane “care atrage prin calitățile 
sale (plăcute)"; 

* Atractiv este sinonim şi cu 
distractiv (plăcut, amuzant, vesel, 
nostim), atunci cînd se referă la felul 
unor petreceri sau programe festive, 
al unor spectacole sau manifestări 
(artistice, sportive etc.), al unor 
preocupări sau îndeletniciri specifice 
etc. 

Neţinînd seama de cele două 
aspecte prezentate mai sus, destul 
de mulţi folosesc “după ureche” 
cuvîntul “atractiv”, crezînd că acesta 
se potriveşte oriunde, exact ca “cheie” 
cu care se pot deschide mai multe 
uşi. Aşa, de pildă, am întîlnit formulări 
incorecte de tipul: “Avem o legislație 
atractivă din punctul meu de vedere”; 
“Puteţi reține un meniu deosebit la 
prețuri atractive, în fiecare zi, la 
restaurantul “Carul cu bere”; “Partidul 
nostru doreşte să se constituie într-o 
forță politică nu numai atractivă, ci şi 
distinctă”; “România este atractivă 
pentru oamenii de afaceri din străi- 
nătate”; “Țara noastră a devenit atrac- 
tivă din punct de vedere economic”; 
“Optăm pentru o politică atractivă a 
prețurilor”; “Există şi ramuri econo- 
mice mai puţin atractive”; “Pentru a 
face cît mai atractiv şi mai interesant 
spațiul cosmic...” etc. 

Ce au intenţionat vorbitorii să 
spună cînd au afirmat că sînt atractive 
(deci “amuzante, “distractive”, “nosti- 
me” etc.) legislația, prețurile, o 
anumită forță politică, România, țara 
noastră, politica prețurilor, unele 
ramuri economice etc.? Ridicolul ar 
fi fost evitat dacă autorii formulărilor 
citate ar fi întrebuințat nu cuvîntul 
“atractiv”, ci termenii potriviţi, ceruţi 
de context: “legislația” este accep- 
tabilă sau multumitoare, “preţurile” sînt 
scăzute sau acceptabile, “România” 
este atrăgătoare sau convenabilă 
pentru oamenii. de afaceri, “țara 
noastră” a devenit avantajoasă sau 
rezonabilă din punct de vedere eco- 
nomic, un anumit partid se vrea o 
“forță politică” ademenitoare sau 
captivantă, cineva optează pentru o 


“politică” cumpătată sau echilibrată a 
preţurilor, există şi “ramuri economice” 
mai puţin folositoare sau nerentabile 
etc. 


c) “A DEMARA” = “A ÎNCEPE”, 
“A ABORDA”, “A CREA"? 


Printre verbele neologice care 
tind, în ultimii ani, să devină indu- 
bitabile “clişee” lingvistice (expresii 
stereotipe, formule reproduse inva- 
riabil) se numără şi a demara şi a 
derula, al căror sens oarecum “tehnic”, 
deci fatalmente limitat, este extins 
nejustificat pînă acolo încît este 
substituit unor verbe cu conținuturi 
lexicale eterogene. Cauza principală 
a acestor deturnări semantice este, 
mai mult ca sigur, aspirația multor 
vorbitori de a se exprima mai “distins”, 
mai “modern”, aspirație care, în loc 
să contribuie la îmbogățirea şi 
nuanţarea vocabularului, duce, în 
realitate, prin mimetism, la sărăcirea 
sa, datorită utilizării “frauduloase” a 
acestor verbe cu sensuri deviate. să 
le analizăm: 

e A DEMARA înseamnă, la 
propriu, fie (despre autovehicule, 
motoare etc.) “a se pune în mişcare, 
a porni”, fie “a dezlega otgoanele unei 
corăbii, în vederea plecării”, iar, la 
figurat (în sport), “a-şi lua avînt, a porni 
în viteză, într-o cursă”. Date fiind 
aceste accepții bine stabilite, este clar 
că nici una dintre ele nu pare să se 
“potrivească” cu exactitate urmă- 
toarelor construcții, preluate din presă: 
“Am demarat deci acest punct al 
discuţiei...”; “În curînd o să demarăm 
şi la Călăraşi o echipă de fete”; “Se 
demarează construcţia al cărei 
proiect...”; “Fără aceste fonduri nu pot 
fi demarate lucrările”; “A demarat 
activitatea unităţii Autoservice”; 
“Guvernul este foarte preocupat de 
demararea unui sistem de autostrăzi”. 
Nu era oare mai productiv pentru 
autorii acestor construcții ca, în locul 
întrebuințării şablonarde a verbului 
respectiv, să fi recurs la verbele a 
începe, a iniția, a pregăti, a înființa, a 
crea, a întemeia, a porni, a pleca, a 
institui, a constitui, a funda, a forma, 
a structura, a alcătui, a orîndui etc.? 


Prezentăni şi recenzii 

Vitalie RĂILEANU 
Chişinău 


INDICIBILUL 
SINCERITĂȚII 

DIN POEZIA 
CRISTINEI CÎRSTEA 


Poate e momentul potrivit să 
relevăm o frumoasă constatare — 
Editura “Cartier” lansează o serie de 
autori care au depăşit deja aura 
debutului. 

Am venit cu acest argument 
pentru a spune că cititorului rafinat de 
la Chişinău numele tinerei poete 
Cristina Cîrstea îi este cunoscut, iar 
recenta plachetă de versuri a autoarei 
Ceva care să-mi amintească de 
mine impresionează nu printr-un 
“angelism” (foarte aşteptat de la 
poezia feminină!) ci printr-un intimism 
(să sperăm nu actoricesc) enigmatic 
lansat să determine stilul dar nu şi 
substanţa versului: 


să desluşeşti bine clipa: sfirşind 

împărțitul nevoilor — prin faţa 
celei mai Falnice 

Nopti — 

prăbuşit în plămiînii de fier — ce 

tămiie? prin negrul pur — 

sufletul se usucă în gît 


(Cumpătarea, cel de-al 
doilea cort, p. 9). 


Caracterul implacabil al poeziei 
Cristinei Cîrstea se refugiază într-un 
univers cu un decor grațios din “o 
cîmpie în ţara Shinear” (p. 5), unde 
va rătăci extraordinara expresivitate 
desperată, căci: 


poate un strigăt. o fundătură. 

în finalul 
tuturor întîmplărilor mai 
tăcut ca oricînd: ba scîrbit pînă la 
lacrimi. cu obsesia amintirii şi 
imaginii unui cuvînt 
De-Nimeni-Rostit. 
Chiar de mine. 


Totul fiind spus deci totul 
făcut. Şi nu pentru dreapta cît 
pentru stînga 

deloc 


(Disperarea, cel de-al 
şaselea cort, p. 21). 


Autoarea nu trădează intenţia de 
a formula definiţii, reţete, verdicte, 
cunoscînd relativitatea afirmaţilor 
privitoare la: 


un strigăt pe marginea Firii — 
VE, pentru pasul 
care bate pe loc 


(Neputinţa, cel de-al 
cincilea cort, p. 19) 


Fără îndoială, puţine dintre 
poetele contemporane au o poezie 
încorsetată într-o asemenea forță a 
naturaleţei expresiei poetice care la 
cea mai mică ezitare pare a fi extrasă 
din distilerii sofisticate unde: 


nu se mai aud cîntecele 
cocoşilor dimineaţa 
vine şi Ziua de 
Marţi” pe la cinci 
(aproape ireală în imaginaţia 
mea) scriu 
toate acestea ca şi cînd aş rosti 
o formulă 


*Marţi — considerată zi de năpastă 
(n.n. — V.R.). 

Română 


Limba 


străveche 
IAYATOLLAH/ în mormintele 
mintii (pentru ele sînt încă tînără) 


În aceşti patru pereţi ai inimii 
mele 


(Marţi, a doua treaptă 
după prima, p. 28). 


Prin aluzie asistăm la delimi- 
tarea de orice sentimentalism, anunţat 
destul de prompt, aproape stenografic 
şi provocat de fiorul rece al realului 
atroce: 


Uneori şi Tăcerea e sacră 

în aceşti patru pereţi ai inimii 
mele 

uter 

cameră 

Arca lui Noe. spun alţii: 

nimic din ceea ce trece prin tine nu 

ţi-e străin. Argumentele 

coincizînd cu evoluția 

propriei mele imagini 


(Marţi, a doua treaptă 
după prima, p. 29). 


Nici un stil, oricît de original ar 
fi, nu se poate sustrage imperativelor 
limpezimii expresiei. Poeta este 
preocupată de existența cuvintelor 
unele lîngă altele, de aderenţa 
sensurilor, de claritatea lor. Frumu- 
seţea versurilor nu este una rece, iar 
valoarea lor nu vine din fraza negli- 
jentă, provizorie. 


Poezia Cristinei Cîrstea poate - 


plonja uneori prin lava metaforei 
(crucile cresc lacrimi; un pumn de 
ochi; o jumătate de lacrimă ş.a.) care 
anunţă suficient marea dramă a 
scrisului tatuat de incizie ce: 


toarnă pămînt peste mine şi nu mă 
înghite pămîntul mă paşte 
plinsul 


(Miercuri totul pare 
durabil, p. 30). 


Să fie vorba doar despre un 
cadru exterior al dramei realizat prin 
limbajul “unei alte imagini?” (p. 29) 
N-am crede, deoarece autoarea este 
una dintre puţinele poete contem- 


porane (Nouăzeciste!) ce frecven- 
tează specificul de flirt feminin: 


zic totuşi: 
sînto femeie frumoasă! o felină/ pe 
trotuarele minţii. de-atitea nopți 


viața 
dimprejurul ochilor mă 
înşală 


(ALF LAYLA WALAVYLA. 
Poemul de joi, p. 32), 


iar patima este penetrată de nostalgie 
sau de un regret destul de dur: 


Sînt EU şi cu MINE. Viaţa cu 
pildele ei 
îşi desface-ntre noi silabele — 
viața-i o Curvă 
(de ce te uiţi unde nu trebuie) 
lumea se 
schimbă 
îşi clădeşte ambele 
mîini le 
zideşte în mine sînt 
cea care vede noaptea 
zidul se 
surpă ziua 
altcineva alt- 
cineva îl ridică viaţa noastră-i 
o Curvă lumea 
totdeauna se schimbă e alta 


(Faţă în faţă cu poemul 
de vineri, p. 34). 


Joviala mască a eului indică un 
complex al frustrării care conturează 
originalitatea unei poezii dominate de 
curse inocente, uneori cu dublu sens, 
dar şi într-o continuă devenire. Frumu- 
sețea limbii coexistă doar cu forța 
trăirii, cu gîndul de mare adincime. În 
cele din urmă versurile Cristinei Cîrstea 
din fascicula “Ceva care să-mi amin- 
tească de mine” devin un univers luxat 
pentru confesiuni şi reverie, versuri 
impuse printr-o deosebită improvizație 
detaşată, inteligentă şi sensibilă: 
“Viaţa mea tocmai a sugerat imaginea 
mea” (Poemul de sîmbătă: şapte 
imagini. Fotograful nud, p. 37). 

Apariţia acestui volum e semni- 
ficativă şi prin faptul că autoarea ne 
atrage atenţia asupra distanţei dintre 
ambiția — alimentată de lecturi — de a 
fi elevată şi posibilitatea reală de a 
avea această calitate. - 

